
Pentru Kristin, 
primul suflet căruia i-am încredinţat imaginaţia mea. 
Acest roman este pentru tine. 


John B! 

PROLOG 
— ISOLDE — 


Pe strada Forsyth se afla o ușă albastră cu un felinar negru. În 
spatele ei, un bărbat care mă putea face nevăzută. 

Am grăbit pasul, atingând cu palma peretele aspru de cărămidă. 
Tocurile cizmelor scoteau un clic scurt în noapte. Picăturile de ploaie 
se scurgeau de pe streșini pe marginea ferestrelor, iar faldurile fustei 
din mătase de Damasc erau grele de la umezeală. 

Labirintul întortocheat de străzi și alei ale cartierului North End 
ducea către ungherele jilave ale unui oraș ce tocmai scăpase din 
ghearele unei furtuni. Dar mie nu-mi era familiar. Locuiam în Bastian, 
dar nu fusesem niciodată în North End, nici măcar cu tata. O fată ca 
mine nu avea motiv s-o facă. Eram fiica unei comerciante care trăia 
numai ca să-i cânte în strună mamei sale, chiar dacă lăsasem în urmă 
această versiune a mea, la Conacul Azimuth. Însă trădare mai mare 
decât cea ascunsă în buzunar nu exista. Acum, nu eram nimic mai mult 
decât o trădătoare. 

— Ușa albastră. Felinarul negru, mi-am șoptit din nou. 

M-am uitat la clădiri şi am mijit ochii, încercând să deslușesc 
formele și culorile în întuneric. Timonierul de pe Craven! era un bărbat 
pe care-l văzusem de multe ori în casa mamei și pe corăbiile ei, dar 
stătuse mereu departe de mine, la fel ca majoritatea negustorilor ei. 
Nimeni nu voia să se atingă de flacăra ce ardea în palmele mamei. și-a 
protejat dintotdeauna comorile. 

Însă timonierul fusese prieten cu tatăl meu. Aşa că, atunci când l-am 
tras după perdelele de pânză subțire din bumbac care încadrau balul 
luminat de lumânări și i-am şoptit că trebuie să părăsesc orașul, mi-a 
spus ce trebuie să fac. Abia îi auzeam glasul grav din pricina muzicii și 
acum mă întrebam dacă nu cumva am înţeles greșit. 

North End. Ușa albastră cu felinar negru de pe strada Forsyth. 

Incă simțeam lumina caldă din sala de bal, de parcă anumite detalii 
mi-ar fi rămas întipărite în colţurile ochilor în timp ce mă furișam prin 
întuneric, sângerând precum petele de cerneală disipate în apă. Firele 
de culoare care se întindeau până când dispăreau. Sclipirea tapetului 

de aur din biroul mamei mele. Portretul tatei uitându-se de sus la 
mine. Felul în care notele cântecului de la miezul nopţii umpluseră 
camera, până când mi-au răsunat în urechi. 

Lumea aceea dispăruse în câteva secunde, cu doar trei cuvinte 
rostite de Holland: un sacrificiu necesar. 

Aproape instantaneu, am decis să deschid cutia cu nestemate. Să 
plec de acolo și să nu mă mai întorc niciodată. 

Mi-am şters o lacrimă de pe obrazul amorţit, apoi am iuţit pasul și 
am înaintat pe strada care ducea în inima cartierului. În cele din urmă, 
după ce am zărit şirul de case lipite, ușa de un albastru lucios a fost 
ușor de reperat. Vopseaua părea proaspătă, aproape umedă, iar în 
felinarul negru atârnat deasupra pragului se aflau două lumânări, care 
luminau alcovul gol din capul scărilor. 

După ce m-am uitat peste umăr, am urcat treptele și am ciocănit cu 
mâna tremurândă. Deși era toiul nopţii, dacă zvonurile despre North 
End conţineau vreo sămânță de adevăr, atunci n-ar fi fost chiar atât de 
ciudat să ai un vizitator la o asemenea oră. Prin părţile astea afacerile 
se făceau în umbră, departe de ochii breslei, ai comandantului de port 
şi ai Consiliului Comerţului. Cred că din acest motiv m-a trimis 
timonierul de pe Craven aici. 

Intenționam să bat din nou, dar ușa s-a deschis, dezvăluind chipul 
unei fete un pic mai mari decât mine. Avea o codiţă lungă în jurul 
creștetului capului, de aceeași nuanţă simplă ca a rochiei. Singurul 
lucru care ieșea în evidenţă era lanţul de argint al unui ceas de 
buzunar prins de curea. M-a măsurat din cap până-n picioare, cu ochi 
întunecaţi și inteligenţi, apoi s-a uitat la strada din spatele meu. 

— Cred că ai bătut la ușa greșită. 

Tonul rece îi înăsprea trăsăturile delicate ale feţei. 

Mi-am strâns şi mai tare faldurile fustei în mâini. O picătură de 
sudoare mi s-a prelins pe șira spinării, iar o nouă rafală de vânt şi 
ploaie mi-a suflat peste obraji șuviţele desprinse din agrafe. 

— ÎI caut pe Simon, am spus. 

Numele pe care mi-l dăduse timonierul a părut s-o surprindă, dar 
șocul s-a transformat numaidecăt în curiozitate. A continuat să mă 
studieze un moment, cu buzele strânse și o privire pătrunzătoare. 
Căuta ceva anume, mi-am dat seama, și odată ce s-a lămurit, a deschis 
larg ușa. 

M-am mai uitat o dată la strada goală și am trecut pragul în lumina 

gălbuie a coridorului îngust. Podeaua scârțâia sub tocurile cizmelor, iar 
ferestrele zdrăngăneau din cauza vântului, dar sunetul care-mi 
răzbătea din piept era diferit. Nestemata. 

Zumzetul se auzea prin pereţi, un refren care-mi reverbera în oase. 
Era peste tot, înconjurându-mă. 

Pentru o secundă, numai una, am vrut să mă întorc la ușă înainte să 
se închidă și să scap de sentimentul care mă bântuia din ziua în care 
mama a aflat ce eram. Însă gândul a dispărut la fel de repede cum a 
venit. Nu mă puteam întoarce. Era prea târziu. 

Fata a tras zăvorul greu și s-a întors spre mine. Mă privea în tăcere 
şi m-am întrebat dacă își reconsidera decizia de a mă lăsa să intru. 

Şi-a ridicat bărbia. 

— Vino după mine! 

Materialul gros al faldurilor fustei a atins în treacăt pereții 
coridorului îngust, dându-mi impresia că holul se micşora tot mai mult. 
Mi-au atras atenţia sunetele familiare ale granatului, smaraldului și 
diamantului, îmbinate cu multe altele, dar nu aveau ce să caute aici. 
Căsuţa asta dărăpănată nu aparţinea niciunui comerciant aflat în 
posesia unui inel al Breslei Giuvaiergiilor, singurul lucru care ar fi 
legitimat o astfel de afacere. North End era faimos fiindcă adăpostea 
mulţi infractori ce-i puseseră beţe-n roate mamei în ultimii ani. Prin 
urmare, puteam doar să sper că acesta era ultimul loc în care s-ar 
gândi să mă caute. 

Am ajuns la capătul coridorului și am urmat-o pe fată de-a lungul 
unei scări în spirală, reuşind s-o văd la chip doar cât s-a întors să-mi 
zică: 

— Ai noroc că bijuteriile și rochia aia ridicolă nu i-au fost smulse de 
pe tine pe stradă! 

N-a spus-o ca pe o ameninţare sau un reproș. De fapt, a sunat de 
parcă şi ea se mira că am ajuns nevătămată. Probabil că avea dreptate. 
Am pornit din cartierul comercianților și am umblat doar pe străduţe 
lăturalnice, pentru a nu fi descoperită. Mama avea să observe cu 
siguranţă că am plecat, dar asta nu ar fi chiar atât de neobişnuit. Însă, 
când avea să vadă ce am luat, va întoarce toate străzile și portul cu 
susul în jos. 

Fata a deschis o altă ușă și am intrat într-o pivniță mare și 
întunecată, luminată doar de focul dintr-un mic șemineu, aflat într-un 
colț. Pereţii erau aproape ascunși de cutiile stivuite unele peste altele 

până în tavan, însemnate cu sigilii de porturi pe care le recunoşteam, 
de la Marea Nenumită până în Strâmtori. 

A durat puţin să-l observ pe bărbatul care stătea la masa lungă de 
lemn din cealaltă parte a camerei. Speram că e Simon. Și-a ridicat 
privirea dintr-un teanc de pergamente, chinuindu-se să se concentreze 
asupra mea. Părul şaten deschis îi cădea neîngrijit pe frunte, iar 
nasturii cămășii îi erau pe jumătate desfăcuţi. 

— Ea te caută. 

Degetele fetei au alunecat de pe clanţă în timp ce mă privea. 

Mi-am dat în sfârşit drumul la faldurile fustei și mi-am şters palmele 
transpirate pe materialul moale. 

— Tu eşti Simon? 

— Da, eu sunt. 

Vocea bărbatului era măsurată, la fel de enigmatică precum chipul 
lui, însă i-am surprins privirea oprindu-se pe cerceii mei din perle și 
safir. 

— Numele meu este... 

— Ştiu cine eşti, m-a întrerupt el. Întrebarea e de ce ai venit? 

Nu plănuisem să-i spun numele meu adevărat, iar faptul că mă 
cunoştea mi-a lăsat un gol în piept. Am fost crescută în sânul breslei, 
dar am trăit mai mult alături de echipajele de pe vasele mamei. 
Bărbatul acesta nu făcea parte din niciunul și eram sigură că nu-l mai 
văzusem Niciodată. 

— Mi s-a spus că mă poţi scoate din oraș, am zis. 

A împăturit pergamentul din fața lui și a privit-o pentru un moment 
pe fata din uşă. Apoi şi-a îndreptat din nou atenţia asupra mea. 

— Dacă vrei să pleci din Bastian, nu trebuie decât să te duci în port 
şi să plătești drumul. 

— Nu pot. 

Am înghiţit în sec, gândindu-mă la Holland. Vedea toate listele de 
pasageri. Toate inventarele. Comandantul portului era la dispoziţia ei. 

— Am nevoie să... dispar. 

Simon s-a ridicat într-un sfârșit, iar scaunul a scârțâit pe podeaua 
denivelată. Sunetul m-a făcut să tresar. După ce a ocolit masa și s-a 
aşezat în faţa mea, m-am dat fără să vreau un pas în spate. 

— Unde? 

— Ceros, am răspuns, apoi am început să mă joc din nou cu faldurile 
fustei, neliniştită. 

Holland m-ar fi găsit imediat în Nimsmire sau Sagsay Holm. 
Controla fiecare port din Marea Nenumită, iar dacă voiam să o rănesc 
cu adevărat, trebuia să ajung în Strâmtori. 

— Cine te-a trimis aici? m-a întrebat el. 

— Timonierul de pe Craven. 

Simon mi-a cântărit vorbele. A început să se plimbe prin pivniţă cu 
mâinile încrucișate la piept, însă fata de lângă mine părea bănuitoare. 
Dacă știau cine sunt, atunci știau de cine vreau să mă ascund. Nimănui 
nu i-ar trece prin cap să se pună cu mama mea, însă cred că bărbatul 
acesta şi ea se aflau deja în opoziţie. 

— Nu-i va lua mult să se uite peste listele de pasageri, a gândit el cu 
voce tare şi am fost ușurată că nu i-a rostit numele. Și există o singură 
cale de a părăsi Bastianul... pe mare. 

— Atunci aș dori să fac parte dintr-un echipaj, am spus. 

— Echipaj? a întrebat el, ridicând o sprânceană. Vrei să faci parte 
din echipajul unei nave care se îndreaptă spre Strâmtori? 

— Dacă ştii cine sunt, atunci știi și că sunt dragor. 

S-a oprit din mers, uitându-se lung la mine. Fiica-dragor a lui 
Holland era un subiect de amuzament printre bresle. să te scufunzi 
printre recifele de corali pentru a recupera nestemate nu se număra 
printre îndeletnicirile prea rafinate. Mama însă nu mă folosea doar 
pentru dragări, iar acesta era motivul pentru care imperiul ei s-a întins 
pe toată coasta Mării Nenumite. Într-un fel, am hrănit şi am crescut 
dragonul care aproape că m-a înghiţit cu totul. 

Tatăl meu nu fusese atât de norocos, ci doar suficient de înţelept 
încât să-mi păstreze secret talentul de mag al nestematelor. Însă în 
ultimii ani devenise imposibil să o facă, iar grija lui față de mine l-a 
răpus în cele din urmă. 

— Mă voi alătura unui echipaj. Nu-mi pasă care, câtă vreme nava se 
duce spre Ceros. 

N-aveam de gând să mă mai scufund pentru nimeni. Doar dacă nu 
cumva buzunarele pe care le umpleam erau ale mele. Dar aveam 
nevoie de o corabie. De una care să treacă neobservată de mama. 

Simon şi-a înclinat capul într-o parte, gânditor. 

— Nu-i o idee rea, a comentat el, apoi a scos un pergament nou din 
teancul de pe masă. Avem o corabie care ridică ancora la răsărit. Se 
numeşte Luna. 

Am răsuflat atât de ușurată, încât am simțit că voi cădea prin podea. 

Bărbatul stătea cu spatele la mine şi a început să scrie, fără să se 
grăbească. Se oprea înainte de un rând nou și îşi înmuia condeiul în 
cerneală, ca mai apoi să usuce cuvintele cu sugativa. După ce a 
terminat, a rulat pergamentul și l-a imprimat cu un sigiliu violet-aprins 
de culoarea ametistului opac. 

— Eşti sigur? l-a întrebat fata pe Simon, cu voce gravă și ochii 
ațintiţi asupra lui. 

Aproape că uitasem că se afla și ea în cameră. 

El i-a răspuns cu o privire fugitivă, apoi mi s-a adresat: 

— Cred că va fi suficient. 

A durat puţin să-mi dau seama că se referea la cerceii pe care-i 
analiza de când am intrat pe uşă. Am ezitat puţin, dar am dus mâna la 
urechi, i-am desfăcut și i-am lăsat să-i cadă în palmă. Valorau mai mult 
de o sută de monede fiecare, dar mă aşteptam să plătesc un preț mai 
piperat. 

Bărbatul i-a pus într-un buzunar de la vestă şi a gesticulat cu capul 
spre ușă, unde fata aștepta răbdătoare. 

— Dă-i nişte haine, Eden! i-a zis el şi i-a înmânat pergamentul. Și 
spune-i croitoresei să taie rochia. Mătasea ar trebui să valoreze ceva. 

Eden a dispărut fără niciun cuvânt în plus, lăsându-ne singuri în 
pivniţa întunecată. 

Simon s-a sprijinit de marginea mesei, uitându-se la mine în timp ce 
paşii ei se pierdeau pe scări. Abia atunci am simţit cât de departe sunt 
de privirea protectoare, dar totodată impunătoare a mamei. Numai că 
în loc să fiu înfricoşată de un astfel de gând, în mine mocnea doar furie. 

— Se pare că destinul mi-a surâs în seara asta, a rostit el, mai mult 
pentru sine. 

Mâna mi-a alunecat în buzunar, găsind punguţa în care se afla 
nestemata miez-de-noapte, singurul lucru care putea străpunge inima 
de piatră a lui Holland. Singurul lucru carea stârnit vreodată teroare în 
ochii ei etern înfometați. 

Atenţia lui Simon s-a îndreptat asupra mea exact în momentul acela. 

— De cine încerci să fugi mai exact, Isolde? 

Nu-mi plăcea să-mi aud numele de pe buzele unui străin, dar 
întrebarea avea mai multe răspunsuri. Fugeam de mama mea. De 
imperiul său. De sângele ei care-mi curgea prin vene. Nu era prima 
oară când voiam să fug, dar, când am auzit-o rostind acele cuvinte, 
inima mi-a fost strânsă într-o încleştare de gheață până când nu am 


e- 9- 


mai putut respira. 

Un sacrificiu necesar. 

Trecuse aproape un an de la moartea tatălui meu în Constelaţia lui 
Yuri, reciful de corali ce-mi fusese a doua casă în copilărie. Timonierul 
care desfășurase misiunea ne-a adus vestea. Un accident îngrozitor, 
aşa spusese; un curent devastator în timpul unei furtuni neaşteptate. 

Abia în noaptea balului, un an mai târziu, am înţeles despre ce era 
vorba. Stăteam în biroul mamei, ascultând conversaţia secretă dintre 
ea și conducătorul Breslei Giuvaiergiilor din Marea Nenumită. ÎI 
numise pe tata un sacrificiu necesar. 

În acel moment, piesele de puzzle s-au unit pe rând, formând 
imaginea de ansamblu. Mi-a luat doar câteva minute să găsesc 
rapoartele maritime. Nu era menţionată nicăieri furtuna care mi-a 
înecat, într-o singură clipă, tatăl și inima. 

Voia să plecăm împreună din Bastian. Să mă smulgă din mâinile tot 
mai lacome ale mamei. L-a fi urmat până la capătul pământului, dar 
Holland s-a asigurat că nu mai am pe cine să urmez. Pe nimeni, în afară 
de ea. 

Am strâns atât de tare nestemata din buzunar, încât degetele mă 
dureau. Aveam de gând să fac mai mult decât să-i dau foc imperiului. 
Aveam de gând să o arunc şi pe ea în flăcări. 

Simon a făcut un pas spre mine. 

— Te-am întrebat de cine încerci să fugi. 

L-am privit în ochi, miezul-de-noapte arzând ca un tăciune în palmă. 

— De un monstru. 

1. SAINT 


Tatăl meu mi-a spus odată că singurii nechibzuiţi care navigau în 
Strâmtori erau morții şi cei aflați pe moarte. Câteodată, cred că mă 
regăsesc în ambele categorii. 

M-am sprijinit cu ambele mâini de balustrada corabiei Riven?, 
privind cum felinarele din port se aprindeau pe rând. Apa se scurgea 
de pe pânzele înălțate deasupra mea, iar oamenii slăbiți de pe punte 
încă aveau feţele albite de la valurile sălbatice cu care ne luptasem cu 
numai o oră înainte de ivirea pământului în depărtare. 

În spatele lor, Clove stătea la timonă, întorcând-o ușor. Mânecile 
cămășii pătate îi erau suflecate până la coate, iar părul blond i se 
desprinsese aproape de tot din coada de la spate. Șuviţele îi cădeau pe 
față în bătaia vântului. 

Alesesem Dern din două motive. Primul, pentru că nu prea venea 
nimeni pe aici, în afară de comercianții din Marea Nenumită, care 
cumpărau grâne de la fermieri pentru mai puţin decât îi costa pe 
aceştia să le crească. Al doilea, pentru că Rosamund era singurul 
constructor de nave dispus să ia banii unor fii de pescari din 
Cragsmouth care nu-i puteau explica de unde i-au obţinut. 

Firește, o explicație exista. Dar nu era una pe care voiam să o dau. 

Apusul picta velele în nuanţe chihlimbarii, cu pânza migălos ţesută 
acoperită cu picături de ploaie strălucitoare. Erau atât de uzate, încât 
cârpaciul care le peticise de atâtea ori refuzase să mai bage acul în ele. 

Nu era singurul care credea că sunt nebun fiindcă am condus 
corabia asta șubredă prin ape învolburate, provocând demonii mării. 
Am ţinut piept prea multor vijelii întunecate și nori furioși ca să mă 
mai întreb dacă furtunile mă vor răpune. Marea a avut suficiente 
ocazii, însă niciodată nu a vrut să mă ia. 

Mi-am deschis palma, uitându-mă la tăietura recent apărută lângă 
mulțimea de cicatrici, căpătată în ultimul port în care ne oprisem. Era 
încă roşie și mă ustura. 

— Acostează, i-am șoptit lui Clove, apoi am coborât prin pasajul 
îngust din spatele lui. 

Clove a început să strige ordine echipajului nostru prăpădit, în timp 

ce intram în cabina la fel de prăpădită a timonierului. Lemnul umed al 
odăii înghesuite emana un miros de mucegai și fum învechit de 
lumânărică, dar era casa mea de mai bine de doi ani și jumătate și încă 
nu se scufundase, ceea ce era oricum mai mult decât primeau 
majoritatea nenorociţilor. 

De săptămâni întregi nu mai aveam petrol pentru felinar - un alt 
lucru pe care nu ni-l permiteam -, așa că ne era aproape imposibil să 
vedem ceva pe timp de noapte. Am bâjbâit prin întuneric până la 
cufărul imens lipit de perete. Balamalele ruginite au scârțâit când am 
deschis capacul. Am băgat mâna înăuntru. Nu mă oboseam să ascund 
banii pentru că nimeni nu era suficient de prost încât să mă fure. Se 
pare că poveştile care se spun despre noi ne-au folosit la ceva. 

Mi-am zărit reflexia în oglinda rotundă și crăpată de lângă fereastră. 
Doi ochi albaştri se uitau fix la mine, sub o pereche de sprâncene negre 
şi stufoase. Trăsăturile feţei îmi erau mai proeminente decât de obicei 
şi o umbră de barbă îmi acoperea maxilarul. Nu era niciun bănuţ în 
cufărul ăsta care să nu fie deja cheltuit. Ceva de mâncare, un bărbierit 
sau felinare funcționale erau ultimele pe listă. Nu-mi trebuia nimic 
până când nu o plăteam pe Rosamund. 

Am luat tubul lung și cilindric pentru hărţi de pe perete și mi l-am 
pus la spate, aşezând cureaua de piele peste piept. Apoi mi-am trecut 
mâna prin părul aproape negru, l-am dat după o ureche şi mi-am 
ridicat gulerul hainei. Am băgat punguţa în buzunar, simțind cum 
atârnă, iar corabia a scârțâit ameninţător de jur-împrejur, încetinind. 
Nu ştiam câte drumuri mai putea duce Riven, dar nu voiam să aflu. 

M-am uitat încă o dată în oglindă şi mi-am scuturat umerii jachetei. 
Nu arătam deloc precum sânge-săraţii care navigau pe Marea 
Nenumită în corăbii elegante și smulgeau din mâinile noastre 
disperate şi ultimele rămășițe din Strâmtori. Chiar şi aşa, peste o lună 
urma să vindem corabia pentru fier vechi și ce se mai putea salva din 
lemn. Apoi urma să plecăm din Dern sub stema unui comerciant 
adevărat. 

Clove mă aştepta deja lângă scară când am ieșit pe punte. Se rezema 
de balustradă și-l privea pe Julian cum lega frânghiile de arborele mic. 
Mâinile lui de începător tremurau sub privirea lui Clove, iar băiatul a 
tras de ele și a luat-o de la capăt. Nimeni nu-l impresiona pe 
navigatorul de pe Riven, iar dacă-l mai puneai la socoteală şi pe 
timonierul care ţinea piept celor mai îngrozitoare furtuni, te alegeai cu 

oameni care nu rezistau prea mult la bord. Se mai întâmpla să dispară 
pur şi simplu, fără să aștepte măcar să fie plătiți. 

Nu conta. Erau destui nemernici în Strâmtori care credeau că sunt 
dispuşi să moară pentru bani. De obicei, scoteam câteva drumuri din ei 
înainte să-şi dea seama că situaţia era cât se poate de diferită. 

— Gata? 

Clove şi-a tras pălăria pe cap. Marinarul de pe punte își terminase 
treaba și se pregătea să coboare scara. 

— Gata. 

L-am urmat spre docuri, unde comandantul portului ne aștepta 
deja. Gerik analiza corabia cu o privire amenințătoare și buzele 
subțiate, sub nasul ascuţit. Riven nu era cine ştie ce, dar nu îmi mai era 
rușine cu ea de mult timp. 

— De fiecare dată când plecaţi, sunt sigur că e ultima oară când o 
mai văd, a mormăit Gerik, scrijelind cu condeiul în registrul de nave. 

Privirea i s-a îndreptat spre lada cu băutură ce tocmai era coborâtă. 

— Ceva pentru noi? l-am întrebat, uitându-mă la haina lui deschisă, 
în care se află un buzunar plin cu pergamente. 

— Nu, a răspuns el. 

Am strâns din dinţi, cu greutatea de pe piept ceva mai mare. De 
fiecare dată când ancoram, mă aşteptam să fim chemaţi de Consiliul 
Comerţului. 

— Să înţeleg că încă nu ai licenţa despre care tot vorbiţi. 

— Nu. 

Gerik s-a încruntat. 

— Atunci de ce descărcaţi lăzi cu rachiu pe cheiul meu? 

Am băgat mâna în vestă după punguţa mai mică de bani de care 
ştiam că voi avea nevoie. Acum că Strâmtorile aveau propriul Consiliu 
al Comerţului, toți timonierii se luptau să obțină o licență pentru a ţine 
piept sânge-săraților. Inclusiv noi. Dar îţi trebuiau bani pentru a 
dobândi una - bani mulţi - și singura cale să aduni atâţia era să faci 
mai întâi comerț fără licenţă şi să speri că toți își vor ţine gura. 

Pe Gerik îl mituiam ca să întoarcă privirea, dar putea fi de asemenea 
mituit să pârască. Până acum avusesem noroc. 

— O vom avea în curând, am mormăit, întinzându-i punguţa. 

— Voi şi toţi ceilalți nesăbuiţi de pe mare. 

A luat punguţa și s-a întors pe călcâie. 

— Rămâne de văzut, nu-i așa? 

— Nenorocitule, a mormăit Clove. 

ÎI ura pe Gerik mai mult decât mine. Dispreţuia oamenii în general. 
Copilărisem pe bărcile mari de pescuit în Cragsmouth și ne salvasem 
reciproc din ape învolburate de nenumărate ori, însă nu acesta era 
motivul pentru care Clove era singurul om din Strâmtori în care 
puteam avea încredere. Oricine poate arunca o funie unui om căzut 
peste bord. Dar e mult mai greu, dacă nu imposibil, să-l găsești pe cel 
care să te prindă înainte să cazi. 

Mi-am scos ceasul din buzunar și l-am înclinat spre lumina 
felinarului. 

— Trebuie să mă mişc repede. 

În timp ce mă îndreptam spre scări, Clove a verificat din priviri 
docurile, iar peste câteva secunde, i-am auzit pașii apăsaţi în urma 
mea. Dern nu era nimic mai mult decât un mănunchi de clădiri din 
piatră înşirate de-a lungul unui țărm stâncos, un fel de avanpost care 
se transformase treptat în port când corăbiile de pe Marea Nenumită 
începuseră să vină cu grâne. Satul nu prezenta cine știe ce interes 
pentru Consiliul Comerţului din Ceros. Cel puţin deocamdată. 

Am urcat pe scări, urmând poteca șerpuită pe deal, departe de 
artera principală. Lui Rosamund nu-i plăcea să fie prinsă la mijloc, însă 
cu cât se prelungea mai mult aranjamentul nostru, cu atât creșteau 
şansele ca altcineva să-mi afle planurile. Ştiam că asta urma să se 
întâmple mai devreme sau mai târziu, însă important era să controlez 
când avea să vină momentul. 

Țărmul devenea din ce în ce mai abrupt pe măsură ce ne apropiam 
de golful care adăpostea câteva debarcadere. Acoperișul unuia dintre 
ele nu mai fusese reparat de la furtuna care-l spulberase în urmă cu 
câțiva ani, dar celelalte două încă se ţineau pe picioare, iar stema lui 
Rosamund se afla pe amândouă. 

Am ciocănit de două ori, iar ușa s-a deschis imediat. Ucenicul lui 
Ros, Nash, nu era prea bucuros să ne vadă. Niciodată nu era. 

Ochii lui m-au cercetat din cap până în picioare. 

— V-aţi întors deja? 

M-am sprijinit de cadrul ușii. 

— E aici? 

Nash mi-a inspectat cămașa și și-a strâns buzele. L-am ignorat. Nu 
toți aveam un loc stabil de ucenicie, astfel încât să ne putem cârpi 
hainele și să ne tundem. Și nu toţi ne doream un astfel de statut. Mai 

bine m-aş îneca în adâncuri decât să trăiesc în umbra coruptă a unei 
bresle. 

Nash a deschis ușa și ne-a lăsat să intrăm, apoi a încuiat-o la loc. 
Înăuntru, lumina felinarului mângâia carena aurie a unei corăbii. 

Aster. 

O goeletă cu două catarge și o carenă care putea transporta 
suficientă marfă încât să ne lansăm în comerţ. Şi mai important, era a 
noastră. De fapt, avea să fie odată ce mă voi ușura de punguţa asta de 
bani. 

Data trecută când am văzut-o, catargele nu erau ridicate. Acum 
ajungeau până la grinzile care se arcuiau deasupra noastră, unde 
câțiva porumbei argintii stăteau în cuiburi destrămate de paie. Corabia 
se afla pe niște buşteni de susţinere întinşi pe apa întunecată. Peste 
câteva săptămâni, avea să fie coborâtă în mare pentru prima dată și 
noi urma să ridicăm pânzele. 

M-am uitat în ochii lui Clove. Pe buze îi juca un zâmbet larg. Se 
gândea la același lucru. Cumva, o scosesem la capăt. Sincer să fiu, nici 
nu știam cum. 

— Parcă am auzit un zornăit de bani, s-a auzit de pe punte vocea 
răgușită a lui Rosamund. 

S-a uitat la noi peste balustrada de la tribord, apoi a coborât pe 
platformă. 

Nash și-a încrucișat braţele la piept, nemulţumit. 

— Sunteţi siguri că știți să conduceţi o corabie ca asta? N-aș vrea s-o 
văd scufundată după o săptămână. 

— Noi construim, nu navigăm, Nash, a spus Rosamund, aterizând 
lângă noi cu un mormăit. Ce-ţi pasă cât timp ești plătit? 

Și-a desfăcut centura de unelte de pe umeri și a slăbit cureaua de la 
brâu. După ce şi-a dat-o jos, şi-a masat mușchii încordaţi de la ceafă. 
Rosamund nu era o femeie plăpândă, însă echipamentul masiv de 
constructor de mare o făcea să pară așa. 

— Aşa, hai să punem capăt șaradei ăsteia! 

Nu era nici blândă. 

Am băgat mâna în haină, am scos punguţa și i-am dat-o. A cântărit-o 
în palmă, apoi i-a dat-o lui Nash, care s-a dus la măsuţa de lângă perete 
ca să înceapă imediat să numere monedele. 

— În câte zile? am întrebat, uitându-mă la el cu atenţie, în timp ce 
deschidea punguţa. 

Gânditoare, Rosamund şi-a răsucit inelul de comerciant. Argintul 
era zgâriat și îndoit de la munca pe care o îndeplinea, însă piatra îi 
dovedea legitimitatea în cadrul Breslei Constructorilor de Nave. Dacă 
Nash făcea o treabă bună, avea să devină și el unul într-o bună zi. 

— Cred că va fi gata până la următoarea lună plină, câteva zile în 
plus sau în minus. 

Clove a înaintat spre marginea platformei și a mângâiat scândurile 
de lemn care se întindeau spre proră. Atingerea lui trăda un moment 
de rară blândeţe. Aștepta de mult asta. Şi eu la fel. 

— Totuşi, a oftat Ros, fraierii ăia din tavernă devin din ce în ce mai 
curioși. 

Clove mi-a căutat privirea. Asta reprezenta o problemă. Nu eram 
singurii din Strâmtori care încercau să pună pe picioare o afacere de 
comerț și nu duceam lipsă de timonieri mai degrabă dispuși să ne 
arunce corabia în aer decât să ne permită să le-o luăm înainte. 
Existenţa lui Aster fusese un secret bine păzit până acum, însă dacă 
oamenii din Dern ar afla că Rosamund ne construiește o navă, 
aranjamentul nostru ar atrage atenţia. Şi nu doar pe cea a timonierilor 
din Strâmtori care se opreau în port. Nici sânge-sărații nu voiau să-și 
piardă puterea, iar o corabie în plus nu i-ar ajuta cu nimic. Nu trebuia 
să lăsăm pe nimeni să-și bage nasul și să afle cât de aproape eram de 
reuşită. Rosamund și-a pus mâinile în șold, nerăbdătoare. 

— Cum stăm, Nash? 

— Bine, până cum, a mormăit el, numărând cu grijă fiecare bănuţ. 

Am observat că nu ajunsese nici măcar la jumătate și mi-am scos 
ceasul. Trecuse aproape o jumătate de oră și știam ce se întâmplă când 
întârziam. Persoana cu care urma să ne întâlnim nu avea să ne aştepte, 
deși făceam afaceri de mult timp. 

— Du-te! a zis Clove, arătând spre ușă. Termin eu aici şi ne vedem la 
tavernă pentru numărătoare. 

Am încuviinţat din cap, am închis capacul ceasului şi l-am pus înapoi 
în haină. Mi-am tras pălăria pe cap și m-am întors spre ușă, dar am mai 
aruncat o privire spre corabie înainte să ies în ploaie. 

Aster strălucea în lumina felinarului, lemnul scânteind la fel ca 
marea în zori. Nu era doar o corabie. Era o idee. Era motivul pentru 
care mi-am riscat viața de nenumărate ori în ultimii doi ani şi singura 
mea șansă de a obține licenţa de comerţ şi propria stemă. Însă Aster nu 
avea să schimbe numai destinul meu sau pe al lui Clove. Avea să 

schimbe destinul Strâmtorilor. 

2. SAINT 


Singura tavernă din Dern era o clădire învăluită în ceaţă, din care se 
înălţau trei hornuri ce scoteau fum prin gurile înguste și înnegrite. 

În cei doi ani de când mă opream în sat, n-am văzut niciodată 
taverna goală. Nu existau case de comerț, deși negoţul înflorea tot mai 
mult, ceea ce însemna că oricine putea face afaceri în tavernă, inclusiv 
eu. 

De îndată ce am deschis ușile, m-au izbit ropotul de voci dinăuntru 
şi căldura focului din şemineu. Nu stăteam niciodată suficient pe uscat 
cât să scap complet de frigul din oase sau de umezeala din haine, dar 
mirosul de lemn ars îmi aducea aminte de zilele de dinainte să-mi 
dedic viața navigatului. 

Uşa s-a trântit în spatele meu și mi-am răsucit umerii instinctiv. Nu 
mi-a plăcut niciodată să fiu închis între patru pereţi și nici să simt 
pământul sub picioare. Am preferat dintotdeauna libertatea oferită de 
mare, unde măcar vedeai la orizont ce te așteaptă. 

Barmanul m-a salutat scurt din cap, apoi s-a întors spre peretele 
plin de sticle, luând-o pe cea care efectiv avea numele meu pe ea. 
Proprietarii de taverne își trăgeau o sumă frumușică turnând rachiu 
îndoit cu apă clienţilor deja ameţiţi și băgând în buzunar diferenţa. 
Prima oară când l-am prins asupra faptului, mi-am scos pumnalul atât 
de repede, încât n-a avut timp să reacționeze. 

Atunci i-am văzut licărul din privire - acea urmă de recunoaștere 
ivită în ochii celor care auziseră istorisirile legate de timonierul de pe 
Riven. Poveştile susțineau că Încheiasem o învoială cu demonii mării 
pentru a-mi cruța corabia de furtuni, oferindu-i în schimb pe membrii 
propriului echipaj drept ofrande. Eram nebun. Nesăbuit. Îmi căutam 
sfârșitul pe mare. 

Barmanul nu mi-a mai îndoit de atunci rachiul cu apă și nu credeam 
că avea să mă mai înșele vreodată, din moment ce îi aduceam cea mai 
bună băutură din Sowan. Nu-l învinuiam că şi-a încercat norocul, dar 
eu și Clove nu eram doar niște băieţași dintr-un sat de pescari pe care 
marea i-a adus din întâmplare în port. Și contam pe el să nu par zgărcit 
în faţa invitatului meu. 

— Norocul tău pare nesfârșit, Saint, a mormăit el. Tocmai ai ratat o 
furtună a naibii de urâtă! 

Am zâmbit larg. Nu o ratasem și nu era vorba de noroc. 

— Camera noastră e pregătită? 

A încuviinţat din cap, iar eu mi-am dat jos tubul agăţat pe spate și i l- 
am dat. Una dintre bucătărese urca deja cu obiectul pe scări când am 
luat sticla şi paharele, îndreptându-mă spre separeurile de lemn 
înşirate de-a lungul peretelui. 

Vârful unei cizme lustruite ieșea de sub una dintre mese, însă când 
am ocolit spătarul înalt al scaunului, Henrik Roth nici nu s-a obosit să- 
şi ridice privirea din registru, ocupat cu șoptitul numerelor pe care le 
scria în coloana din dreapta. M-am așezat în faţa lui. Ceasul său de 
buzunar era deschis pe masă, iar secundarul ticăia liniştit. L-am 
aşteptat să termine, apoi am pus paharele între noi. 

Henrik a lăsat condeiul deoparte și și-a ridicat privirea. Deşi era 
doar cu patru sau cinci ani mai mare decât mine, ochii lui mă 
convingeau cumva să uit de fiecare dată de diferență. Părul șaten 
deschis avea o ușoară tentă de roșcat, întotdeauna proaspăt tuns și 
aranjat, de parcă nava cu care călătorea se lăuda cu un frizer la bord. 
Haina bine croită și cămaşa albă impecabilă îl deosebeau de 
comercianții soioşi din tavernă, dar mereu am avut impresia că îi 
plăcea asta. Era cel mai bine îmbrăcat infractor pe care îl ştiam. 

— Te-am mirosit de cum ai intrat. 

S-a lăsat pe spate, aruncându-mi un rânjet pieziș. 

— Parcă ai maţe de peşte sub piele. 

Am desfăcut sticla, turnându-i mai întâi lui rachiu. 

— Probabil că ai dreptate. 

l-am întins paharul și l-am ridicat pe al meu. 

Henrik mi-a oglindit gestul și am ciocnit, apoi le-am golit imediat. 
Am simţit cum alcoolul îmi arde gâtul şi-mi încălzește stomacul. 
Luându-și asupra lui sarcina, Henrik a turnat a doua rundă de rachiu. 

— Când Îmi spui unde găsesc și eu așa ceva? a întrebat el, ridicând 
dintr-o sprânceană. 

Am agitat lichidul din pahar. Sticlele pe care eu și Clove le vindeam 
în fiecare port nu purtau, în mod intenţionat, niciun semn al 
producătorului, deoarece nu voiam ca acesta să fie prins. Şi nici nu 
voiam ca altcineva să afle de unde procuram băutura, pentru că, după 
ce obțineam licenţa, aveam să fim singurii care o comercializau. 

— Îți spun de unde o luăm dacă îmi spui cum obţii nestematele 
astea false, i-am spus. 

Henrik a zâmbit, ochii căprui scânteindu-i. Familia Roth își clădise 
averea cu nestemate false mai mult decât convingătoare, însă 
adevăratul mister era modalitatea prin care le făcea să cântărească la 
fel precum cele reale. Conform discuţiilor auzite în tavernă, afacerea 
familiei Roth începuse în urmă cu treizeci de ani şi nimeni nu le aflase 
secretul, nici măcar unul dintre cei câţiva magi ai nestematelor rămași. 

Rachiul nostru și nestematele lui Henrik au pus bazele unei afaceri 
periculoase, dar profitabile în Strâmtori. După aproape doi ani, eu şi 
Clove reușisem să strângem suficienţi bani cât să construim corabia 
Aster şi să ne depunem cererea pentru licenţă. 

Henrik a vârât mâna în vestă și a scos un săculeţ din catifea albastră, 
pe care mi l-a pus în față. Am terminat paharul înainte să îl deschid. În 
mâna mea au căzut o mulţime de pietre sângerii. Sclipeau în lumina 
felinarului şi am înghiţit în sec la vederea lor. Era cea mai valoroasă 
marfă pe care o dobândisem de la el și, dacă ne jucam cărţile aşa cum 
trebuie, avea să fie ultima. Acum că plătisem pentru Aster şi licenţă, 
banii pe care urma să-i obținem în urma afacerii ne puteau deschide 
ruta către comerţul legal în Strâmtori. Erau bani care vărsau sânge. Al 
nostru, dacă nu eram precauţi. 

— Beril roşu, între un sfert și o treime de carat fiecare în parte. 
Tăieturile sunt precise, iar culoarea a ieșit cel mai bine de până acum. 
Vor trece de orice inspecție, doar să nu dai de vreun mag al 
nestematelor. 

— Din fericire pentru tine, nu prea se mai găsesc, i-am spus, 
ridicând una dintre pietre în lumină. 

Raportul dintre real și fals era de cel puţin unul la trei, dar nu aș fi 
putut să-mi dau seama de diferenţă nici în ruptul capului. Nici măcar 
cele mai sofisticate lămpi ale giuvaiergiilor nu detectau prea des 
falsurile. 

— Nu mă plâng. 

Am pus pietrele înapoi în săculeţ, i-am strâns gura cu șiretul şi l-am 
pus în haină. Apoi mi-am scos ultima pungă cu monede. Henrik nici nu 
s-a obosit să le numere. Făcusem de prea multe ori negoț pentru a se 
îndoi de mine, iar eu îl cunoşteam îndeajuns încât să știu că, dacă Îl 
trădam, aveam să plătesc cu viaţa. 

— Mă bucur că am scăpat de ei. Cei mai mulţi magi ai nestematelor 
din Bastian au dispărut, inclusiv cei din Sagsay Holm. 

— Unde s-au dus? 

Henrik a ridicat din umeri. 

— Nu ştiu. Nu-mi pasă. Fără ei, munca mea e mai ușoară. 

A existat o vreme când magii nestematelor erau la mare căutare în 
Bastian și Ceros pentru talentul lor legendar de a analiza pietrele 
preţioase. Însă odată ce au început să câştige mai mulţi bani decât 
comercianții care îi angajaseră, s-au ales cu preţuri substanţiale pe 
capetele lor şi au apărut o mulțime de oameni dornici să încaseze 
recompensele. Oameni precum cei din familia Roth, a căror afacere 
bazată pe producţia şi comercializarea falsurilor a început să prospere. 

— Am auzit că sunt comercianţi în Strâmtori care şi-ar da şi hainele 
de pe ei să aibă un mag al nestematelor de partea lor. În locul tău, aş fi 
precaut, a spus el. 

Mă aşteptam la asta. Acum că Strâmtorile aveau un Consiliu al 
Comerţului, fiecare membru al breslei nerăbdător să urce pe scara 
socială dorea să-și încerce norocul în a-i învinge pe comercianții din 
Marea Nenumită, chiar dacă un asemenea demers implica și 
cumpărarea unui mag. 

— Mersi de pont! 

Henrik s-a sprijinit în coate. 

— Dacă pierzi tu, pierd și eu. 

M-a țintuit cu privirea, dându-mi de înţeles că nu-mi făcea o favoare. 
Mă avertiza. Dacă nu aducea banii promiși, avea de-a face cu tatăl lui, 
Felix Roth. De aceea familia Roth era atât de periculoasă. Toţi aveam 
câte ceva de pierdut. 

Henrik era singura persoană implicată în aranjament care știa unde 
se duc nestematele. Le vindeam în Sowan unui comerciant pe nume 
Lander, care îşi oprea o parte din banii de vânzare pentru integrarea 
lor în comerțul din Bastian, dar nici el nu ştia de unde provin sau cum 
ajunseseră de fapt în Strâmtori. Eu eram doar prima verigă din lanţ. 

— Ar trebui să mai ştiu ceva? l-am întrebat. 

— Nimic care să conteze. 

Şi-a pus paharul gol pe masă și mi-a aruncat o privire tăioasă. Mi-am 
dat seama că orice urmă de nonşalanţă din comportamentul lui a 
dispărut brusc. 

— Eu ar trebui să ştiu ceva? 

— Nu. 

— Interesant. Puteam să jur că am auzit un zvon cum că un 
constructor de nave din Dern lucrează la o goeletă pentru un timonier 

din Strâmtori. 

M-am uitat în ochii lui, având grijă să nu reacționez. Mă suspecta, 
dar nu puteam risca să-i spun cevacenu ştia deja. 

— Cevrei să spui, Henrik? 

— Ştii poveştile care circulă despretine, nu? 

Și-a lăsat capul într-o parte. 

— Despre un băiat venit de nicăieri, care navighează pe furtuni ce l- 
ar face până şi pe cel mai experimentat comerciant să se scape în 
pantaloni. Se spune că ești pios. Superstițios. Că dai crezare vechilor 
legende. Că singurul lucru care te ţine în viaţă e un pact cu demonii 
mării. 

Mi-am strâns pumnul sub masă, presând locul unde purtam tăietura 
propriei săbii. 

Cunoșteam poveştile. Datorită lor dobândisem numele sub care 
eram cunoscut dincolo de Cragsmouth - Saint. Nimeni nu-l ştia pe 
Elias, băieţelul născut într-un sătuc de pescari care făcuse o greşeală ce 
l-a costat totul. 

— Când am auzit prima dată de tine, m-am gândit: ia uite ce 
nemernic deștept! Lasă zvonurile să-i construiască reputaţia, în timp 
ce el îşi croieşte propriul drum. Ăsta e unul dintre motivele pentru 
care am vrut să lucrez cu tine. Însă greșeala asta mă face să mă întreb 
dacă nu cumva m-am înşelat. 

— Nu te-ai înșelat. 

— Bine, pentru că eu nu mă îÎnșel. E treaba ta dacă vrei să obţii o 
licență de comerţ și să navighezi sub propria stemă, pe propria 
corabie, dar după ce vestea se va răspândi, cineva se va asigura că nu 
vei arunca ancora în următorul port. lar banii mei vor ajunge pe fundul 
oceanului odată cu tine. 

Tocmai din acest motiv nu făcusem valuri. 

— Nimeni nu va afla, i-am spus. 

— Eşti sigur? 

Sânge cald mi s-a adunat în mână, acolo unde îmi deschisesem rana. 

— Cineva din sat și-a dat drumul la gură. 

Henrik s-a apropiat de mine. 

— Poate că a sosit timpul să i-o deschizi și să-i tai limba. 

Am aprobat scurt din cap și mi-am încleştat dinţii. Dacă cineva 
împrăștia zvonuri, aveam și mai puţin timp la dispoziţie decât credeam 
ca să obținem licenţa și să ne punem stema pe Aster. Numai atunci 

urma să ne bucurăm de protecția Consiliului Comerţului, astfel încât să 
nu netrezim cu un cuţit înfipt în spate. 

Henrik şi-a luat ceasul de buzunar, și-a închis registrul și a băgat 
totul în interiorul hainei. 

— Ne vedem peste trei săptămâni. 

S-a ridicat, iar eu mi-am fixat privirea pe partea din spate a 
separeului, așteptând să aud uşa deschizându-se și închizându-se 
înainte să-mi mai torn un pahar de rachiu. Știusem de la început că ne 
jucam cu focul colaborând cu familia Roth, dar riscul meritase, chiar 
dacă simțeam cum tot ce construisem cu grijă ameninţa să se 
prăbușească. 

Am ridicat paharul și l-am dat pe gât, lăsând băutura să-mi ardă 
pieptul. Planul putea eșua într-o sută de moduri diferite, iar eu puteam 
să mă aleg cu nenumărate săbii la gât. Până când urma să ridicăm 
ancora, trebuia să mă asigur că scăpam de cel puţin una dintre ele. 

3. ISOLDE 


Când eşti singurul sânge-sărat de pe corabie, ai parte de nişte 
avantaje, asta până când cineva îți lasă un şobolan mort în hamac. 

Stăteam în lumina difuză a cabinei echipajului şi mă holbam la 
materialul matlasat. Duhnea a mucegai şi a alcool, însă era cel mai 
cinstit pat în care dormisem vreodată. Tot ce deținusem în Bastian 
fusese cumpărat cu sângele altcuiva. 

Nu duceam dorul camerelor încălzite, a materialelor scumpe sau a 
covoarelor moi care acopereau podelele de marmură de la Conacul 
Azimuth. Duceam dorul unei singure persoane, care nu-mi mai era 
alături. 

Am luat micuța creatură de coadă, ținând-o departe de mine. Nu mă 
deranja dâra de sânge pe care o lăsase în urmă, dar mesajul mă 
îngrijora. Era un obicei vechi și-l văzusem de multe ori pe corăbiile 
mamei mele. 

Dragorii nu erau tocmai ultimii în rang într-un echipaj, însă 
atrăgeau cele mai multe bănuieli. Erau de obicei suspectaţi că fură 
pietre preţioase sau că vând locaţiile în care se aflau comorile altor 
comercianţi, însă eu nu avusesem de-a face cu asemenea dezavantaje, 
deoarece fiecare om din echipajele cu care călătorisem fusese ales de 
mama. Nimeni nu îndrăznea să mă atace, pentru că asta ar fi însemnat 
un atac la adresa măreţei comerciante de nestemate Holland - un risc 
pe care nimeni nu dorea să și-l asume. 

Dar acum nu mai eram în Marea Nenumită. După ce-mi dădusem 
cerceii şi rochia, Simon mă dusese la docuri, unde mă aștepta Luna. 
Știusem de când am dat ochii cu timonierul că nu urma să fie o simplă 
plimbare spre Strâmtori, însă un şobolan mort era nimic pe lângă ceea 
ce lăsasem în Bastian. 

Am urcat scara care ducea înapoi pe puntea scăldată în lumina 
arzătoare a soarelui, unde vântul alunga duhoarea din cabinele de jos. 

Echipajul muncea, iar navigatorul, Burke, stătea la timonă, 
urmărindu-mă în timp ce străbăteam corabia spre balustrada de la 
babord. Eram de o săptămână pe mare și nu intrasem în grațiile 
nimănui. Nici n-aveam să o fac dacă nu începeam să găsesc pietre 
preţioase și să-i umplu buzunarele timonierului. 

Am aruncat șobolanul în apă și m-am întors pe călcâie, cercetând 

catargele în căutarea Yasminei, nostromul corabiei. Avea părul lung și 
blond prins într-o serie de împletituri între omoplaţi și se abținea cu 
greu să nu zâmbească. Dacă era să-mi dau cu presupusul, aș fi zis că ea 
mi-a pus șobolanul în hamac. Ea sau Darin, unul dintre marinarii pe 
care-i primea în pat. Niciunul dintre ei nu era loial Lunei. De fapt, eram 
sigură că își desfășurau propriile afaceri pe corabie. Șobolanul fusese 
un avertisment: nu trebuia să-mi uit locul la bord. Aici nu eram de 
neatins, aşa cum fusesem în Bastian, şi îmi plăcea sentimentul. Speram 
doar să nu-mi aducă sfârșitul. 

— Ce s-a întâmplat, dragorule? a strigat Burke de latimonă. 

— Doar puţină distracţie, am minţit, agăţându-mi degetele mari de 
curea. 

Îmi simţeam şoldurile goale fără unelte. Nu mă puteam obişnui. 

A dat din cap către unul dintre marinari ca să preia timona şi mi-a 
făcut semn să mă îndrept spre pasajul ce ducea în cabina timonierului. 
Am oftat, uitându-mă la cadrul de lemn sculptat care decora uşa. 

Avusesem o singură opţiune când l-am rugat pe Simon să-mi 
găsească o corabie pentru a părăsi Bastianul. Timonierul de pe Luna 
mă acceptase imediat după cecitise scrisoarea de la Simon și avusese o 
singură condiţie: să semnez un contract pe un an pentru a fi dragorul 
lui. Floare la ureche, din moment ce am trecut un alt nume în josul 
paginii. Nu mai eram Isolde, ci Eryss. Și de acum încolo aveam să 
draghez doar pentru mine. 

După ce ajungeam în Ceros, plănuiam să părăsesc Luna şi să uit de 
navă. Un dragor care își încălcase contractul nu putea fi pedepsit dacă 
nu exista. Nici măcar de Consiliul Comerţului. 

Cât echipajul continua să muncească din greu pe puntea superioară, 
am intrat în pasaj. M-am lipit brusc de perete, dându-mă din calea 
stewardului care s-a năpustit afară, cu câte un fazan jumulit în fiecare 
mână. Burke deja îi relata timonierului povestea cu șobolanul când am 
intrat şi nu părea prea încântat. 

Ochii negri ai lui Zola s-au ațintit asupra mea, dar bărbatul nu s-a 
ridicat de pe scaun. Era un prefăcut împopoţonat, din Strâmtori, 
bineînţeles, însă nu ştiam ce căuta navigând pe Marea Nenumită şi cu 
atât mai puţin cum a ancorat în porturile ei. Singura explicaţie era că 
se ocupa de vreo afacere ilegală, una care aducea profit cuiva, dar 
recunosc că aveai nevoie de curaj ca să mergi prin Bastian fără licenţă. 

— Eryss? 

Zola aștepta un răspuns. 

M-am străduit să vorbesc calm, fără să mă uit prea mult în ochii lui. 
Nu-mi plăcea cum încerca mereu să mă fixeze cu privirea. 

— Ştii cum sunt echipajele. 

— Ştiu, a spus el. 

A lăsat condeiul jos, abandonând scrisoarea începută, iar ochii mi s- 
au oprit pe pana simplă de prepeliță cu care scria. Mama le dăruia 
comercianților şi negustorilor fideli un condei făcut din pana neagră și 
lucioasă a unei lebede - un simbol de renume. Un fel de coroană 
imperială pentru cei pe care-i considera demni de atenţia ei și o 
dovadă a faptului că te bucuri de protecţia lui Holland. Însă acest 
bărbat era un așa-zis negustor care, pe lângă faptul că nu avea să mă 
recunoască în veci, nici nu urma să fie îndeajuns de important cât să-i 
atragă atenția mamei. 

— Nu-mi permit să-mi pierd noul dragor, a continuat el. 

Noul /ui dragor. 

Cuvintele m-au scos din minţi. Simplul fapt că stăteam acolo 
demonstra că, pentru prima oară în viaţă, nu mai aparțineam nimănui. 
Dar cineva ca Zola nu putea înţelege așa ceva. Probabil că a fost 
dintotdeauna propriul stăpân. 

— Mut-o aici până ajungem în Ceros! i-a ordonat Zola lui Burke. 

Am ridicat din sprâncene. 

— Poftim? 

— Vei sta în cabina mea până când ceilalți se vor obişnui cu un 
sânge-sărat la bord. 

Sânge-sărat. |nsulta era înjositoare, menită să-i identifice pe cei din 
Marea Nenumită, unde apa avea gustul unei saramuri amare. Aici, în 
Strâmtori, marea era diluată cu apa dulce venită din râurile care se 
vărsau În ea. 

— Nu e nevoie, am zis, un pic prea apăsat. Nu-mi pasă dacă se 
obișnuiesc sau nu. Sunt în stare să am grijă de mine. 

— Ai semnat un contract, iar dacă cineva se trezește să-ți taie 
beregata în miez de noapte, îmi voi fi pierdut dragorul înainte de 
prima scufundare. 

Timonierul avea idei măreţe în privinţa scufundărilor, odată ce noul 
Consiliu al Comerţului din Strâmtori îi va da licenţa, dar se îmbăta cu 
apă rece. Luna nu era echipată pentru scufundări după pietre 
prețioase, iar el nu se pregătise deloc pentru asta. Nu văzusem nici 

măcar o singură hartă a mareelor în cabina lui. Bărbatul habar n-avea 
ce face. 

— Voi dormi în cabina echipajului la fel ca toată lumea, am spus sec. 

Nu era un refuz politicos. Mai bine aș fi îndesată într-un cufăr și 
lăsată în cală câteva zile decât să dorm în cabina lui Zola. 

S-a sprijinit cu palmele de birou și s-a ridicat, iar haina neagră i-a 
alunecat de pe scaun, atârnându-i până aproape de glezne. A ocolit 
biroul, cu privirea înlănţuită cu a mea, și a venit atât de aproape, încât 
atunci când s-a uitat de sus la mine, nasturii de la vesta lui mi-au atins 
mâneca. 

După un moment, ochii lui argintii și reci i-au părăsit pe ai mei, 
coborând spre gura, apoi spre bărbia mea. 

— Pot înlocui orice marinar, steward sau nostrom în Ceros, a spus 
el, însă Simon spune că eşti un dragor cu abilităţi nemaiîntâlnite. Nu 
dai peste aşa ceva în fiecare zi. 

M-am încruntat, iar inima a început să-mi bată mai tare. L-am privit 
intens, căutând orice fel de înţeles ascuns, însă Zola nu avea de unde să 
ştie că sunt un mag al nestematelor. Tata se asigurase de asta. 

— Pot să-mi port şi singură de grijă, am insistat. 

— Bine, a răspuns acru. 

S-a aplecat deasupra mea, încercând să pară impunător, însă nu m- 
am mişcat şi am rămas cu picioarele înfipte în podea. Voia să-mi fie 
frică de el și îmi era, dar nu aveam de gând să mă demasc în faţa lui. 

Și-a întors într-un sfârșit capul spre Burke. 

— Cine o atinge, își pierde un membru la alegere, a spus el pe un ton 
ameninţător. 

Zola nu se pricepea să-și ascundă iritarea și era vădit deranjat că nu 
dau doi bani pe atenţia lui. Dar nu aveam de gând să-i cânt în strună, 
chiar dacă așa aș fi putut obține ceea ce voiam. Odată ce porneai pe un 
astfel de drum, era greu să faci cale întoarsă. 

Burke nu s-a uitat la mine, dar îmi dădeam seama la ce se gândeşte. 
Membrii echipajului nu erau singurii care puteau fi pedepsiți dacă 
încălcau ordinul timonierului. În calitate de secund, putea fi şi el 
pedepsit pentru că nu i-a putut controla, iar ultimul lucru de care 
aveam nevoie era să-i stârnesc resentimente. 

Zola i-a făcut semn să plece. 

— Asigură-te că sunt gata să acostăm! 

Burke părea că încă dezbate ordinul lui Zola, dar a hotărât să nu se 

împotrivească și a ieșit din cabină. 

— Acostăm? l-am întrebat, încercând să mă uit la jurnalul de 
călătorie deschis pe biroul lui. Credeam că ajungem în Ceros peste 
câteva zile. 

Și-a mutat privirea şi s-a întors la birou. 

— Nu. 

— Atunci unde ne oprim? 

— Avem o rută de respectat în Strâmtori, la fel cum se face și în 
Marea Nenumită. Facem opriri. 

Sarcasmul i-a schimbat cadenţa vocii. Dispăruse tonul otrăvitor de 
mieros de adineauri şi se întorsese bărbatul de care echipajul se 
temea. Conform zvonurilor de sub punte, îşi înjunghiase unul dintre 
stew arzi cu câteva săptămâni înainte să urce la bordul Lunei. 

Mi-am mușcat limba, înghițind protestul care se zbătea să-mi iasă 
de pe buze. Fiecare zi petrecută pe mare însemna o zi în plus în care 
cineva o căuta pe fiica dispărută a lui Holland, cu tot cu nestemata 
legendară pe care o furase. Trebuia să ajung în Ceros înainte să fiu 
găsită. 

Zola şi-a îndreptat din nou atenţia către pergament. Cadrul ridicat 
din lemn care îi înconjura biroul era singurul lucru ce împiedica 
obiectele așezate pe el să cadă atunci când navigam printr-o furtună. 
M-am aplecat spre stânga, încercând să-mi ţin echilibrul. 

— Mai e ceva? Am multe de făcut, a spus el. 

Era o creatură care trebuia să simtă că trage sforile. Îmi amintea 
destul de mult de mama - cu rotițele minţii mereu în mișcare, 
complotând și plănuind. 

Am închis ușa după mine şi m-am întors pe punte, unde vocile 
echipajului erau purtate de briză. Orizontul părea o tușă groasă de 
albastru, care ne înconjura din toate direcţiile și devenea tot mai 
intensă înainte să se contopească perfect cu marea. 

Burke a trecut pe lângă mine și s-a îndreptat direct spre proră. Și-a 
dus mâna la ochi pentru a-şi proteja privirea de soare. Mi-am mijit şi 
eu ochii ca să descopăr ce i-a atras atenţia, dar abia după ce norii joși s- 
au risipit am putut vedea conturul argintiu-închis al coastei în 
depărtare. 

Am tresărit la vederea ei. Pământ la orizont! Nu nisipul roșiatic sau 
stâncile abrupte care încadrau țărmurile din Marea Nenumită. 
Intrasem oficial în Strâmtori, tărâmul fermierilor și al pescarilor din 

nordul extrem al Bastianului. Apele străvezii ascundeau furtuni 
îngrozitoare. De asemenea, speram că era și ultimul loc în care mama 
s-ar gândi să mă caute. 

— Ce oraș e acesta? 

Burke a început să râdă, aplecându-se peste balustradă pentru a 
scuipa. 

— Oraș? Avem doar unul în Strâmtori: Ceros. Asta dacă-l poți numi 
oraş. Mergem în Dern, un amărât de sat de fermieri. Avem totuşi o 
tavernă unde putem mânca şi altceva în afară de peşte și păsări. 

S-a întors spretimonă și şi-a dus mâinile la gură ca să strige: 

— Nord, șase grade! Pregătiţi-vă să ridicaţi pânzele! 

Echipajul se pusese deja în mișcare, fiecare membru la locul lui 
pentru a Începe procedurile de acostare. Am atins punguţa de piele de 
sub bluză, care atârna de un lănţișor lung de aur purtat la gât. 

Nu exista nicio modalitate de a-l readuce la viaţă pe tata sau de a 
călători în timp pentru a-l salva. Nu exista nicio modalitate de a-i 
spune versiunii mele mai tinere să-l ia de mână și să fugă amândoi, aşa 
cum ştiam că voia să o fac. 

Plecarea mea îi reducea mamei profitul și îi submina puterea 
acumulată rapid pe Marea Nenumită. 

Un singur lucru ura mai mult decât să piardă, și anume să piardă 
împotriva celor din Strâmtori. După ce ajungeam în Ceros, plănuiam să 
mă duc la Consiliul Comerţului, să-l întâlnesc pe conducătorul Breslei 
Giuvaiergiilor pe care mama nici nu se obosise să-l ia în considerare şi 
să-i dau obiectul care avea să ducă la pierzania ei: miezul-de-noapte. 

Vântul s-a întețit, împingând-o pe Luna spre țărm. M-am uitat în jos, 
la santina3 care tăia spuma mării. Nu navigasem niciodată prin 
Strâmtori şi nici nu pusesem piciorul pe țărmurile de aici, însă, 
uitându-mă la apa învolburată, m-a cuprins un sentiment ciudat. 

Nu-mi părăsisem doar mama când am lăsat în urmă Marea 
Nenumită. Îmi părăsisem și casa. Locul în care am tras prima suflare. Şi 
simţeam până în măduva oaselor că în aceste ape necunoscute aveam 
să mi-o dau peultima. 


3 Spaţiu situat la fundul unei nave, în care se colectează apa provenită din infiltraţie, 
prin condensare din atmosferă sau prin scurgere de pe punţile inferioare (n.r.). 

4. SAINT 


Clove stătea pe o ladă răsturnată și desfăcea dopul sticlei de un 
albastru-safir cu vârful pumnalului. Avea aceeași privire calmă și 
sigură ca întotdeauna. 

Nu era o treabă pe care o puteam face la bord. Cu cât echipajul 
nostru veșnic în schimbare ştia mai puţine, cu atât mai bine. Pe de altă 
parte, proprietarul tavernei ne era dator vândut și, de fiecare dată 
când veneam în Dern, ne închiria mereu camera de la capătul holului. 
Plata era rachiul din Sowan pe care i-l lăsam. 

Clove a întors sticla până când sigiliul de ceară s-a rupt, apoi a scos 
dopul și mi-a întins-o. Fusese ideea lui să transportăm nestematele 
false în sticlele de rachiu, iar vicleșugul ne adusese banii necesari ca să 
ne construim propria corabie. Nu ne gândisem că rachiul urma să 
devină atât de căutat de taverne şi trebuia să avem grijă ca lucrurile să 
nu scape de sub control, deoarece în joc era licenţa îndelung râvnită. 

Am pus sticla pe masă, lângă celelalte. Această ladă nu va merge în 
vreo tavernă şi nici în vitrina vreunui membru al breslei din Ceros. 

Am deschis săculețul de catifea primit de la Henrik și am vărsat 
pietrele roşii într-o tavă de lemn, despărţindu-le în grupuri de câte 
douăsprezece cu ajutorul vârfului pumnalului. Aveam patru sticle în 
care puneam câte douăsprezece nestemate, unele false, altele 
adevărate. Giuvaiergiii din Ceros nu le puteau diferenția decât dacă 
apelau la un mag și, chiar și atunci, nu puteau depune o plângere la 
Consiliul Comerţului. Asta ar fi însemnat să admită că le 
achiziționaseră fraudulos de la bun început. Reprezenta genul de negoț 
în care toate părțile implicate aveau ceva de pierdut. Însă câștigul era 
pe măsură. 

Studiind berilul roșu, am simţit o apăsare tot mai mare în coșul 
pieptului, conştient de riscul pe care îl presupunea un astfel de negoţ. 
Ne-am descurcat cu sume mici până acum, însă Felix Roth ne-ar fi luat 
gâturile dacă pierdeam o asemenea marfă. M-am întrebat ce făcuse 
Henrik pentru a-l convinge să ne-o dea. 

— Nu e cu nimic diferită de celelalte afaceri pe care le-am făcut, a 
spus Clove, citindu-mi gândurile, cu genele dese conturate de lumina 
răspândită de lumânarea aprinsă de pe masă, deasupra căreia răsucea 
bucata de ceară roșie. 

Am vărsat primul set de douăsprezece în sticla din fața mea. Nimeni 
nu putea merge pe urma pietrelor până la noi, pentru că, teoretic, noi 
nu existam. Nu eram nici negustori, nici comercianţi și nimeni nu ştia 
de unde provine rachiul, o altă pistă moartă. Chiar și așa, ne cam 
forțam norocul după aproape doi ani de când îndeplineam rolul de 
curieri ai familiei Roth. Dacă Henrik avusese dreptate și deja circulau 
zvonuri despre Aster, atunci norocul nostru era pe cale să setermine. 

Nestematele s-au scufundat la fundul sticlei, pierdute în lichidul 
închis la culoare. După ce am terminat cu ultimul set de pietre 
prețioase, am înlocuit dopurile şi m-am aplecat spre Clove, care a 
turnat treptat ceara moale peste găâturile sticlelor. Se deschidea la 
culoare în timp ce se usca, iar el a rotit fiecare sticlă de trei ori până 
când toate au fost resigilate. 

— Şi? Cine crezi că a răspândit zvonurile? 

Clove a stins lumânarea și s-a sprijinit cu coatele pe genunchi. L-am 
privit în ochi. 

— Gerik? 

— Nu cred. Dacă noi dispărem, atunci dispar și banii din buzunarul 
lui, a răspuns Clove sceptic. 

— Poate că altcineva e dispus să-i dea mai mult. 

Clove a tăcut. Sigur se gândea la același lucru. Dintre toţi timonierii 
din Strâmtori care încercau să-și pornească propriile afaceri, Zola era 
singurul pe care-l suspectam. Era arogant, oportunist și îi lipsea 
loialitatea față de apele astea, pe care o aveau alți timonieri. De aceea 
ajunsese căţeluşul unui grup de sânge-săraţi din Bastian. N-aş fi putut 
face așa ceva nici măcar pentru o cală plină de monede. 

— Zola nu-i un fraier. Ştie că punem ceva la cale, am spus. 

În ultimele șase luni, începuse să ne urmărească mai îndeaproape şi 
eram sigur că aflase de cererea pentru licenţă. Dar cu siguranţă nu se 
aştepta să ne permitem una. Mai ales că navigam pe o epavă ca Riven. 
De asemenea, bănuiam că-și depusese la rândul lui cererea pentru 
licenţă, iar el o putea obține fără probleme dacă avea suma necesară. 

Mi-am tot repetat că numărul în creștere al negustorilor născuţi în 
Strâmtori e un lucru bun. Fără ei, Consiliul Comerţului de aici nu avea 
nicio șansă în fața Mării Nenumite. Însă Zola nu era loial Strâmtorilor. 
Îşi urmărea propriul interes. 

Clove a pus lada goală pe masă și i-a însemnat colţul cu o linie 
dreaptă din ceara rămasă - semnul pe care îl foloseam pentru a 

deosebi lăzile cu nestemate de celelalte pe care le descărcam în fiecare 
port prin care treceam. 

— Aşa. Hai să plecăm! 

Am pus ultima sticlă în ladă și m-am uitat la ea în timp ce-mi 
puneam cilindrul cu harta la spate. 

Clove a așezat lăzile unele peste altele și le-a ridicat, așteptând. 
Taverna se aglomerase şi mai mult, însă nimeni nu avea să se uite la 
doi oameni care făceau o livrare de rachiu, mai ales dacă era 
prestabilită. 

Am descuiat ușa și am dat-o de perete, apoi am luat ultimele două 
lăzi și am aruncat o privire pe hol. Era o noapte neobișnuit de rece, iar 
focul ardea în șemineu. Aerul fierbinte îmi uscase gâtul. 

După ce am coborât, proprietarul tavernei s-a îndreptat spre 
capătul tejghelei, răsucind un pahar curat în prosopul pe care-l ţinea în 
mână. Am pus lăzile pe un scaun și i-am întins cheia. 

A vârăt-o în buzunar. 

— Trei săptămâni? 

— Trei săptămâni, a răspuns Clove. 

— Rachiul nu mai ţine așa de mult de la o vreme, a spus el. 

— Sunt sigur că se rezolvă cu puţină apă, a mormăit Clove. 

Bărbatul i-a ignorat comentariul. Nu trebuia să recunoască acest 
lucru ca să fie adevărat. Toţi barmanii din Strâmtori procedau la fel. 

— Rosamund spune că se tot vorbeşte despre nava la care lucrează. 
E adevărat? am întrebat. 

— Ce te interesează? 

Tonul barmanului nu s-a schimbat, dar am observat că a strâns 
paharul în mână. Cea mai rapidă cale de a primi un cuțit în spate era să 
înceapă să repete zvonurile auzite prin tavernă. 

— Cu cât lumea e mai puţin curioasă în privinţa a ceea ce se află în 
acel debarcader, cu atât e mai probabil ca livrările de rachiu să 
continue, i-am reamintit. 

Remarca mea i-a captat atenţia. A pus paharul pe raftul din spatele 
lui, aruncându-şi prosopul peste umăr. 

— Cine-i gură-spartă? 

S-a aplecat spre noi şi a spus pe un ton grav: 

— Ucenicul ăla prost al lui Ros. 

Eu şi Clove am schimbat o privire, iar el a înjurat încet. 

Nash. 

— Umblă prin sat şi oferă detalii legate de lucrare în schimbul unei 
punguţe cu monede. Până acum, nimeni nu s-a arătat interesat. 

Zvonurile erau una, însă Nash ştia precis ce se întâmpla la 
debarcader, iar în trei săptămâni putea găsi pe cineva interesat de 
informaţiile scoase la vânzare. Ajunsesem prea departe pentru a 
permite ca totul să se năruie acum. 

— Răspândeşte un zvon nou. Nu mă interesează ce inventezi, doar 
să nu aibă legătură cu mine, am spus. 

Barmanul a răspuns printr-un gest scurt din cap. 

— Am înțeles. 

— Saint! 

Propriul nume mi-a ajuns la urechi, rostit de ultima persoană pe 
care voiam să o văd. 

L-am privit pe Clove și am oftat prelung, înainte să mă întorc și să 
dau cu ochii de Zola, care se sprijinea cu un umăr de perete, lângă 
şemineu. Lângă el se afla Burke, navigatorul Lunei. Haina lungă și 
neagră a lui Zola aproape că-i atingea cizmele noi şi îi puteam vedea de 
la distanţă capsele strălucitoare de alamă. În ultimele luni, venise și 
plecase din Marea Nenumită cu ocazia fiecărei opriri de-a lungul rutei 
sale. Fusesem convins că nu urma să ne întâlnim. 

— Se pare c-a venit mai devreme, a mormăit Clove. 

Zola a ridicat mâna şi ne-a chemat spre el. Am ezitat puţin, însă am 
luat lăzile în braţe și ne-am îndreptat într-acolo, în timp ce Burke își 
umplea pipa cu lumânărică, dezinteresat. 

Timonierul, pe de altă parte, ne-a întâmpinat cu un zâmbet fals. 
Toată lumea știa că eram dușmani, însă în Strâmtori aparențele 
trebuiau păstrate. Mai ales dacă nu voiai ca altcineva să anticipeze 
cuțitul pe care te pregăteai să-l înfigi în spatele cuiva. Fiecare dintre 
noi juca un rol şi, până acum, amândoi le interpretasem așa cum se 
cuvine. 

Am aşezat lăzile pe podea și i-am strâns mâna lui Zola. 

— Ce-ai făcut în Bastian? 

— Afaceri profitabile, a răspuns Zola cu un zâmbet larg. 

ÎI ştiam de mult timp. Îndeajuns încât să-mi dau seama când mă juca 
pe degete, însă pentru Zola totul părea un joc, aşa că era destul de 
dificil să separi adevărul de minciună. 

Când ne-am întâlnit prima dată, eu şi Clove tocmai începusem ceea 
ce urma să devină ruta noastră neoficială. Oprisem în Ceros, iar pe 

atunci Zola nu era decât un simplu marinar care se plimba de pe o 
corabie pe alta. Acum își stabilise propria rută ilegală de comerț în 
timp ce-și aştepta licenţa, la fel ca noi toţi. Urma să devenim principala 
lui concurență în Strâmtori, însă eu și Clove nu reprezentam o 
ameninţare, din moment ce navigam pe Riven. Nu mă îndoiam că ne-ar 
strica planurile dacă ar afla ce construiește Rosamund. 

— O luaţi spre Sowan? ne-a întrebat el, uitându-se la lăzi. 

Am aprobat din cap. 

— Ca de obicei. 

— V-am mai spus că rachiul nu scoate profit, Saint. Ar trebui să 
transportaţi pietre prețioase. Altceva nu-i interesează pe nenorociţii 
ăia din breslele din Ceros. Aveţi încredere în mine. 

— Într-o zi, i-am răspuns, chinuindu-mă să menţin discuţia la 
prefăcătoria obișnuită. 

Zola își formase un echipaj bun și avea suficienţi prieteni prin bresle 
pentru a se asigura că i s-ar acorda licența, dar era noroiul de pe cizma 
fiecărui comerciant din Marea Nenumită. Mai ales de când începuse să 
navigheze spre Bastian. În urma deciziei, se alesese cu disprețul 
tuturor comercianților aspiranţi, de la Dern până la Ceros, iar el știa 
asta. Se născuse în Strâmtori, dar nu era unul dintre noi. 

— De fapt, nu e singurul lucru pe care se dau bani frumoși. Cala 
Lunei va geme de monede după ce ajung în Ceros. 

Așa decurgeau de regulă discuţiile dintre noi. Zola se lăuda cu cine 
ştie ce afacere obscură, iar eu mă prefăceam interesat. 

— Pe ce ai mai pus mâna de data asta? 

Am mușcat momeala, pentru că asta trebuia să fac. Se vedea că era 
încântat de ceea ce adusese din Bastian și, dacă era suficient de 
entuziasmat încât să se laude, atunci poate chiar merita să ascultăm ce 
avea de spus. O astfel de abordare dăduse roade până acum. 

Zola s-a aplecat spre mine și mi-a scuturat mâneca de la haină, apoi 
şi-a trecut un braţ pe după umerii mei. Clove a încremenit, ducându-şi 
mâna spre pumnalul ascuns la curea, însă timonierul Lunei nu avea să 
acționeze aici, de față cu toți. 

— Am genul de produs pe care nimeni nu-l poate face. 

M-am încruntat, studiindu-i faţa. Rachiul din stomac îi răstălmăcea 
cuvintele, mai mult ca sigur. Tonul şi umerii îi căpătaseră o nonşalanţă 
care nu era de obicei acolo. 

L-am împins, iar el a râs. A luat sticla ca să-şi umple paharul. 

— Niciodată n-ai avut simţul umorului, Saint. 

— Nu prea, am răspuns, uitându-mă la ceas. 

Urma să plecăm la răsărit, dar mai aveam treabă până atunci. 
Sarcini de îndeplinit pe ascuns. 

Zola trăgea de timp pentru a crea suspans, însă, când să deschidă 
gura, a sunat clopoţelul de la intrare, iar privirea i s-a îndreptat spre 
ușă. 

M-am întors și am rămas uimit la vederea chipului necunoscut care 
apăruse printre zecile de feţe care umpleau taverna. 

O fată brunetă, cu ochi de un albastru-pal încadraţi de gene negre, 
tocmai ce închisese ușa cu o mână. Sub celălalt braţ avea un teanc de 
pergamente groase, care arătau ca niște hărți. 

— Şi nici nu arată rău, a murmurat Zola, zâmbind șiret. Eryss! a 
strigat-o el, atrăgându-i atenţia. 

Însă fata nu l-a văzut din prima şi a ezitat puţin înainte să vină spre 
noi, privirea ei fixându-se când pe Zola, când pe mine și pe Clove, pe 
măsură ce se strecura printre mese. 

— Ai găsit în sfârșit pe cineva dispus să se culce cu tine? 

Clove i-a aruncat lui Zola o privire plictisită. Aveam lucruri mai 
importante de făcut. 

Dar timonierul a râs din nou şi l-a bătut cu stângăcie pe spate. 

— Dragostea nu îţi aduce bani. 

Fata s-a oprit în faţa lui Zola, aranjând pergamentele sub braţ. Părul 
lung şi negru i se revărsa prin deschizătura hainei, însă abia când și-a 
dat gluga jos mi-am dat seama că nu era brunetă, ci roșcată, cu șuvițele 
scăldate în cea mai închisă nuanţă de roşu posibilă - în lumina 
soarelui, mă duceau cu gândul la fire plămădite din foc. 

Materialul moale al hainei era de culoarea mușchiului care se agăța 
de balustrada corabiei noastre, dar avea nasturi lucioși de bronz, și 
purta cizme uzate, însă nu rupte. Nu avea chipul la fel de aspru şi de 
uscat asemenea tuturor celorlalți din tavernă; la prima vedere, părea 
sculptat din fildeș. Cu siguranță nu era din Strâmtori şi se pare că 
nimeni nu-i spusese că sânge-săraţii nu se aventurau dincolo de Dern. 
Dacă Zola avea de gând să o prezinte prin toate porturile, nu făcea 
decât să atragă priviri nedorite asupra ei. 

— Noul meu dragor,a anunţat el. 

Clove s-a uitat pe furiș spre mine. Zola zicea de ani buni că vrea să 
înceapă scufundările după ce obținea licenţa, însă asta nu explica de ce 

zâmbea cu gura până la urechi ca un motan. 

A luat-o de braţ şi a tras-o lângă el, însă fata s-a smuls din 
strânsoare, aruncându-i o privire amenințătoare. Pentru o clipă, chipul 
lui Zola a fost străbătut de un val de furie, însă apoi s-a dat un pas în 
spate, ca şi cum ar fi vrut să ne-o prezinte. Încerca să repare situaţia, 
dar se vedea că voia doar să se fălească în faţa noastră cu noul premiu. 

A tot bătut câmpii, oferindu-ne exagerat de multe detalii cu privire 
la cum a ajuns fata pe corabia sa, dar când m-am uitat cu coada 
ochiului la ea, am observat că-și ridicase mâna spre lumânarea aflată 
pe masa de lângă noi și-și trecea absentă vârfurile degetelor deasupra 
flăcării care dansa pe muc. 

— Nu e tocmai cel mai prietenos timonier, nu? 

Zola s-a întors şi m-a privit. 

— Haide, Saint, unde-ţi sunt manierele? 

Am strâns din dinţi și m-am întors într-un final spre ea, numai că 
mi-am regretat imediat decizia. Pistruii îi împânzeau pielea măslinie - 
îi conturau pomeţii, i se întindeau de-a lungul bărbiei şi coborau spre 
decolteul cămășii, unde i se vedea baza gâtului. 

Și-a mai ţinut mâna deasupra flăcării pentru un moment, apoi mi-a 
întins-o și m-a privit în ochi. Nici nu a clipit. 

— Eryss, a spus ea, aşteptând. 

Zola se apucase să deschidă altă sticlă de rachiu. l-am strâns mâna, 
iar degetele ei bătătorite le-au mângăiat pe ale mele. Un fior fierbinte 
mi-a săgetat palma. De la lumânare, m-am gândit. Însă, de îndată ce l- 
am simţit, i-am dat drumul la mână și am făcut un pas în spate. Fata și- 
a înclinat capul, apoi și-a îngustat ochii. 

Mi-am dat seama că Încă aștepta un răspuns. 

— Elias. 

Am rostit numele cu o asemenea ușurință, încât mi-a îngheţat 
sângele în vene. Pentru că nu era numele după care mă știa lumea. Nici 
măcar nu plănuiam să-l spun. De fapt, nu-l mai auzisem de ani buni. 

Ochii ei mi-au analizat gura, de parcă ar fi vrut să-l rostesc din nou, 
iar mâna care fusese până adineauri într-a ei s-a ascuns instinctiv în 
buzunar. Fata asta îmi dădea fiori pe şira spinării. 

Zola reușise în sfârșit să deschidă sticla și s-a întors spre noi. 

— Aşa mai merge, a spus el, pe un ton batjocoritor. Să știi că omul 
ăsta e o adevărată legendă pe apele acestea. 

Zola şi-a scos pipa, întinzând-o spre Burke pentru a fi umplută. 

Mă călca pe nervi. Nu-mi plăcea încrederea din vocea lui. Punea 
ceva la cale. O lovitură mare. 

Fata se mişca încontinuu lângă mine, iar când m-am întors spre ea, 
am remarcat că se uita fix la lada de la picioarele mele. Cea marcată cu 
linia de ceară roşie. Și-a tras buzele într-o parte şi mi-am dat seama că 
mâna pe care o ţinuse deasupra flăcării de la lumânare se îndrepta 
involuntar spre sticle, de parcă ar fi fost în transă. 

Clove mi-a aruncat o privire alarmată, dar fata a înţeles ce făcea și 
şi-a strâns pumnul înainte de a-și ridica ochii spre mine. Două pete 
trandafirii i-au apărut în obraji, iar roşeaţa i-a adus o anume strălucire 
în ochii de un albastru cenușiu. 

Pe măsură ce vocea lui Zola se pierdea încetul cu încetul în 
vacarmul din tavernă, totul începea să capete sens. Poate că fata era 
dragor, aşa cum spusese timonierul, însă nu era numai asta. Exista un 
singur motiv pentru care cineva s-ar uita de două ori la lada de rachiu. 
Nestematele. lar singura persoană care ar putea ști că sunt acolo era 
un mag al nestematelor. 

Mi-a răsunat în urechi avertismentul lui Henrik. Dacă Zola se 
îndrepta spre Ceros pentru a obţine bani frumoși, înseamnă că vindea 
ceva. Sau pe cineva. Se oprise de mai multe ori în secret în Marea 
Nenumită. Nici măcar comandanții de port din Strâmtori nu ştiau ce 
face. Dacă vindea magi comercianților din Ceros, atunci avea prieteni 
mult mai puternici decât bănuiam. 

Totuși, fata părea să nu aibă nici cea mai vagă idee că s-ar putea 
îndrepta spretârgul de licitaţii. 

Mi-am dres glasul, dezlipindu-mi ochii de pe dragor. Aveam alte 
probleme pe cap, însă dacă Zola vindea magi ai nestematelor, atunci 
era pe cale să devină mult mai mult decât un simplu negustor din 
Strâmtori. Putea să-și cumpere propria flotă. 

— Vreţi să beţi ceva cu noi? ne-a întrebat Zola, întorcând pipa în 
mâini în timp ce-şi îndesa frunzele de lumânărică. 

— Nu în seara asta, am răspuns. 

Ochii mi-au fugit pentru ultima oară în direcţia fetei, apoi am luat 
lăzile în braţe. Încă își ţinea strâns pumnul, evitându-mi privirea. 

— Hai să mergem! i-am auzit vocea lui Clove. 

l-am întors spatele fetei și l-am urmat. 

— Ei bine, ce părere ai? m-a întrebat el sec. 

Am urcat o ultimă privire spre dragor în vreme ce deschideam ușile. 

Se uita la mine. 
— Cred că Zola a descoperit un altfel de negoţ. 

5. ISOLDE 


Cântecul berilului roșu mi-a răsunat în continuare în urechi, chiar și 
după ce timonierul a dispărut pe stradă. De fiecare dată când acei ochi 
albaştri mijiţi se ațintiseră asupra mea, îmi trasaseră o dâră de foc pe 
piele, pe care o simțeam și acum, ca o atingere fantomatică. 

Pentru o clipă, fusesem convinsă că mă prinsese, că intuise ce sunt 
cu adevărat, de parcă în privirea lui existase un fel de familiaritate. Un 
fel de cunoaştere. Dar de îndată ce o întrezărisem, s-a făcut din nou 
nevăzută. 

Piatra aceea s-a numărat printre primele prezentate de tata. Emana 
un zumzet slab pe care-l simţeai în aer, iar gândul mi-a adus 
instantaneu în minte chipul lui. 

Am clipit, încercând să-l alung înainte să mi se formeze un nod în 
gât. 

— Ce nenorocit şiret, a mormăit Zola, făcându-se comod în separeul 
de lângă perete. 

Am rămas cu ochii pe ușă. Oricine o fi fost tânărul timonier, 
transportarea nestematelor în sticlele de rachiu avea să-i aducă 
sfârşitul. Era o soluţie ingenioasă, cu siguranţă, însă un asemenea 
negoţ se termina în momentul în care cineva ţi-o lua înainte. 

— Aşază-te! mi-a ordonat Zola. 

Mi-am desprins privirea de pe ușă, amintindu-mi de ce venisem de 
fapt la tavernă. Burke stătea lângă el, aplecat peste masă, și trăgea din 
pipă. Ochii mi s-au umezit de la fumul de lumânărică adunat în jurul 
meu. 

Șovăind, m-am așezat față în față cu ei şi am pus hărțile pe masă. Îmi 
confirmaseră suspiciunile legate de Zola și Luna. Dacă el credea că pot 
lansa o operaţiune cu dragori, atunci cu siguranţă își pierduse minţile. 
Era evident că Marea Nenumită deținea monopolul pe negoţul cu 
nestemate. 

O tânără cu o eșarfă albastră înfășurată de jur-împrejurul capului s- 
a apropiat de masă şi a luat o sticlă goală de rachiu. Apoi m-a întrebat: 

— Ce ai dori? 

— O cană de ceai, am spus, străfulgerându-l cu privirea pe Zola. 

Tânăra m-a privit cu subinţeles și a plecat. Nu o speriau bărbaţii 
zgomotoși, cu ochii împăienjeniţi de băutură, însă un timonier beat nu- 

mi era de niciun folos, ba chiar reprezenta un pericol. 

Zola și-a golit paharul și și-a șters colțul gurii cu dosul palmei. 

— Ai terminat de analizat hărţile? 

— Da. 

— Şi? 

Am făcut loc pe masă și am împins paharul lui Zola spre margine, 
pentru a desface primul sul de pergament. Toate erau vechi și greu de 
citit, dar măcar le avea. Dacă reușeam să-i distrag atenţia de la mine 
pregătind corabia pentru scufundări, atunci acceptam să-l ajut, însă 
aveam de gând să dispar înainte ca el să apuce să arunce ancora pe 
lângă vreun recif. 

Mi-am pus degetul pe o diagramă a recifului de corali care șerpuia 
în mijlocul Strâmtorilor, cu observaţii legate de terenul stâncos situat 
dedesubt. Nu erau foarte mulţi corali, cu excepţia unui lanţ mic ce 
înconjura o insuliță și a unei formaţiuni mari într-o zonă numită Laţul 
Uraganului, dar era suficient. 

— Uite! am spus. Putem începe de aici. 

Burke s-a trezit imediat din beţie și şi-a îndreptat spatele, 
încleștându-şi dinţii pe pipă. Aroganţa de pe faţa lui Zola începea să 
pălească. 

— Ce-i? 

Mi-am plimbat privirea de la unul la altul. 

— Nimeni nu navighează prin Laţ, a răspuns Burke. Din motive 
întemeiate. 

— Poftim? De ce? 

Zola a pufnit. 

— E un loc extrem de periculos. Sunt kilometri întregi de ape puţin 
adânci, iar furtunile te împing direct în ele. Zeci de corăbii s-au 
scufundat lângă reciful acela. Mai bine am găuri direct corabia și am 
arunca ancora. 

— Nici măcar Saint nu navighează prin zona aia. 

Burke a făcut un gest din cap spre ușa de la intrare pe care ieșise 
tânărul timonier. 

Saint. Aşa-l numise Zola pe bărbatul cu lăzile de rachiu, dar el îmi 
spusese că-l cheamă Elias. Nu știu de ce mă mira lucrul ăsta. Dacă era 
la fel ca Zola, atunci minciuna cu siguranță nu era cel mai mare păcat al 
lui. Până la urmă, nici eu nu i-am spus numele meu adevărat. 

— Nu navigăm prin Laţ, a repetat Zola pe un ton apăsat, care îi trăda 

îngrijorarea, poate chiar teama. 

— Bine, am oftat și m-am uitat pe a doua hartă. Atunci cele mai 
bune opţiuni sunt carneolul și zirconul. Ambele se pot găsi din belșug, 
din moment ce mai mult de jumătate din solul marin este argilos. Sunt 
ușor de localizat și de extras, iar apoi puteţi cerceta reciful pentru a 
descoperi şi ce altceva se mai ascunde pe acolo. După ce achiziționați 
hărți noi, vă puteţi face un plan mai detaliat. Puteţi angaja alți dragori, 
apoi... 

— Noi o să facem toate astea, a zis Zola. 

Cu degetul pe care se afla un inel, a lovit ușor paharul gol. 

— Ce? 

— Tot vorbești ca și cum nu faci parte din echipaj. 

— Noi, m-am corectat, prefăcându-mă că mă uit la hartă. 

De când pusesem piciorul pe Luna, îl considerasem pe Zola ca fiind 
un măscărici. Un pion care, mai mult ca sigur, le era dator vândut celor 
precum Simon în Marea Nenumită. Însă bărbatul ăsta nu era atât de 
fraier pe cât crezusem. Își făcuse propriile planuri şi intenționa să le 
ducă la bun sfârșit. 

— Aşadar, cum procedăm? Aruncăm ancora în mijlocul mării și 
începem să extragem pietre? 

— Nu e atât de simplu. Trebuie să ne pregătim, iar Luna va avea 
nevoie de echipamentul potrivit. 

— Ei bine, atunci mă bucur că am parte de expertiza ta. 

Zola şi-a așezat un braț pe spătarul scaunului. 

— Dă-i o listă lui Burke cu ce avem nevoie, iar el va cumpăra totul 
din Ceros. 

I-am studiat fața secundului, dar el era distras de o conversaţie de la 
masa vecină. Din nările late îi ieșeau fuioare de fum. N-avea nici cea 
mai vagă idee despre echipamentul necesar pentru scufundări, dar nu 
mă interesa. Dragatul era singura mea șansă de a câştiga niște bani 
după ce făceam ce trebuia să fac în Ceros și mi-ar prinde bine o curea 
cu unelte. 

— Cu ce am eu nevoie. 

— N-ai încredere în mine? m-a întrebat Burke, luându-mă prin 
surprindere când mi-am dat seama că ne asculta în continuare. 

— Nu chiar, i-am spus. 

Probabil că nu putea deosebi o daltă fină de o scobitoare. 

Zola și-a arcuit un colţ al gurii. 

— Nu-i cumpăr unelte șefului meu de echipaj şi în niciun caz nu ţi le 
voi cumpăra ţie. 

— Numai că nu îţi construieşti afacerea pe spatele șefului tău de 
echipaj. 

Ochii au început să i se limpezească și a renunţat la postura leneșă, 
îndreptându-și spatele. 

— Mi-am construit afacerea prin propriile puteri. 

Vocea i-a căpătat un ton pe care nu-l mai auzisem până acum. Unul 
care mi-a trimis fiori pe şira spinării. 

Mi-am tras umerii înapoi, cu dinţii încleștaţi. 

— Ascultă aici! Nu ştiu de ce ai vrut să dispari din Marea Nenumită 
şi nici nu-mi pasă, dar dacă te puteai duce altundeva, atunci nu-l rugai 
pe Simon să te aducă pe Luna. Așa că nu te mai preface că ai vreun as 
în mânecă! 

Am trăit din nou teama din cabină, când m-am uitat în ochii lui. Nu 
mi-a plăcut ce am văzut acolo. Avea dreptate. Chiar dacă nu știa cine 
era mama mea sau de ce m-am dus la Simon în noaptea aceea, își 
dăduse seama că am nevoie de el. Și nu avea de gând să mă lase să uit 
asta. 

— Totul e un joc, Eryss. 

Numele cu care mă semnasem pe contract suna fals pe buzele lui. 

— Totul: breslele, consiliile, comercianții și banii lor. 

Ştiam asta mai bine decât el. Şi tata ştiuse. 

— Îţi sugerez să-i înveţi regulile. 

Tânăra s-a întors cu ceainicul şi două căni atârnate de degetul mic, 
însă după ce le-a așezat pe masă, Zola s-a întins după sticla de rachiu. 

Am luat ceainicul și mi-am umplut cana. Pe fundul ei zăceau frunze 
înmuiate, ca nişte urme de noroi pe porțelan. Am strâmbat din nas. 

— Dacă vrei să te pierzi în Strâmtori, a spus Zola, ridicându-și 
paharul pentru a-l ciocni de cana mea, îți sugerez să te integrezi. 

— Doar de atât e nevoie? Să-mi înec amarul în acelaşi rachiu cu care 
fac contrabandă de nestemate și atunci o să fiu unul dintre voi? 

Am spus-o cu prea multă durere în glas și nu mi-a plăcut că a sunat 
ca și cum mi-ar fi păsat. 

Însă Zola nu părea că ar fi observat. Paharul i-a rămas suspendat în 
aer din momentul în care cuvintele mi-au fugit de pe buze. Și, deşi nu 
ştiam de ce, am simţit imediat că făcusem o greşeală. 

— Ce ai spus? 

A pus paharul pe masă. M-am uitat spre Burke, care își scosese pipa 
din gură. 

Zola s-a aplecat peste masă. 

— Asta face Saint? Contrabandă cu nestemate? a întrebat el pe un 
ton grav. 

Ochii mi-au săgetat spre ușa pe care timonierul cu irisurile albastre 
ieșise cu câteva minute în urmă, simţindu-i din nou privirea arzătoare 
pe piele. 

O grimasă furioasă i-a contorsionat chipul lui Zola. M-am uitat fix în 
cană şi am luat o gură de ceai. Nu intenționasem să-l dau de gol, dar 
ticălosul practic implora să fie prins. Simţisem berilul roșu din secunda 
în care intrasem în tavernă. Puteam auzi inclusiv cântecul celei mai 
tăcute dintre pietre, dar de obicei mă pricepeam mai bine să-mi 
ascund talentul. 

— Şi de unde știi că erau nestemate în rachiu? 

Pentru un moment, am crezut că Zola mi-a descoperit secretul și am 
simţit un gol în stomac. Mă jucasem cu focul. 

— Avea lada marcată. Am mai văzut asta în Bastian și Sagsay Holm, 
l-am minţit. 

Mă apropiam prea mult de adevăr, dar Zola părea că mă crede. Era 
ambițios, chiar dacă nu dădea pe dinafară de istețime sau 
perspicacitate. Oamenii ca el erau nişte șoareci amărâţi, care se 
mulțumeau cu firimituri. Oamenii ca mama aveau parte de ce era mai 
bun pe masă. Asta nu însemna că Zola nu reprezenta o ameninţare. 

Burke se uita la noi neliniștit, iar timonierul a lovit cu pumnul în 
masă, făcându-mă să tresar. 

— Deci așa își permite să navigheze în continuare. Să-și plătească 
echipajul. Cine știe câte nestemate a transportat! Normal că nu vinde 
doar rachiu. 

Zola vorbea mai mult pentru el, dar apoi s-a oprit şi a tras adânc aer 
în piept. A expirat prelung și s-a calmat. 

— Ce spune Gerik? l-a întrebat pe Burke. 

— Nimic, doar că vin cu nişte rachiu o dată la câteva săptămâni. O 
afacere normală, departe de ochii Consiliului Comerţului. 

Era riscant să te încrezi în comandantul portului, însă el știa cel mai 
bine ce se află pe corăbii şi în casele de comerţ. 

Zola s-a încruntat și a început să se uite în gol, contemplând. 

— A făcut cerere pentru licență, iar acum se ocupă cu contrabandă 

cu nestemate. 

— Chiar dacă o va obţine, corabia aia mai face două-trei călătorii şi 
se scufundă, a spus Burke. 

Zola plănuia să-și stabilească o rută de comerț după obţinerea 
licenţei, însă de când am pus piciorul pe corabia lui, nu l-am văzut să se 
comporte ca şi cum ar fi din Strâmtori. Cred că de aceea mă luase la 
bord. Poate că afacerile cu scufundări precum cele din Marea 
Nenumită şi recrutarea sânge-săraţilor în echipaj reprezentau calea 
spre a deveni unul. 

— Trebuie să ajungem în Ceros în trei zile, a spus el. Asigură-te că 
echipajul nu trage de timp! Plecăm mâine înainte de apus. 

Burke a încuviinţat din cap. 

Mi-am dus din nou cana la gură, încercând să-mi ocup mâinile 
tremurânde. Totul începuse să decurgă conform planului. Nu-mi păsa 
de rivalităţile şi disputele lor mărunte. Voiam doar să ajung în Ceros. 

Zola a băgat mâna în vestă şi a scos o punguţă cu monede. Mi-a 
aruncat-o în față pe masă. 

M-am holbat la ea. 

— Pentru unelte. 

— Parcă nu cumpărai unelte pentru echipajul tău. 

— Cred că ţi-ai câştigat dreptul ăsta. 

S-a ridicat în picioare, iar Burke l-a urmat. 

Dintr-odată, lumea a început să-mi arunce priviri bănuitoare și 
dușmănoase. Celor din Dern nu le plăcea să aibă un sânge-sărat în 
tavernă și voiau să se asigure că știam acest lucru. 

Am luat punguţa și am lăsat ceaiul pe masă. Mi-am închis nasturii de 
la haină şi am pornit spre ieșire. Nu-mi era ușor să recunosc, dar se 
părea că am dat de bucluc cu timonierul ăsta. 


e 44 


6. SAINT 


Străzile din Dern erau tăcute după lăsarea nopţii, dar într-un sat 
atât de mic, nimeni nu trecea neobservat. 

M-am sprijinit de zidul din cărămidă de la colțul aleii și m-am uitat 
la lumina jucăuşă a felinarului de la fereastra de peste drum. Înăuntru, 
o femeie torcea lână, iar umbra i se mișca pe perete ca o marionetă 
dintr-un teatru de păpuși de pe străzile din Ceros. 

Prima oară am văzut unul când eram copil. Tatăl meu mă luase în 
sfârșit cu el în călătoria anuală în oraș, de unde își cumpăra fire noi de 
undiţă, cârlige și năvoade. Nu văzusem niciodată clădiri atât de înalte, 
iar labirintul format din podurile de frânghii care se întindeau dela un 
acoperiş la altul părea desprins dintr-un basm. Însă ceea ce mă vrăjise 
întru totul era priveliștea oferită de corăbiile din Marea Nenumită 
ancorate în port: catargele imense, cu velele de un alb strălucitor 
pictate cu stemele comercianților, echipajele care trebăluiau pe punți. 

Tata mă rugase să aştept în faţa casei de comerţ cât făcea 
cumpărături, dar eu mă cățărasem pe o liană groasă și înnodată de pe 
zidul de est până la una dintre ferestre, ca să pot vedea comercianții de 
Sus. 

De când eram mic, observasem deosebirea clară dintre sânge-săraţii 
bine îmbrăcaţi și oamenii din Strâmtori. Auzisem câte ceva despre ei în 
Cragsmouth, dar cei din Marea Nenumită nu aveau niciun motiv să 
vină într-un sat ca al nostru. Atunci a fost prima oară când am văzut o 
rasă ca a lor, iar pe drumul de întoarcere începusem deja să-mi 
imaginez o stemă din Strâmtori pe una dintre corăbiile din port. Acum 
că Ceros avea propriul Consiliu al Comerţului și puteam obține o 
licență, plănuiam să navighez pe una dintre ele, la fel cum și-ar fi dorit 
tata. 

Pe piatra cubică a aleii a răsunat tropotul unor tălpi goale și mi-am 
fixat privirea spre întunericul străzii. Fetiţa a apărut un moment mai 
târziu. Luna îi lumina faţa palidă. S-a refugiat în umbra mea și m-a 
privit de jos cu ochi mari şi închiși la culoare. 

— La următoarea stradă, a treia clădire pe stânga. E apartamentul 
de la ultimul etaj, a spus ea. 

— Te-a văzut? 

A dat din cap că nu, apoi şi-a întins mâna. 


e- 45 


Am scos o monedă din vestă și i-am arătat-o. A încercat s-o ia, dar 
am ridicat-o mai mult. 

— N-o da nimănui! la-ţi ceva de mâncare! am sfătuit-o. Dacă faci 
cum îți spun, o să mai am sarcini pentru tine când mă întorc în Dern. Ai 
înţeles? 

Fetiţa s-a strâmbat, dar a aprobat timid din cap şi i-am pus moneda 
în palmă. O fată ca ea avea mai multe pe cap decât jumătate din sat. Un 
frate de hrănit. O mamă bolnavă. Dacă era isteaţă, și-ar fi putut da 
seama ce făceam. Îi acordam o şansă. Nimeni altcineva nu avea s-o 
facă. 

A strâns moneda în pumn și a luat-o din loc, dispărând după colţ. 

Din moment ce fusesem de atâtea ori înfometat, știam că zgătiile ca 
ea erau cele mai de încredere suflete din port. Aveam nevoie de cineva 
care să nu fie observat. Data viitoare când Riven urma să ancoreze în 
port, speram să mă aștepte în fața tavernei pentru a-mi ţine 
promisiunea. Nu puteam să-i schimb soarta, asta depindea doar de ea, 
dar măcar avea să obțină câteva mese calde de pe urma mea. 

Am ieşit de pe alee și am pornit spre strada următoare. La a treia 
clădire am găsit ușa pe care o căutam și m-am uitat la ferestrele de 
deasupra înainte să o deschid. De pe treptele înguste se prelingeau 
ultimele picături de ploaie strecurate prin acoperiş. Am urcat în linişte 
scara, trecând pe lângă mai multe uși. Puteam auzi vocile dindărătul 
lor, zgomotul lingurilor care adunau și ultima îmbucătură din farfurie. 
Plânsul unui bebeluș. 

Scările se terminau la ultimul etaj, unde o ușă din scânduri, 
odinioară roşie, era fixată în peretele de ipsos. Mi-am scos pumnalul 
din spatele curelei și am ciulit urechile. Liniştea îmi spunea că era 
singur, prin urmare treaba avea să fie simplă. Şi curată, dacă se 
ajungea la vărsare de sânge. O posibilitate. 

Am băgat vârful pumnalului în glaf și a alunecat în sus, prinzând 
zăvorul de pe partea cealaltă. După două încercări, am reușit să-l ridic 
îndeajuns încât să deschid ușa, apoi lumina din apartament a inundat 
coridorul. Din prag puteam să văd fiecare colţ din încăpere. Un pat 
simplu, un birou mic. Camera era sărăcăcioasă, însă pătura peticită 
împăturită pe scaun și cele câteva cărţi așezate ordonat pe raftul 
cioplit stângaci trădau prezenţa locatarului. Observând toate acestea, 
aproape că am izbucnit în râs. Nash s-a uitat întotdeauna de sus la noi 
când veneam la Rosamund, însă stilul lui de viaţă nu era chiar atât de 

diferit de al meu. 

Stătea aplecat deasupra unui bol, spălându-se pe față cu ambele 
mâini înainte să scoată apa şi să și-o treacă prin păr cu degetele. 
Bretelele îi atârnau de talie, iar cămaşa îi era scoasă din pantaloni, de 
parcă tocmai și-ar fi terminat munca de la debarcader. Probabil că s-ar 
fi îndreptat spre tavernă în câteva minute. 

Am intrat, traversând tiptil camera, așa cum mă învățase tata să 
pășesc atunci când prindeam păsări pe câmp. În dimineţile acelea 
avusesem mereu un gol în stomac, o vină care mă însoțea permanent. 
Dar acum nu mai era prezentă. A trecut ceva timp de când o simţisem 
ultima dată. 

Nash s-a ridicat, scuturându-și degetele, și m-am oprit în spatele lui 
în timp ce-și trecea mâinile ude prin păr. Mi-a surprins reflexia în 
oglindă și a încremenit. 

Se auzeau numai picăturile de pe hol și obloanele bătute de vânt. 
Dacă ţipa, cineva l-ar fi putut auzi. Sau nu. Într-un loc precum Dern, 
şansele ca cineva să-i sară în ajutor erau destul de mici. 

Cred că se gândea la același lucru. Ochii îi fugeau în toate părţile, 
căutând o soluţie. Când s-a întors într-un târziu spre mine, vocea lui 
încă păstra o urmă de curaj, însă ochii îi trădau spaima. 

— Ce naiba cauţi aici? a întrebat el, uitându-se spre mâna mea 
bandajată. 

Nu am răspuns. Ce rost avea? 

Îngâmfarea de mai devreme aproape că dispăruse. În camera 
aceasta, era numai un fraier care își făcuse un duşman de temut. 

Am făcut un pas spre el, iar Nash a ridicat o mână între noi, 
respirând mai sacadat decât în urmă cu câteva secunde. 

— Ce înseamnă asta, Saint? 

— Cred că știi. 

A făcut ochii mari și s-a retras spre fereastră. 

— Am aflat că ţi-ai cam dat drumul la gură. Acum trebuie să ne dăm 
seama ce să facem în privinţa asta. 

Ochii lui Nash s-au îndreptat spre ușa din spatele meu, de parcă 
avea să intre cineva să-l scape din bucluc. 

— Uite, am bani, bine? la oricâte monede vrei și pleacă! 

Mâna mi s-a încleştat pe mânerul pumnalului. 

— Preatârziu. 

Era foarte simplu. Strâmtorile se bazau pe acţiuni de tip cauză-efect. 

Atunci când greșești, suporţi consecinţele. Nash știa că zvonurile 
răspândite în tavernă ar cere răspunsuri. Dacă nu ştia, atunci oricum 
era un om mort. Oamenii care nu respectă regulile nu trăiesc niciodată 
prea mult. 

Privirea i s-a îndreptat spre noptieră, unde își lăsase pumnalul lângă 
ceas, însă înainte să-l apuce, m-am repezit spre el, l-am luat de gât și l- 
am împins cu forţă. S-a izbit de perete, aproape prăvălindu-se la podea. 

— Ai două opţiuni, i-am spus pe un ton calm și măsurat. Ori rămâi 
aici într-o baltă de sânge, ori vii cu noi. 

Nash a încremenit, nedumerirea înlocuindu-i panica din ochi. 

— Să vin cu voi? 

— Riven are nevoie de cineva care poate face reparaţii. lar asta te va 
ține departe de taverna aia suficient cât să ne întoarcem la Aster și să 
ridicăm ancora. 

— Nu merg nicăieri cu tine! Mai bine mi-aş lega o piatră de picior și 
aş sări în mare decât să urc pe corabia aia. Nu va mai rezista încă o 
călătorie. 

Toţi făceau aceeaşi greşeală când venea vorba de Riven: o 
subestimau. 

— În regulă. 

Am făcut un pas în spate, întorcând lama pumnalului spre el, iar 
Nash și-a fluturat braţele în aer, cu ochii mari. 

— Stai! Stai! 

M-am oprit, oferindu-i secundele necesare pentru a lua decizia 
corectă. Ştiam că o va face, deoarece Nash e un laş capabil de orice 
pentru a-și păstra capul pe umeri. 

A scrâșnit din dinţi, umflându-și nările. 

— Bine, a zis el şi m-a privit pentru prima dată în ochi. 

l-am dat drumul și s-a sprijinit fără vlagă de perete, cu cămașa albă 
şifonată. 

— Bine ai venit la bordul lui Riven! Ne bucurăm să te avem alături 
de noi. 

Mi-am retras braţul, am întors pumnalul și l-am lovit cu toată forța 
în tâmplă. Capul i s-a dus într-o parte și s-a prăbușit pe podea, 
inconştient. 

Riscul ca el să facă o scenă în port era unul pe care nu aveam de 
gând să mi-l asum. Gerik nu putea întoarce de fiecare dată capul și nu 
dispuneam de suficiente monede cât să cumpăr o altă favoare. Prin 

urmare, era crucial ca Nash să vină în linişte. 

Mi-am pus pumnalul înapoi în teaca de la curea, apoi i-am luat 
ceasul de pe noptieră și am stins lumânarea. În odaia scăldată în 
lumina stelelor, m-am lăsat în genunchi și am trecut unul dintre 
braţele lui Nash peste umăr, ca să-l pot ridica. 

Nu apăruse nimeni pe scară şi nici la ferestre, când am ieșit în 
stradă. Vecinii nu se obosiseră să investigheze, chiar dacă probabil 
auziseră cearta sau corpul lui Nash izbindu-se de podea. Bănuiam că 
băiatul nu prea avea prieteni în sat. Sau erau suficient de deştepţi încât 
să-şi vadă de treaba lor. 

M-am întors pe unde am venit și am urcat cu grijă treptele abrupte 
spre port, rămânând în umbre. Clove mă aştepta. 

Datorită hainei închise la culoare, se contopea perfect cu întunericul 
ce învăluia scările de sub felinarul de obicei aprins la ora asta. Avusese 
grijă ca nimeni să nu umble prin port. Discuţia cu Nash s-ar fi putut 
termina prost, iar o crimă ne-ar fi creat mari probleme după ce 
obțineam licenţa. 

Când am ajuns la el, Clove i-a întors capul, uitându-se la faţa lui. 

— Să înţeleg că vine cu noi? 

— Se pare că da. 

De îndată ce am ajuns pe docul în care era ancorată Riven, i-am dat 
drumul lui Nash și am început să-l rostogolim. Deasupra noastră, 
silueta corabiei era cufundată în întuneric. 

Scara nu era coborâtă pe carena navei, cu excepţia câtorva trepte pe 
care le lăsase Clove. L-am urcat pe Nash pe punte. 

Dispariţia lui avea să ducă la încetarea zvonurilor, mai ales după ce 
proprietarul tavernei schimba povestea. Dar Aster urma să fie gata 
abia peste câteva săptămâni, o perioadă prea îndelungată ca să 
aşteptăm și să vedem dacă curiozitatea se stingea. 

Vor trece cel puţin câteva zile până când va observa cineva că 
lipsește, iar asta ne permitea să ajungem în Sowan. Dacă puteam să 
trecem neobservaţi în timpul ăsta şi reprezentanţii Consiliului 
Comerţului ne acceptau cererea, am fi putut pleca din Dern în calitate 
de comercianţi legitimi. Dar până atunci mai aveam de strâns nişte 
pungi cu bani. 

L-am târât pe Nash pe scări, sub punte, şi mi-am pus mâinile sub 
brațele lui, aşteptându-l pe Clove să deschidă cala. După aceea, l-am 
luat pe băiat şi l-am aruncat pe podea. Capul i-a căzut într-o parte, iar 

dâra subțire de sânge i se uscase deja pe obraz. Îl aștepta o migrenă 
îngrozitoare, dar avea noroc. Nu mulţi timonieri l-ar fi lăsat în viaţă. 

Clove a apucat un colac de frânghie de pe peretele despărțitor şi s-a 
aplecat, legându-i metodic mâinile lui Nash cu un nod bine făcut. 

— Va fi greu să-i împiedicăm pe membrii echipajului să vorbească 
despre asta în Sowan. 

— Nu contează. Până se va răspândi povestea, noi vom fi ajuns deja 
în Ceros. 

Cu puţin noroc, aveam să ridicăm ancora de acolo cu licenţa în 
mână. 

Un trosnet ușor de lemn deasupra noastră m-a făcut să mă uit în 
sus, la fâșia de lumină dintre scânduri. 

— Ce este? 

Clove s-a ridicat. Mi-am scos capul pe hol. Corabia era tăcută, însă 
puteam auzi un curent ciudat de aer dedesubt, de parcă Riven era 
cumva agitată. 

Am urcat scara spre punte, unde lemnul părea alb în lumina lunii. 
Portul era gol, însă puteam simţi o prezenţă străină. Am coborât iar 
sub punte și am deschis ușa cabinei echipajului. Hamacele goale se 
legănau încet în ritm cu corabia. Oamenii aveau să se întoarcă abia 
mâine. 

Clove a apărut în ușa calei. 

— Auzi ceva? 

Deasupra noastră se auzea un freamăt ușor. Nu era vântul care 
lovea frânghiile de catarg, ci altceva. Dar nu-mi dădeam seama exact ce 
anume. 

Inima a Început să-mi bată mai tare în timp ce mă uitam cu atenţie 
în fiecare colţișor al spaţiului strâmt. Am întins o mână în sus, 
trecându-mi degetele peste grinzile situate deasupra noastră. O 
simţeam - vibrația estompată a unor pași. Cineva era pe corabie! 

— La dracu"! 

Am ieșit imediat prin ușa îngustă și am luat-o la goană pe scări, 
împiedicându-mă pe punte exact când s-a auzit un p/eosc de cealaltă 
parte a sartului. 

— Stai! 

M-am năpustit înainte, croindu-mi drum în jurul unei grămezi de 
colaci de frânghie, dar când m-am lovit de balustradă și m-am uitat în 
jos, mijindu-mi ochii în întuneric, nu am văzut nimic. Numai undele 

lăsate de lumina lunii pe apă. 

Răsuflarea mea desena norişori în aer. Ochii mi-au fugit spre nodul 
de frânghie de lângă mâna mea. Cineva legase funia de cârligele de fier 
de la picioarele mele şi o aruncase peste balustradă, aceasta dispărând 
în apa neagră. 

Când m-am întors, Clove cerceta deja cabina timonierului. Am intrat 
şi l-am găsit în faţa biroului, cu o privire de gheaţă. 

— Ce s-a întâmplat? am strigat. 

— Le-au luat. 

Abia îi puteam distinge vocea de vântul de afară. 

— Nestematele lui Henrik. Le-au luat pe toate. 

Am înconjurat biroul şi am dat la o parte prelata care acoperea 
lăzile stivuite ordonat pe podea. Lipsea numai una; cea cu semnul de 
ceară roşie. 

— N-am părăsit corabia, a spus el. Am stat aici și te-am așteptat. 

Am închis ochii, încercând să-mi calmez stomacul agitat. Hoţii 
stătuseră la pândă şi imediat ce Clove coborâse spre docuri, urcaseră 
la bord. 

— Să fii fost unul dintre membrii echipajului? a întrebat el. 

— Nu. 

Niciunul dintre ei nu stătuse suficient pe corabie încât să se prindă 
de afacerea noastră. Doar patru persoane știau despre contrabanda cu 
nestemate: eu, Clove, Henrik și Lander, comerciantul din Sowan căruia 
i le vindeam. 

Am zărit răspunsul în ochii lui Clove în același timp în care mi-a 
răsărit în minte. 

Zola. 

Nu era îndeajuns de isteţ încât să-și dea seama cu ce ne ocupasem în 
ultima vreme, însă noul lui dragor era pe deasupra și mag al 
nestematelor. Fata pusese totul cap la cap în câteva clipe. 

Pierdusem pietre preţioase și nestemate false în valoare de aproape 
trei mii şase sute de monede. Şi nu conta cât de apropiat devenisem de 
Henrik Roth. Tatăl lui urma să mă spintece de îndată ce vestea i-ar 
ajunge la urechi. 

7. ISOLDE 


Fierarul mă studia în timp ce analizam şpiţul şi-i testam vârful cu 
degetul. 

Nu mă scăpase din ochi de când intrasem pe ușă. Singurele lucruri 
pe care le făceau în Strâmtori negustorii și echipajele din Marea 
Nenumită erau să-și facă inventarul şi să bea rachiu la docuri, iar apoi 
să plece spre Bastian sau alte porturi pentru a câștiga cât mai mulţi 
bani. Cred că era prima oară când un sânge-sărat intrase în prăvălia lui 
ca să cumpere unelte de dragor. 

Trebuia să recunosc că acest fierar, uitat pe o străduță lăturalnică 
din Dern, își merita banii. Uneltele erau bune, chiar dacă nu aveau 
ornamentele celor din Marea Nenumită. 

Mama îmi dăruise ultimul set după una dintre cele mai grele misiuni 
pe care le îndeplinisem în Constelaţia lui Yuri şi erau cele mai bune 
unelte pe care le văzusem în viaţa mea. Poate cele mai bune forjate 
vreodată și tocmai din acest motiv le lăsasem în urmă. Fiecare unealtă 
de la curea avea numele meu gravat în fier, cu litere aurii, alături de 
stema mamei. Pe atunci, credeam că darul ei însemna că e mândră de 
mine, însă acum Îmi dau seama că era doar un alt mod prin care îşi 
lustruia bijuteriile din propria coroană. 

Ciocanele, dălțile și pilele din prăvălia lui nu erau cine știe ce. 
Metalul era decolorat pe alocuri, unde oţelul fusese amestecat cu 
nichel, cel mai probabil pentru că negustorul mai ciupea și el câte ceva. 
N-aș fi observat un astfel de amănunt dacă nu aș fi simţit murmurul 
nichelului în vârfurile degetelor. Totuşi, reuşise cu ce avea la dispoziţie 
să facă nişte unelte demne de utilizat. Asta dovedea o îndemânare 
deosebită. 

Am așezat șpiţul pe tavă, alături de celelalte unelte alese. Nu-mi 
păsa cum arătau. Puteau fi folosite fără probleme. Tot ce mai aveam de 
făcut era să scap de Zola când ajungeam în Ceros. 

Fierarul a aşezat balanţa pe tejghea și a cântărit prima unealtă. 

— Ai nevoie şi de o curea? m-a întrebat el, notând primul număr pe 
o bucată de pergament. 

— Da. 

— Alege-ţi un model! 

Inelul comerciantului a sclipit când a arătat spre fereastra opusă, 

unde o mână de curele de piele atârnau lângă sticlă. Cataramele de 
alamă nu erau nici măcar lustruite, iar pielea uleiată a curelelor pornea 
de la cea mai deschisă nuanţă de auriu până la aproape negru. M-am 
ridicat pe vârfuri şi am atins o curea de o nuanţă caldă de roșu. Găurile 
pentru unelte erau egale de ambele părţi și trebuia să o scurtez ca să- 
mi înconjoare talia, dar o puteam folosi câtă vreme nu cădea sub 
greutatea instrumentelor. 

Am desprins-o din mănunchiul de curele și am pus-o pe tejghea, în 
timp ce fierarul termina de cântărit. A întors pergamentul spre mine și 
mi-a arătat suma finală. 

Patruzeci şi unu. Mai că am izbucnit în râs la vederea numărului. 
Zola îmi dăduse cincizeci de monede pentru unelte și chiar am crezut 
că vrea să mă ia peste picior. O curea cu unelte precum acestea m-ar fi 
costat mai mult decât dublu în Marea Nenumită. 

Am numărat monedele, iar fierarul le-a vărsat într-o cutie de sub 
tejghea fără ca măcar să-mi mulțumească. Nici eu nu mi-aş fi mulţumit. 
Porturile din Strâmtori îi disprețuiau pe sânge-săraţi la fel de mult pe 
cât aveau nevoie de ei. Banii noștri întreţineau portul din Ceros și 
pietrele noastre umpleau prăvăliile giuvaiergiilor. Acele monede 
finanţau fierarii, constructorii de nave și velarii, chiar și pescarii și 
fermierii. Marea Nenumită avea nevoie de grânele ieftine din 
Strâmtori. Strâmtorile aveau nevoie de banii Mării Nenumite și de 
rutele sale comerciale pentru a călători dincolo de aceste ape. 
Ajunsesem la un echilibru fragil. Reprezentam un pod pe cale să se 
prăbușească. Dacă luai chiar și cea mai mică pietricică, totul s-ar fi 
destrămat. 

Fierarul a dispărut în odaia din spate, iar eu am întins cureaua, 
atingând pielea dură cu podul palmei. Mirosul uleiului folosit pentru a- 
i da culoare era înţepător, dar asta o făcea să reziste zi după zi în apă. 

Am fixat uneltele în curea şi le-am aranjat în ordinea pe care o 
preferam. De-a lungul anilor, mi-am format o anume metodă de lucru, 
aşezându-mi dălțile şi pilele în funcţie de cât de mult le utilizam şi nu 
pe baza lungimii, cum procedau ceilalți dragori. Astfel, găseam unealta 

După ce am terminat, am ridicat cureaua, cântărind-o în mâini. Era 
mai grea decât cea de dinainte, însă nu mă îndoiam că picioarele mele 
se vor obişnui după câteva scufundări. Cureaua aceasta era singura 
modalitate prin care puteam începe o viață nouă în Strâmtori. 

Indiferent de ce avea să mi se întâmple, puteam face scufundări. Asta 
îmi spusesem în noaptea în care am plecat, stând în biroul mamei sub 
portretul tatălui meu. A fost ultimul gând înainte de a ciocăni la ușa lui 
Simon. 

Am atins punguţa care-mi atârna sub cămașă. Nu luasem numai 
amintirea aceea cu mine. Sunetul miezului-de-noapte de la gât îmi 
reamintea constant că nu marea a fost cea care mi-a răpus tatăl. De 
vină nu a fost nici reciful, nici vreun val nimicitor, nici vântul aprig. Ci 
Holland. 

Tatăl meu a fost un mag al nestematelor care a renunţat la talentul 
lui şi şi-a dedicat viața meseriei umile de navigator. Însă când şi-a dat 
seama că i-am moștenit talentul, a început să mă pregătească. În 
fiecare noapte, stăteam pe podeaua dormitorului meu, iar el mă învăţa 
cu meticulozitate limba nestematelor. Numele. Culoarea. Claritatea. Şi 
cel mai important, cântecul lor. 

Aveam paisprezece ani când am început să lucrez pentru mama, 
călătorind până în cele mai îndepărtate colţuri ale Mării Nenumite 
pentru a mă scufunda alături de femei și bărbaţi cu zece, douăzeci de 
ani mai mari decât mine. Am fost de mai multe ori la un pas de moarte 
prin recifele acelea, însă mama era mulţumită câtă vreme veneam 
acasă cu nestemate. lar odată ce am înţeles implicaţiile și am simțit 
pentru prima oară cât de prețioasă îi era aprobarea, am continuat s-o 
fac fericită. 

Mi-am pus cureaua pe umăr şi am ieșit în stradă, apreciindu-i 
greutatea. Mă simţisem prea ușoară fără una, dar acum totul revenise 
la normal. Îmi regăsisem parţial locul în lume. Nu ştiam dacă mai 
puteam fi eu însămi. Acea Isolde dispăruse. Dar fata care se simţise 
acasă numai sub suprafaţa apei era încă undeva acolo, înăuntrul meu. 

Am pornit înapoi spre port, unde urma să mă întâlnesc cu Burke, 
aşa cum promisesem. Micile prăvălii din partea asta a orașului erau 
pline, iar oamenii care munceau la docuri descărcau marfa care venise 
peste noapte. Fiecare port, indiferent de mărime, avea nevoie de 
fierari, constructori de nave și velari. Dern reprezenta ultimul punct de 
ancorare înainte să te aventurezi în Marea Nenumită, așa că portul 
găzduia un număr mare de comercianţi care veneau din sau plecau 
spre Ceros. În câţiva ani, sigur urma să-şi schimbe înfăţişarea. 

Am zărit vârful catargului principal al Lunei în timp ce coboram 
dealul. Printre pietrele cubice alunecoase încă se mai puteau vedea 

şiroaie de apă gri de la ploaia de dimineaţă, însă marea părea calmă 
pentru călătoria spre Ceros. Zola trebuia să-și termine afacerile cu 
comercianții înainte să ridicăm ancora și, din câte știam, se grăbea. 

N-am apucat să mai fac decât un pas când o mână a ţâșnit de după 
colțul clădirii alăturate, m-a prins de haină și m-a tras de pe stradă. 
Cureaua mi-a alunecat de pe umăr și m-am lovit cu capul de peretele 
de piatră, iar în față mi-a apărut o pereche de ochi albaștri furtunoși. 
Erau ochii care străluciseră în lumina focului seara trecută, în tavernă. 

L-am recunoscut pe tânărul timonier cu lăzile de rachiu. Cel a cărui 
atingere o simţeam și acum arzând pe piele. 

Mâinile lui mă țineau lipită de perete. 

— Nu ţipa sau ăsta va fi ultimul lucru pe care-l vei face! 

Vocea îi era joasă și măsurată. Diferită de cea folosită când îmi 
spusese numele lui - Elias. 

Am încercat să-l împing, dar nu s-a clintit din loc. Expresia lui calmă 
şi înfiorătoare nu s-a schimbat nici măcar când și-a lăsat capul în jos 
pentru a mă privi în ochi. Era atât de aproape, încât îi simţeam 
respirația pe obraz. 

— Ce vrei? l-am întrebat printre dinţi. 

— Îmi vreau nestematele înapoi. 

l-am cercetat fața, simțind cum mă lipesc și mai mult de perete. 
Nestematele din sticlele de rachiu. Zola acționase imediat, iar 
timonierul părea sigur de ceea ce spune. Ştia că-i aflasem secretul, prin 
urmare nu-mi imaginasem privirea pe care mi-o aruncase în tavernă. 

— Nu ţi-am luat nestematele! m-am răstit la el. 

— Timonierul tău le-a luat, iar tu mi le vei aduce înapoi. 

— Nu ştiu ce are și ce n-are Zola. Sunt doar dragorul lui. 

Ochii lui s-au aprins şi pe buze i-a apărut un zâmbet amar. 

— Doar un dragor? 

Am încremenit. Între noi nu se auzea decât respiraţia mea sacadată. 
Zarva satului părea la kilometri depărtare. 

Strânsoarea mâinilor lui a slăbit brusc şi mi-a dat drumul, însă nu s- 
a îndepărtat nici măcar un centimetru. Se uita la fel de intens la mine, 
iar gândul care nu-mi dădea pace era că momentul acesta se deosebea 
de cele în care Zola se profila ameninţător deasupra mea, încercând să 
mă intimideze cu statura lui. Era altceva. lar când i-am întâlnit 
privirea, nu m-am îndoit nicio clipă că ştia. Ştia ce sunt. 

— Mi-am dat seama în tavernă, mi-a spus el dintr-o suflare. Eşti un 

mag al nestematelor. Te-ai prins imediat ce se află în sticlele alea și i-ai 
spus timonierului tău. 

Mi-am strâns buzele şi m-am îmbujorat când mi-a zis că Zola e 
timonierul meu, însă nu am negat. Nu cred că m-ar fi ajutat prea mult. 

— Sper că măcar ai luat o sumă frumușică. 

Nu luasem niciun ban, deoarece nu intenționasem să fur 
nestematele. Oricum, Zola nu mi-ar fi dat nimic. 

— Am nevoie de ele. Azi, a spus el. 

Nu le vrea, ci are nevoie de ele. Deși părea relaxat, ochii lui 
ascundeau o urmă de disperare. Avusesem dreptate - tipul ăsta se 
încurcase cu cine nu trebuia. 

M-am uitat spre strada din spatele lui. Încă puteam vedea vârful 
catargului Lunei pe cerul înnorat. 

— Sau ce? Îi spui lui Zola ce sunt? 

În cele din urmă, s-a dat înapoi, punând mai mult spațiu între 
trupurile noastre, iar eu aproape că am făcut un pas spre el. De parcă 
aerul avea aceeași chemare precum apa. Însă nu m-am mişcat. Încet, 
expresia de pe față i s-a schimbat într-una de amuzament. Aproape că 
a Început să râdă. 

— Crezi că nu ştie? 

Inima a început să-mi bată mai tare, răsunându-mi în urechi. Nu 
înţelegeam la ce se referă. 

— Nenorocitul te duce în Ceros ca să te vândă. Nu ca dragor, ci ca 
mag. 

A spus-o pe un ton ridicat, iar cuvintele au ricoşat de pereţii înguşti 
care încadrau aleea. Am înghiţit în sec. 

— Minţi! am zis, mai nesigură decât voiam să par. 

— Crezi? Zola poate obţine de pe urma ta de douăzeci de ori mai 
mulţi bani decât dintr-un transport de nestemate. Suficiente monede 
cât să-și înceapă propria rută comercială. 

Simţeam cum mi se scurge tot sângele din cap, cum degetele îmi 
devin reci ca gheața și mai că-mi doream să se apropie din nou de mine 
pentru a simţi căldura răspândită de corpul lui. 

Felul în care mă privea, așteptând cu răbdare să pun totul cap la 
cap, a întețit sentimentul rău-prevestitor din stomac. O parte din mine, 
chiar dacă era una mică, l-a crezut. 

— De ce Îmi spui toate astea, E/ias? l-am întrebat, folosind numele 
fals pe care mi-l dăduse. Voiam să simt că echilibrez cumva balanţa. 

Zola era un mincinos, însă și el era unul. 

S-a apropiat din nou, lipindu-și palmele de peretele din piatră din 
spatele meu, astfel încât braţele lui să mă prindă ca într-o cușcă, și am 
regretat imediat că mi-am dorit în tăcere să micșoreze distanţa dintre 
noi. Avea gulerul cămășii descheiat, iar prin haina desfăcută îi puteam 
vedea pielea arsă de soare. 

— Sunt pe cale să pierd mulți bani din cauza ta. Îţi vei repara 
greșeala. Dacă nu, am să mă asigur că toată lumea îţi ştie secretul, iar 
apoi, jumătate din timonierii din Strâmtori vor vrea să te vândă 
giuvaiergiilor din Ceros. 

M-a privit intens pentru câteva secunde, apoi și-a retras braţele. M-a 
cuprins din nou frigul, iar pielea mi s-a făcut de găină. 

— La apus ridic ancora. Până atunci, ai face bine să-mi aduci 
nestematele. 

A clipit, s-a întors pe călcâie şi a dispărut după colț, cu marginile 
hainei albastre fluturând în vânt. 

Am răsuflat într-un sfârşit şi m-am lăsat încet în jos, până când am 
rămas ghemuită în umbra clădirii. Lângă mine, cureaua de dragor pe 
jumătate scufundată într-o baltă părea de un roșu mai închis. 

Timonierul mințea. Nu se putea altfel. Dacă Zola știa ce sunt, atunci 
nu avea nevoie de mine ca dragor. Dar umblau povești prin toată 
Marea Nenumită despre magi răpiți. Dispăruţi fără urmă. Acesta era 
motivul pentru care tata voia să plecăm din Bastian și să nu ne mai 
întoarcem. 

N-am fost niciodată în pericol de a fi răpită și vândută datorită 
familiei mele. Datorită lui Holland. Însă nu mai eram fiica ei. Rupsesem 
legătura din momentul în care i-am luat miezul-de-noapte. 

Aşa stăteau lucrurile acum. În Strâmtori, eram a nimănui. 

8. ISOLDE 


Am ajuns în port, iar Burke mă aștepta pe chei, cu o expresie mai 
morocănoasă decât de obicei. În spatele lui, Luna era pregătită de 
plecare, cu marinarii urcați pe catarge pentru a face obișnuitele 
verificări. Ancora urma să fie ridicată imediat ce se întorcea Zola. 

Mi-am dus mâna la ceafă, în locul în care mă lovisem de perete. Mă 
ardea, însă durerea pe care o simţeam nu se compara cu impactul pe 
care-l avuseseră cuvintele timonierului. Încă îi puteam simţi trupul 
apăsat de al meu, mirosul lui încă îmi invada plămânii, iar cuvintele 
sale mă prinseseră ca-ntr-o menghină. 

Intrasem în echipajul Lunei fără să stau pe gânduri. Semnasem un 
contract sub un nume fals, conştientă că urma să dispar de sub nasul 
lui Zola în Ceros. Însă, dacă el ştia că sunt un mag al nestematelor, 
atunci probabil avea şi alte planuri odată ce ajungeam în Ceros; planuri 
care nu-mi permiteau să dispar atât de uşor. 

Burke studia lumea care se revărsa de pe străzi și, când m-a 
observat, a ridicat nervos din sprâncene. M-am lăsat purtată de 
mulţimea care se îndrepta spre docuri, ţinând cureaua de dragor şi mai 
strâns pe umăr. 

Mai fusesem prinsă la mijloc, de regulă între mama și rivalii ei, și 
eram obișnuită să fiu folosită. Se lăudase cu mine, mă prezentase celor 
din breaslă și celorlalți comercianţi din Bastian ca pe un inel cu 
diamante nepreţuit. Comportamentul lui Zola din seara precedentă 
începea să mi se pară asemănător. 

— De ce a durat atât? a mârâit Burke, care a pus mâna pe scară când 
am ajuns lângă el. 

— Fierarul mai avea şi alți clienţi. 

Nu-mi dădeam seama dacă mă credea. A întins mâna spre corabie, 
așteptând să urc. Am prins frânghia în mâini, simțind cum cheiul îmi 
dispare de sub picioare. Burke era mereu morocănos, însă acum era 
agitat într-un mod care mă neliniştea. Dacă luaseră nestematele azi- 
noapte, și probabil că așa a fost, atunci eram sigură că abia așteptau să 
ridice ancora. 

Mi-am trăit jumătate din viață pe mare, iar picioarele m-au purtat 
mereu în larg, însă când am aterizat pe puntea corabiei, n-am mai 
simţit siguranţa pe care mi-o dăduse cândva. 

În Marea Nenumită, poveştile despre magii dispăruţi îmi păreau 
basme, povești de groază spuse la un pahar de cava sau o cană de ceai. 
Dar ceva în legătură cu vorbele lui Saint a declanșat un semnal de 
alarmă - conțineau nu doar o sămânță de adevăr. lar între ei exista 
ceva mai mult decât o simplă rivalitate între doi timonieri. 

Dacă Saint avea dreptate și Zola urma să mă vândă în Ceros, nu 
aveam şanse să scap după ce plecam din port. Simţeam un gol în 
stomac numai gândindu-mă la asta. Nu voiam să-mi închipui ce mă 
aştepta într-un astfel de caz. O cameră cu o ușă încuiată. O moarte 
solitară. Ani întregi dictați numai de suma obţinută pentru vreun 
membru al breslei din Ceros. Trăisem până acum măcar o parte dintr-o 
asemenea viaţă. 

Dar nu mă îndoiam nici că Saint îmi spunea doar ce trebuia să aud 
ca să obțină ce-și dorea: nestematele. După cum vedeam lucrurile, 
existau două opţiuni. Aveam încredere în Zola, dar riscam să fiu 
vândută unui comerciant. Și nu toţi magii ajungeau prizonieri în 
atelierele giuvaiergiilor. Conform zvonurilor, unii erau dispuși să 
cumpere magi doar pentru a le tăia găturile. Cu cât eram mai puţini, cu 
atât creșteau mai mult puterea și averea Breslei Giuvaiergiilor. 

Sau aveam încredere în Saint şi îmi salvam viaţa, dar mă alegeam cu 
Zola drept dușman și renunțam la călătoria spre Ceros. Atunci tot ceea 
ce făcusem până acum - să plec din Bastian, să o părăsesc pe Holland - 
ar fi fost în zadar. 

Problema era că nu aveam încredere în nimeni. lar de îndată ce 
Lunaridica ancora, decizia urma să fie luată în locul meu. 

Membrii echipajului alergau pe punte când am sărit peste 
balustradă, iar Burke s-a şi apucat de treabă, scoțându-și jurnalul de 
călătorie din haină. După verificarea coordonatelor şi întoarcerea lui 
Zola, porneam la drum. 

M-am uitat spre uşa întredeschisă de lângă cabina timonierului, 
unde trezorierul lucra de dimineaţă până seara. Nu aveam niciun 
prieten la bord și nici ce favoruri să cer, dar singurul loc unde puteam 
găsi răspunsuri era trezoreria. Nu mă îndoiam că trezorierul se afla 
deja în cabina lui mică, actualizând registrul în urma negoţului 
desfășurat în Dern, înainte de a i-l duce lui Zola ca să-l verifice. 

Ușa cabinei a scârţăit când am împins-o spre perete. Bărbatul nu mi- 
a acordat decât o privire scurtă, ridicând condeiul de pe pergament. 
Părul brunet și ondulat îi ieșea de sub pălărie, încă umed de la ploaia 

de dimineaţă. 

— Ce e? 

S-a crispat ușor. Eram ultima persoană la care se așteptase să-i 
treacă pragul. 

Am dat din cap spre punte, încercând să-mi modelez vocea astfel 
încât să par cât se poate de relaxată. 

— Te caută comandantul portului. 

S-a încruntat. 

— Comandantul portului? 

— Ceva legat de plata de andocare. 

A oftat îndelung și a închis ochii. 

— Cred că glumești. 

— Spune că nu putem să plecăm până când nu e plătită. 

— Omul ăla nu-i în stare să ţină un registru, a mormăit el și s-a 
ridicat în picioare. 

S-a aplecat şi a trântit capacul cufărului de pe podea, pentru a se 
asigura că e încuiat, apoi a închis registrul şi l-a pus în buzunarul de la 
haină. Un trezorier bun nu-și lăsa niciodată registrul la vedere. Dacă nu 
era la el, era la Zola. Însă nu asta căutam. 

A ocolit cu greu biroul în camera înghesuită, întorcându-se pe 
jumătate ca să poată ieşi pe ușă. L-am urmat pe culoar până când a 
început să coboare pe scară. După cea dispărut din vedere, m-am oprit 
şi am cercetat puntea. Burke își desfăcea sextantul, dar încă nici urmă 
de Zola. 

M-am întors pe culoar, am intrat în cabina trezorierului şi am închis 
ușa după mine. Apoi m-am îndreptat spre peretele acoperit de o serie 
de dulapuri încuiate, situate în spatele unor grilaje de fier - acolo erau 
ținute monedele la bordul Lunei. Din informaţiile pe care reușisem să 
le culeg în ultimele săptămâni, cufărul fixat în podea era la fel. Însă 
trezorierul nu ţinea doar registrele. Tot el se ocupa și de 
corespondenţa și contractele care stabileau afacerile Lunei. 

Raftul ieşit în afară, aflat deasupra biroului, îmi permitea să ajung 
ușor la ele. Le-am frunzărit cu repeziciune, degetele plimbându-mi-se 
printre zecile de pergamente, trecând peste diferitele tipuri de scrisuri 
de mână și de cerneală, peste sigiliile de ceară rupte, ștampilate cu 
însemnele porturilor și ale comercianților. Deşi Zola încă nu era un 
comerciant legitim în ochii reprezentanţilor Consiliului Comerţului, cu 
siguranță desfășurase o grămadă de afaceri. 

Se pare că se ținuse departe de mama. Faptul că nu-i găsisem sigiliul 
pe niciun pergament nu m-a mirat deloc. Nu avea nevoie de un amărât 
de timonier din Strâmtori, când avea la dispoziţia ei toată Marea 
Nenumită. 

Dar mi-a atras atenţia unul dintre pergamente. 

Degetele mi s-au oprit pe un sigiliu rupt, de culoarea ametistului. 
Am recunoscut nuanţa de violet-închis folosită de Simon în North End. 

L-am scos din teanc și l-am derulat cu grijă. Era cel pe care-l primise 
Zola când urcasem pentru prima dată la bordul corabiei, însă atunci 
fusese sigilat și abia acum puteam vedea că era un contract, ștampilat 
cu un sigiliu pe care nu l-am recunoscut. Termenii erau trecuţi 
deasupra semnăturilor. 


ACORD DE TRANSPORT 


Comisionar: Corabia Luna 

Destinatar: Oliver Durant 

Rută: Bastian-Ceros 

Încărcătură: 26 de baloturi de mătase din Nimsmire 


Plată de 8000 de monede la achiziţie, 
15.000 după livrare, pe 12 octombrie 


M-am oprit şi am recitit numerele. Suma era mare, mult prea mare 
pentru mătase din Nimsmire, și niciun comerciant nu avea nevoie de o 
cantitate de 26 de baloturi. Mai ales în Strâmtori. 


Semnat, 
Simon Fuerst 


Simon Fuerst. Am clipit. 

Simon. Ușa albastră, felinarul negru. 

Întrebarea mi se învârtea în minte precum vârtejurile care se 
formau prin recif înainte de furtună. 

Știu cine ești. 

Credeam că se referă la numele meu. La părinţii mei. Dar dacă asta 
nu eratot ce știa Simon despre mine? 

Am urmărit cuvintele cu degetul, citindu-le din nou și spunându-mi 

că nu dovedesc nimic. Simon mă trimisese la Zola. Asta nu însemna că 
Saint avea dreptate. 

M-am uitat la dată: 12 octombrie. Mai erau patru zile până atunci. 
Am rulat pergamentul cu mâini tremurânde și l-am pus la loc. Zola voia 
să ajungă în Ceros în trei zile. 

Cala era plină de bunuri pe care le transporta și nu aveam de ce să 
mă îndoiesc că printre ele se aflau și douăzeci și șase de baloturi de 
mătase din Nimsmire. Doar dacă nu cumva... 

M-am prăbuşit pe scaun, căutând prin pergamentele de pe birou 
până când am găsit-o: evidenţa inventarului ţinut de comandantul 
navei. Registrul nu părăsea niciodată camera. 

Am parcurs lista cât de repede am putut. Am început de la ultima 
oprire în Bastian. Părea a fi singurul port din Marea Nenumită în care 
ancoraseră. 

Lingouri de argint, pahare de cristal, suluri de pergament, chiar și o 
ladă cu nasturi din os, dar nici urmă de baloturile de mătase. Nu erau 
menţionate nici măcar o dată în ultimele pagini ale registrului. 

M-am uitat la peretele care lega cabina trezorierului de cea a 
timonierului. 

Noile informaţii nu reprezentau o dovadă clară a faptului că Saint 
rostea adevărul, însă îi confirmau spusele. Poate că Zola nu avea niciun 
gând să mă pună să fac scufundări și să predea astfel de comori 
comercianților de nestemate din Strâmtori tot mai prolifici. 

Poate că era într-adevăr un comisionar. 

9. ISOLDE 


Sunetul ascuţit al unei tesle reverbera prin scândurile de lemn de 
sub picioarele mele, semn că Yasmin se apucase de treabă sub punte. 
Nu eram nicidecum prietene, însă ştiam că nu-l place pe Zola. În 
schimb, tuturor le plăceau banii. 

Un marinar m-a împins în umăr pe culoarul strâmt, în drum spre 
Yasmin. Am urmat sunetul instrumentelor ei după colţ și am găsit-o 
ghemuită lângă ușa calei, cu câteva balamale lângă ea. Felinarul atârnat 
deasupra capului s-a legănat violent după ce un val a lovit corabia, iar 
tesla i-a scăpat din mână. M-am sprijinit de peretele de lângă ea, 
lăsându-mă în voia mişcării, apoi mi-am pierdut echilibrul. 

— Ce vrei, dragorule? 

A recuperat tesla, învrednicindu-mă cu o privire piezișă. 

Am aşteptat până când zgomotul de paşi s-a pierdut pe scări. 

— Am o întrebare și pot plăti pentru răspuns, i-am spus aproape 
şoptit. 

S-a încruntat, aparent indiferentă, și a întins mâna. 

Am luat o monedă din punguţa agăţată de curea și am ridicat-o. 

— Cât de des ancoraţi în Bastian? 

— Ce fel de întrebare mai e și asta? 

— Zi-mi doar! 

— Nu ştiu. Nu avem un program exact. O dată pe lună, poate. De ce? 

— Şi ce luaţi de obicei de acolo? 

— Sunt nostromul corabiei. Mă asigur că nava ajunge întreagă în 
port. Nu ţin inventarul bunurilor. 

Am privit-o cu subinţeles. 

— Știm amândouă că nu eşti doar un nostrom. Te ocupi și de negoţ 
pe lângă, aşa că ştii exact ce bunuri se află pe corabie. 

Și-a ridicat din nou capul, însă nu am dat de privirea de gheață pe 
care o aşteptam. În schimb, părea amuzată. 

— la uite cine a ciulit urechile! Credeam că ești doar un alt sânge- 
sărat înfumurat care are chef de aventură. 

— Poate că sunt. 

— Nu prea cred, a spus ea, aruncând o privire pe culoar. Să ştii că nu 
te bag în afacere. Am destui care stau la coadă. 

— Nu-mi pasă ce șterpelești. Vreau să știu cum o faci. Ce ia din 

Bastian? 

— Metale preţioase. Servicii de ceai din argint, tacâmuri placate cu 
aur, chestii de genul ăsta. Lucruri pe care le cer membrii breslei din 
Ceros pentru a se simți şi ei în rând cu lumea bună. 

— Mătăsuri? 

— Pentru Strâmtori? 

Mi-a luat moneda din mână, pufnind în râs. 

— Nu, mătăsuri nu. 

M-am sprijinit de cadrul ușii, uitându-mă prin încăpere. Nu era nici 
pe jumătate plină, însă toate bunurile erau ţinute în butoaie și lăzi. Pe 
niciun butoi și pe nicio ladă nu se regăsea stema din Nimsmire. 

— Aţi fost vreodată în Nimsmire? 

A ridicat din sprâncene și şi-a încrucișat braţele la piept. Am oftat și 
am mai scos o monedă. 

— Nu, n-am fost niciodată atât de departe în nord. 

A luat moneda. 

— Mai ai vreo altă întrebare care să-ţi ușureze punga? 

Era clar că Zola avea prieteni importanţi în Ceros, din moment ce 
făcea de atâta vreme contrabandă fără să fie sancționat. Singura 
explicaţie era că aducea marfă pentru membrii breslei pe sub mână. La 
fel se întâmpla și în Bastian. Comercianţii care făcuseră și susținuseră 
legile erau primii care le încălcau și poate că noul Consiliu al 
Comerţului din Strâmtori era la fel. În plus, și reprezentanţii instituţiei 
aveau ceva de dovedit. 

Afacerea lui Zola părea mult mai complexă decât crezusem. Eram 
sigură de asta. M-am întors pe culoar, dar m-am oprit brusc, deoarece 
o replică a Yasminei mi-a revenit în minte. 

M-am dus din nou la ea. 

— Cum adică un a/tsânge-sărat? 

Yasmin era deja vizibil iritată. 

— Ce? 

— Ai spus că sunt doar un a/tsânge-sărat înfumurat. 

— Şi? 

— La cete-ai referit? Aţi mai luat alți sânge-săraţi la bord? 

— Da, de câteva ori. 

Totul începea să se lege. Mi-am aţintit privirea asupra ei. 

— De unde veneau? 

A ridicat din umeri. 

— Din Bastian. Mai luăm câte un rătăcit de acolo. 

— Şi apoi? 

— Se dau jos în Ceros. 

Am simţit cum mintea îmi amorţește. Dinăuntrul meu pornea un val 
de gheaţă. Zola nu se ocupa numai de comisioane pentru membrii 
breslelor. Le vindea și mărfuri. Oameni. Mergea în Bastian pentru a lua 
magi ai nestematelor. 

La asta se referise Simon în noaptea în care i-am bătut la ușă, când a 
spus că destinul îi surâde. Eram doar o ladă de bani care urma să i se 
verse în cufăr. 

Am urmărit cu privirea dâra de lumină ce venea dinspre scările care 
duceau pe punte. Zola strânsese o avere. Cine ştie câți magi vânduse în 
Ceros! 

Mi-am strecurat mâna în cămașă şi mi-am trecut lănţișorul peste 
cap. Yasmin şi-a aţintit ochii mijiţi asupra mea, în timp ce desfăceam 
punguţa atârnată de bijuterie și o îndesam în buzunar. Lănţișorul de 
aur a strălucit, înfăşurându-se în jurul degetelor mele strânse într-un 
pumn. 

Nostromul s-a uitat la mine. 

— Ăsta valorează mai mult de o monedă. 

— Dacă mă duci în cabina timonierului, e al tău. Valorează cel puţin 
șaizeci şi cinci de monede. Poate șaptezeci. 

Yasmin şi-a pus tesla la curea și a luat lănţișorul. A început să-i 
inspecteze zalele, trecându-şi vârfurile degetelor peste fiecare în parte. 

— Ai înnebunit? 

— Poate. 

Buzele i s-au arcuit într-un zâmbet și a scos un șperaclu de la curea. 

— Dacă ești prinsă, voi nega că te-am ajutat și toţi cei de pe corabie 
îmi vor lua apărarea. 

Am aprobat din cap. 

— Am înţeles. 

A verificat culoarul, oftând. 

— Bine, hai să mergem! 

Am urmat-o pe scări de la distanţă, până când am ajuns pe punte. 
Burke era tot la provă, măsurând direcţia vântului pentru a stabili 
coordonatele finale pentru călătorie. Dintr-o clipă în alta, Zola urma să 
urce pe scară, iar mușii ar ridica ancora. Aveam doar câteva minute la 
dispoziție. Poate doar câteva secunde. 


e 65 


Darin era pe puntea superioară, slăbind frânghiile care ţineau vela 
principală. Am trecut pe sub el, iar Yasmin i-a făcut un semn discret 
spre Burke. Marinarul s-a uitat întrebător la ea, însă după aceea a 
încuviințat scurt din cap, a strâns frânghia în jurul velei şi s-a dat jos de 
pe catarg. S-a îndreptat spre timonă şi mi-am dat seama că stătea de 
pază. Probabil că mai făcuseră asta de zeci de ori. 

Yasmin şi-a dat coada blondă și lungă pe spate, lăsând-o să-i cadă 
până deasupra şoldurilor, şi s-a proptit în deschizătura ușii. Eu m-am 
întors cu spatele la ea și păzeam culoarul, strângând cureaua de dragor 
în jurul taliei și trăgând de nod. Am auzit pentru un moment râcâitul 
metalului în lemn, dar apoi totul s-a cufundat în tăcere. Balamalele au 
scârţâit uşor, iar ea s-a întors să plece, lovindu-mă cu umărul. A 
coborât scările sub punte fără să-mi mai arunce vreo privire. 

Mi-am umezit buzele şi, cu un nod în gât, m-am apropiat cu spatele 
de ușă. Mi-am ţinut respiraţia când am întins mâna spre clanţă şi un 
fior mi-a alunecat pe șira spinării. Uşa s-a deschis și m-am strecurat 
înăuntru, lăsând-o să se închidă cu un clic silențios. 

Lada cu rachiu pe care o văzusem în tavernă era în spatele biroului; 
pentru oricine altcineva, ar fi părut o simplă ladă de băutură 
cumpărată de Zola. Erau numai douăsprezece sticle, însă chiar și din 
partea opusă a camerei, puteam simţi murmurul ritmat al berilului 
dansându-mi pe piele. 

Am scos pumnalul de la curea și am atins fiecare sticlă cu degetele, 
selectându-le pe cele care vibrau şi așezându-le pe podea în spatele 
meu. Erau patru în total. Am luat-o pe prima și i-am decojit ceara 
proaspătă până când am putut s-o deschid. Apoi am scos dopul şi am 
trecut la următoarea. După ce le-am deschis pe toate, am căutat oala de 
noapte. Fiecare cabină avea una, iar a lui Zola se afla sub pat. Din 
fericire, fusese golită recent. 

Am înclinat prima sticlă deasupra mâinii făcute căuș și am turnat 
încet. Lichidul rece de culoarea chihlimbarului mi se revărsa printre 
degete, iar când mi-a căzut în palmă prima piatră, am răsuflat ușurată. 
Una după alta, s-au rostogolit până când faţetele a douăsprezece pietre 
mi se odihneau în palmă, colorând într-o nuanţă strălucitoare de roşu 
tavanul și pereţii din jurul meu. Am luat următoarea sticlă și am 
repetat procesul. 

Când un alt val a lovit corabia, vărsam rachiul în oala de noapte. Am 
luat a treia sticlă și am auzit glasul răgușit al lui Burke: 

— Ridicaţi ancora! 

Am tresărit și am scăpat sticla din mână, care s-a rostogolit sub pat, 
împrăștiind rachiu peste tot. Dacă Burke ridica ancora, îl zărise pe Zola 
în port. Corabia era pe cale să plece. 

Am blestemat, încercând să recuperez sticla. M-am întors lângă oala 
de noapte și am început s-o golesc mai repede. Prea repede. Una dintre 
pietre mi-a scăpat printre degete. Am abandonat ultima sticlă și am 
aşezat-o înapoi în ladă. 

Se dădeau tot mai multe ordine și pașii membrilor echipajului 
răsunau pe punte. Am pus oala de noapte la locul ei și m-am ridicat. 
Am scos punguţa de piele din buzunar, am deschis-o și, cu inima în gât, 
am aruncat berilul roşu lângă miezul-de-noapte. De îndată ce am 
închis-o bine, m-am repezit spre hublou. 

Umbrele siluetelor de pe corabie se mișcau peste verdele apei de 
dedesubt. M-am cățărat sus și mi-am trecut picioarele prin 
deschizătură. În spatele meu, clanţa de fier s-a ridicat, iar eu am strâns 
punguţa În pumn și am sărit. 

Am căzut în apă și am plonjat în adânc. În jurul meu s-a format o 
perdea de bule albe, învăluindu-mi picioarele, braţele, părul. Am lăsat 
greutatea uneltelor să mă tragă tot mai jos, cu ochii fixaţi pe silueta 
corabiei de deasupra, care se micșora tot mai mult. Printre buze mi s-a 
strecurat prima bulă de aer. M-am scufundat mai bine de șapte metri 
până când am atins cu picioarele fundul moale și nisipos. Presiunea îmi 
apăsa urechile, iar apoi întreg capul. 

Am așteptat, uitându-mă spre suprafață. Am strâns și mai tare 
punguţa și am dus-o la piept, în timp ce sunetele berilului roşu şi ale 
celorlalte nestemate se amplificau în jurul meu. 

Totul începuse cu nestemate, m-am gândit, cu degetele tot mai 
încleștate pe punguţă. Și nu conta cât de departe fugeam de mama 
mea. Tot ele aveau să-mi aducă sfârșitul. 

10. SAINT 


Clove stătea în spatele meu, cu un umăr sprijinit de trinchet şi cu 
braţele încrucișate la piept. 

— Nu vine, a spus el. 

Avea ochii fixați pe intrarea în port, unde șuvoiul de oameni care 
părăsea casa de comerţ se subţia tot mai mult. 

Mi-am verificat ceasul și m-am uitat spre apă. Lumina portocalie 
dansa pe suprafață, iar siluetele marinarilor se mișcau pe docuri. 
Soarele aproape apusese, iar dragorul nu venise, exact așa cum 
preconizase Clove. 

— Atunci ei de ce nu pleacă? m-am întrebat cu voce tare. 

M-am uitat spre Luna, care plutea la câteva cheiuri distanţă. 
Conform spuselor lui Gerik, Zola ar fi trebuit să părăsească portul cu 
mult înainte de lăsarea nopţii, dar velele încă erau legate, iar ancora nu 
fusese ridicată. 

Clove și-a coborât braţele pe lângă trup și a venit lângă mine. 
Tăcerea lui devenise tot mai apăsătoare odată cu trecerea orelor și, 
deşi îi stătea în fire să se îngrijoreze, de data asta situaţia era diferită. 
De data asta, nu era în joc numai corabia Aster sau o licență de comerţ. 
Erau în joc vieţile noastre. 

— Am redus echipajul la jumătate. l-am păstrat pe Julian și Mateo, a 
spus el. Trebuie să plecăm dacă nu vrem să mai plătim o noapte de 
ancorare. 

Ne puteam descurca o vreme și cu mai puţini oameni. Nu ne puteam 
permite să hrănim mai mulţi și nu aveam nevoie de mai mulţi ochi pe 
noi. Nu câtă vreme îl tineam pe Nash închis în cală. 

— Am reuşit să conving câţiva lucrători din port să modifice listele 
cu bunuri venite de la casa de comerţ. Am obţinut niște lână. 

— În regulă, am murmurat, cu ochii fixaţi pe Luna. 

Nu-mi plăcea să fur de la fermieri, dar măcar fuseseră deja plătiţi. 
Cei care pierdeau bani erau sânge-sărații, iar aşa se făcea dreptate. 

— Le-am luat și pe astea, a adăugat el, apoi a scos câteva obiecte din 
argint şi aur pe care le șterpelise din tavernă. 

Inele, brățări, un ceas de buzunar. Chiar și o pereche de ochelari. 
Talentul lui ne-a umplut mereu burţile când registrul nu a putut s-o 
facă. 

Am aprobat din cap. 

— Trebuie să ne hotărâm cum rezolvăm situaţia asta, a spus Clove. 
Henrik. 

Mi-am vârât ceasul în haină şi am simțit un gol în stomac. Henrik 
era o problemă pe care nu ne-o puteam permite. Când o să afle că i-am 
pierdut nestematele, n-o să fie prea fericit. Pe de altă parte, tatăl său, 
Felix, o să ne ia gâturile în fața comandantului portului, fără să stea pe 
gânduri. 

— Vreo idee? l-am întrebat. 

Clove a scuturat din cap. 

— Niciuna care să fie suficient de rapidă. Trebuie să avem banii 
până ne întoarcem în Dern. Avem la dispoziţie numai trei săptămâni ca 
să strângem monedele și să-l plătim. 

M-am sprijinit cu coatele de balustradă, uitându-mă în zare. În 
secunda în care Henrik o să afle, lucrurile o s-o ia razna. Nu puteam 
strânge nici jumătate din sumă pe traseul nostru, iar asta avea să ne 
strice relația cu Emilia, fermierul care ne aproviziona cu rachiu. Nici 
măcar nu puteam fugi, deoarece Rosamund nu terminase corabia 
Aster. 

N-aveam niciun dubiu că Zola fusese cel care furase rachiul. Ne 
urmărea de luni bune, băgându-și nasul şi punând întrebări ca să afle 
ce învârtim. Însă el avea o corabie de trei ori mai mare şi un echipaj 
numeros. Aș fi mort înainte să pun piciorul la bordul Lunei, iar el ştia 
asta. De aceea am pariat pe dragor. Dar am pariat prost. 

Știusem de la început riscurile unei asemenea afaceri, precum și ale 
unei investiții atât de mari în construcţia unei noi corăbii. Nu mai 
puteam recupera banii pierduţi. Şi dacă familia Roth punea mâna pe 
noi, nu mai conta dacă aveam licenţă sau propria corabie. Eram un om 
mort. 

— Va trebui să vindem cât mai mult rachiu. Poate înlocuim alte 
transporturi în Sowan sau încheiem o înțelegere în Ceros care să ne 
mai amâne puţin. Dacă avem ceva pentru Henrik când ne întoarcem în 
Dern, tot e mai bine decât nimic. 

Asta ar fi însemnat câteva săptămâni fără somn şi mâncare, dar 
poate că am fi reușit să rămânem în viaţă. Dacă aveam noroc. 

Clove s-a posomorât. A încheia o înţelegere însemna a rămâne 
dator. Ceva ce am jurat de la început să nu facem. 

— Am putea să dispărem o vreme până strângem banii. 

— N-ai cum să dispari în Strâmtori. Nu-i o opţiune, în niciun caz 
pentru noi. 

Asta era realitatea. Deja se răspândiseră prea multe poveşti despre 
cei doi băieţi care navigau pe o corabie jerpelită prin furtuni aprige, iar 
Consiliul Comerţului era cu ochii pe noi acum că depusesem cererea 
pentru licenţă. 

— Ne-am putea întoarce în Cragsmouth, a spus el. 

L-am țintuit cu privirea și mi-am îndreptat spatele. 

— Nu. 

Jurasem să nu facem nici asta. Acolo ne așteptau prea multe amintiri 
dureroase. Cragsmouth nu mai era casa noastră de când taţii ne 
muriseră și mă îndoiam că sătenii din Cragsmouth ne-ar fi oferit 
adăpost. Aveam prea mult sânge pe mâini. 

— S-ar putea să nu avem de ales. 

Ştiam la ce se gândea Clove. Nu a vrut să se încurce cu Henrik de la 
bun început. Niciun om cu capul pe umeri nu ar fi făcut-o. Însă eu am 
ştiut în ce mă bag când am luat primul transport de nestemate de la 
familia Roth şi, până acum, afacerea a mers. Legea spunea clar: numai 
comercianții de nestemate care primiseră inel de la Breasla 
Giuvaiergiilor puteau cumpăra și vinde nestemate. Negustorii le 
puteau doar transporta de la un port la altul. Noi nu eram nici una, nici 
alta. lar faptul că lucram cu un celebru falsificator de nestemate din 
Bastian nu ne ajuta deloc. 

— Voi găsi o soluţie, am încercat să-l conving. Încercam să mă 
conving și pe mine. 

Mi-am privit reflexia tremurândă în apă pentru încă o clipă, apoi am 
pornit spre cabină. Urma să ajungem în Sowan cu un echipaj numai 
piele şi os, unde Emilia ne-ar aștepta cu un nou transport de rachiu. 
Numai că nu aveam cu ce s-o plătim. Plănuiam să rezolv problema 
când ajungeam acolo. 

Am intrat în cabină şi am trântit ușa, sprijinindu-mă cu toată 
greutatea pe ea şi uitându-mă lung în întuneric. Am răsuflat de trei ori 
înainte să străbat într-un final spațiul strâmt. Preţ de câteva secunde, 
mâna mi-a ezitat deasupra mânerului sertarului în care ţineam 
registrul, apoi l-am scos și am răsfoit filele până la ultima pagină pe 
care se putea citi scrisul meu. Numerele erau deprimante. Imposibile. 
Erau aşa de luni bune, însă suma pe care urma să o notez avea să ne 
ruineze. 

Am luat condeiul, însă mâna mi-a îngheţat în aer la vederea unei 
punguţe de piele în colţul biroului, lângă călimară. Una pe care nu o 
recunoșteam. Și care nu fusese acolo de dimineaţă. 

Am simţit un fior pe şira spinării când am pus condeiul pe masă şi 
am cântărit punguţa în mână. Nu părea că sunt bani. 

Am desfăcut șiretul și am înclinat-o spre ultima geană de lumină de 
la fereastră, iar punguţa s-a aprins dinăuntru. Nestemate. 

O răsuflare lungă și grea mi-a scăpat printre buze și am înghiţit în 
sec, ameţit dintr-odată. 

— Nu sunt toate, s-a auzit o voce blândă în spatele meu și am sărit 
ca ars de pe scaun. 

M-am întors cu nestematele strânse în pumn. 

Dragorul lui Zola stătea ghemuit într-un colţ, cu hainele ude și cu 
părul pe jumătate uscat, atârnând în valuri pe spate. Fata arăta de 
parcă era pictată în umbrele camerei. 

— Cum naiba ai intrat aici? 

Drept răspuns, ochii i s-au îndreptat spre hubloul situat în cealaltă 
parte a cabinei. Obloanele trase acopereau urmele de pași care se 
uscau pe podea. 

— Nu sunt toate, a spus ea din nou, ridicându-se încet. 

Lăsase o curea de unelte la uscat pe un cufăr. 

— Am reușit să golesc doar trei sticle. 

A păşit în lumina apusului, iar ochii ei gri păreau mai mult albaştri. 
Era îmbujorată şi radia o căldură pe care nu o simţisem de dimineaţă. 

— Nu aşa ne-am înţeles. 

Nu-mi plăcea că mă privea într-un mod atât de direct. Nu mai eram 
obişnuit cu asta. De obicei, lumea ne evita oriunde am fi mers, dar 
dragorul din faţa mea ori nu știa nimic despre noi, ori pur şi simplu nu- 
i păsa. 

— Nu-mi aduc aminte să fi încheiat o înţelegere, a spus ea. 
Înțelegerea implică şi o recompensă. 

— Uită-te în jur, dragorule! N-am ce să-ţi dau. 

Cu toate astea, nu și-a desprins nici măcar pentru o clipă privirea de 
pe chipul meu. Am simţit cum și-o plimbă peste trăsăturile mele, de la 
ochi până la bărbie. 

— Sunt falsuri bune. Printre cele mai bune pe care le-am văzut. 

Cuvintele sunau ca o întrebare. Dar dacă spera să afle cine le-a făcut, 
era o fraieră. 

— Ți-aş mulțumi, dar nu mi-ai făcut nicio favoare, am spus, apoi am 
închis punguţa și am aruncat-o pe birou. Cum ai de gând să plătești 
pentru nestematele pierdute? 

— Nu pot. 

— Atunci de ce mai stai aici? 

A strâmbat din buze. 

— Lasă-mă să ghicesc: Zola nu-i chiar atât de simpatic pe cât 
credeai. 

M-a pironit cu privirea ei intensă, iar tăcerea aceea adâncă s-a lăsat 
din nou între noi. 

— În locul tău, m-aş urca pe o altă corabie. Şi încă repede. Sunt sigur 
că unul dintre sânge-săraţii care se întorc în Bastian te-ar lua la bord. 

M-a surprins când a făcut un pas spre mine. Cabina s-a micșorat 
imediat în jurul meu. Fata părea să umple spaţiul cu prezenţa ei, ca un 
fum gros şi unduitor. 

— Nu pot, a repetat ea. 

— De ce? 

— E complicat. 

În depărtare a răsunat clopotul din port, anunțând plecarea unei 
corăbii. Dragorul și-a încleştat maxilarul și a deschis obloanele cât să 
se uite afară. 

— Nu va pleca, nu câtă vreme marfa lui prețioasă lipseşte, am spus. 
Va întoarce satul ăsta pe dos, până când te găsește. 

Fata şi-a desprins degetele de pe obloane și s-a retras înapoi în 
umbră, uitându-se la mine. 

— Poate că nu va fi nimic de găsit. 

— Cred că glumești. 

— i-am dat înapoi nestematele. Acum trebuie să dispar. 

— Tocmai ce ai spus că nu am încheiat vreo înţelegere și oricum, nu 
le-ai adus pe toate. 

— Trebuie să ajung în Ceros. 

Abia atunci am observat ceva dincolo de chipul ei dur. Îi era teamă. 
Groază, chiar. Și încă aveam senzaţia aceea când mă uitam la ea - ca 
liniştea mormântală aşternută peste o corabie înainte să lovească 
fulgerul. 

— Saint! s-a auzit vocea lui Clove de pe punte și amândoi am rămas 
nemișcați. 

Dragorul a făcut ochii mari și s-a lipit şi mai mult de peretele 

cabinei. Uşa s-a deschis și în prag a apărut silueta lui Clove, luminată 
de felinarele de pe punte. Mi-a citit aproape instantaneu expresia feței. 
Apoi a observat-o și pe ea. 

— Nu cred aşa ceva! 

Tonul îi trăda cea mai mică urmă de bucurie. 

— Se pare că dragorul a venit în cele din urmă. 

— Nestematele? Le-a adus? 

— Nu pe toate. 

l-am aruncat fetei o privire iiritată. 

Zgomotul înfundat de lovituri de sub punte reverbera în toată 
corabia. Fata s-a uitat când la mine, când la Clove, bănuitoare. 

— Fă-l să tacă până nu trezeşte tot portul! am mormăit. 

Clove s-a mai uitat un moment la dragor, apoi a făcut doi pași în 
spate spre uşă. L-am urmat şi am închis-o după mine. 

A pornit spre scările care duceau sub punte, dar s-a oprit la 
jumătate. S-a întors şi s-a uitat la mine cu o privire pe care o ştiam prea 
bine. 

— Deci? 

M-am uitat spre ușa închisă a cabinei și am scos pumnalul din teaca 
de la spatele curelei. Am închis pumnul în jurul lamei înainte să o trag 
de-a lungul palmei şi să ridic mâna în aer, peste balustradă. Un șuvoi 
constant de sânge s-a prelins în apă. 

— Ridică ancora! Ne îndreptăm spre Sowan. 

Clove a oftat prelung. 

— Eşti sigur? 

L-am privit în ochi, șovăind. Dintotdeauna a văzut mai mult decât 
îmi doream să arăt. 

— Nu. 

A rămas într-atât de încremenit, încât am crezut că ne vom certa. În 
schimb, a aprobat scurt din cap și și-a continuat drumul. 

Dacă am face asta, lucrurile ar fi altfel. Până acum, rivalitatea cu Zola 
fusese una pasivă. O asemenea decizie urma să schimbe totul. 

Am ridicat privirea spre velele deschise. Riven era pe jumătate 
învăluită de ceață, arătând mai mult a fantomă decât a corabie. Poate 
că asta și era. Văzusem lucruri mult prea ciudate pe mare ca să nu cred 
așa ceva. Riven îşi pierduse sufletul cu mult timp în urmă. La fel ca 
fiecare dintre noi. 

11. SAINT 


Soarele a dispărut dincolo de orizont, iar frântura de lumină aurie 
ce brăzda marea se estompa treptat. Suprafaţa apei era curată și calmă, 
dar priveliștea îmi dădea un sentiment rău-prevestitor. Marea era prea 
liniştită, ceea ce însemna un singur lucru: ne pregătea ceva. Vântul 
purta o șoaptă, un ecou din depărtări. Venea furtuna. Mereu venea una. 

Șiragul de pietre găurite, atârnate de sfoară, se legăna în bătaia 
vântului. Era un truc vechi de-ale timonierilor pentru a alunga demonii 
mării şi plătisem câțiva vagabonzi din Waterside să adune pietrele în 
zorii zilei în care eu și Clove am ridicat pentru prima dată ancora. Mă 
aşezasem pe stânci, urmărindu-le felinarele dansând pe plaja 
întunecată, și îi dădusem fiecăruia câte o monedă înainte să agăţ 
şiragul la hubloul cabinei. 

Stiam că nu trebuie să ignor tradiţiile. Învăţasem pe propria piele ce 
se întâmplă când o faci. Deşi pietatea și devotamentul față de riturile 
vechi creaseră legende despre mine, exista una pe care doar Clove o 
cunoștea. Marea aproape neagră. Gura deschisă a valului. Doi ochi 
privindu-mă cu disperare de sub apă, în timp ce dispăreau în adâncuri. 
Pentru anumite păcate plăteai toată viața. Acum știam asta. 

În cabina scăldată în lumina portocalie a felinarului, am înmuiat cel 
mai ascuţit condei pe care-l aveam în cerneală albastră şi l-am 
scuturat. Reușisem să fac rost de petrol pentru felinare cât să ne ţină 
până ajungeam la Emilia şi îi promisesem în schimb barmanului că-i 
aducem două sticle de rachiu în plus. Dacă o găseam într-o dispoziţie 
bună, poate ne dădea și mai multe. 

Pe birou se afla harta la care lucram de un an. Pergamentul gros nu 
era stanţat și avea marginile ascuţite. Reprezenta singurul lucru de pe 
corabie care nu era uzat sau mucegăit, iar peste câteva luni, harta 
urma să fie terminată. 

Harta Strâmtorilor. 

Lucram la prima schiță completă a coastei temperamentale care 
pornea din Marea Nenumită și se ramifica precum o pânză de păianjen 
într-o reţea de canale din apa râurilor. Nu eram nici pe departe 
priceput la cartografie. Tata fusese, chiar dacă nu-și folosise talentul, 
dar știam cum să-i imit stilul. Fiecare pată de culoare, urmă de creion 
şi simbol fuseseră așezate cu grijă. 

Nimeni nu întocmise până acum o hartă completă a Strâmtorilor. 
Ceros avea multe hărţi, dar niciuna care să cuprindă toate apele. Și de 
ce ar deține una? Fiecare timonier competent le purta formele, 
adâncimile şi lăţimile cioplite în oase. Le simţea curgându-i prin vene. 
Însă pentru străini, Strâmtorile simbolizau mai mult o noţiune 
abstractă decât un loc. Un concept. Într-un fel, mi-am dat seama că 
aveam să existăm cu adevărat abia după ce eram consemnați pe o 
bucată de pergament, iar până atunci, nu puteam fi văzuţi ca un popor 
de sine stătător. 

Harta arăta în detaliu fiecare unghi, fiecare grad, fiecare adâncime. 
Mi-am rezemat podul palmei pe marginea biroului şi am oftat prelung, 
apoi am coborât din nou vârful condeiului. Am trasat o serie de linii 
drepte, adăugând niște umbre unui recif șerpuit în est, care te îndruma 
spre un golf circular ce avea mai mult de doisprezece metri adâncime. 
Apa era cristalină, iar în zilele însorite, puteai vedea nisipul auriu 
strălucind pe fund. 

Am ridicat condeiul și l-am pus pe pânza de lângă mine. Mi-am 
întins degetele pentru a-mi relaxa mușchii tensionaţi. Tatăl meu a fost 
un artist mult mai talentat decât mine, însă mă punea să exersez în 
fiecare noapte. Desenam cu migală rutele de pescuit pe bucăţi de 
pergament care erau apoi aruncate în sobă. 

Ai grijă la cerneală, Elias. 

Vocea lui plutea prin cabina întunecată. 

Am luat nisip dintr-un săculeţ și l-am împrăștiat pe hartă ca să usuc 
cerneala, acoperind însemnările recente. După ce s-a uscat, am rulat cu 
grijă pergamentul, l-am băgat în tubul cilindric şi lucios de piele şi am 
înfiletat capacul. 

De obicei, călătoria era floare la ureche. Ruta către Emilia însemna 
că avem bani în cufere și nestemate în rachiu. Drumul de întoarcere 
spre Dern însemna burţi și o cală goale. De data asta, ne alesesem cu și 
mai multe probleme pe cap: Zola, nestematele lui Henrik și ucenicul 
dispărut al lui Rosamund. 

Am ieșit de pe culoar. Mateo stătea la timonă, uitându-se la marea 
întunecată, prin urmare Julien dormea. Corabia era prea mare pentru a 
fi condusă doar de patru oameni, mai ales dacă voiam să dormim mai 
mult de două ore pe noapte, însă se părea că pe Julian și Mateo nu-i 
interesa motivul pentru care am hotărât să-i lăsăm pe ceilalţi în Dern. 
Cred că de aceea i-a păstrat Clove. 

Acesta mă aștepta pe puntea superioară, cu picioarele proptite pe 
un colac de frânghie şi mâinile la ceafă. 

— Unde e fata? am întrebat. 

— În cabina echipajului. Cred că doarme, a pufnit el. 

Nu o mai văzusem de când o trimisesem în cabină, dar îmi bântuise 
încontinuu mintea. Credeam în semne prevestitoare, iar marea îmi 
arătase destule. Dar mă neliniştea gândul că nu primisem niciun 
avertisment cu privire la întâlnirea din tavernă, iar sentimentul 
apăsător îmi răscolea pieptul. Nu exista o explicaţie nici pentru faptul 
că Încă nu mă părăsise. 

Mi-am şters fața cu mâna, simțind murdăria care mi se adunase pe 
piele. 

— Şi Nash? 

— Îi dăm drumul dimineață, nu are unde să se ducă. 

Vântul agita apa mării, iar ochii mei cercetau împrejurul întunecat. 

— E prea târziu, a spus Clove, punându-și picioarele pe podea și 
sprijinindu-se cu coatele pe genunchi. 

Se uita la mine cu braţele încrucișate în poală. 

— Ştiu la cete gândești. 

— Chiar aşa? 

— Că a fost o greşeală să o luăm la bord. 

— Şi am dreptate. 

Mi-am lăsat mâna să atârne pe lângă corp. Clove fusese 
dintotdeauna direct și nu-mi cânta niciodată în strună. Nu-i era teamă 
de mine, dar speram că de data asta nu va fi împotriva mea. 

— Puteai să-mi spui înainte să ridicăm ancora. 

— N-ar fi avut niciun rost, a rânjit el. Totuși, ar trebui să discutăm. 

— Despre ce? 

— Zola, a spus el scurt. Situaţia asta ne va face inamici. Pe vecie. 

— Eram deja inamici. 

— Nu în felul ăsta. 

Știam cum stă treaba. Între mine și Zola se stabilise o înţelegere 
tacită. Aveam nevoie unul de altul pentru a consolida comerţul în 
Strâmtori, însă niciunul dintre noi nu-i putea permite celuilalt să ia un 
avans prea mare. Era o alianță predestinată eșecului. 

— Ruptura deja s-a produs, am spus. Din momentul în care am 
plecat din Dern. 

Clove m-a privit cu subînţeles. 

— Ce-i? 

M-am așezat lângă el. 

— A adus o parte din nestemate, dar tot am rămas datori. 

Nimic nou. Îi eram oricum datori lui Henrik, iar suma lipsă era mai 
mare decât cea adunată până acum. Mai bine decât nimic, însă nu 
suficient. 

— Avem la dispoziţie mai puţin de trei săptămâni să strângem 
restul de bani. 

Tonul lui nu era tocmai încurajator. 

— Cum? 

S-a uitat fix la mine. 

— Rachiul. 

— Încă nu e al nostru. 

Emilia nu avea să fie mulţumită când vom apărea fără toți banii 
pentru transportul precedent. Avea să fie și mai puţin încântată când 
urma să-i cer mai multe sticle. 

— Va fi de acord, am spus. 

— Nu ştiu, a zis Clove, clătinând din cap. 

— Emilia are nevoie de noi aşa cum și noi avem nevoie de ea. Va fi 
de acord. 

— Chiar dacă îi vindem tot stocul, banii vor ajunge doar pentru 
Henrik. Nu va mai rămâne nimic pe lângă. 

Banii de pe urma acestui negoț ar fi trebuit să fie rampa noastră de 
lansare după dobândirea licenţei. Acum eram nevoiţi să-i luăm de 
altundeva. Dar mai aveam pe cap și alte probleme: angajarea 
membrilor echipajului pentru Aster, toate celelalte lucruri necesare 
pentru echiparea navei. În Dern ne aştepta o corabie, însă nimic mai 
mult. Nici măcar oameni care să o scoată în larg. 

Vântul se Înteţea și legăna puternic corabia. Dinţii mi-au clănțănit şi 
fiecare muşchi din trup mi s-a încordat. 

— Vine furtuna? a întrebat Clove. 

— Nu, nu în noaptea asta, am spus cu voce stinsă. 

Nu simţeam huruitul apei de dinainte ca bolta să se rupă în două. Ci 
ceva mai mult de atât. Ceva ce nu mai simţisem de multă vreme. Și nu 
mă puteam preface că sentimentul nu era legat de fata care dormea în 
cabina echipajului. 

— O să scăpăm de ea, am spus înghițind în sec. În Sowan. 

Clove a ridicat dintr-o sprânceană blondă, care a dispărut sub claia 

de păr de pe frunte, iar pe faţa lui a apărut acea expresie șireată atât de 
familiară. Câteodată uitam că acel Clove mai exista. Cel pe care îl 
cunoscusem înainte să părăsim Cragsmouth. Înainte să ne privim taţii 
înecându-se în mare. 

— Ce-i? 

— Chiar sunt singurul care vede ce se întâmplă? 

M-am uitat lung la el. 

— Dacă o lăsăm în Sowan, Zola o va găsi. Se vede de la o poştă că nu 
e din Strâmtori. Hainele și modul în care vorbește o dau de gol. Nu 
prea știe să se facă nevăzută, iar când o va găsi, o va duce în Ceros. 

Nu i-am răspuns. Ştiam unde vrea să ajungă. 

— Aşadar, dacă Zola aşteaptă o ladă de monede în schimbul ei, mai 
bine scufundăm corabia Aster înainte s-o lansăm la apă, a spus el. Am 
ajuns în sfârșit pe picior de egalitate cu afurisitul ăsta, însă dacă Zola 
câștigă suficienţi bani pentru a-şi consolida ruta de comert... 

Nu s-a mai obosit să-și termine ideea. 

Ştiam că are dreptate. Zola nu numai că și-ar fi stabilit ruta de 
comerţ, dar ar fi mituit comandanții de port și comercianții din fiecare 
port prin care trecea. Ar fi fost determinat să ne saboteze afacerea. De 
fapt, n-aş fi surprins să aflu că-și făcea planuri să ne trimită pe fundul 
oceanului. 

— Nu e numai un mag al nestematelor. E un dragor, Saint. 

— Ştiu că e. 

Clove s-a uitat spre scările care duceau spre puntea principală. 

— Nu cred că mai avem vreunul la bord. 

— Tocmai ce ai spus că a fost o greșeală să o aducem la bord, iar 
acum vrei să o faci un membru al echipajului? 

— Da, a fost o greşeală, însă poate că am avut și noroc. Dacă ne-am 
săpat singuri groapa, măcar hai să o protejăm de Zola! Dacă nu, nu mai 
avem nicio şansă să-l întrecem. 

Mi-am fixat ochii pe crăpătura întinsă de-a lungul scândurilor de 
sub picioare, o fisură neagră acoperită cu smoală. Timpul trecea. 
Aproape că ne sunase ceasul, pecetluind atât soarta noastră, cât și a 
corabiei. Simţeam de ani buni o durere în piept. Ştiam să concep 
planuri şi strategii; să supraviețuiesc. Însă mă săturasem să aştept 
momentul în care voi putea în sfârşit să respir. 

Din nori s-a desprins un tunet. Clove a oftat prelung. 

— Du-te şi odihnește-te! Te trezesc eu în câteva ore. 

Nu m-am împotrivit. Eram atât de obosit, încât îmi simţeam corpul 
ca pe o ghiulea. M-am ridicat cu greu, iar Clove s-a lăsat pe spate și și-a 
încrucişat braţele, uitându-se prin ceaţă. 

Am coborât scările în tăcerea de pe corabie. Chiar și atunci când 
aveam un echipaj numeros, nu eram genul de oameni care să cânte 
noaptea sau să joace zaruri la apus. Nu eram nici genul care să se 
bucure de compania celorlalți. Riven servea unui singur scop: să 
ajungă întreagă în portul următor. 

De când am luat corabia asta, ne-am gândit în fiecare moment la 
ziua în care aveam să scăpăm de ea. Plănuiam s-o facem bucățele și să-i 
lăsăm pe ceilalţi să se bată pe rămășițe, iar apoi să mulţumim cerurilor 
şi să urcăm în Aster, luându-ne rămas-bun de la Riven. A avut grijă de 
noi cât a putut, însă era ca o gură deschisă, iar noi știam acest lucru. 
Ştiam că era doar o chestiune de timp până avea să-și înfigă colții în 
noi. 

M-am aplecat pentru a traversa culoarul şi am intrat în cabină. Am 
închis ușa și m-am uitat la umbra unui nor care acoperea luna. Cabina 
s-a umplut de întuneric şi un aer rece s-a revărsat în jurul meu, prin 
toate colţurile camerei. Simțeam un gol lăuntric - o senzație mult prea 
familiară. Marea nu ne uita păcatele. Ne lăsa să le plătim în mai multe 
tranşe de sânge. 

Mi-am scos cămaşa și m-am descălţat, aşezându-mă pe marginea 
patului şi trecându-mi mâinile peste față. De cealaltă parte a cabinei, 
oglinda era luminată de lună, iar silueta mea se reflecta în ea. Uneori 
mi se părea că semăn cu el. Cel puţin, așa cum mi-l aminteam. 
Trecuseră numai șase ani de la moartea tatălui meu, însă simţeam că 
se scurseseră mai mulți. Devenisem bărbat fără el. Devenisem mai 
mult de atât. 


e- 79 


12. ISOLDE 


Nu m-am simţit niciodată ca acasă în proprietatea impunătoare din 
districtul comercianților pe care mama o numea Conacul Azimuth. 
Doar când eram pe un vas nu trăiam la trezire acel moment de 
confuzie în care mă întrebam unde sunt. Sunetul, mirosul și legănatul 
lin al hamacului mă făceau să mă simt în largul meu. Dintotdeauna am 
crezut că totul i se datorează iubirii tatălui meu față de mare. Că 
semănam mai mult cu el decât cu mama. Îmi plăcea ideea asta. Speram 
să fie adevărată. 

Celelalte patru hamace erau goale. La bordul lui Riven se mai aflau 
doi oameni, pe lângă timonier şi navigator. Nu era o corabie mare, însă 
îşi cam încercau norocul cu o navă atât de deteriorată. 

M-am ridicat și mi-am lăsat cizmele să atingă podeaua. Umezeala 
din cameră lăsase un strat alunecos pe jos. Hainele îmi erau de 
asemenea umede, prin urmare izolarea carenei se degradase. 

— Dacă mai faci un pas, îi tai gâtul! 

Am rămas încremenită la auzul vocii. Mi-am îndreptat privirea spre 
ușa cabinei care dădea în culoarul îngust, învăluit de razele soarelui 
furișate prin trapa ce dădea spre punte. 

— Vorbesc serios! 

M-am dat jos din hamac și mi-am scos pumnalul, urmând dâra de 
lumină cu pași tăcuţi. Scara care ducea spre punte nu avea prima 
treaptă, dar când m-am ridicat pe vârfuri, puteam vedea ce se petrece 
pe sus. 

Navigatorul stătea aproape de prova navei, cu privirea ațintită pe un 
om cu părul arămiu, care se sprijinea cu spatele de balustradă. 
Bărbatul ținea un pumnal într-o mână, iar cu cealaltă îl apucase de 
cămaşă pe unul dintre tinerii muși, care avea fața lovită, și-l 
imobilizase de arborele mic. 

— Julian, ţi-am spus să-i dai drumul, nu să-i dai mână liberă să ia 
ostatici! 

Navigatorul l-a străfulgerat cu privirea pe sărmanul marinar. 

Tânărul numit Julian avea ochii mari şi respira sacadat. 

— Îmi... îmi pare rău, Clove, am... 

Clove. Nu-mi aduc aminte ca Zola să fi rostit numele în tavernă. 

— Unde plănuieşti să te duci, Nash? 

Dar navigatorul nu s-a obosit să-l lase pe mus să termine. Părea mai 
degrabă plictisit de scena desfășurată pe punte. 

Bărbatul cu părul roșcat s-a uitat cu coada ochiului spre mare, 
scrâşnind din dinţi. 

— Nu puteţi să mă ţineţi prizonier! Nu puteţi să... 

— Eşti pe corabia mea și pot face orice mi se năzare pe ea. 

Vocea timonierului s-a auzit dinspre cealaltă parte a catargului, 
forțându-mă să pășesc pe ultima treaptă ca să-l văd. Când ochii mei în 
sfârșit i-au găsit chipul, am înghiţit în sec. Nu purta haină, nici cămașă, 
iar muşchii de pe braţe, spate şi piept i se încordau sub pielea măslinie. 
Stătea cu o mână proptită de balustradă, de parcă scandalul l-ar fi 
prins în timp ce se îmbrăca. Spre surprinderea mea, și el părea mai 
degrabă enervat pe musul cu pumnalul la gât decât îngrijorat cu 
privire la soarta lui. 

— Ai avut de ales, Nash, a continuat el, iar acum suporţi 
consecinţele. 

Musul care avea cuțitul lui Nash la gât a închis ochii, smiorcăindu- 
se. 

Am deschis trapa şi am urcat pe punte în timp ce timonierul a făcut 
un pas spre ei. 

— Hai să încheiem o înţelegere! a spus el. Când suntem în larg, te 
poţi plimba în voie pe corabie şi vei munci ca să nu mori de foame. 
Când acostăm, te întorci în cală. Dacă respecţi aceste reguli, te lăsăm să 
pleci când ne întoarcem în Dern. Dacă nu... 

Faţa lui Nash s-a înroșit ca focul. 

— Dacă îl omori, te trezeşti cu pumnalul ăla în tine. Chiar dacă 
reușești să sari peste bord, vei muri până să apuci să ajungi pe uscat. 

Nash s-a gândit pentru un moment la opţiunile pe care le avea, 
numai pentru a-şi da seama că nu are niciuna. A coborât pumnalul de 
la gâtul musului şi l-a aruncat pe punte. 

Tânărul s-a ridicat numaidecăt, încă îngrozit. Timonierul nici măcar 
nu s-a uitat la el pentru a se asigura că e în regulă. S-a întors pe culoar 
şi a plecat fără un cuvânt în plus. 

— Eşti bine, amice? 

Clove i-a întins mâna și l-a ridicat în picioare, însă el nu a răspuns, 
ştergându-şi sângele de la gură. Navigatorul l-a bătut prietenește pe 
spate. 

— Du-te şi ia uneltele de nostrom! Nash are treabă. 

Bărbatul l-a privit cu dușmănie, însă musul tot părea că urma să-și 
verse în orice moment maţele. S-a îndepărtat de Nash și a dispărut în 
pasajul de sub catargul principal. Abia atunci m-au observat. 

Clove m-a măsurat din cap până-n picioare, apoi a trecut în grabă pe 
lângă mine, îndreptându-se spre timonă, unde jurnalul de călătorie îl 
aştepta deschis pe punte. Părea că îl scăpase acolo. L-a luat și s-a întors 
spre scara care ducea în cală. 

— Ce ai făcut ca să ajungi pe corabia asta fantomă? 

Întrebarea venea de la Nash, care până în urmă cu câteva minute, 
ameninţase oameni cu pumnalul. Se sprijinise de balustradă și se uita 
la mine cu braţele încrucișate. 

Am strâns pumnalul în mână și mi-am îndreptat umerii. 

— Am nevoie de un mijloc de transport, i-am răspuns. 

Nu mă credea. A rânjit, iar arcuirea buzelor i-a schimbat expresia. 
Furia care-i pusese stăpânire pe chip se stingea. Se resemnase. 

— Sigur, iar eu voiam o excursie pe mare. 

Nu-mi dădeam seama dacă e genul de persoană care ar ameninţa un 
mus doar ca să se dea în spectacol sau dacă l-ar ucide cu adevărat. Mi-a 
întors spatele, uitându-se spre orizont. Vântul îi flutura buclele într-o 
parte. Hainele lui nu aduceau nici a cele de marinar, nici a cele de 
timonier. Arăta mai mult ca un negustor. 

— Dragorule! 

Vocea timonierului s-a auzit de pe culoar, iar privirea mi-a săgetat 
spre uşa deschisă a cabinei lui. 

l-am urmat glasul până la ușă. Mi-am lipit umărul de perete și m-am 
uitat prin uşa întredeschisă, prin spaţiul îngust de deasupra balamalei. 
Umbra mea întuneca pragul. Timonierul stătea în spatele biroului și-și 
punea o cămașă nouă, suflecându-i mânecile. 

După ce a terminat, și-a legat la loc bandajul înfășurat în jurul 
mâinii. 

— Ai de gând să rămâi acolo? 

S-a uitat dintr-odată la mine, iar ochii lui i-au găsit pe ai mei prin 
ușa Întredeschisă. Am împins-o spre perete, cu bărbia ridicată. M-a 
privit din cap până-n picioare de parcă voia să mă compare cu fata 
care-i apăruse în cabină noaptea trecută. 

Lumina zilei îmi permitea să văd întreaga cameră. Era relativ goală 
şi simplă, avea numai lucrurile necesare, printre care cureaua mea de 
dragor, pe care o așezase pe scaunul de la birou. Ceea ce mi-a atras 

atenţia a fost șiragul de pietre găurite de la hublou. O superstiție pe 
care o recunoşteam din legendele vechi. 

A luat condeiul de pe birou și l-a pus în călimară. Pana uzată de 
bâtlan mi-a adus aminte că aici eram în siguranţă, departe de ochii 
mamei. Departe de condeiele împopoţonate cu pene de lebădă și de 
neghiobii care o ascultau orbește. 

Timonierul s-a uitat lung la mine, apoi a scos dintr-un sertar 
punguţa cu nestemate, le-a vărsat cu grijă pe o tavă de lemn și a întins- 
o spre mine. 

L-am privit îngândurată. 

— Ei bine? a spus el, pe un ton grav și nerăbdător. 

— Ei bine ce? 

— Ce fel de nestemate avem? 

După o scurtă șovăială, am înaintat spre birou şi m-am așezat pe un 
taburet în faţa lui. Mi-am trecut o mână deasupra nestematelor și am 
ales cu grijă bucăţile de beril adevărat, pe care le-am împins într-o 
parte. 

— Care sunt falsurile? 

Am arătat spre grămăjoara mai mare. În total erau unsprezece 
nestemate reale și douăzeci și patru de falsuri. 

Și-a scărpinat bărbia, uitându-se la ele. Avea o expresie 
impenetrabilă. A luat condeiul, l-a înmuiat în cerneală și a deschis 
registrul, frunzărind paginile. 

— Am riscat foarte mult că te-am luat din Dern. E ceva ce ar trebui 
să ştiu înainte să ajung în Sowan cu tine pe corabie? 

Numai de-ar fi ştiut cât de importantă era întrebarea! Multe ar fi 
trebuit să știe. Zola nu era singurul care avea să pornească pe urmele 
mele sau ale obiectului pe care-l ţineam în buzunar. Dar timonierul îmi 
păstra deja cel mai de preţ dintre secrete. 

Mi-am mutat privirea de la beril către el. Sprâncenele drepte și 
stufoase îi făceau ochii să pară la fel de albaștri ca sticla de mare. 

— Sunt doar un dragor. 

— Cred că am stabilit deja că nu ești doar un dragor. lar dacă vrei să 
nu te găsească nimeni, ai face bine să fii mai atentă. Mi-am dat seama 
că eşti un mag al nestematelor din momentul în care te-am văzut. 

M-a analizat din nou în tăcere. Deși mă îngrijora calmul întipărit pe 
chipul lui, ceea ce mă speria cel mai mult era că îl credeam. Simţisem 
asta în tavernă, în acea noapte, după felul intens în care se uitase la 

mine, de parcă ar fi putut să-mi vadă sufletul. 

Expresia i s-a schimbat aproape imperceptibil, însă a declanşat în 
aer un val de căldură care nu fusese acolo cu câteva clipe mai devreme. 

Acum eu îl analizam pe el. 

— Ce-i? m-a întrebat timonierul, de parcă încerca să-mi dezgroape 
gândurile. 

Mă întrebam cât de sinceră puteam fi cu el. 

— De unde ştiu că nu plănuiești să mă vinzi în Ceros așa cum avea 
de gând Zola? 

— Eu nu vând oameni. 

— Atunci cine e tipul de pe punte? l-am întrebat pe un ton categoric. 

— Ucenicul unui constructor de nave care nu a știut să-și țină gura, 
mi-a răspuns timonierul. Crede-mă, nu voiam să mă leg la cap şi cu el. 

Deci avusesem dreptate. Nash nu era marinar, ci un om care-și 
dorea să facă parte dintr-o breaslă. 

Timonierul s-a sprijinit cu mâinile de birou și, aplecându-se înainte, 
m-a privit din nou în ochi. Un val de căldură mi-a răscolit pielea, iar 
camera părea că se trezește la viață. 

— Dacă plănuieşti să fugi în Sowan, te condamni singură la moarte. 
E un sat mic, iar tu ieşi în evidenţă. Te va găsi. 

— Ce-ţi pasă? 

Mi s-a părut că întrebarea l-a luat prin surprindere, dar și-a revenit 
rapid. 

— Dacă obţine ce vrea, eu pierd. 

Era simplu. Regulile nu se schimbaseră odată ce ajunsesem în 
Strâmtori. Fiecare pentru el, iar eu gândeam la fel, de când plecasem 
din Bastian. 

Zola nu deţinea puterea mamei, dar era un bărbat mândru. Nu avea 
să uite ce făcusem, iar Strâmtorile sunt un ţinut mic. Drumurile urmau 
să ni se încrucişeze din nou, iar la următoarea întâlnire trebuia să mă 
asigur că deţin controlul. 

— Dacă îmi dezvăluie secretul? 

— Nu va risca asta, nu când mai are puţin și obţine licenţa. Se poate 
face repede legătura dintre tine și Luna, iar asta va crea un conflict cu 
Consiliul Comerţului. 

Părea că Încearcă să mă asigure că eram în siguranţă câtă vreme 
rămâneam pe Riven. Însă nu mă mai simţeam în siguranţă niciunde. 

— Cum ai ajuns pe corabia aia? 

— Am fost la un bărbat pe nume Simon. 

l-am răspuns cu mai multă ușurință decât intenționam. Nici măcar 
nu știam dacă ar fi trebuit să-i dezvălui un astfel de amănunt. 

— l-am cerut o cale de a pleca din oraș și mi-a oferit una. Nu știam 
despre contrabanda cu magi. 

Se uita absent spre colţul biroului, contemplând. Gândindu-se la 
diverse scenarii și consecinţe. Dar nu a spus nimic cu voce tare. 

— Cum te numeşti? m-a întrebat el dintr-odată. Care e numele tău 
adevărat, cel cu care te-ai născut? 

Nu a clipit, uitându-se la mine cât mă luptam cu tentaţia de a-l minţi 
din nou. 

— Mi-ai încredinţat viaţa când te-ai urcat la bordul acestei corăbii, 
dar n-ai încredere să-mi spui numele tău? 

Nu era vorba despre asta. Lucrul care mă îndemna să-mi muşc 
limba era că aveam încredere în el. Fără niciun motiv anume. Și nu-mi 
plăcea deloc sentimentul. 

— Isolde. 

De data aceasta, modul în care l-am rostit trăda adevărul. La fel și 
ușurința cu care i l-am dezvăluit. Până și eu îmi puteam da seama. 

— Care e al tău? l-am întrebat. 

— Ți-am spus deja. 

Ochii ni s-au întâlnit din nou și m-a privit cu acea sinceritate 
debordantă care mă făcea să simt că nava ameninţa să se prăbușească 
în jurul meu. 

Elias. 

Numele pe care mi-l spusese în tavernă. Dar n-am auzit nici măcar o 
singură persoană să-l strige aşa, ceea ce însemna că la un moment dat 
îşi alesese alt nume. Zola îi spusese Saint. Numele suna pustiu, ca o 
nestemată fără cântec. Însă părea și un scut de protecţie. Elias era un 
nume sacru, unul care-mi năștea nenumărate întrebări tăcute pe buze. 

Am vrut să le dau glas. În schimb, ne-am privit într-o tăcere 
apăsătoare, iar într-un sfârşit, s-a uitat din nou în registru. 

Conversaţia se încheiase. 

Mi-am luat cureaua de pe scaun, mi-am pus-o pe umăr și am deschis 
ușa, însă înainte s-o închid, m-am uitat din nou prin deschizătura de 
deasupra balamalei. Saint stătea la birou și-și trecea mâna prin păr în 
timp ce scria. Mâna bandajată sângera din nou, dar nu părea să fi 
observat. 

Am ieşit pe culoar, iar vântul răcoros mi-a mângâiat faţa. Am 
inspirat adânc, încercând să scap de durerea din piept pe care o 
simţisem în cabina lui Saint. 

Chipul îi era deopotrivă frumos şi rece şi mă enerva faptul că nu-mi 
puteam lua ochii de la el. Îmi simţeam sângele pulsând în vene şi nu 
ştiam dacă motivul e corabia sau marea sau aspectul curios al cerului. 

Speram să fie oricare dintre ele, numai el nu. 

13. SAINT 


Lăzile de lemn scârțâiau și păreau că mai au puţin şi se sparg în 
timp ce erau descărcate pe chei. Ward, comandantul portului din 
Sowan, ghida scripetele. Clove supraveghea procesul lângă el, 
urmărindu-l cum înregistra inventarul. Aveam șase lăzi de lână care nu 
erau de drept ale noastre, însă banii de pe urma lor aveau să ne ajute 
să ne întoarcem în Dern. 

Ward tăia numerele din registru cu o expresie dușmănoasă. Era mai 
greu de influenţat decât Gerik şi îşi pierdea răbdarea. Gerik lătra, dar 
nu mușca, pe când Ward era cu adevărat imprevizibil. O calitate care 
mă îngrijora. 

Favorurile şi prieteniile nu mergeau în Strâmtori. Întotdeauna avea 
să intervină o pungă de monede care forma noi alianţe, iar cuferele lui 
Zola se umpluseră substanţial de când se înființase Consiliul 
Comerţului. Nu știam dacă ne mai puteam permite să ne întoarcem în 
Sowan, mai ales cu un mag al nestematelor la bord. 

Nash se închisese în cală după cum stabilisem, iar cei doi muși pe 
care-i luasem din Dern stăteau cocoțaţi pe sart, urmărind străduța 
aglomerată care dădea spre port. Nu aveam suficienți bani încât să 
plătim pe cineva care să păzească nava, așa că urmau să rămână acolo. 

Isolde a venit pe punte cu haina încheiată până-n gât. Incapabil să- 
mi stăpânesc mintea, m-am gândit că numele i se potrivea într-un fel 
straniu. Când l-a rostit, a părut deopotrivă străin și familiar. 

Analiza corăbiile din port, iar privirea i s-a oprit asupra unei carace 
aflate la patru bazine depărtare. Și-a mușcat buza inferioară, apoi și-a 
ascuns părul lung și roşcat-închis în haină. 

— Cât vom sta aici? 

Părea îngrijorată. Chiar speriată. 

— Doar o noapte, am răspuns, fixându-mi tubul la spate. Suficient 
cât să lăsăm nestematele și să luăm mai mult rachiu de la producător. 

— De unde ştii că negustorul nu va observa falsurile? 

— Nu trebuie să le observe. Știe ce cumpără. 

S-a uitat la mine, confuză. 

— Atunci de ce le mai cumpără? 

Am privit-o întrebător. Nu era din Strâmtori, dar era dragor. De 
obicei dragorii știau totul despre negustori, echipajele lor și 

comercianții cărora le vindeau. Era o lume care mergea mână-n mână 
cu comerțul ilegal și-mi venea greu să cred că nu știa despre ce era 
vorba. 

După ce a fost descărcată ultima ladă, am sărit peste balustradă și 
am prins scara cu cizmele. 

Am coborât, iar Isolde m-a urmat după o clipă de ezitare, sărind 
ultima treaptă și aterizând lângă mine. Ward se uita deja ameninţător 
de după lentile, dar eu studiam teancul de pergamente de sub registru. 

— Ceva pentru noi? 

De data asta, aproape că îmi era frică de răspuns. 

— Nu, a spus Ward, doar pe jumătate atent. 

Am strâns pumnii în buzunare, privindu-l pe Clove. Depusesem 
cererea în urmă cu trei luni şi cu cât aşteptam mai mult, cu atât 
deveneam mai vulnerabili. Aveam nevoie de protecția Consiliului 
Comerţului mai mult decât oricând. 

Ward era preocupat de următoarea ladă de lână descărcată de pe 
Riven. Se încrunta mai mult decât de obicei. 

— De când transportaţi voi lână? 

— De acum. 

Cuvintele lui Clove, rostite pe un ton nerăbdător, erau un 
avertisment. 

Ward ne putea da imediat de gol. Singurul lucru care-l împiedica să 
o facă, în afara mitei, era că fiecare dintre noi îl depășea cu un cap în 
înălțime. Avea bunul-simţ de a-i fi frică de noi. Atâta tot. 

Comandantul portului și-a îndreptat ochii spre Isolde, care stătea în 
spatele meu, și nu mi-a plăcut privirea lui. Nu mă puteam preface că nu 
atrăgea atenţia. Era frumoasă și se vedea clar că nu avea ce să caute cu 
noi. lar cu cât stârnea mai multă curiozitate, cu atât creşteau şansele ca 
Zola să afle unde era. 

Clove a făcut un pas spre el ca să-l distragă de la Isolde. 

— Ai de gând să le trimiţi la casa de comerţ sau găsesc eu pe cineva 
care să o facă? 

Ward l-a privit pe Clove în timp ce strângea condeiul în mână. Și-a 
dat capul pe spate și a fluierat scurt, iar doi oameni au dat să alerge 
spre noi. 

— La casa de comerţ, le-a ordonat el și a trecut pe lângă ei fără a 
mai spune ceva. 

— Mă ocup eu de asta, tu du-te la Lander! a zis Clove, care a făcut 


e- 388 -+ 


semn spre Isolde. Nu cred că ar fi indicat să o ducem la casa de comerţ. 

Am Încuviinţat din cap, uitându-mă cum cei doi bărbaţi ridicau 
prima ladă cu lână şi o împingeau de pe platforma cu roţi. Ștersesem 
ştampila portului din Dern, însă se putea deduce că lăzile erau furate. 
Speram că Clove va găsi un comerciant cu care putea ajunge la o 
înţelegere. 

— Du-te! a insistat el. Mă descurc. 

Mi-am dus mâna la cureaua ataşată de tub şi m-am întors sceptic, 
lăsându-l în urmă. Clove se descurca în orice situaţie, dar se și pricepea 
de minune să dea de bucluc. 

Isolde m-a ajuns imediat din urmă, așezându-se între mine și 
balustradă. Stătea cu capul plecat. 

Am privit-o cu coada ochiului și am observat că își văra instinctiv 
mâna în buzunar, protejând ceva. Însă ceea ce mi-a atras atenţia era 
modul în care se mișca. Nu numai că era mai aproape de mine decât 
fusese în Dern, când o trăsesem pe aleea lăturalnică, însă mergea cu 
spatele întors spre docuri şi cu ochii coborâţi, de parcă nu voia să fie 
văzută. 

M-am uitat la corăbiile din dreapta noastră. Sowan era un port mult 
mai mare decât Dern, iar aici opreau nave din toate porturile din 
Strâmtori şi câteva din Marea Nenumită. M-am întrebat, nu pentru 
prima dată, ce lăsase acolo Isolde. 

Drumul șerpuit care traversa satul era înţesat de uși deschise, 
invitând adierea răcoroasă dinspre mare și oamenii care se perindau 
dinspre şi spre docuri. Am mers până când strada s-a îngustat, iar 
pietrele cubice ne-au purtat către o străduță adiacentă plină de 
prăvălii. Magazinul lui Lander era singurul închis, cu ferestre 
întunecate. 

M-am oprit în faţa ușii şi am ciocănit în sticla rotundă, teșită. 

— Aici este? m-a întrebat Isolde, care părea sceptică. 

— Nu eşti impresionată? am mormăit. 

Nu fusesem niciodată în Marea Nenumită, dar, dacă învățasem ceva 
de la comercianții de acolo, era că ei prețuiau aparențele mai mult 
decât orice. Totul era doar o fațadă pentru a obține ce voiau. Oamenii 
din Strâmtori se obișnuiseră să se încline în faţa lor. 

— Poţi să mă aştepţi afară, dacă te temi să-ţi murdăreşti mâinile. 

Nu știu de ce am zis asta. Lander nu avea nevoie și nici nu merita să- 
i iau apărarea, însă privirea ei m-a stârnit. Nu voiam nici să-l privească 

de sus. 

— Nu asta voiam să spun, a şoptit ea. 

M-am întors spre Isolde. 

— Atunci cevoiai să spui? 

Și-a ridicat bărbia ca să mă privească direct în ochi, însă nu s-a lăsat 
intimidată. Apoi şi-a îndreptat umerii, umezindu-și buzele înainte să-și 
deschidă gura și să-mi dea, probabil, un răspuns pe măsură. Dar ușa S- 
a deschis și nu a mai apucat să rostească vreun cuvânt. 

Lander ne privea din prag, cu ochii goi și cămașa pe jumătate 
încheiată. Nici măcar nu se obosise să se pieptene. 

— Ai întârziat, a spus el scurt. 

Isolde m-a privit pe furiș, cu un zâmbet subtil pe buze, de parcă 
înfățișarea bărbatului din faţa noastră fusese exact argumentul pe care 
dorise să mi-l ofere. 

Am ignorat împunsătura. Lander s-a întors în prăvălie fără să ne 
invite înăuntru, iar Isolde a rămas la intrare până când am pășit pragul. 
M-a urmat îndeaproape, cu ochii la fereastra care dădea spre stradă. 
Încă era vigilentă. De parcă aştepta ca o anume față să apară acolo. 

— Ea cine e? a întrebat Lander, privind-o bănuitor, însă nu prea 
concentrat. 

— Noul meu dragor, i-am răspuns, aşezând tubul cilindric pe masă. 

Am scos apoi punguţa cu pietre din haină. 

Isolde s-a întors spre mine, însă, de data asta, am simţit o tensiune 
în aer. Mi-am dat seama că nu-i plăcea să fie percepută ca un bun de 
consum. 

— Nu întâlnești prea des un marinar atât de frumos. 

Lander a scos balanţa pe tejghea. Lângă ea se aflau tava și registrul. 
A ridicat privirea, iar când mi-a văzut expresia, a râs agitat. 

— Mă distram şi eu un pic. 

Isolde nu era amuzată, dar nici surprinsă. 

— Aşadar, ce mi-ai adus? 

Și-a pus mâinile pe tejghea, așteptând. 

Îi simţeam izul de rachiu. Pielea transpirată și părul umed îmi 
dădeau de înţeles că şi-a petrecut noaptea la tavernă. Îl găseam pe 
Lander în starea asta din ce în ce mai des în ultima vreme, iar afacerea 
nu părea să-i meargă prea bine. Rafturile erau prăfuite, iar lumânările, 
intacte. Bănuiam că își cheltuie toți banii pe băutură și, dacă aveam 
dreptate, nu mai era de încredere. Devenea o problemă. 

— Beril roșu. 

Am deschis punguţa, iar pietrele s-au rostogolit pe tavă, cu faţetele 
ca nişte picături strălucitoare de sânge în lumina difuză. 

Zâmbetul de pe faţa lui Lander a dispărut și s-a aplecat în față. Era 
impresionat. Și avea şi de ce să fie. Erau cele mai valoroase pietre pe 
care le transportasem vreodată. Nu avea de unde să știe că ne lipseau 
jumătate din ele, iar asta îmi dădea un avantaj. Înțelegerea era să 
plătească tariful standard pentru un carat, atâta tot. 

Îmi plătea suma respectivă, pe care o duceam la Henrik înainte să- 
mi primesc partea, iar Lander urma să vândă pietrele câtorva 
comercianţi din Ceros, care credeau că pun mâna pe nestemate de cea 
mai înaltă calitate dintr-o afacere ilegală, condusă de sânge-săraţii din 
Bastian. Ar fi cumpărat sub valoarea lor, dacă nestematele erau 
legitime, însă nu erau. În cele din urmă, plăteau de patru ori mai mult. 

Lander s-a apucat să numere, iar vocea lui joasă ne-a trezit din 
reverie. Isolde m-a privit, însă nu-i mai puteam descifra expresia. 
Putea să audă nestematele. să le simtă. Ne aflam într-o prăvălie care 
avea de toate, de la argint la onix, însă dacă-și folosea talentul, nu o 
arăta. 

— Asta face... a murmurat Lander, notându-și în registru cu mâna 
tremurândă. 

Dâra de transpiraţie de pe frunte se adunase într-o singură picătură, 
care i se scurgea de-a lungul maxilarului spre bărbie. A căzut pe 
tejgheaua de lemn, între degetele lui. 

— Şapte şi un sfert. 

— Şapte şi un sfert, am repetat. 

Am privit-o pe Isolde cu coada ochiului. Colţul gurii îi tremura. 

— Da. 

Lander a apăsat cu degetul pe registru și a întins mâna spre cufărul 
de sub unul dintre rafturi. Am așteptat să bage cheia în broască. 

— Hm, ciudat, am spus. 

— Ce e ciudat? 

— Când le-am cântărit de dimineaţă, erau aproape nouă carate și 
jumătate. 

Lui Lander i-a revenit pe buze zâmbetul mieros, în timp ce scotea 
două pungi de monede. 

— Cântarul tău e defect, probabil. Balanța dă greş pe un vas care se 
leagănă, știai? Poate ar trebui să ţi-o schimbi. 

Când a văzut că nu zic nimic, a arătat spre pietre. 

— Poţi să verifici şi tu. Îți arată greutatea aici. 

Talerul de alamă în care erau așezate pietrele se legăna încet, iar 
cadranul alb și neted din centru indica șapte și un sfert. 

— Acul arată greșit, am spus cu aceeași voce egală. 

Învățasem demult că nu avea rost să-ți pierzi cumpătul. În final, nu 
era decât zgomot. Numai liniștea îți dezvăluia mincinoșii și ceea ce-i 
dădea de gol. O răsuflare ușor întretăiată. O mişcare subtilă a ochilor. 

— Facem afaceri de multă vreme, Lander. Am analizat balanţa. Așa 
că nu-mi dau seama ce te-a determinat să mă tragi pe sfoară. 

S-a grăbit din nou să râdă. S-a aplecat spre mine. 

— Saint. 

Și-a pus mâinile pe tejghea. 

— Nu... 

Înainte să apuce să mai rostească vreun cuvânt, mi-am scos 
pumnalul din teacă și l-am aruncat în sus, ca mai apoi să-mi înfăşor cu 
uşurinţă degetele în jurul mânerului. În momentul în care l-am strâns 
în palmă, Lander se dădea deja în spate. 

l-am prins încheietura, am imobilizat-o și i-am înfipt lama în carne. 
Nici măcar nu am simţit când i-a atins pielea. Sau oasele. A trecut pur și 
simplu prin muşchi şi vene, până când s-a oprit în tejgheaua de lemn. 
Zăngănitul metalului a fost urmat de ţipătul înfundat al lui Lander. 

Isolde a făcut ochii mari și și-a înăbușit ţipătul ducând mâna la gură. 

— Saint! 

Cu faţa contorsionată, Lander îmi pocea numele în timp ce încerca 
să ia o gură de aer. 

— Saint! 

— Ce faci? 

Vocea Isoldei era răguşită. Mâna pe care o dusese la gură atârna 
pierdută în aer. Era atât de palidă, încât credeam că va leșina. 

— Verific-o! 

— C-ce? s-a bâlbâit ea. 

— Balanța, i-am spus încet. Verific-o! 

Isolde a rămas îngheţată pentru câteva clipe, dar apoi s-a îndreptat 
spre balanţă cu pași șovăitori şi rigizi, de parcă se lupta să-și mişte 
picioarele. A umblat cu mâini tremurânde la balanţă până când a găsit 
cadranul. 

Am dat drumul pumnalului și mi-am luat mâna de pe tejghea înainte 

ca sângele să-mi atingă degetele. Isolde a suspinat cât a întors cheia 
din spatele cadranului. În cele din urmă, a scos capacul, apoi şi-a 
mușcat buza de jos, uitându-se la mine și întorcând tava ca s-o pot 
vedea. 

Două biluţe de oţel fuseseră înghesuite în mecanism pentru ca acul 
să opună rezistență. Mai văzusem trucul ăsta și în Cragsmouth, când 
tata își cântărea captura pentru vânzare. El nu ameninţase pe nimeni 
cu pumnalul, dar ar fi trebuit să o facă. 

— Îmi pare rău, a îngăimat Lander. Îmi pare rău! Aveam nevoie de... 

— Nu-mi pasă de ce ai nevoie! am spus în timp ce întindeam mâna 
spre cufărul lui. Mă aştept să fiu tratat cu respect. Dacă nu sunt - am 
luat o punguță cu monede din cufăr -, vei plăti scump. Data viitoare nu 
va mai fi doar o mână. 

Am numărat punguţele, având grijă să iau doar cât trebuie. Nu 
aveam de gând să fur de la un om din Strâmtori, chiar dacă mă 
înşelase. Aș fi făcut-o doar dacă era absolută nevoie. 

De partea cealaltă a tejghelei, Isolde se holba la mine, gâfâind. Am 
băgat punguţele pe rând în buzunarul de la haină, am închis-o, apoi am 
întins mâna spre pumnal. 

— Saint. 

O voce dulce ca mierea a destins atmosfera din prăvălie şi toţi trei 
ne-am întors spre ușă. 

Emilia stătea cu şoldul sprijinit de cadrul uşii și braţele încrucișate. 
Buclele blonde i se revărsau peste umeri și se uita la noi cu capul 
înclinat. 

— Te aştept de dimineaţă. 

Și-a mutat ochii căprui sclipitori de la mine la pumnalul înfipt în 
încheietura lui Lander, în jurul căreia se formase o băltoacă de sânge. 

— Am fost reţinuţi, am spus. 

Atenţia Emiliei s-a îndreptat spre Isolde. A fixat-o cu privirea pentru 
un moment, apoi şi-a băgat degetele mari în curea. 

— Haideţi, cina vă așteaptă! 

A ieşit din prăvălie, iar razele soarelui i-au luminat faţa înainte să se 
îndrepte spre capătul străzii, fără să ne aştepte. 

Am apucat mânerul pumnalului şi l-am tras, smulgând un alt țipăt 
de durere din partea lui Lander, care și-a strâns mâna la piept și s-a 
prăbușit într-un colţ. Reacţia lui aproape că a făcut-o pe Isolde să cadă 
pe spate, însă s-a agăţat de spătarul unui scaun. 

Am curăţat pumnalul pe pantalonii de lână şi, după ce l-am pus în 
teacă, am ridicat privirea spre Isolde, care mă urmărea îngrozită. 

— Păi... i-am spus, luând harta de pe masă şi trecându-mi-o din nou 
peste umăr, vii sau nu? 

14. ISOLDE 


Saint nu mi-a aruncat nici măcar o privire în timp ce îl urmam pe 
deal, în direcția opusă portului. Părul brunet îi era ud de la ceață, iar 
gulerul de la haina de un gri-albastru era ridicat, ca să-i ascundă partea 
de jos a feţei. Mergea însă cu capul plecat. 

Părăsisem prăvălia lăsând în urmă gemetele lui Lander, care 
răsunau între pereţii de piatră, purtate de vânt. Încă simțeam un nod 
în gât, iar mâinile îmi erau mai reci decât ar fi trebuit. 

Nici nu clipise. Nu ezitase nici măcar o secundă. Scosese pumnalul și 
îi tăiase mâna acelui bărbat ziua în amiaza mare, cu uşa prăvăliei 
deschisă, și nimeni nu-i sărise în ajutor. 

Femeia care apăruse în ușă ne aştepta în vârful dealului, cu buclele 
aurii legănându-se în bătaia vântului venit de la marea din urma 
noastră. Pantalonii îi erau strânși la mijloc, iar o cămașă albă și largă îi 
flutura în jurul trupului zvelt. 

Lângă ea se afla o căruță mare de lemn. Casele din Sowan începeau 
să se rărească, iar în spatele ei se întindeau dealuri răzlețe. Arătau ca 
un tablou nedesfăcut, presărat cu pete încolăcite de galben şi verde 
sub un cer de un albastru aproape perfect. Ne aștepta răbdătoare, 
mângâind botul unuia dintre cei doi catâri gri care trăgeau căruţa. 

În faţa vehiculului, cu frâiele în mână, stătea un bărbat cu părul alb 
şi cu trupul osos ieșit în evidenţă pe sub cămașa albă și subțire. Nu 
părea în stare să țină animalele în frâu sau măcar să vadă bine drumul. 

— Saint. 

Faţa bătrânului s-a luminat la vederea timonierului, iar buzele i s-au 
arcuit într-un zâmbet larg, care-i dezvăluia spaţiul dintre dinţii din 
față. 

— Perrie. 

Saint a încercat o tentativă de zâmbet, vizibilă mai mult în ochii lui. 
Chipul îi era întotdeauna serios, iar de sub sprâncenele stufoase, ochii 
timonierului te priveau mereu cu atenţie, de parcă se pregătea de o 
confruntare. 

— Duceam grâne la casa de comerţ când am văzut-o pe Riven 
ancorată în port. Ne-am gândit să-ți mai scurtăm drumul. 

Privirea femeii s-a oprit din nou asupra mea. 

— Eu sunt Emilia. 

Am salutat-o politicos din cap, însă Emilia se uita deja la Saint, 
așteptând o explicaţie. 

— Dragor, a spus el simplu. 

Nu a mai zis dragorul meu. Nu-mi plăcuse când spusese asta în 
prăvălia lui Lander. 

— Sper că e adevărat. N-am încredere în oamenii care n-au bătături 
la mâini. 

Emilia nu părea mulțumită de răspunsul lui. 

— Se pare că îţi merge bine dacă îți mărești echipajul. 

Faţa lui Saint era impenetrabilă. Lucrurile nu stăteau deloc așa. S-a 
urcat în căruţă, așezându-se în spate, iar Emilia l-a urmat, luând loc pe 
capră, lângă bătrân. 

— Vino şi tu! a spus ea, uitându-se spre dealuri. E singura masă 
decentă de care o să ai parte pentru o vreme, având în vedere că 
navighezi cu el. 

Saint s-a aplecat peste margine, cu chipul la fel de inexpresiv ca de 
obicei. Parcă voia să vadă cum aveam de gând să reacționez după 
scena din prăvălie. Simțeam că este un test. 

Am întors capul spre sat, unde drumul cotea și dispărea dincolo de 
magazinul lui Lander. Am apucat strâns marginea căruţei și mi-am 
împins cizmele în pământ, urcând în ea. 

Nici nu m-am aşezat bine, că s-a şi auzit plesnitura frâielor, urmată 
de scrâșnetul roţilor, iar căruţa a luat-o din loc, trecând de pe piatra 
cubică pe drumul prăfuit care șerpuia printre dealuri. După vârful unui 
deal din depărtare, puteam vedea două fuioare de fum. Ne îndreptam 
către ele. 

M-am agăţat de o șipcă de lemn în timp ce ne legănam în căruţă, 
simțind privirea de gheaţă a lui Saint, până când, într-un final, m-am 
uitat spre el. 

— Ce-i? 

Ochii lui reci mă urmăreau cu intensitate, un lucru rar, din câte îmi 
dădeam seama. 

Am înghiţit în sec. 

— Nu trebuia să-i faci așa ceva. 

— Of, draga mea! 

Emilia a fost cea care a răspuns, stând cu spatele la noi. 

— Ba da. 

Draga mea. 

Tonul ei se asemăna cu cel al mamei, iar asta m-a făcut să mă 
încrunt. 

Știam ce înseamnă cruzimea. O văzusem de multe ori, de obicei la 
ordinele lui Holland. Însă în Marea Nenumită, faptele necurate se 
desfășurau în umbră, departe de ochii lumii. lar mama nu-şi murdărea 
niciodată astfel mâinile. 

Fusesem o copilă când am început să înțeleg ce era. Aveam zece ani 
când tata m-a dus în seră, ca să bem o ceașcă de ceai, și mi-a spus ce 
trebuia să ştiu despre mama - că urma să aleagă mereu negoţul. În 
detrimentul meu. AI lui. Al tuturor. Încrederea era ceva ce putea exista 
numai între noi doi. Dacă l-aș fi ascultat cu adevărat, poate că ar fi fost 
încă aici. 

Nu o spusese cu răutate, nici cu resentiment. Nici măcar cu o urmă 
de tristeţe. Însă voia să știu. Abia câţiva ani mai târziu, am înţeles la ce 
se referea. 

Am coborât ultimul deal înainte ca soarele să atingă orizontul, însă 
lumina caldă învăluia deja totul în nuanţe de albastru și de violet. Ne 
apropiam tot mai mult de fuiorul de fum și, într-un târziu, am distins 
cărarea care ducea spre o căsuţă de piatră de pe marginea unei faleze. 
Cerul s-a curăţat de nori, iar razele portocalii mi-au dezvăluit ce se afla 
dincolo de ea: hectare întregi de lanuri aurii legănate de briza mării. 

Lanuri de secară. 

M-am ridicat, studiind creasta care dădea spre drum. Mai mulţi 
fermieri ieşiseră pe prispe ca să se uite la noi, iar câţiva au ridicat 
mâna în semn de salut când am trecut pe lângă ei. 

Recolta era bine întreţinută. În spatele casei se aflau patru hambare, 
dispuse în semicerc. Unul dintre ele era deschis și am putut vedea o 
roabă plină de mănunchiuri de secară. Căsuţele răspândite pe deal 
formau o constelație. Un lan ca acesta putea întreţine cel puţin câteva 
zeci de oameni care plantau, culegeau și băteau secara. 

Acesta reprezenta motivul principal pentru care negustorii din 
Marea Nenumită s-au îndreptat către Strâmtori. Pe măsură ce orașele 
noastre se dezvoltau, creştea şi nevoia de grâne. Când fermierii n-au 
mai găsit teren arabil, am hotărât să ne extindem. 

Saint părea să fie mai interesat de băutură decât de secara din care 
era făcută. Trebuia să recunosc: era o afacere deşteaptă. Fermierilor 
nu le era permis să-și vândă grânele decât celor cu licenţă și numai 
negustorii din Marea Nenumită aveau așa ceva, însă nu existau reguli 

clare cu privire la vânzarea şi transportul rachiului din secară, care se 
găsea în fiecare tavernă din Strâmtori. Erau în afara legii, însă nu cu 
mult. 

Perrie a tras de frâie, atenționând catării, şi a oprit căruţa la baza 
unor trepte în zigzag cioplite în piatră. Duceau către căsuţa din piatră, 
inundată de razele aurii ale apusului. 

Saint s-a ridicat în picioare, aşteptând să sar ca să mă poată urma. 

— Vom avea o recoltă bună, a spus Emilia. 

Începuse deja să urce şi se uita la hambarele din stânga. 

— Cred că o băgăm în butoaie într-o lună. Poate două. 

— Şi spicele deja depozitate? 

— În trei sau patru. Totul decurge bine. Te duc să le vezi după ce 
mănânci şi îţi revine culoarea în obraji. 

A zâmbit. 

A întins mâna şi i-a atins cotul cu un gest familiar. Tandru. Saint 
părea a fi înconjurat de un zid invizibil, însă femeia asta a putut 
pătrunde imediat prin el. 

Perrie a descuiat ușa, care s-a deschis larg, eliberând în aerul rece 
din jur un miros puternic de pâine caldă şi cartofi copti. Am simţit cum 
îmi lasă gura apă și am înghiţit automat în sec. Nu mai mâncasem ceva 
care mirosea atât de bine de când plecasem de acasă. 

Din nou acest cuvânt. Acasă. 

Saint a deschis uşa din spatele lui, iar Emilia aştepta în prag. S-a dat 
la o parte pentru a mă lăsa să intru, însă continua să-mi arunce aceeaşi 
privire pătrunzătoare, de parcă ar fi vrut să descifreze ceva. 

— Mulţumesc! i-am spus și m-am aplecat pentru a putea intra. 

O masă lungă de lemn era întinsă în mijlocul camerei. Bucătăria se 
afla într-un colţ, iar în partea opusă am zărit trei paturi aranjate. 
Pereţii erau plini de ghivece, unelte și rafturi cu diferite borcane, iar 
podeaua era înțesată de scaune, coșuri cu goblenuri și lemne pentru 
foc. 

În fiecare colț al camerei dreptunghiulare ardeau lumânări, iar de 
grinzi atârnau felinare, luminând tavanul. Ultimele raze de soare se 
strecurau prin ferestre, dar aveau să se stingă în scurt timp. 

O tânără stătea în fața unei cratițe care clocotea pe plită, 
amestecând cu o mână în șold. A părut surprinsă când m-a văzut. 

— Bună. 

— Bună seara. 


e- 98 + 


Mi-am mușcat buza. Salutul părea mult prea formal și eram 
conştientă mai mult decât oricând de accentul meu. 

Tânăra a privit-o amuzată pe Emilia. 

— Eu sunt Tansy. 

S-a uitat cu coada ochiului la Saint. 

— Eşti rupt de foame, ca de obicei. 

Saint nu a răspuns, trântindu-se pe unul dintre scaunele din capătul 
mesei. În faţa noastră fuseseră puse castroane și farfurii din lut, iar 
lângă ele, pahare mici. În centrul mesei tronau două sticle de rachiu, 
asemănătoare celor transportate de Saint. 

Căldura focului îmi încălzea mâinile, un îndemn blând să-mi strâng 
degetele. Mă aflam într-un cămin în adevăratul sens al cuvântului, dar 
nu semăna cu nimic din ce știam. Era o casă desprinsă din basmele pe 
care mi le citea tata în copilărie, cu șoricei în căsuțe luminate sau zâne 
în colibe în formă de stea pe plajă. Amintirea mi-a adus un nod dureros 
în gât, iar ochii au început să mă înţepe. 

Tansy a trecut pe la fiecare în parte şi ne-a servit cu câte o porție de 
tocană. M-am așezat pe scaunul din fața lui Saint, iar Emilia a luat loc 
lângă el. Și-a descheiat gulerul cămășii, lăsându-și pieptul la vedere. 
Era frumoasă și dură, cu pielea și părul mângâiate de soare. 

A părut amuzată când m-a prins că mă uitam la ea. 

— Pâine, Tansy. 

Fata s-a grăbit înapoi în bucătărie și s-a întors cu o pâine proaspătă. 
Imediat ce a pus-o jos, am dat cu toţii iama în ea. 

— Unde e Clove? a întrebat Perrie. 

— S-a oprit la casa de comerț. Vine și el. 

— Casa de comerţ, a spus Emilia încet. Înseamnă că aţi obţinut în 
sfârşit licenţa aia cu care ne-ai făcut capul calendar? 

— Nu chiar. 

— Hmm. 

A întins cuțitul spre o farfurie cu unt. 

— Aha. E cam periculos să vinzi ceva acolo fără licență, nu crezi? 

Am urmărit schimbul de priviri dintre ei. Ce fel de persoană 
considera că negoţul ilegal era o problemă, dar nu reacţiona când 
vedea pe cineva că-și înfige pumnalul în mâna cuiva? Femeia asta era 
la fel ca Saint și Clove. O enigmă cu reguli nescrise, aparent imposibil 
de elucidat. 

— O vom avea. 

— Aha. 

Emilia nu era convinsă. De fapt, bănuiam că îl provoacă intenţionat. 

Saint nu părea deranjat. 

— Nu mai e mult. 

— Spui asta de luni bune. Am un hambar plin ochi de secară pe care 
aş putea s-o vând oricărui nenorocit din Sowan, însă o păstrez pentru 
tine. 

— Emilia, vorbește frumos! a mustrat-o Perrie. 

S-a uitat spre mine. 

— Un unchi care se crede tată, a mormăit ea. 

Perrie doar a zâmbit mai larg. 

Emilia s-a uitat urât la el, apoi şi-a îndreptat atenţia din nou asupra 
mea. 

— lar petine de unde te-au pescuit? 

Tansy stătea lângă mine, ridicându-și fusta pentru a sta picior peste 
picior. Părea încântată de interogatoriu şi pe buze îi apăruse un 
zâmbet şiret. 

— Din Dern, am răspuns în timp ce luam o lingură de tocană. 

M-am abținut să o gust de pe marginea lingurii şi am vârât-o pe 
toată în gură, la fel cum făceau la tavernă. 

Emilia s-a încruntat. 

— Din Dern? Şi de unde ai accentul ăsta de sânge-sărat? 

— Sunt din Bastian. 

Trebuia să-i fi oferit informaţia de la bun început, pentru că asta 
încerca să afle. Nu părea genul de om pe care poţi să-l păcălești. 

— Vindeţi la casa de comerţ, luaţi sânge-săraţi la bord... 

Emilia s-a uitat la Saint. 

— Văd că aţi fost ocupați. 

— Orice echipaj respectabil are un dragor, a spus el, însă nu s-a 
uitat la mine. 

— Te pomenești că acum ai şi un echipaj respectabil, 

Emilia s-a abținut să râdă. 

Tansy, pe de altă parte, nu s-a obosit să-și ascundă reacţia, însă 
sunetul a fost repede înăbușit de o gură plină de tocană, iar Perrie i-a 
urmat exemplul. 

Nu mă aşteptam să ajung aici când Saint spusese că trebuie să se 
ducă la fermierul de secară. Aici nu se discutau afaceri. Oamenii ăștia 
se cunoșteau de multă vreme, ba chiar erau prieteni. 

De afară, s-a auzit tropot de cizme şi toată lumea s-a întors spre ușă 
pentru a-l vedea pe Clove stând în prag, cu părul lui blond dat într-o 
parte, încadrat de cerul întunecat. Ţinea în braţe o fetiță de cinci-șase 
ani, cu părul cârlionţat. 

— L-am găsit! a ciripit ea. 

— Văd că aţi început fără mine, a spus Clove zâmbind. 

A aplecat-o puţin pe fetiță, iar ea s-a uitat spre Emilia de după 
perdeaua de cârlionţi. 

Semănau prea mult ca să nu fie rude, însă diferenţa de vârstă era 
prea mare pentru a fi surori. Mi-am dat seama că fetiţa era fiica Emiliei. 

— Uite-o! a spus Tansy cu o urmă de reproș. Te-am chemat acasă 
acum mai bine deo oră. 

A luat-o pe fetiță din braţele lui Clove, însă cea mică a alunecat la 
picioarele lor la fel de repede pe cât a înmânat-o navigatorul, apoi s-a 
dus drept în braţele lui Saint. 

Timonierul mai că nu a băgat-o în seamă, însă şi-a luat o mână de pe 
masă pentru ca fata să se poată cuibări mai bine în braţele lui. 
Dispăruse orice urmă de duritate de pe chipul său. Nici nu încerca să o 
îndepărteze. Se comporta de parcă a mai ţinut-o în braţe de cel puţin o 
sută de ori. 

A căutat în haină şi a scos o scoică mică, translucidă, iar fetiţa a făcut 
ochii mari şi i-a luat-o din mână. Zâmbetul care i-a fluturat pe buze a 
fost vizibil doar pentru o clipă, apoi a dispărut din nou. 

Emilia a tras un scaun lângă ea pentru Clove, care a muşcat dintr-o 
bucată de pâine înainte să se aşeze la masă. Reflexele aurii ale bărbii 
lui dansau în lumina lumânării, făcându-l să pară mai tânăr. 

— Chiar mă întrebam dacă negustorii de la casa de comerţ te-au 
mâncat la cină... 

Nu era numai o glumă. Era un test. Voia să știe ce au dus mai exact 
la casa de comerţ. Deşi se cunoşteau, încă existau secrete între ei. 

Fetița își bălăngănea picioarele pe sub masă, iar când Saint s-a 
mișcat, m-a atins cu degetele pe coapsă. Mi-am ridicat privirea, iar 
ochii ei verzi mă studiau în timp ce mesteca o îmbucătură prea mare 
de tocană. Sosul i se scurgea pe bărbie. 

— Sunt Hazel, a spus ea, ștergându-se la gură cu dosul palmei. 

Cu un zâmbet pe buze, am urmărit dâra de murdărie de pe obraz 
dispărând sub rădăcinile firelor de păr. Era o ființă sălbatică. Un 
personaj desprins din basmele împărtăşite de tata. 

— Ea e Isolde, i-a zis blând Saint. 

Mi-a rostit numele aproape cu timiditate, de parcă ar fi încercat să 
vadă cum sună de pe buzele lui. Însuflețite de vocea sa, literele păreau 
delicate și line, la fel ca dealurile după care se ascunsese soarele. Mi- 
am mușcat buza de jos. 

Au Început să discute despre ce s-a mai întâmplat în Dern și Sowan, 
iar apoi despre butoaie de rachiu, vorbind în termeni pe care nu-i 
înţelegeam. De cealaltă parte a mesei, Hazel se uita din ce în ce mai 
intens la mine. Mă fixa cu privirea şi se încrunta, jucându-se fără să-și 
dea seama cu o bucată de pâine. 

Mi-am pus coatele pe masă, cu ochii în ai ei. 

— Ce e? m-a întrebat încet. 

— Ce e ce? 

Și-a strâns buzele și a lăsat pâinea pe masă. S-a uitat spre buzunarul 
meu. 

— Piatra, mi-a șoptit. 

Am încremenit. Deodată, mi se părea că miezul-de-noapte cântărea 
o tonă, însă șnurul punguţei era strâns. Nu o putea vedea. 

Înseamnă că o putea simți. 

M-am uitat înfrigurată la fiecare persoană de la masă, însă toţi erau 
absorbiți de discuţie. 

Toţi în afară de Saint. 

— Termină, Hazel! i-a spus el pe un ton grav. 

Copila a luat bucata de pâine şi s-a cocoșat ca un căţeluș dojenit, 
însă la câteva minute, se tot întorcea, vrăjită, în direcţia pietrei. Atrasă 
ca de un magnet. 

N-am spus nimic, deoarece nu voiam ca ceilalți să afle despre piatră. 
Dacă Saint înjunghiase un om pentru beril roșu, nici nu voiam să mă 
gândesc ce ar fi putut face pentru o piatră la fel de valoroasă ca miezul- 
de-noapte. Nu părea preocupat de ce zisese Hazel, dar ceva îmi spunea 
că nu voia ca eu să mă gândesc prea mult la faptul că fetița mi-a 
detectat din senin piatra. 

Emilia și-a împins scaunul și s-a ridicat, aruncând șervetul în 
farfuria goală. Nimeni nu a băgat-o în seamă, toţi fiind prea absorbiți 
de discuţia condusă de Clove în legătură cu următoarea recoltă. Însă 
Emilia a surprins privirea lui Saint, iar timonierul a dat-o pe Hazel la o 
parte și s-a ridicat imediat. 

A urmat-o către ușă şi a Închis-o după el, dar nu înainte să-i observ 

mâneca de la cămașă, ieșită de sub haină; am tresărit la vederea culorii 
ruginii. Mi-am adus aminte de balta de sânge de pe tejgheaua prăvăliei. 
Uitându-mă la el acum, nu vedeam nicio diferenţă între bărbatul 
violent care înjunghiase un om și cel care stătea la masă cu un zâmbet 
fantomatic pe buze și ochi scăpărători. 
Poate că nu exista niciuna. 

15. SAINT 


Secara Îmi şoptea amintiri plăsmuite. Se trezeau de fiecare dată 
când veneam aici. 

Cragsmouth era un sătuc de pescari la nord de Dern, unde stâncile 
se pierdeau în mare precum un zid negru. Acolo nu creştea secară, Însă 
aveam pășuni întinse, verzi, iar sunetul ierbii era la fel precum cel al 
secarei, precum susurul izvoarelor. 

Tatăl meu fusese pescar, la fel şi tatăl lui, însă am ştiut dela o vârstă 
fragedă că îmi doresc să navighez pe una dintre corăbiile pe care le 
vedeam când ne trăgeam năvoadele la mal. 

Tata voia același lucru pentru mine. 

Emilia îşi plimba mâna prin plantele de secară în drum spre 
hambar. Avea secara în sânge, crescută fiind în lanurile pe care le 
plantase bunica ei, dar, în timp ce familia sa vânduse sacii cu recoltă 
comercianților din Marea Nenumită, Emilia a fost prima care a început 
să distileze grânele. 

Strângerea recoltei începuse deja, iar lanurile erau pline de fermieri 
care cărau în spate mănunchiuri de spice, învăluiri în ultimele raze ale 
apusului. O parte va merge către negustorii din Marea Nenumită sau 
va fi trimisă pe corăbii spre Ceros. Restul va ajunge în butoaie. În final, 
dacă totul mergea așa cum voiam, eu și Emilia ne alegeam cu profitul. 

— Nu arăţi prea bine, Elias, mi-a spus ea, culegând un spic de pe 
drum, pe care l-a fărâmiţat apoi în palmă. 

— Mersi, am spus pe un ton sarcastic. 

— Sunt îngrijorată în legătură cu tine. 

— Nu fi. 

Am urmat-o după colţul primei clădiri de lemn, spre ușa cu vedere 
la câmp. A apucat inelul de oţel al ușii și s-a uitat la mine. 

— Ce-i? 

— Trebuie să ai mai multă grijă, i-am spus pe un ton grav. Cu Hazel. 

Buza de jos i-a tremurat pentru o secundă. O avertizasem că prin 
Strâmtori circulă zvonuri legate de magi dispăruţi. Aveam unul la bord. 
Dacă un singur fermier lipsit de loialitate începea să dea din gură pe la 
tavernă, cineva putea să afle de Hazel. 

Emilia se juca neliniștită cu seminţele, cu gura ferecată. Știam că era 
îngrijorată, chiar dacă se prefăcea că nu e. 

— Şi tu să ai grijă cu dragorul ăla, a spus ea, schimbând subiectul. 

Nu am mușcat momeala. 

— Vorbesc serios. 

— Şi eu. 

— Avem un echipaj nou de fiecare dată când ne întoarcem în 
Sowan. 

— Nu aduci niciodată un membru aici, mi-a spus ea mai încet. 

— Ți-am spus, e doar un dragor. 

Emilia a lăsat baltă subiectul. Nu o interesa de regulă ce se întâmplă 
cu echipajul nostru, însă am observat că nu a scăpat-o din priviri pe 
Isolde de când a întâlnit-o la prăvălie. 

— Cum se prezintă rachiul? 

A zâmbit. 

— Foarte bine. 

A deschis uşa. Înăuntru se aflau zeci de butoaie aşezate pe suporturi 
de oţel, toate fără marca producătorului. Asta fusese de la început una 
dintre condiţiile aranjamentului. Parţial pentru a o proteja pe Emilia, 
dar și pentru a păstra secretă sursa bunurilor pe care le vindeam. Asta 
până când au aflat toți că pentru a le obține, trebuiau să vină la mine. 

A luat una dintre cănile de tablă atârnate pe perete și s-a îndreptat 
spre un butoi din spate. Știftul a gâlgâit cât a întors robinetul, iar 
lichidul arămiu a început să curgă. Am simţit aroma alcoolului înainte 
ca ea să-mi ofere cana. 

— Cred că e cel mai bun lot de până acum, a spus ea, încurajându- 
mă să gust. Am cincizeci de lăzi care așteaptă să fie încărcate. 

Am dus cana la gură şi am mirosit mai întâi rachiul, înainte să-l torn 
în gură. Limba mi s-a încolăcit, iar alcoolul mi s-a rostogolit pe gåt și s- 
a aşezat arzând în stomac. Aroma de lemn şi fum mi-a cuprins nasul. 
Avea dreptate. Era bun. 

Dacă ar fi auzit tata că fac negoţ cu rachiu când în sfârșit am propria 
corabie, ar fi râs de mine. N-ar fi crezut niciodată așa ceva. În copilărie, 
rachiul era făcut în casă și folosit de pescari pentru a-și încălzi 
trupurile după zile întregi în larg. Pe atunci, tavernele serveau numai 
bere, însă pe măsură ce numărul de marinari a crescut, oamenii au 
început tot mai mult să ceară rachiu la bar. Acum, chiar și sânge-săraţii 
îl consumau. 

— Când pot şi eu să-mi pun numele pe butoaie? m-a întrebat Emilia, 
ridicând din sprâncene. 

— Curând. 

l-am dat cana, iar ea a rămas în faţa mea, așteptând. 

— De regulă mai întâi mă plăteai şi după te aşezai la masă. 

Ochii i s-au ațintit asupra umflăturii din haină. 

— Ai de gând să-mi spui ce s-a întâmplat sau ar trebui să mă 
gândesc la ce-i mai rău? 

Am răsuflat prelung și mi-am trecut mâna prin păr. Mă gândisem la 
momentul ăsta de când aflasem că rămăsesem fără o parte din pietre, 
pentru că mi-era teamă că lucrurile scapă de sub control. Depindeam 
de Emilia dacă voiam să facem negoţ cu băutură pe Aster şi să ne 
păstrăm ruta comercială, însă Clove avea dreptate. N-o să-i placă 
situaţia. 

— De data asta, nu avem toţi banii, i-am spus pe un ton măsurat, 
încercând să ascund înțepătura pe care o simțeam în piept. 

— Cum adică nu aveţi toţi banii? 

— Se mai întâmplă. 

Am privit în gol, spre butoaie. Emilia nu s-a lăsat păcălită de tonul 
meu calm. 

— Spune-mi! 

Au fost necesare șase luni ca s-o convingem să intre în afacerea asta 
cu noi, însă nu-i spusesem tot ce ţinea de negoţul nostru. Nu știa de 
Henrik și de pietrele false. Dacă i-am fi zis, nu ar fi fost niciodată de 
acord să ne vândă rachiul. Emilia ştia atât cât trebuia. 

— Am avut nişte vânzări proaste, i-am spus, dezvăluind măcar o 
parte din adevăr. 

— Te aștepți să cred că asta nu are de-a face cu fata aia? 

l-am analizat expresia. 

— Poftim? 

— După doi ani în care aţi avut la bord cei mai dubioşi oameni din 
Strâmtori, vii aici cu o fată care pare că a fost crescută într-un palat de 
cleștar și, pentru prima dată, nu ai bani. Nu cred că lucrurile astea sunt 
o coincidenţă. 

M-am sprijinit de butoiul de lângă noi. Nu voiam să o mint, era prea 
deșteaptă pentru asta. Dar încă nu-mi dădeam seama în câte probleme 
mă băgase dragorul și nici nu voiam să mă prefac că știu. 

— Ce se întâmplă de fapt, Elias? 

Am oftat. Povara numelui mă împiedica să mă uit la ea. Emilia se 
număra printre puţinii oameni care mă cunoscuseră Înainte ca acesta 

să devină o fărâmă din trecutul meu. 

— Avem nevoie de lăzi pe care să le vindem în Ceros și Dern, dar nu 
le pot plăti. Nu încă. 

— Aşadar, ai nevoie de rachiu pe care nu-l poţi plăti. Asta-i tot? 

Am aprobat din cap. 

Emilia a pufnit. 

— Ştii că te vom plăti. 

— Nu ştiu nimic. 

Tonul i se schimbase, iar ochii ei verzi s-au întunecat. 

— Am început un aranjament cu tine, Saint. Când nimeni altcineva 
n-ar fi făcut-o. Fără mine, nu ai fi ajuns unde eşti acum! 

— Ştiu asta. 

— Dacă nu-ţi îndeplineşti partea, atunci nici eu n-o să o îndeplinesc 
pe a mea. 

Mi-am îndreptat spatele, așteptând să-și termine ameninţarea. Nu 
era una voalată. Eu o convinsesem să vândă rachiu, dar acum o putea 
face de una singură. Ştia că negustorii urmau să-i bată la ușa de îndată 
ce îşi obțineau licențele pentru Strâmtori. Pentru prima oară, ea 
deţinea toţi aşii din mânecă şi voia ca acest lucru să fie clar. 

— Afacerea se termină când încep favorurile. Știi şi tu asta, nu? 

Da, știam. Vedeam că începe să-și piardă răbdarea. Aștepta de mult 
şi avea dreptate. 

— Data viitoare când ne vedem, voi avea licenţa. 

— Am mai auzit placa asta. 

— Vorbesc serios. 

Deja eram la fel de disperat precum un copil. 

Simţeam cum cedez. Emilia şi cu mine eram duri, trebuia să fim, însă 
acum ne chinuiam amândoi să ne ţinem capetele deasupra unei mări 
agitate. Strâmtorile se schimbau și amândoi ne voiam partea. 

Expresia i s-a îmblânzit, apoi a oftat și a întins mâna spre braţele 
mele încrucişate. Şi-a agăţat degetele de braţul meu. 

— Suntem prieteni, Saint. Prietenia e un lucru rar în lumea noastră. 
Ăsta e singurul motiv pentru care am să mă prefac că m-ai plătit când 
vei lua rachiul. 

Mi s-a pus un nod în gât. Îmi era ruşine de cât de uşurat mă 
simțeam. 

— Cred că ţi-am rămas şi eu datoare cu o favoare. 

Ne cunoșteam de trei ani; între timp, chiar devenisem prieteni, însă 


. 107 — 


mai fusesem și altceva. După ce Victor, tatăl lui Hazel, murise, mi-am 
petrecut multe nopţi în patul Emiliei. Atingerea ei mi-a adus aminte de 
asta, însă niciodată nu am făcut altceva decât să ne alinăm reciproc 
singurătatea. 

— Și Perrie? am întrebat, uitându-mă spre uşa hambarului. 

— Nu trebuie să știe. Nimeni nu trebuie să afle. 

Am Încuviinţat din cap. 

— Voi face asta o singură dată, Saint. 

Am observat că nu-mi mai spunea Elias. Asta o băgase în bucluc de 
la bun început. 

Ne-am îndreptat înapoi spre casă, pe drumul invizibil acum în 
întuneric. Stelele străluceau pe cerul fără lună și vegheau asupra 
căsuţelor de pe deal, luminate de felinare. Emilia și-a scos pipa din 
vestă și a umplut-o cu lumânărică, aprinzând-o într-o strălucire de 
chihlimbar. Mirosul dulceag al fumului a înmiresmat aerul. 

— Nu o fac doar pentru mine, a spus ea. 

Faţa îi era pe jumătate luminată de lumânările din interiorul casei. 
S-a uitat pe fereastră și privirea i s-a oprit asupra lui Hazel. Stătea pe 
locul meu şi-mi mânca porţia de tocană. 

— O fac pentru ea. 

Ştiam la ce se referă. Banii însemnau protecţie. Emilia reuşise să-şi 
întreţină ferma după ce tatăl ei murise. Chiar şi după ce-l pierduse pe 
Victor. Recolta era mai bogată decât oricând şi trebuia să recunosc: se 
pricepea de minune la asta. Însă, dacă îşi dorea ca toţi ceilalți să se 
teamă de ea, nu aveau să fie îndeajuns comercianții sânge-săraţi care 
se luptau pentru grânele ei. 

M-am uitat la Isolde care stătea de cealaltă parte a mesei. Era 
singura care arăta ca și cum locul ei nu e acolo. Arăta ca și cum nicăieri 
nu e locul ei, de fapt. Vorbea și se comporta cu o anumită reţinere, de 
parcă toată viața ei mersese pe vârfuri. Dar nu se temea. Încă nu eram 
sigur ce înseamnă asta. 

Și-a pus coatele pe masă și a început să ia guri mici detocană, ca mai 
apoi să se șteargă la colţul gurii cu șervetul din poală. Astfel de gesturi 
o dădeau de gol. Se vedea clar că era un sânge-sărat, dar şi că poate 
duce o treabă la bun sfârşit. Se comporta ca o fată de viţă nobilă, dar în 
cele două zile petrecute la bordul navei, dovedise că se poate descurca 
la fel de bine ca oricare alt marinar. Din ce-mi dădeam seama, era un 
mag al nestematelor din rândul nobilimii, care a devenit dragor și, 

probabil, şi-a distrus reputaţia. Însă o asemenea teorie nu avea deloc 


sens. 
— Promite-mi că nu mă vei implica în problemele tale! mi-a spus 


dintr-odată Emilia. 
Mi-am întors capul şi i-am găsit ochii în întuneric. Dispăruse orice 
urmă de amuzament sau de zeflemea. Era rugămintea unei prietene. 
— Promit. 

16. ISOLDE 


Emilia a înnodat frâiele în jurul băncii vizitiului şi a sărit din căruţă 
lângă Saint - era cu un cap mai scundă decât el. Baticul de pe cap abia 
îi ținea buclele în frâu, făcând-o să pară mai tânără. 

Observasem aproape imediat că Saint părea agitat pe uscat; și eu 
eram la fel. Îmi petrecusem prima noapte în afara navei de când 
plecasem din Bastian și deja ne întorceam pe mare. 

Am plecat de la căsuţa de piatră în zori, iar Tansy a trebuit să o ia pe 
Hazel în braţe ca să nu se urce în căruţă. Fetiţa era un mag al 
nestematelor, asta era clar. Stătusem trează toată noaptea, ascultând 
respirația adâncă şi regulată a lui Saint la numai câţiva metri 
depărtare, întrebându-mă ce se va alege de ea. Dispăruseră toți magii 
din Bastian şi ucenicii lor, iar în fiecare port dădeai de oameni care 
emiteau teorii în legătură cu locul în care se aflau acum. Mă îndoiam că 
Hazel urma să înveţe vreodată cum să-şi folosească darul, dacă nu o 
învăţa cineva. Poate că era mai bine așa. 

Hazel se născuse într-o lume diferită de a mea sau de a tatălui meu. 
Era probabil mai în siguranţă printre lanurile de secară decât oriunde 
altundeva. 

Sticlele se loveau unele de altele în lăzi, în timp ce Clove și Perrie le 
descărcau pe ultimele, iar oamenii de la docuri începuseră deja să le 
care spre Riven. Însă Emilia le urmărea îngrijorată. 

Saint o privea din cealaltă parte a căruţei. Discuţia lor de aseară 
schimbase atmosfera din casă și le înstrăinase relaţia. Se comportase 
diferit după ce s-au întors din hambar. Devenise și mai tăcut, ceea ce 
nu credeam a fi posibil, însă se vedea și că era mai liniştit. 

Am luat cratiţa de tocană oferită de Tansy și am proptit-o pe șold, 
iar Saint și-a luat rămas-bun de la Emilia cu un semn scurt din cap. Ea 
s-a uitat la el cum se îndepărta spre port, însă m-a prins de braţ înainte 
să plec. 

Mi-a întors mâna, cu palma în sus, apoi şi-a plimbat degetul mare 
peste liniile care acopereau pielea aspră. La baza fiecărui deget aveam 
câte o bătătură care spunea povestea anilor de scufundări în recife. 

Emilia mi-a dat drumul, satisfăcută, și a băgat mâinile în pelerină. 

— Ai grijă de băieții ăștia doi, dragorule! 

Am zâmbit larg, așteptând să-mi întoarcă gestul, dar nu a făcut-o. 

Fata relaxată și zeflemitoare nu glumea. 

— Vorbesc serios. 

A făcut un pas spre mine. Ochii ei emanau căldura unei mame sau a 
unei surori mai mari. Nu era o comerciantă egoistă, îngrijorată numai 
pentru bunăstarea mărfii, şi nici nu încerca să-și urmărească propriul 
interes. Ținea cu adevărat la Saint și Clove. 

— N-ar recunoaște asta nici dacă s-ar afla la doi paşi de moarte, dar 
au nevoie de un protector, a zis ea. 

Voiam să-i spun că nu îndeplineam un asemenea rol şi că doar 
încercam să-mi dau seama cum să mă protejez pe mine. Dar probabil 
că nu aveam să mă mai întâlnesc cu femeia asta, aşa că nu avea rost. 

— Vreau doar să ajung în Ceros. 

l-am spus adevărul. 

Atunci i-a înflorit un zâmbet larg pe buze. 

— Deci până la urmă nu eşti dragor. 

— Ba da, sunt! 

— Atunci, uite o corabie! a zis ea, arătând spre Riven. Sau, mai bine 
spus, ce a mai rămas dintr-o navă. Și un echipaj aflat la început de 
drum. 

Am privit ceața care se ridica dimprejurul corabiei, silueta lui Clove 
care se mișca pe punte. 

— Nu mai vreau să umplu buzunarele comercianților şi ale 
negustorilor. 

Emilia a plescăit din buze. 

— Mă tem că el are alte necazuri. 

S-a uitat spre Saint. Stătea pe chei și urmărea scripeţii care ridicau 
lăzile de băutură. 

S-a întors spre căruță și a desfăcut frâiele. Mutam cratiţa de tocană 
dintr-o parte în alta, gândindu-mă dacă să spun ceea ce mă apăsa pe 
suflet. 

— Va fi... 

Emilia s-a oprit, întorcându-și capul spre mine. 

— Va fi mai uşor de ascuns peste un an sau doi, am spus dintr-o 
suflare. 

Şi-a înclinat capul într-o parte. 

— Ceva fi? 

— Hazel. 

Emilia a încremenit auzind numele fiicei sale. 

— Va învăţa să-şi ascundă talentul și să nu reacționeze atunci când 
simte pietrele. 

A dat drumul frâielor şi s-a dat jos. M-a țintuit cu privirea, de parcă 
ar fi vrut să descopere vreo ameninţare subtilă. 

— E mai greu de controlat în interior. Se aude mai tare și e mai greu 
de ignorat. Casa de comerţ e un loc periculos. Nu aș duce-o acolo. 

Pe faţa ei nu se mai citea nicio urmă de amuzament și, pentru o 
secundă, am crezut că urma să-și scoată pumnalul. Dar a rămas tăcută, 
așteptând să continui. 

— l-ar prinde bine s-o înveţe cineva. 

— Te oferi? 

M-a privit cu subînţeles, dar am clătinat din cap. 

— După cum am zis, vreau doar să ajung în Ceros. 

Mi-am adus aminte cum era să simţi lucruri pe care alţii nu le 
puteau detecta, să distingi murmurul și băzâitul constant al pietrelor. 
Mi-am adus aminte cum era să nu fie niciodată complet linişte. Însă îl 
avusesem pe tata. Hazel avea o mamă care părea mai mult decât 
capabilă să o protejeze, însă nimic nu se compara cu un profesor. 
Emilia mi-a întins mâna, iar eu i-am strâns-o. 

— Mulţumesc, a șoptit ea. 

Perrie se întorsese din port și închidea cufărul din spatele căruţei. 
Degetele mi s-au strecurat din ale Emiliei înainte ca ea să se urce pe 
capră. 

— Ai grijă pe mare, dragorule! mi-a spus ea peste umăr. 

Am zâmbit şi mi-am tras gluga pe cap. Am început să cobor scările, 
am traversat docurile până ce am ajuns la Riven, apoi am urcat scara 
de funie și am ajuns pe punte. Clove se cățărase pe catargul principal și 
desfăcea velele, iar Saint închidea cala pe puntea superioară. Părul 
negru îi intra în ochi în timp cetrăgea de bara grea de fier. 

— Unde e restul echipajului? am întrebat și m-am uitat spre Clove. 

— Se pare că traiul pe Riven a fost prea mult pentru Julian și Mateo. 

— Au plecat? am exclamat, confuză. 

— Nu-i prima oară când oamenii ne dispar în port. 

A sărit şi a aterizat lângă mine. 

— Şi cine va conduce corabia? 

— Noi, a răspuns el. 

M-am uitat furioasă la Clove. Era clar că acest noi mă includea şi pe 
mine. 

— Nu lucrez pe gratis! am spus. 

— Ce bine că deja te-am plătit cu o masă caldă și un pat moale la 
Emilia acasă. 

Mi-a făcut cu ochiul. 

Aşadar, aceasta era abordarea: un joc de favoruri. 

l-am arătat lui Clove cratiţa și a pufnit când şi-a dat seama ce voiam, 
dar tot a scos o cheie din buzunar. S-a îndreptat spre trapă și am 
coborât împreună pe culoarul care ducea spre cală. Clove a ridicat 
lacătul și a potrivit cheia. Marinarii abandonaseră corabia, dar nu se 
obosiseră să-i dea drumul lui Nash. 

Presupun că o merita cu vârf şi-ndesat, după ce-l ameninţase pe 
Mateo. 

Ușa s-a deschis şi l-am găsit pe Nash stând pe un butoi, cu mâinile 
încrucişate peste piept. 

— A durat ceva. 

— Ce nai... a mârâit Clove, uitându-se la sticla goală de rachiu. 

Întreaga cală duhnea a alcool. 

— Muream de sete, a mormăit Nash, dându-se jos. 

S-a luminat la față când a văzut cratiţa. 

I-am dat-o și a deschis capacul, mirosind tocana. 

— Fără pâine? 

M-am uitat urât la el. 

— Ei bine, se pare că există până la urmă o fiinţă civilizată pe 
corabia asta. 

A luat un morcov din cratiţă și l-a băgat în gură. 

— Chiar e bună. 

— Tocmai ce ai fost promovat, a spus Clove și s-a întors să plece. 

Nash s-a oprit din mestecat și s-a uitat la mine. 

— Marinarii au plecat, i-am spus. 

A luat cratiţa într-o mână și s-a dus după navigator. 

— la stai așa! 

Însă Clove era deja pe punte şi se îndrepta spre manivela ancorei. 

— Nu e o rugăminte. 

Nash s-a uitat la Saint care cobora de pe puntea superioară. 

— Ce, acum practicaţi și sclavia? 

Timonierul l-a ignorat. 

— Treci la treabă! 

Și-a dat jos haina și s-a dus spre balustradă, unde a scos pumnalul şi 

şi-a făcut o tăietură în palmă. Am tresărit când am văzut lichidul de un 
roșu strălucitor pe lamă, dar Saint nu părea tulburat. Odată ce i-a dat 
sângele, l-a lăsat să se prelingă în apă. 

Am aruncat o privire împrejur, dar eram singura care observase. 
Nash urcase deja pe manivela ancorei, își dăduse pantalonii jos şi se 
ușura peste bord. 

Am închis ochii, scârbită. 

Saint îşi ținea mâna tăiată la piept, în timp ce scotea cu cealaltă o 
fâşie de pânză din buzunarul de la spate, iar șuvoiul de sânge i se 
scurgea printre degete. După ce s-a bandajat, s-a urcat pe arborele mic 
fără să ordone altcuiva să o facă. 

Vântul îi sufla părul într-o parte, iar mușchii puternici ai braţelor i 
se încordau în timpul urcușului. Am încercat să nu mă holbez la silueta 
lui pe cerul înnorat. Abia când i-am văzut din nou pata de sânge de pe 
mânecă, mi-am luat ochii de pe el. 

— Riven! 

Comandantul de port şchiopăta spre corabie, făcând cu mâna. 

— Ce mai e acum? a oftat Clove, coborând iar ancora. 

S-a dus spre balustradă, sprijinindu-se de ea cu mâinile, iar 
comandantul a venit pe chei. 

— Se pare că în cele din urmă v-a surâs norocul! 

Bărbatul a ridicat un pergament sigilat. 

Clove s-a uitat imediat spre Saint. La fel și eu, văzând cum tensiunea 
îi acapara fiecare muşchi din corp. Singura dovadă că încă mai respira 
era ceața destrămată în dreptul buzelor sale. Și-a îndreptat încet 
privirea spre Clove, iar ochii i s-au luminat de o sclipire copilărească, 
pură. 

O expresie oglindită de Clove, care a dat drumul ancorei și a aruncat 
scara. Aceasta s-a derulat pe suprafaţa carenei, iar navigatorul a 
început să coboare, capul lui blond dispărând la tribord. După ce s-a 
întors cu pergamentul, a mângâiat sigiliul roșu prevăzut cu o panglică 
verde și subțire. Părea că a fost trimis de Consiliul Comerţului. 

Vântul s-a întețit, iar Saint s-a dat jos de pe arborele mic. Faţa i se 
înroşise. După ce a atins puntea cu cizmele, nu a îndrăznit să se mai 
mişte, de parcă i-ar fi fost teamă că în orice moment navigatorul și 
pergamentul ar fi putut să dispară fără urmă. 

Buzele lui Clove s-au arcuit într-un zâmbet șiret când i-a înmânat 
pergamentul, iar scrisoarea tremura în mâinile lui Saint. Nu mi-am dat 

seama dacă era din cauza vântului sau a emoţiei. A citit-o într-un 
suflet, dându-și părul de pe faţă. 

— Ce spune? 

Clove se plimba nerăbdător prin fața timonei. 

Dar Saint nu a spus nimic, ridicându-şi privirea doar îndeajuns cât 
s-o găsească pe a lui Clove. Au continuat să se uite unul la altul în 
tăcere, până când navigatorul s-a apropiat de el şi, spre surprinderea 
mea, l-a îmbrățișat. 

Saint i-a strâns cămașa lui Clove, cu încheieturile degetelor albite, și 
a oftat îndelung, apoi s-a îndepărtat. Nu-l mai văzusem niciodată aşa. 
Ochii lui erau la fel de albaștri precum marea care înconjura corabia. 

— Stabileşte cursul către Ceros, a spus Saint. La treabă! 

Clove a apucat treptele de pe catargul principal și a început să urce 
numaidecât. Câteva secunde mai târziu, velele se desfăşurau deasupra 
noastră. 

— Era şi timpul! 

Nu-l mai auzisem niciodată atât de ușurat. 


“115 


17. SAINT 


Nu puteam să dorm în nopţile în care simţeam că vine o furtună. 
Frânghiile trosneau în jurul meu, în timp ce strângeam legăturile din 
colţul velei, sprijinindu-mă de parâmele din vârful catargului principal. 
Mă proptisem de vergă și stăteam suspendat, la mare distanță de 
punte. 

Era o beznă absolută, cu aerul dimprejur ca o revărsare de cerneală, 
dar o dâră de lumină albă, abia vizibilă în depărtare, îmi dădea fiori. Nu 
puteam vedea norii care se îndreptau spre corabie, dar îi simțeam - ca 
un uriaş care străbătea într-o linişte desăvârşită suprafaţa apei. 

Marea era agitată. Spuma puncta vârfurile valurilor, lipsite de 
calmul de azi-dimineaţă. Le-am urmărit îngrijorat dansând și lovindu- 
se unele de altele cu putere. Nu, marea nu plănuia să doarmă în 
noaptea asta. Nici eu. 

Cerul a fost străbătut de un alt fulger răzleț, destrămându-se spre 
linia orizontului. Am presupus că într-o oră, poate chiar mai puţin, 
urma să se abată asupra noastră. 

Clinchetul ocheţilor+ de la arborele mic mi-a distras atenţia de la 
furtuna din depărtare şi l-am văzut pe Clove încercând să se 
poziţioneze pe velatură. Odată ce și-a găsit echilibrul, și-a scos 
mănușile de piele și a început să bage un pivot de fier în nodul 
frânghiilor ca să reziste mai bine. 

Nu i-am fi lăsat pe marinari să facă asta, chiar dacă ar fi rămas la 
bord. Nimeni nu ştia mai bine slăbiciunile corabiei decât noi. Le 
intuiam deja, ţinând cont prin câte trecusem alături de ea. 

Acesta era punctul în care cei mai mulţi timonieri ar fi făcut cale 
întoarsă spre cel mai apropiat port, însă eu nu eram la fel ca ei. Zola se 
îndrepta spre Ceros și întâlnirea cu Henrik se apropia cu pași repezi, 
aşa că nu aveam timp de pierdut. 

— Mă gândeam să te las să dormi mai mult, am spus. Va fi o noapte 
lungă. 

Clove a desfăcut frânghia, lăsând-o să zboare în vânt. 

— Ştii că nu-mi place să pierd distracţia. 


4 Inel metalic care întărește o gaură făcută într-o pânză de navă pentru a nu se 
destrăma (n.r.). 

De fapt, nu voia niciodată să mă scape din priviri când navigam pe 
furtună. Amândoi ştiam cât de repede ți se putea schimba soarta în 
acele momente. Cum, într-o clipă, braţele mării puteau spulbera 
suprafața apei pentru a lua orice voiau. 

— Ai verificat puntea când te-ai urcat pe corabie în port. 

Nu am spus-o ca pe o întrebare, deși exact asta era. 

— Da. 

Ştiam că o făcuse, dar aveam nevoie să-i aud confirmarea. O 
verificasem și eu. Mereu procedam așa. 

Ne-a lovit o rafală de vânt, iar ochii mi-au fugit din nou spre furtuna 
din zare. Aerul era rece ca gheaţa, spre deosebire de briza caldă și 
liniştită care ne împinsese până acum spre Ceros. Nu ştiam de ce mă 
simţeam îngrijorat. 

Am legat frânghiile cu repeziciune și mi-am plimbat degetul mare 
peste cusăturile velelor, verificându-le pentru posibile rupturi sau 
găuri. Nu că ar fi contat, oricum. Vântul nu avea nevoie să-și 
demonstreze puterea. Și-o putea lua de oriunde. 

— Încă încerc să-mi dau seama cum ai de gând să procedezi, mi-a 
spus Clove în timp ce înnoda de zor. 

— În legătură cu ce? 

— Plata Emiliei. 

Am terminat de verificat cusăturile și m-am ridicat. 

— Vom vinde rachiul şi vom vedea dacă putem găsi și altceva de 
vândut în Ceros. Va dura mai mult, dar după ce mai luăm un transport 
de nestemate de la Henrik... 

— Nu ştiu dacă ai uitat, dar ne-ai înjunghiat cumpărătorul, aşa că 
cine le va mai cumpăra? 

Am început să cobor, pipăind treptele până când am ajuns aproape 
de punte. 

— Vom găsi un alt cumpărător. 

Clove s-a uitat la mine, însă a păstrat tăcerea. 

Am traversat prova, trecând pe sub el, iar când am ajuns la şarturi, 
am verificat parâmele. 

— Sunt prea obosit pentru jocul ăsta, Clove. Spune ce ai de spus! 

— Banii pe care i-am plătit pentru cerere. 

Când a văzut că nu răspund, Clove a sărit pe punte și a venit lângă 
mine, pentru a verifica parâmele de pe cealaltă parte. 

— Putem să-i luăm înapoi. 

— Nu renunţăm la licenţă! am spus cu hotărâre în glas. 

Nu-mi venea să cred că sugera o astfel de soluţie. 

— Nu renunțăm. Putem depune cererea din nou după ce strângem 
bani şi ne plătim datoriile. 

Am dat dezaprobator din cap. 

— Nu, nu ne dăm bătuţi. Nu acum. 

— Saint... a început Clove pe un ton grav. 

— Nu! 

Am lovit sartul cu palma, simțind cuvântul arzându-mi gâtul. 

Clove a dat drumul parâmelor și s-a întors spre mine. 

— Trebuie să fac asta, am spus, înghițind în sec. Trebuie. 

Ochii lui mi-au răscolit sufletul. Privirea nu-i trăda nicio urmă de 
sarcasm sau umor. M-a privit pentru câteva minute bune, apoi a zis: 

— S-au dus, Saint. Nu putem schimba trecutul. 

— N-o fac numai pentru ei! Ştii asta. 

Aveam o datorie de plătit. Amândoi știam că eu eram de vină pentru 
ziua în care ne-am privit taţii înecându-se în mare. De aceea toţi cei din 
Cragsmouth mi-au întors spatele, de aceea am plecat. 

Dar acest vis! Nu puteam schimba ce s-a întâmplat, dar puteam 
obține licenţa. Își doriseră ca noi să facem asta. Noi ne doream asta. 
După tot ce se întâmplase, mi-am jurat că vom naviga sub propria 
stemă sau voi muri încercând. 

Clove a răsuflat greoi și mi s-a părut că mă compătimește. 

— Am înţeles. 

Mi-am relaxat maxilarul și m-am liniștit puţin. Ştiam că nu are sens. 
Că sunt nesăbuit. Dar nu puteam risca pierderea licenţei, mai ales după 
ce trecusem prin atâtea. 

— Te-ai mai gândit la ce ţi-am spus în legătură cu dragorul? m-a 
întrebat Clove, încercând să schimbe subiectul. 

— Să o ținem? 

A dat din cap. 

— Da, m-am gândit. 

— Şi? 

— Dacă vrea un loc aici, e al ei. 

Clove a zâmbit şiret, dar nu a spus nimic. Nici nu trebuia. Dragorul 
îmi intrase sub piele și nu ştiam ce să fac în privința asta. Nu eram 
sigur că vreau să fac ceva. 

Șansele ca ea să accepte să rămână la bord erau mici. Îşi putea găsi 

un timonier în Ceros care să nu ştie ce era cu adevărat și, mai ales, ce 
se întâmplase în Dern, însă era numai o chestiune de timp până când 
Zola avea s-o prindă și nu ştiam dacă înţelegea realmente implicaţiile. 

— Nu-i problema ta! mi-a spus Clove, citindu-mi gândurile. 

L-am privit pentru o secundă, apoi am dat drumul parâmelor și m- 
am uitat spre punte, la trapa care ducea în cabina unde dormea Isolde. 

Ar fi trebuit să aibă dreptate. Singura noastră responsabilitate era 
să avem grijă unul de celălalt, indiferent de situație. Așa reușisem să 
supraviețuim până acum. Însă simţeam că lucrurile erau pe cale să se 
schimbe. 

18. ISOLDE 


Isolde Îmi simţeam numele plutind lin în întuneric, uşor şi aproape 
de mine, însă sunetul era întinat de altceva. De vuietul apei și șuieratul 
vântului pe culoar. Mi-am afundat fața în materialul umed al hamacului 
şi am tras aer în piept. 

— Isolde. 

Am deschis ochii și i-am văzut silueta deasupra mea, în întunericul 
din cabina echipajului. Pentru un moment, vocea lui a părut să umple 
aerul şi să-mi descurce gândurile, preschimbate într-un mănunchi de 
fire înnodate. 

— A venit furtuna, a spus el. Avem nevoie detine pe punte. 

Am clipit şi m-am ridicat, încercând să scap de somnul care îmi 
înceţoşșa mintea. Eram încă între lumi, întrebându-mă dacă îl auzisem 
bine. Dacă era încă acolo, suficient de aproape încât să-l pot atinge. 

— Ne îndreptăm spre port? am întrebat. 

— Nu, a răspuns el, așteptând să mă dau jos din hamac. 

Am coborât și mi-am ridicat braţele, încercând să-mi păstrez 
echilibrul în timp ce podeaua mi se mișca sub picioare, şi atunci am 
realizat că nava se înclina în bătaia vântului. De cealaltă parte a 
cabinei, ușa s-a trântit la perete, apoi s-a îndreptat din nou. 

Dacă nu navigam înspre port, atunci urma să ne luptăm cu furtuna. 

Am clipit din nou, dornică să primesc o explicaţie, dar Saint nu a 
spus nimic. A lovit cufărul din colţ, verificând dacă e bine închis, apoi a 
prins uşa și a deschis-o. 

— Haide! 

Abia după ce am ieșit prin pasaj am simţit atât mirosul ploii, cât şi 
aroma ei dulce precum solul umed. Străfulgerarea de pe punte și 
legănatul corabiei m-au trezit de-a binelea. 

Am urmat silueta întunecată a lui Saint, iar Riven s-a legănat din 
nou când o rafală de vânt a zguduit tribordul. M-am proptit cu mâinile 
de pereții din lemn, apoi am urcat treptele. În spatele nostru, uşile de 
la cală şi magazie erau închise şi încuiate. Înainte să apuc măcar să 
ajung pe punte, l-am auzit pe Nash înjurând. 

Ferindu-mi faţa de vânt și ploaie, m-am tras în sus și m-am 
adăpostit sub ieşindul colțuros unde mă aștepta Saint. Era deja ud 
până la piele, iar în întuneric, chipul îi părea palid. 

— Încă mai avem timp! a strigat Nash de la provă, trăgând de un 
colac de frânghie. Putem ajunge la țărm! 

— Nu, nu putem! a răspuns scurt Saint. 

Din palmă i se scurgea un șuvoi proaspăt de sânge, curăţat imediat 
de vântul sărat. Se părea că rana i se deschisese din nou în cursul 
nopţii. Vitându-mă la marea agitată, nu-mi venea să cred că am reușit 
să dorm. Dar partea cea mai întunecată a cerului nu era în spatele 
nostru, nici măcar deasupra noastră. Acesta era doar începutul şi era 
unul cumplit. 

M-am uitat spre velele fragile din vârfurile catargelor. De fiecare 
dată când fulgera, puteam vedea rețeaua de cusături improvizate. 
Clove se afla lângă Saint şi nu părea îngrijorat. Arăta la fel de relaxat ca 
timonierul. 

— Nash are dreptate, am spus. Trebuie să ne îndreptăm spre țărm! 

Chipul aspru al lui Saint a fost luminat de un alt fulger. Dăduse deja 
un răspuns. Nu avea de gând să-l repete. 

M-am uitat la el și la Clove, căutând o urmă de teamă în ochii lor. 
Dar timonierul de pe Riven şi navigatorul său își clădiseră renumele 
din astfel de situaţii. Cine știe prin câte furtuni trecuseră pentru a-și 
câștiga reputația? Cu siguranţă nu aveau nicio intenţie să se îndrepte 
spre țărm. 

— În regulă, am spus, uitându-mă la Saint. Ce vrei să fac? 

Pentru o clipă, am crezut că văd o umbră de zâmbet pe buzele lui. 
Poate chiar şi o aprobare în ochi. 

— Împotriva vântului, Clove! i-a spus el. 

Navigatorul a aprobat din cap şi a întors timona până când vântul 
bătea de la provă la pupă. Mă înconjura din toate părţile și auzeam 
cum ploaia bate cu furie în ferestrele cabinei timonierului. 

— Velele de furtună. 

Saint vorbea cu mine acum. 

Am pornit numaidecât spre catargul principal şi am început să mă 
cațăr. Am ajuns la velele mici, închise sub cele mai mari, care aveau să 
ne ajute să controlăm mai bine corabia și să nu ne abatem de la traseu, 
însă odată deschise, erau aproape imposibil de strâns la loc. 

Saint a venit de cealaltă parte a catargului, slăbind velele în timp ce 
eu le deschideam pe cele de furtună, ţinându-mă de frânghii și 
lăsându-mă în voia vântului. Corabia a tremurat puţin când vela 
triunghiulară s-a desfăcut, dar m-am bucurat să văd că era mai bine 

întreținută decât celelalte. 

Peste tot în jurul nostru, întunericul părea că se mișcă și am încercat 
să nu mă gândesc cât de mică era Riven sub crestele valurilor negre. 
Corăbiile pe care navigasem prin asemenea furtuni erau nişte bestii în 
comparaţie cu aceasta, făcute din cele mai bune materiale. Însă Riven 
părea o cutie de chibrituri plutind pe apă. Gândul îmi întorcea 
stomacul pe dos. 

Saint a aterizat pe punte lângă mine și l-am urmat către arborele 
mic. M-a așteptat să apuc treptele şi m-am întins până când mi-am 
ridicat unul dintre picioare de la sol. 

— M-aş putea obişnui cu asta, mi-a spus el, trăgând de nodurile 
aflate deasupra lui. 

Am slăbit pivoţii de fier și m-am lăsat la loc pe punte. Saint se uita la 
mine de sus, măsurându-mă din priviri. Părea că vrea să-mi vadă 
reacţia. 

M-aș putea obișnui cu asta. Nu ştiam ce vrea să spună. Cu un 
dragor? Cu un alt om la bord? Cu mine? 

Am deschis gura pentru a-l întreba, însă Saint a încremenit dintr- 
odată cu mâinile pe noduri. Și-a îndreptat încet privirea spre orizont, 
iar eu am simţit o înţepătură în aer. Vântul se domolise brusc. 

M-a străbătut un val fierbinte pe sub haine, iar mâinile amorţite au 
dat drumul treptelor. 

Riven a trosnit şi am alunecat spre provă. Cuprinsă de ameţeală, nu 
puteam vedea în zare. Părea că nava trăgea pe neașteptate în direcţia 
opusă. 

Saint s-a îndepărtat de arborele mic și s-a aplecat spre apă, cu părul 
în vânt, ca și cum ar fi ascultat marea. 

— Pregătiți-vă! a spus el, iar cuvintele au răsunat pe întreaga 
corabie. 

— Pentru ce? am întrebat, încruntată. 

Clove a blocat timona și a alergat la treptele care duceau spre 
puntea superioară, însă eu încă mă uitam spre mare, încercând să 
deslușesc ce văzuse Saint. 

Marea era înţesată de străfulgerări argintii, aruncând umbre 
sinistre peste corabie. Am observat ceva mișcându-se în depărtare și 
m-am apropiat de balustradă. Norii se îndreptau spre noi cu 
repeziciune, ca un val de cenușă. 

Însă ceea ce auzeam nu era vântul. Corabia huruia ameninţător. 

Zgomotul creștea în intensitate cu fiecare secundă. 

Nu erau nori. Era apă. 

— Ai grijă! 

Cuvintele guturale veneau din gura lui Saint, care și-a înfășurat 
braţele în jurul meu și ne-a tras pe amândoi spre catargul principal. Și- 
a folosit trupul ca pe un scut, lipindu-mă cu spatele de lemn, în timp ce 
strigătul mării s-a transformat într-un urlet asurzitor. Valul imens era 
pe cale să ne înghită. 

Chipul îi era atât de aproape încât obrajii ni s-au atins, iar el a 
apucat strâns frânghiile din spatele meu. Eram prinsă ca într-o cușcă 
între corpul lui și catarg. 

M-a privit în ochi. 

— Trage aer în piept! m-a sfătuit Saint pe un ton blând. 

M-a strâns cu putere în braţe și am încercat cu disperare să inspir 
adânc, înainte ca rafala să lovească nava. Apoi am dispărut. Întunericul 
a cuprins lumea și valul imens a măturat corabia, nerăbdător să ne ia 
cu el în adâncuri. M-am ţinut strâns de Saint, străduindu-mă din 
răsputeri să nu mă las în voia valului. Simţeam cum lumea se întoarce 
cu susul în jos și mi-am ascuns faţa la pieptul lui, cu ochii strâns închiși. 

Mi-am dat seama că nu mai eram sub apă abia când l-am auzit 
trăgând cu nesaţ aer în piept. Valul se retrăsese și puteam vedea norii. 

Am încercat să-mi descleştez degetele de pe cămașa lui Saint, care 
încă mă ţinea în braţe. 

— Eşti bine? m-a întrebat el printre gâfăieli. 

Am încuviinţat din cap, incapabilă să vorbesc. Pentru că nu trebuia 
să mai fim în viaţă. Corabia nu trebuia să mai plutească. 

Nash se afla la provă și se uita înspăimântat spre cer. Se legase de 
baza sartului şi nu fusese aruncat peste bord. 

Saint mi-a dat drumul şi s-a repezit spretimonă. 

— Clove! 

— Aici sunt! 

Navigatorul a sărit treptele spre puntea superioară şi s-a îndreptat 
spre noi, cu părul blond lipit de obraji și cămașa agăţată de trup ca un 
pergament umed. 

Saint s-a uitat iar spre mare. În jurul nostru, apa se învolbura din 
nou. Asta nu era o furtună obișnuită. Conform direcţiei vântului, rafala 
ce tocmai ne lovise nu avea cum să vină din direcția opusă. lar furtuna 
nu se încheiase. Nu încă. 

— Sunt două, am spus fără să mă gândesc. Două furtuni. 

Era singura explicaţie. Dacă ar fi fost zi, am fi văzut asta, însă 
întunericul nu ne permitea să distingem nimic. 

De parcă s-ar fi gândit la același lucru, Saint și-a scos deodată 
pumnalul din teacă. A apucat frânghia pe care tocmai ce o înnodase. 
Nici măcar nu a încercat să o dezlege, nu avea rost. În schimb, a luat 
frânghia în mână și a început să o taie. 

Clove a văzut ce făcea și s-a aplecat imediat pentru a verifica 
manivela care ținea timona blocată. Din fericire, totul era bine. 

— Staţi așa... ce facem...? 

Nash înainta ţinându-se de balustradă, de-a dreptul îngrozit. 

— Ne vom lăsa în voia furtunii, a răspuns Saint. 

Nash a rămas cu gura căscată. 

— Ce? 

Era ultima soluție pe o asemenea furtună. O rugă șoptită către 
ceruri. Dacă am fi fost pe o altă corabie, poate că am fi reușit să ne 
descurcăm cu velele de furtună, însă nu aveam de unde să știm din ce 
direcție urma să vină următoarea rafală, iar corabia nu ar fi rezistat în 
faţa valurilor învolburate. 

— Daţi drumul ancorei! a strigat Saint, în timp ce se chinuia să taie 
ultimele legături. 

Nash era încremenit pe loc, cu mâinile încleștate pe balustradă și 
încheieturile degetelor albite. Picăturile de ploaie îi curgeau de pe 
bărbie într-un șuvoi neîntrerupt. 

Apa sărată Îmi ardea ochii şi gâtul; m-am întors în cerc, încercând să 
mă orientez. Eram complet ameţită. Corabia s-a legănat din nou, 
catargele s-au înclinat, iar eu m-am ghemuit când am început să 
alunec, lăsând gravitația să mă tragă spre manivela ancorei. 

Mi s-a tăiat răsuflarea când m-am izbit de ea. Am întins mâna spre 
manivelă, gâfâind, însă mâinile mele reci și ude au alunecat. Am dat să 
o împing, însă nu se clintea. Nici măcar nu se împotrivea tentativelor 
mele de a o smuci. 

M-am ridicat cu greu în picioare şi m-am uitat într-o parte. 

— Rahat! am izbucnit. 

Lipsea colacul de parâme care o lega. 

Frânghiile umede se loveau unele de altele deasupra mea; m-am 
uitat în sus, spre Clove şi Saint, care se chinuiau să desfacă velele în 
pauzele dintre rafalele puternice de vânt, însă dacă nu eliberam 

ancora, următorul val avea să ne scufunde. 

M-am urcat pe balustradă, încolăcindu-mi un braţ în jurul ei ca să 
pot cobori. 

— Ce faci? 

Vocea lui Saint a răzbit prin răpăitul ploii şi al vântului. 

Dedesubt, suprafața apei negre semăna cu faţetele ascuţite ale unui 
onix sau ale unui obsidian care împodobea degetele pline de bijuterii 
ale mamei. De parcă de îndată ce aș fi atins-o, m-ar fi tăiat până la os. 

Am acţionat din instinct. După ce m-am apropiat îndeajuns, am lovit 
sistemul de prindere cu călcâiul. 

Un fulger a străbătut din nou cerul și au urmat câteva secunde de 
linişte mormântală înainte ca în urechi să-mi explodeze un bubuit 
asurzitor. Țiuitul înalt a amuţit furtuna din jurul meu. Vedeam numai 
ancora şi cizma mea, care încerca cu disperare să ajungă la ea. 

Cu fiecare lovitură de picior, puterea din braţe îmi scădea. A fost 
nevoie de șase încercări ca ancora să se elibereze cu un scârțâit, apoi a 
zburat în aer și aproape că m-a lovit. M-am agăţat cu disperare de 
balustradă, determinată să mă ridic înapoi, însă toţi mușchii din corp 
îmi pulsau de durere. Nu-mi mai simțeam mâinile. 

Am icnit şi mi-am încleştat maxilarul, luptând contra propriei 
greutăţi, când, dintr-odată, cineva m-a ridicat. Pe marginea corabiei a 
apărut chipul lui Saint și ochii lui de un albastru intens s-au oprit 
asupra mea, lipsiţi de calmul care dăinuia de obicei acolo. 

L-am apucat de antebraţ, iar el l-a prins pe al meu, apoi Clove s-a 
aplecat şi m-a tras de curea. Împreună, m-au ridicat peste balustradă 
şi, în cele din urmă, picioarele mi-au aterizat din nou pe punte. În 
același timp, am simţit cum fierea îmi urcă pe gât. 

Am înghiţit-o la loc, m-am îndepărtat de Saint și m-am întors la 
manivelă. S-a auzit un huruit metalic, iar de data asta, am reușit să o 
întorc. Frânghia tremura, iar ancora a început să coboare şi s-a 
scufundat în apă. După câteva secunde, Riven s-a stabilizat puţin. 

Clove și-a întors privirea, uitându-se la nori. 

— Nu putem rămâne afară. 

— Du-te! 

Saint s-a lăsat pe vine și a blocat manivela, iar Clove m-a luat și ne- 
am dus spre pasaj. 

Am intrat în cabina timonierului, luând cu noi un val de apă. Nash se 
băgase deja într-un colț, cu braţele încrucişate la piept. Tremura ca 

varga. 

Eram udă până la piele şi-mi țineam pumnii strânşi, încercând să-mi 
încălzesc degetele, de parcă un astfel de gest ar fi fost singurul lucru 
care m-ar fi convins că încă mai respir. 

După ce a intrat și Saint în cabină, ușa a fost încuiată, iar el s-a 
repezit spre birou. A împins pergamentele de pe masă și a scos o hartă. 
L-am urmărit cum o rula atent, având grijă să nu o ude. Apoi a luat 
tubul de piele de pe perete şi a pus-o înăuntru, înfiletând capacul. 

Cabina s-a cufundat în tăcere cât și-a aranjat tubul la spate, 
potrivindu-și cureaua peste piept. Nu știam ce reprezintă, dar era clar 
că nu voia s-o lase să se scufunde odată cu nava. 

Aproape la unison, Saint și Clove și-au scos cizmele din picioare. 

Desigur, m-am gândit, simțind cum mi se întoarce din nou stomacul 
pe dos. În caz că trebuia să înotăm. 

— Dă-le jos! a spus Saint, uitându-se la cizmele mele. 

L-am ascultat și mi le-am dat jos, iar Nash mi-a urmat exemplul. 
Fața i se albise de frică. Dacă era ucenicul unui constructor de nave, 
atunci sigur nu era obișnuit să navigheze. Cu atât mai puţin pe furtună. 

Dacă Riven se scufunda, eram pierduţi. De îndată ce gândul mi-a 
răsărit în minte, aproape că mi-a ridicat o povară de pe suflet. Eram 
ușurată că nu ştiam ce urma să se întâmple. Mi-am trăit viața după un 
plan bine pus la punct. Din momentul în care mama îmi descoperise 
talentul, fiecare zi avea un scop: să găsesc nestemate și să fac bani. Însă 
după ce am ajuns în Strâmtori, traiectoria vieţii mi-a fost ștearsă de pe 
hărțile mamei. Simţeam incertitudinea mai mult decât oricând, 
ascultând gemetele corabiei în lupta cu valurile. 

Viaţa mi se putea sfârși în orice clipă. O astfel de conştientizare crea 
un spaţiu lăuntric infinit, unde orice se putea întâmpla. 

Mi-am ridicat privirea și l-am surprins pe Saint uitându-se la mine. 
Și-a coborât lent ochii și mi-a cercetat faţa, de parcă voia să-mi afle 
gândurile. Sau poate își aducea aminte, la fel ca mine, ce anume 
spusese înainte ca primul val să ne lovească. 

M-aș putea obişnui cu asta. 

M-am bucurat că n-am avut ocazia să-l întreb ce a vrut să spună. 
Pentru că, dacă avea vreo legătură cu sentimentul care mi-a inundat 
venele când braţele i s-au înfăşșurat în jurul meu, când obrazul lui l-a 
atins pe al meu şi i-am simţit mâinile strângându-mă cu atâta putere, 
atunci eram aproape sigură că nu voiam să cunosc răspunsul. 


126 + 


19. ISOLDE 


Nu fusesem nicicând mai fericită să văd răsăritul. 

Ne petrecusem noaptea în cabina lui Saint, în timp ce furtunile 
răscoleau marea, însă inima nu mi se calmase, deși marea se liniştise. 
Furtunile încă mă răvășeau pe dinăuntru. 

Dormisem iepurește, tresărind la auzul fiecărui scârțăit și geamăt al 
corabiei, așteptând ca furtuna să distrugă carena şi să ne înece pe toți. 
Nu eram singura care gândea aşa. De fiecare dată când se auzea ceva, 
Nash se întorcea în hamac şi se uita la mine. Era un miracol că încă mai 
pluteam și nu aveam nicio explicație pentru un asemenea 
deznodământ. 

Mă aflam la provă, uitându-mă la apa de un verde-pal care se 
întrecea cu nava. Diferenţa de culoare era clară. Marea Nenumită era 
de un albastru întunecat, precum cea mai intensă nuanţă a unui safir. 
De îndată ce ajunsesem în Strâmtori la bordul Lunei, am observat cum 
apa începea să devină turcoaz. Aerul era mai curat deoarece îi lipsea 
briza sărată care provenea din mare. 

Pe Marea Nenumită nu dădeai de asemenea furtuni, iar timonierii 
mamei mai degrabă ar fi abandonat scufundările decât să navigheze 
printr-una, riscând să mă piardă şi să-i stârnească furia. Eram mai 
valoroasă decât un transport de nestemate, însă nu pentru că mă 
iubea, ci pentru ceea ce-i aduceam. 

Am vârât mâna în buzunar și am strâns în palmă singurul lucru pe 
care-l luasem din Marea Nenumită. Punguţa era grea și am apăsat cu 
vârful degetului pe colțul ascuţit al miezului-de-noapte, care ieşea prin 
pielea moale. 

Singura dată când aproape trecusem prin ochiul furtunii fusese în 
urmă cu câţiva ani, pe Insula Fable. Pe insula stâncoasă de lângă 
Bastian nu se afla nimic în afară de cel mai mare far din Marea 
Nenumită. De asemenea, devenise şi singurul meu refugiu. În zilele în 
care mama avea treabă în oraș, mă furișam afară din casă și mă 
tocmeam cu pescarii pentru a mă trece golful. Îmi petreceam zilele 
bronzându-mă pe stânci și explorând peșterile subacvatice ale insulei. 
Nu era niciun om. Nicio hartă de scufundări, nicio rută de planificare. 
Eram doar eu, acompaniată de păsările mării. 

Mă scufundasem singură ani întregi, fără să știu că puteam 


127 > 


descoperi ceva în adâncuri. Pe fundul mării găseam numai roci, nisip și 
bancuri de pești argintii, însă, în tot acest timp, miezul-de-noapte se 
afla acolo, aşteptându-mă. 

M-am uitat peste umăr, spre punte. Clove stătea la timonă, lăsând-o 
să se încline puţin, cu ochii pe norii albi de pe cer. 

Am deschis punguţa şi am lăsat piatra să-mi alunece în palmă. 
Suprafaţa fină şi neagră era tăiată perfect, iar când am ridicat-o în 
lumina soarelui, am putut să văd strălucirea purpurie dinăuntru. Îmi 
aminteam perfect momentul în care am auzit-o, la mai mult de 
cincisprezece metri adâncime. Un zornăit liniştit, dar nefamiliar. Un 
cântec de nestemată necunoscut. 

Mă gândisem imediat că era importantă, însă nu ştiam cât de mult 
avea să-mi schimbe soarta. Când mama mi-a cerut să îi dau un nume, 
am ales miezul-de-noapte, singurul la care m-am putut gândi pentru a- 
i descrie sunetul bântuitor. 

În spatele meu s-a auzit o bufnitură și am tresărit, încleștând piatra 
în mână. Nash trântise o ladă de instrumente pe jos. Era la bustul gol, 
deja transpirat, deşi dimineaţa era răcoroasă, cu niște cârlionți uzi 
strânși în creștetul capului. 

— Dacă te apuci să faci o gaură, o să se tot lărgească, a murmurat el, 
aplecându-se deasupra lăzii pentru a lua un cui de fier. 

L-a inspectat, clătinând din cap dezamăgit. Piesa arăta de parcă 
fusese luată în urmă cu cincizeci de ani de pe o corabie și stătuse 
douăzeci şi cinci pe fundul mării. 

Am pus piatra înapoi în punguţă, apoi am strecurat-o în buzunar. M- 
am dus spre Nash. 

— Cât crezi că mai rezistă corabia? 

— Săptămâni? Zile? Ore? Minute? Cine mai știe? 

A luat tesla și a potrivit cuiul în bara de fier blocată în manivelă. S-a 
auzit un pocnet ascuţit, iar el a început să-l bată ușor. 

— Oricum, nu o să mai navigheze mult pe ea. 

— Cum adică? 

Arânjit. 

— Nu-ţi mai spun nimic. Motivul pentru care sunt aici e că nu am 
știut să-mi ţin gura. 

M-am uitat spre ușa deschisă de la cabina timonierului. Saint mi-a 
zis că Nash era un ucenic de constructor de nave, care nu putuse să-și 
ţină gura. Însă în legătură cu ce? 

Sigur nu plănuiau să navigheze pe Riven în calitate de negustori cu 
acte-n regulă. Nimeni nu era suficient de nebun încât să-și lase 
bunurile pe o navă ca asta, dar poate că Saint chiar era nebun. Nu 
aveau bani pentru o nouă corabie. Dacă ar fi avut, nu s-ar fi panicat 
atât de mult când au aflat că li s-au furat pietrele. 

Numai dacă nu cumva deja îi cheltuiseră. 

— Au deja o corabie, nu-i aşa? am șoptit. 

Nash aproape că a scăpat tesla din mână, apoi și-a dres glasul, 
continuând să lovească cuiul. 

— După cum am zis, mi-am învăţat lecţia. 

Sunetul scurt scos de piedica timonei m-a făcut să întorc capul. L- 
am văzut pe Clove coborând în pasaj, urmărindu-l până când şuviţele 
blonde i-au dispărut după colţ. 

Erau doi tipi ciudați. Nu semănau cu timonierii și navigatorii cu care 
ieșisem în larg. Cei doi vorbeau o limbă pe care doar ei o cunoșteau, 
citindu-şi gândurile fără ca măcar să se privească unul pe celălalt. 
Păreau mai degrabă fraţi, însă nu semănau deloc. 

— De ce și-a tăiat mâna Saint când eram în Sowan? De ce face asta? 

Nash şi-a șters transpiraţia de pe bărbie și s-a uitat la mine. 

— N-ai auzit poveștile? 

Am clătinat din cap. 

— Atunci sigur nu eşti din Strâmtori. 

A lăsat tesla și s-a ridicat, căutând plosca cu apă care stătea agăţată 
de catarg. 

—E un pact cu demonii mării, ceva ce marinarii de demult 
obișnuiau să facă. 

— Cum adică un pact? 

A ridicat din umeri. 

— Ca un acord. De aceea corabia afurisitului nu se scufundă și 
oamenilor le e teamă de el. Le e teamă că vor înfuria demonii şi că se 
vor abate asupra lor. 

— Oamenii chiar cred asta? 

— Majoritatea o fac. 

A mai luat o gură de apă și a pus dopul. 

— Alţii cred că e nebun. 

Am râs cu amărăciune. 

— Dar tu ce crezi? 

Ochii lui s-au îndreptat spre velele întinse deasupra noastră. Mă 

aşteptam să râdă și el, dar nu a făcut-o. 

— Dacă m-ai fi întrebat ieri, aş fi zis că e o prostie. 

Am ezitat. 

— Şi acum? 

— Te poţi gândi la un alt motiv pentru care mai suntem în viață 
după noaptea trecută? 

Probabil că zvonurile despre Saint și Riven apăruseră din asemenea 
poveşti. Povești despre un timonier şi o corabie blestemată, sfidând 
moartea cu ajutorul demonilor mării. După noaptea trecută, nu eram 
complet sigură că erau numai povești. 

Nash mi-a dat plosca și s-a așezat pe vine, continuându-și treaba. 
Auzisem glume legate de viaţa din Strâmtori. De modul arhaic în care 
trăiau și lipsa dezvoltării. Aveam și noi legendele și miturile noastre în 
Marea Nenumită, dar nimeni nu le mai dădea ascultare. 

Am traversat puntea și am intrat prin pasaj, aruncând un ochi în 
cabina timonierului. Mă așteptam să-l găsesc pe Saint la birou, însă 
cabina era goală. 

Am deschis ușa și am intrat. Pereţii îi emanau esenţa. Era mirosul 
mării. Nu cel al apei încălzite de soare la mal sau al spumei mării de pe 
nisip. Era mirosul adâncurilor, ceva ce nu puteam descrie în cuvinte, 
dar pe care l-aș fi recunoscut oriunde. 

Șiragul de pietre zornăia la fereastră, singurul lucru care 
înfrumuseţa camera simplă. Riven nu era nicidecum impresionantă, și 
nici chiar în cabina timonierului Saint nu pretindea că ar fi. Asta fusese 
prima diferenţă pe care o remarcasem între el și Zola. 

Am luat una dintre pietre în mână şi mi-am plimbat degetul mare 
peste suprafaţa ei. Mama ar fi râs de o asemenea superstiție. Îşi bătea 
joc de membrii echipajelor ei care credeau în așa ceva, însă 
dezaprobarea mamei nu-i împiedica să-și desfășoare ritualurile în larg. 

M-am apropiat de birou și am văzut o bucată ruptă de pânză agăţată 
de un mic sertar. L-am deschis și am dat peste cel puţin douăzeci de 
fâşii rulate unele peste altele. Erau la fel precum cea pe care Saint și-o 
înfășurase în jurul mâinii. 

Registrul rămăsese deschis deasupra pergamentelor, însă scrisul de 
mână de pe pagină nu era ordonat sau exersat, ci neglijent, de parcă 
însemnările ar fi fost făcute în grabă. Am urmărit cu degetul numerele 
din coloana din dreapta, care erau lizibile. 

Reparaţii ale corabiei. Porc sărat. Lăzi de rachiu. 

Lăzile de lână pe care le descărcaseră în Sowan şi nestematele pe 
care le furasem înapoi de la Zola nu erau menţionate. Dacă nava asta 
avea un inventar ilegal, atunci sigur nu era mare lucru. Îşi câştigau 
banii de pe urma comerţului cu falsuri, însă sumele erau foarte mici, 
ajungând aproape de zero o dată la câteva săptămâni, ca mai apoi să 
urce din nou și iar să scadă. 

Asta explica disperarea lui Saint când m-a tras pe aleea lăturalnică 
din Dern. Operaţiunea putea eşua în orice moment. 

Cea mai recentă sumă plătită și, de asemenea, cea mai mare era 
către o anume Rosamund din Dern, dar nu scria ce-i vânduseră. 
Echipajul ăsta format din doi oameni nu părea cine ştie ce, însă avea 
secrete din belșug. Probabil că de aceea Zola era atât de interesat de ei. 

În spatele biroului, agăţat de perete, se afla tubul cilindric pe care 
Saint şi-l pusese la spate. M-am ridicat pe vârfuri, l-am luat şi l-am 
deschis. Înăuntru am găsit un sul de pergament crem bine strâns. 

Am aruncat o privire spre ușă, pentru a mă asigura că nu vine 
nimeni, apoi am scos sulul şi l-am desfășurat pe birou. 

Era o hartă. Una minunată. 

Am întins pergamentul spre lumină, ca să permit culorilor să prindă 
viață. Titlul fusese scris cu o caligrafie impecabilă. 


Strâmtorile 


Fiecare țărm fusese desenat cu precizie și în detaliu. Nu era 
completă, dar nu mai văzusem niciodată o hartă a Strâmtorilor, cel 
puţin nu una atât de bine executată. Cele pe care mi le dăduse Zola 
erau doar schiţe cu aproximări vagi, fără a estima cu acuratețe 
distanţele. 

Nuanţa albastră de vopsea cu care fusese ilustrată marea se 
închidea pe măsură ce adâncimea creştea, iar în centru se încolăceau 
mai multe recife. Deasupra scria Laţul Uraganului. Mi-l aduceam 
aminte din hărţile lui Zola: cimitirul de corăbii creat de furia mării. 

M-am uitat la călimările din partea stângă a biroului. La pensulele și 
penele de scris. La punguţa de nisip fin pe care o folosea la uscarea 
pergamentului. Erau instrumentele unui cartograf. 

Saint făcea o hartă a Strâmtorilor. Această hartă era munca lui. 

— Credeam că voi, sânge-săraţii, sunteţi manieraţi și respectuoși. 

Vocea lui a spulberat tăcerea și m-am uitat panicată spre ușă. 

Mi-am luat mâna de pe colţul pergamentului, iar acesta s-a rulat la 
loc. Saint stătea pe culoar și se uita la mine, de parcă pragul reprezenta 
o barieră între noi. 

— E nepoliticos să te uiţi prin lucrurile altuia fără să ceri voie, a 
spus el. 

Dacă era singurul reproș pe care mi-l făcea, mă puteam considera 
norocoasă. Dar ceva se schimbase la el de când plecasem din Sowan. 
Părea că duritatea i se estompa treptat. 

Am arătat spre călimări. 

— Faci o treabă bună. Foarte bună. 

S-a aplecat, evitând felinarul, și a intrat timid în cabină. Odată ajuns 
la birou, a început să ruleze cu grijă pergamentul. 

— Cine te-a învăţat să desenezi așa? 

— Tatăl meu. 

Blândeţea cu care a rostit cuvintele m-a uimit și, deşi răspunsese 
fără urmă de ezitare, îmi evita privirea. 

— A fost cartograf? 

— Nu, pescar. 

N-a mai continuat, iar eu nu am insistat. Nu mai auzisem ca un 
simplu pescar să aibă un asemeneatalent. 

A pus harta în tub şi a ridicat braţul deasupra mea, pentru a-l pune 
la loc pe perete, și m-am trezit că inspir tot mai adânc, cu cât era mai 
aproape de mine. Îi simţeam căldura soarelui pe piele şi mi-a revenit în 
minte noaptea trecută, când m-a luat în braţe pentru a mă feri de valul 
ce zguduise corabia. 

M-am uitat la pieptul lui. La mâinile lui. Fâșia de pânză cu care se 
lega de obicei lipsea, însă sângele scurs pe degete i se uscase pe 
încheieturi. 

— De ce faci asta? l-am întrebat. De ce înfrunţi furtunile? 

Nu mi-a răspuns. În schimb, s-a uitat la birou și a închis registrul. 

— Am crezut că o să murim, am insistat. 

— Ei bine, n-am murit. 

— Am fi putut. 

— Oricine poate muri oricând. 

Nu știam dacă reprezenta un motiv pentru el. Poate că nu mai avea 
pentru ce să trăiască. Pe furiș, am aruncat o altă privire spre tubul de 
pe perete, spre scrisoarea de la Consiliul Comerţului, care se afla încă 
pe birou, și spre registru. Avea cam multe planuri pentru cineva care 

voia să moară. 

A căzut din nou pe gânduri. Începeam să înţeleg că metoda lui 
preferată de comunicare era tăcerea. Reacţiona în momentele de 
linişte. În pauzele dintre cuvinte. Însă timonierul îmi aducea aminte de 
o nestemată: chiar dacă nu vorbea, puteam totuși să aud și să simt o 
pulsaţie în piept. 

— E o strategie bună, să știi, am spus, studiind din nou pe furiș 
registrul, să economisiţi banii din vânzările mici și să plătiţi în tranșe. 
Face să pară că abia vă descurcaţi cu banii. 

Spre surprinderea mea, Saint aproape că a izbucnit în râs. 

— Abia ne descurcăm cu banii, să știi. 

M-am uitat lung la el, încercând să mă hotărăsc dacă vreau ca Saint 
să afle cât de mult descoperisem. 

— Corabia asta nu e cea careva purta stema oficială, nu-i așa? 

A tăcut şi mi-a surprins privirea pentru un moment, însă nu a 
răspuns. 

— Aşadar, ai licență sau o vei avea când ajungem în Ceros. Ai și 
corabie. Acum îți mai trebuie marfa. 

— Bună treabă, dragorule, tocmai ai descoperit secretul fiecărui 
negustor din lume: banul. 

Am scuturat din cap. 

— Un timonier căruia îi pasă doar de bani nu ar fi făcut o astfel de 
hartă, am spus. Asta-i altceva. 

Saint părea stânjenit. 

— Crezi într-un viitor mai bun pentru Strâmtori, nu-i așa? 

Şi-a ridicat bărbia. Era un gest de intimidare? Sfidare? Nu eram 
sigură, dar știam că atinsesem un subiect sensibil. 

— Crezi că e un gând prostesc. 

— Nu, am şoptit, iar felul în care mă privea m-a făcut să mă mișc de 
pe un picior pe altul, agitată. 

Nu era un gând prostesc. Era înspăimântător. 

Saint îmi amintea de cabină şi de corabie: nu se ascundea în spatele 
unor detalii irelevante, care să-ţi fure ochii. Era onorabil, fără urmă de 
prefăcătorie. Nu ştiam ce să fac în privinţa asta. Începeam să-mi dau 
seama că-i credeam fiecare cuvânt, iar cel mai rău era că începeam să 
cred în el și în viziunea lui. 

Puteam simţi fântâna aceea nesfârșită din interiorul meu, 
capacitatea de a mă îndrăgosti de acest negustor și de visurile lui. 

Totuşi, trăisem prea mult în focul ambițiilor altora. Nu mai voiam să 
fac aşa ceva. 

— Nu-ţi face griji! i-am spus cu voce răgușită, încercând să râd. Cred 
că ai convins lumea de indiferența ta. 

— Poate. Sunt convins că oamenii cred ceea ce vor să creadă. 

— Poate, i-am imitat răspunsul. 

— Ce ar trebui să cred despre tine? 

Întreba, fără să întrebe. Voia să ştie, însă nu puteam să-i spun. 

— Când te-am întâlnit în Dern, nu voiai să-mi spui nici măcar 
numele tău adevărat. 

— Nu te cunoșteam. 

— Nici acum nu mă cunoşti, a spus el cu seriozitate. Și nici acum nu 
ştiu cine ești de fapt și ce faci în Strâmtori. 

Zidul se ridicase din nou. 

— În fine, nu mă interesează de ce ai venit aici. Toată lumea are 
secrete. 

Mi-am lipit limba de cerul gurii. Avea dreptate, dar nu toate 
secretele aveau aceeași greutate. Nu toate implicau aceleași riscuri. 

— Am nevoie de un dragor după ce voi forma un echipaj nou. 

A făcut o pauză. 

— Şi din câte am văzut azi-noapte, știi să te descurci în situaţii de 
criză. 

Am clipit. 

— Îmi oferi oficial un loc în echipajul tău? 

— Nu te putem plăti, cel puţin nu în viitorul apropiat. 

Vorbea la plural. El și Clove erau cu adevărat pe picior de egalitate. 

— În schimb, te putem hrăni. Ne putem asigura că nu te trezești cu 
gâtul tăiat. Cred că e o ofertă bună. 

Avea dreptate. Chiar era. Aş fi putut căuta altă corabie, dar măcar în 
fața mea era diavolul pe care îl ştiam. Dacă ar fi vrut să mă vândă ca un 
mag al nestematelor, m-ar fi încuiat deja în cală alături de Nash. 

— De ce mă vrei pe mine? am întrebat. Poţi găsi imediat un alt 
dragor. 

— Eşti un mag al nestematelor, iar asta îmi oferă un avantaj pe care 
nu-l are niciun alt timonier din Strâmtori. 

Am simţit cum gâtul mi se contractă şi nu puteam înghiţi. Asta era 
adevăratul motiv. Voia să mă folosească și nu încerca să-şi ascundă 
intenţia. 

— De asemenea, nu eşti din Strâmtori. Trecutul nu face decât să 
aducă aliaţi și inamici. Tu nu ai nici unii, nici alţii în apele astea. 

— În afară de Zola. 

— El este un inamic comun. Zola nu te va putea atinge după ce 
obținem licenţa, e obligat să respecte legea. Dacă vrei să rămâi în 
Strâmtori, cea mai bună protecţie ţi-o oferă un contract cu un echipaj. 

Deja semnasem un contract pe numele Eryss. În următorul an, ea 
urma să lucreze pentru Luna. Numai că Eryss nu exista în adevăratul 
sens al cuvântului, iar contractul putea fi validat de Consiliul 
Comerţului numai dacă negustorul avea stemă. 

Nu intenționam să mă alătur niciunui echipaj. Vorbisem serios când 
hotărăâsem să dispar. Mai aveam doar un singur lucru de făcut. 

M-am uitat din nou la mâna nebandajată a lui Saint, urmând dâra 
întunecată de sânge uscat. 

Cu cât simțeam mai mult tensiunea dintre noi, cu atât eram mai 
convinsă că ar trebui să plec de pe Riven. Așadar, de ce nu puteam să-l 
refuz? De ce nu puteam să-i spun că nu vreau? 

Am deschis sertarul și am luat o fâşie de pânză. Mi-am întins mâna 
către el, dar nu s-a mişcat, plimbându-şi privirea de-a lungul braţului 
meu până la încheietură. I-a luat cinci secunde să se hotărască și să-și 
pună lent mâna în a mea. 

Pielea lui caldă mi-a umplut palma când i-am deschis degetele. Mi- 
am muşcat buza când i-am văzut rana. 

Liniile fine care ar fi trebuit să se afle în palmă fuseseră înlocuite cu 
o serie de cicatrici ce arătau ca niște ace lungi și subțiri. 

Am înfăşurat pânza în jurul tăieturii noi și am apăsat ușor. Nu a scos 
niciun sunet şi mă întrebam dacă mai simte ceva. 

Genele abia i-au fluturat cât mi-a urmărit degetele legând nodul. 
După ce am terminat, și-a întors încet palma și m-a luat de mână. 
Înainte să-mi dau seama ce are de gând, şi-a trecut vârfurile aspre ale 
degetelor peste încheieturile mele, de parcă ar fi vrut să-mi simtă 
conturul oaselor sub piele. 

Mă atingea. Intentionat. Doritor, însă nesigur, de parcă nu ştia ce 
urma să se întâmple. 

Inima a început să mi-o ia la goană, iar pieptul îmi ardea atât de 
tare, încât uitasem să respir. Sentimentul copleşitor dintre coaste m-a 
forţat să inspir puternic şi mi-am retras mâna înainte să fac ceva ce 
puteam regreta. 

— Mă voi gândi la propunere, am spus cu voce răgușită. 

Saint şi-a pus mâna în buzunar, de parcă ar fi vrut să o imobilizeze 
acolo. A încuviinţat din cap. 

— Trebuie să rezolv ceva în Ceros. Îţi voi da un răspuns după. 

Eram o laşă. Ştiam asta. Însă mai bine dispăream fără o vorbă decât 
să mă uit în ochii lui şi să-l refuz. 

l-am susţinut privirea atât cât am putut, însă intensitatea căutăturii 
lui m-a lăsat iar fără suflu. 

— Am treabă, a spus el într-un sfârșit, pe un ton grav. 

Am ocolit biroul şi m-am uitat în urmă abia când am ieșit pe ușă, 
ochii mei găsindu-l pe Saint chiar înainte să se închidă. Dar el nu se 
mișcase, ci rămăsese cu privirea fixată pe birou. 

Mi-am dat seama că știa. Intuise adevărul de îndată ce minciuna mi- 
a părăsit buzele. Nu urma să fie niciun răspuns, pentru că după ce 
părăseam mâine corabia, nu aveam să mă mai întorc. 

20. SAINT 


Nu ar fi trebuit să o ating. A fost o greşeală. 

La o zi după ce Isolde mă bandajase, Riven se apropia de portul din 
Ceros. Însă orele petrecute din acel moment pe mica navă păruseră 
săptămâni, cu acea tăcere pe care o lăsase în cabina mea mai cumplită 
decât urletul furtunii în care aproape pierisem. 

Însă nimic nu reuşise să amuţească gândul care nu-mi dădea pace. 

Nu ar fi trebuit să o ating. 

Nici măcar nu eram sigur cum se întâmplase. Degetele ei subțiri şi 
bătătorite treziseră un foc lăuntric în mine și, dintr-odată, o luasem de 
mână. Îmi petrecusem noaptea şi dimineaţa următoare uitându-mă fix 
la dâra de lumină de sub ușă, sperând că avea să se întoarcă şi, 
totodată, rugându-mă să nu o facă. 

Mi-am dus mâna la frunte, încercând să-mi alung scena din minte: 
întrebarea mea, răspunsul ei. Cel mai bine ar fi fost să mă trezesc și să 
o văd plecată, decât să-mi imaginez că ar rămâne. Dar nimic nu era mai 
rău decât să recunosc că voiam să o facă. 

Dealurile și podurile răzlețe s-au ivit în zare, întinzându-se ca un 
labirint de-a lungul țărmului. Portul reflecta haosul orașului. Fiecare 
chei era plin de tot felul de corăbii, cele mai multe din Marea 
Nenumită. Se opreau pentru a încheia afaceri cu comercianții oraşului 
şi noul Consiliu al Comerţului, apoi plecau spre Bastian, Nimsmire sau 
Sagsay Holm. 

Prima dată când văzusem oraşul, eram cocoţat în vârful catargului 
bărcii de pescuit a tatei, însă fusese ultima dată când mă aflasem pe 
aceste docuri fără putere. Într-un fel, el mi-o dăruise, cu mult înainte să 
moară. 

Îmi aminteam cum îi sclipeau ochii când se uita la corăbiile din port 
şi la stemele lor fluturând la prove. Când l-am întrebat dacă într-o zi va 
avea și el o astfel de corabie, mi-a răspuns: Ah, eu nu voi putea, fiule, 
însă tu da. 

Nu era numai visul în sine sau grandoarea lui, ci ceea ce reprezenta. 
Faptul că într-o zi, negustorii născuţi în Strâmtori vor putea naviga sub 
propriile steme. Atunci nu numai că se va deschide o nouă cale, ci se va 
naşte o nouă lume. 

Clove a sărit de pe scara aruncată peste bord și a aterizat lângă mine 

pe doc. Plecasem de aici în urmă cu trei săptămâni, iar de atunci, totul 
se schimbase. 

— Te ocupi de taxa de port? 

Şi-a tras pălăria pe cap. 

— Da, am răspuns. Comandantul de port a spus că preţul se mărește 
pentru cei care au licenţă. 

Clove a pufnit. Nu mă aşteptam la mai puţin de la comandantul de 
port, care căuta orice scuză ca să folosească afacerile Consiliului 
Comerţului pentru a băga cât mai mulţi bani în buzunare. Oricum nu 
era singurul. 

— Se pare că zvonurile circulă repede, a spus Clove. 

Am Încuviinţat din cap. 

Conform discuţiilor iniţiale, reprezentanţii Consiliului Comerţului 
trebuiau să elibereze licențe de comerţ imediat după instaurarea 
instituției, numai că le-au dat prioritate tuturor comercianților din 
Marea Nenumită care aveau deja o afacere. Îşi motivaseră alegerea 
susținând că astfel legitimau Strâmtorile și, în acelaşi timp, protejau 
afacerile din Ceros. De fapt, i-au împiedicat pe cei din Strâmtori să facă 
negoț legal și se vedea clar că breslele voiau să-și păstreze banii. 

După aproape un an de la instaurare, Consiliul Comerţului începea 
în sfârşit să-și facă treaba. 

Nash a fost următorul care a coborât pe scară, însă s-a încurcat în 
frânghii şi aproape că a alunecat. După ce a ajuns într-un târziu la sol, 
picioarele au început să-i tremure și s-a sprijinit de unul dintre stâlpii 
de susținere. 

Clove şi cu câţiva lucrători de pe cheiul vecin au izbucnit în râs, 
uitându-se la Nash care încerca să-și menţină echilibrul. 

Era o dovadă clară că nu naviga. Cineva care nu era obișnuit să stea 
pe o corabie pentru o perioadă mai lungă își pierdea echilibrul odată 
ajuns la țărm. Ticălosul n-a fost pe mare nici măcar o săptămână. 

— Dacă faci vreo prostie, te lăsăm aici, i-am adus aminte. 

— Am înţeles, a spus el, dregându-şi glasul. 

Având în vedere că restul echipajului dispăruse, nu aveam cum să-l 
lăsăm singur la bord. Dacă voia să se întoarcă acasă, atunci ar fi fost 
indicat să se comporte frumos. Amândoi știam că nu avea ce să 
negocieze cu un alt timonier. 

— Nu e singurul lucru pe care-l vom face, l-a avertizat Clove. 

— Am zis că am înţeles. 

Nash s-a uitat urât la el, încercând să-și netezească părul. Nu-l mai 
văzusem niciodată atât de neîngrijit. Chiar și după o zi plină în atelierul 
lui Rosamund, arăta de parcă era pregătit să ia ceaiul cu un membru al 
breslei. Observasem că tot mai mulţi oameni din Strâmtori încercau să 
pară ceea ce nu erau, crezând că un asemenea comportament avea să 
le asigure un loc în înalta societate. Ceea ce nu înțelegeau era că în 
Strâmtori nu exista înalta societate și nici nu avea să fie vreodată. 

Soarele a strălucit deasupra noastră și m-am uitat în sus, unde am 
văzut-o pe Isolde la marginea corabiei. Avea faţa în umbră, dar a 
apucat cu mâinile balustrada și a prins scara. Abia când a început să 
coboare am observat că avea centura de unelte pe umăr. 

Ochii ni s-au întâlnit când a ajuns pe doc. Nu avea nevoie de centură 
în oraş. Nu avea de ce să o ia de pe corabie dacă plănuia să se întoarcă. 
Ăsta era singurul răspuns de care aveam nevoie. 

Părea aproape vinovată. Aproape. Însă nu avea de ce să se simtă așa. 
Ştiam ce Înseamnă să-ţi croiești propriul drum în viaţă. Nu plănuiam să 
stau în calea nimănui. 

— Aveţi de gând să lăsaţi corabia de izbeliște? a întrebat ea, 
uitându-se la Riven. 

Am simţit că vrea să o protejeze, iar gândul m-a iritat. 

— Nu o vrea nimeni! i-am zis, un răspuns care a dezvăluit mai multe 
decăt intenționasem. 

S-a uitat cercetător la mine și era clar că a înţeles ce am vrut să 
spun. Şi anume că eanu o voia. Sincer să fiu, n-o învinovăţeam. 

Am pornit de-a lungul docului, făcându-mi loc prin mulţime. Clove 
venea în urma mea, uitându-se din când în când la Isolde şi la Nash. Ea 
avea din nou haina încheiată, mergând pe jumătate cu spatele la 
corăbiile ancorate și cu capul plecat. 

Nu mi se părea: încerca să nu fie văzută. Mă întrebam de ce îi era 
teamă că va fi recunoscută, din moment ce se afla atât de departe de 
casă. 

Cele câteva lucruri pe care le aflasem despre Isolde nu se legau. De 
ce se simţea în largul ei pe o corabie, dacă fusese crescută într-un palat 
de cleștar, aşa cum spusese Emilia? Nu minţise când susţinuse că era 
dragor. Nu juca un rol, dar dacă era o nobilă, de ce avea o slujbă atât de 
periculoasă? Și chiar dacă își stricase reputația, putea să dispară și în 
alte orașe din Marea Nenumită, unele mult mai mari decât Cerosul. 
Aşadar, de ce venise de fapt în Strâmtori? 

A trebuit să-mi reamintesc că nu aveam să aflu răspunsurile la 
întrebări, însă era mai bine așa. Emilia avusese tot dreptul să fie 
îngrijorată, deși o ignorasem. În ultimii doi ani, reuşisem să fac lucruri 
uimitoare. Reușisem să construiesc ceva din nimic şi nu aveam datorii 
sau obligații față de nimeni, în afară de Clove. Dar această fată părea un 
foc care-mi mocnea pe sub piele și nu voiam ca problemele ei să mă 
afecteze și pe mine. 

Am ajuns la scările care duceau în port şi am cotit la dreapta odată 
cu mulțimea. Am urcat până când am văzut podurile. Clădirile simple și 
rudimentare urmau strada șerpuitoare din piatră cubică pe sub 
podurile suspendate deasupra acoperișurilor. De aici, era imposibil să 
vezi orașul la fel cum se zărea din larg. Cu cât te apropiai mai mult, cu 
atât aveai impresia că te înghite cu totul, până când nu mai puteai 
vedea decât strada pe care mergeai. Asta era senzația oferită de oraș: o 
cotitură greşită îţi putea aduce sfârşitul. 

Când au fost construite docurile, nimeni nu a crezut că Cerosul avea 
să ajungă un oraş important. Era doar un loc cu apa suficient de adâncă 
cât să permită acostarea. Însă lucrurile s-au schimbat după ce au venit 
sânge-sărații. Oraşul a început să se extindă şi, odată declanşat, nimeni 
nu mai putea opri procesul. Cu cât străzile deveneau mai aglomerate, 
cu atât se construiau mai multe poduri. Acum acopereau orașul 
precum o pânză de păianjen. 

Am ajuns la capătul scărilor şi mi-am coborât privirea, reperând-o 
pe Isolde în marea de oameni. Se oprise și se uita spre oraș. Ochii îi 
trădau o urmă de reţinere. Șovăia. 

Când a observat că o priveam, a reluat urcușul. Clove era în spatele 
ei şi s-a încruntat când fata nu l-a urmat pe stradă. 

— Am ceva de făcut. Ne întâlnim la tavernă, a spus ea, evitându-mi 
privirea. 

Nici măcar nu se obosise să întrebe la ce tavernă. Erau zeci în oraș. 

— Mergem la Griff, a spus Clove. În partea de sud. 

A aprobat din cap. 

— Mersi. 

Şi totuși, a rămas pe loc. 

Era clar că nu urma să se întoarcă. Avea propriile motive pentru 
care nu ne spunea unde se duce. 

Am așteptat, conştient de conflictul ei interior, de faptul că-și căuta 
cuvintele. Nu voiam să-mi mulțumească sau să-și ia rămas-bun. Nu i-aș 

fi spus nici una, nici alta. Însă nici nu voiam să stau degeaba și să o las 
să-şi bată joc de noi, aşa că am vrut să-i curm suferinţa. 

M-am uitat pentru ultima oară la ea, iar ochii mei i-au urmat 
conturul feţei, al maxilarului şi al gâtului. Mi-am desenat chipul ei în 
minte doar pentru că am simţit că trebuie să o fac. Apoi m-am întors și 
am plecat. 

Clove m-a urmat îndeaproape, cu privirea aţintită în față. 

— Crezi c-o vom revedea? m-a întrebat el. 

— Nu, nu cred, i-am răspuns. 

21. ISOLDE 


Nu știu de ceam mințit. 

L-am urmărit pe Saint îndepărtându-se în mulţime până când nu i- 
am mai văzut culoarea hainei. O umbră trecătoare pe drumul vieţii 
mele scurte. 

A fost un moment, pe corabie, când i-am privit pe el şi pe Clove și 
mi-am imaginat cum ar fi fost să rămân alături de ei. Poate pentru că 
erau singuri pe lume, la fel ca mine. Sau poate pentru că pur şi simplu 
nu voiam să fiu singură. Însă avea să vină clipa în care vor trebui să 
aleagă între mine și bani. lar ei erau în primul rând comercianţi. știam 
ce urma să se întâmple. Saint mai că îmi confirmase suspiciunile. 

Am mai rămas puţin pe loc, uitându-mă la șuvoiul de oameni de pe 
stradă, toţi înghesuindu-se unii în alţii, apoi m-am forţat să o iau în 
direcția opusă. Cu fiecare pas, îl simţeam tot mai mult. Golul fără sfârşit 
din sufletul meu. Adâncimile sale. Însă tot ce puteam face acum era să- 
mi continui drumul. 

Pe măsură ce mă Îîndepărtam de port, drumul se lărgea, iar umbrele 
prăvăliilor dansau pe jos. Mi-am ridicat privirea spre podurile înalte, 
care înţesau cerul într-un mod de-a dreptul ameţitor. Se legănau și 
săltau în tropotul ritmic al pașilor, sunetele reverberând prin oraș ca 
nişte lovituri scurte de tobă. Dedesubt, oamenii se urcau pe scări și le 
urmau cursul în toate direcţiile, ca un năvod aruncat peste acoperișuri. 

— Mă scuzați! 

Am întins mâna şi am atins uşor o femeie caretrecea pe lângă mine. 
Scoicile deschise pe care le căra într-un coș zornăiau ca nişte cioburi. 

— Da, draga mea? 

Însă după ce s-a uitat mai bine la mine, s-a încruntat. 

— Îmi puteţi spune unde este Camera de Comerţ? 

S-a strâmbat la mine. 

— Ce? 

— Camera de Comerţ, am repetat, locul unde se întâlnesc membrii 
Consiliului Comerţului? 

— Ah, nesăbuiţii ăia! a șuierat ea. Nu crezi că ar trebui să-i lăsaţi să 
mai facă şi ceva pentru poporul lor? Voi, sânge-săraţii, nu știți decât să 
luați! 

A întins mâna spre mine, aşteptând. 

M-am holbat la ea. 

— Păi? 

Mi-am dat seama că aştepta să-i dau bani. Am vârât mâna în 
punguţa de la curea și am scos o monedă fără să protestez. Era 
adevărat ce spunea despre negustorii din Marea Nenumită sau despre 
Consiliul Comerţului. În plus, ştiam deja că oamenii de aici nu ne au la 
inimă. Am venit în ţinutul lor cu mai mulţi bani decât aveau nevoie, 
apoi i-am obligat să-și dorească să aibă mai mulţi în buzunare, prin 
creșterea ofertei pentru grâne fără a creşte şi preţul pe care îl plăteam. 
Țărmurile astea hrăniseră întreaga Mare Nenumită, iar acum că se 
dezvoltaseră din punct de vedere economic, negustorii noștri căutau să 
le distrugă afacerile cu orice preţ. Aşa proceda şi mama. Însă, dacă 
reuşșeam să fac ce-mi propusesem, poate că avea să-și piardă influența 
asupra Strâmtorilor. 

Femeia a inspectat moneda, și-a potrivit coșul pe șold şi a arătat cu 
cotul spre scara de la capătul străzii. 

— Mergi pe podul ăla până la clădirea cu patru turnuri. 

M-a lovit cu umărul când a trecut pe lângă mine, bombănind o 
înjurătură printre dinţi. 

M-am dus la scară, mi-am așteptat rândul și am început să urc, 
lăsând în urmă aerul sufocant pentru briza mării. Scândurile de lemn 
de sub picioarele mele se legănau ușor și mi-am pus mâna pe frânghia 
de susţinere în timp ce mă uitam la acoperișurile din depărtare. 
Clădirea cu cele patru turnuri era ușor de reperat: trebuia s-o ţin spre 
est şi, cu cât urcam mai mult pe pod, cu atât vedeam mai bine drumul 
spre ea. 

Cerosul nu semăna deloc cu Bastianul. Nu foarte diferit de Sowan, 
numai că era mult mai mare. Nu avea clădiri strălucitoare din 
marmură şi nici vitralii. Nu avea pavaj roşu și nici semne bătute în fier. 
Bastianul părea un diamant scânteietor, un loc minunat, însă inima sa 
era de mult timp otrăvită. 

Am coborât pe cea mai apropiată scară, la câteva străzi distanță de 
Camera de Comerţ, iar arșița pe care am simţit-o din nou m-a 
îndemnat să-mi deschid haina și să-mi las părul să cadă pe spate. 

Am cotit de câteva ori, urmând turla din nord-vest, și am ajuns în 
piaţa care se întindea pe străduţele din spatele ei. Camera de Comerţ 
arăta mai degrabă ca un ponton elegant cu patru turnuri în fiecare colţ. 
Era făcută din cărămidă de culoarea nisipului, iar cele câteva ferestre 

mari vegheau strada ca niște ochi larg deschişi. 

M-am uitat îndelung la clădire, apoi m-am îndreptat spre intrare. 

În noaptea în care luasem decizia de a pleca, mă aflam în casa 
mamei, într-o rochie scumpă, cu un pahar de cava în mână. Stăteam 
amândouă în spatele perdelei grele de catifea care dădea spre hol, iar 
lumina strălucitoare a lumânărilor se reflecta în cutia pentru pietre 
preţioase în care se odihnea miezul-de-noapte; ochii mamei scânteiau, 
ațintiţi asupra nestematei. 

Va schimba totul, îmi spusese ea. 

Știusem atunci că viața mea s-a terminat. 

li dădusem singurul lucru de care avea nevoie ca să cucerească 
lumea. lar acum mă pregăteam să i-l dau dușmanului. 

Am urcat scările de piatră spre ușa de lemn masiv și am tras de 
mânerul de alamă până când am deschis-o. Spre deosebire de zarva de 
afară, înăuntru era linişte, așa că am pășit în lumina difuză, într-un hol 
lung care se întindea în faţa mea. Un tapet albastru-regal acoperea 
pereţii, iar de-o parte şi de alta a holului se aflau portrete în rame aurii. 
Sub fiecare dintre ele am remarcat câte o plăcuță de alamă, pe care 
erau gravate numele persoanei imortalizate pe pânză şi breasla de 
care aparține. Portretele mă făceau să mă simt la fel de neimportantă 
ca în casa mamei. Nu-mi plăcea atmosfera. 

M-a străbătut o senzaţie prea familiară. Femeile și bărbaţii din 
portrete erau asemenea breslelor din care făceau parte, chiar dacă nu 
păreau la fel de eleganţi precum cei din înalta societate din Bastian. Mi- 
am încleştat mâna pe cureaua de dragor, trecând pe lângă costume 
bine croite şi rochii dantelate. Nu erau sânge-săraţi, dar arătau exact ca 
ei. 

Sub ramele aurite se afla un spaţiu gol rezervat pentru stemele 
comercianților. Am grăbit pasul înainte de a-mi imagina cum ar arăta 
stema lui Saint, însă m-am oprit brusc când am observat o plăcuţă cu 
un nume cunoscut: Oliver Durant. Numele pe care îl văzusem în 
acordul de transport dintre Zola și Simon. 

Mi-am ridicat privirea şi am studiat culorile vii ale portretului. 
Bărbatul avea o față lată, un nas proeminent, sprâncene stufoase şi o 
barbă cârlionţată și închisă la culoare, de aceeași nuanţă ca părul de 
sub pălăria elegantă. În mână ţinea un baston cu mânerul aurit. 

Așadar, acesta era bărbatul care dorea să mă cumpere. Un 
comerciant de nestemate, după cum spusese Saint. Un membru de 

cinste al breslei. Poate că nenorociţii ăștia nu erau prea diferiți de cei 
printre care crescusem. 

Am făcut un pas în faţă și l-am privit în ochi. Nu voiam să știu ce 
planuri avusese cu mine. Să mă încuie într-unul dintre depozitele 
prăvăliilor din orașul ăsta sufocant? Să-mi lege o piatră de moară de 
picior şi să mă arunce, pe fundul mării ca să scape de încă un mag ce 
putea să-i descopere falsurile pe care le comercializa? M-am bucurat că 
nu am avut ocazia să aflu. Lui Saint trebuia să-i mulțumesc pentru asta. 

Am Închis ochii, încercând să mi-l alung din minte. Nu voiam să mă 
gândesc la Riven sau la felul în care se uitase la mine mai devreme. Nu 
voiam să-mi amintesc de acel miros sărat și ameţitor. 

Am înaintat pe hol până ce am ajuns la un vestibul circular cu patru 
uși placate cu bronz. Am găsit-o pe cea pe care o căutam și am ciocănit. 


BIROUL LUI EDGAR MORANTON, 
CONDUCĂTORUL BRESLEI GIUVAIERGIILOR 


Planul era simplu. Mama detesta Strâmtorile. Dintotdeauna le-a 
disprețuit, însă ura ei se transformase în altceva când a aflat despre 
înființarea Consiliului Comerţului din Ceros. Pierduse dreptul de a 
vinde în porturile lor, iar faptul că nu mai avea autoritate în Strâmtori 
îi strica planurile. 

Singurul care o putea ţine la distanță de apele acestea era 
conducătorul Breslei Giuvaiergiilor. Nu ar fi permis niciodată ca 
pietrele ei să se vândă mai bine decât ale lui. 

Ușa s-a deschis şi în praga apărut un tânăr. Era cam de-o seamă cu 
mine. Probabil un ucenic sau un funcţionar. Poate chiar un moștenitor. 

— Cu cevă pot ajuta? 

Avea o față îngustă și ochi mici, negri. 

M-am uitat la razele de soare care luminau camera. 

— ÎI caut pe conducătorul Breslei Giuvaiergiilor. 

— Pentru ce? 

— Pentru o vânzare. 

Tânărul a ridicat din sprâncene, iar mâna lui trăgea deja uşa. 

— O vânzare? 

— Vânzarea unei nestemate. 

— Nu cred că... 

— E în regulă, fiule. Las-o să intre, s-a auzit o voce calmă. 

Tânărul a ezitat, dar a deschis în cele din urmă ușa, dezvăluind un 
birou mare, circular, încadrat de ferestre înalte. Mă aflam într-unul 
dintre turnurile pe care le văzusem dinafară. 

— Cu cevă pot ajuta? 

Bărbatul din spatele biroului se ridicase deja, abandonând condeiul. 

Părul pieptănat era dat după urechi. Purta un costum cu guler înalt 
şi se vedea că era proaspăt bărbierit. Era cu un cap mai mare decât 
mine şi avea umerii la fel de laţi precum raftul de cărţi din spatele lui. 
În Marea Nenumită, reprezentanţii Consiliului Comerţului erau cei mai 
în vârstă membrii ai breslelor. Bărbaţi şi femei care urcaseră în 
ierarhie și puteau fi denumiți conducători. Maestri. Bărbatul acesta nu 
părea mai în vârstă decât ar fi fost tata. 

Gândul m-a făcut să Înghit în sec. 

— Ei bine, se pare că ești departe de casă, mi-a spus el, măsurându- 
mă din cap până-n picioare. 

Nici acum nu înţelegeam ce mă dădea de gol atât de repede. 
Materialul hainelor? Şireturile cizmelor? Trebuia să aflu cum să trec 
neobservată. 

— Eu şi echipajul meu ne-am oprit pentru o noapte în port, i-am zis, 
spunându-i ceva ce probabil că ştia deja. 

A făcut semn spre cureaua de unelte. 

— Eşti dragor. 

Am aprobat din cap. 

— Şi spui că vrei să îmi vinzi ceva? 

Îşi ascundea cu politeţe nerăbdarea. 

— Aş vrea să vă ofer ceva: o piatră rară şi valoroasă. 

S-a încruntat. 

— Sunt sigur că mulţi comercianţi de la casa de comerț ar fi 
interesaţi să cumpere aşa ceva. 

Se vedea că acest bărbat nu mai cumpărase de multă vreme 
nestemate. Probabil că vânzarea de față i se părea o pierdere de timp, 
din moment ce avea un depozit întreg de giuvaiere. Însă se ocupa cu 
genul de negocieri care puteau înclina balanţa puterii. Și tocmai de 
aceea mă aflam aici. 

— Nu este o nestemată obișnuită, am spus, simțind un gol în 
stomac. 

Asta i-a atras atenţia. 

— Am înţeles. la loc, te rog! 

A luat o lampă de nestemate de pe raftul din spatele lui și a pus-o 
lângă tava mică de pe birou. 

— Pe ce corabie ziceai că navighezi? 

— Pe Reverence&. 

l-am spus primul nume care mi-a venit în cap. Era o corabie mică 
din Nimsmire și nici măcar nu știam dacă avea licență pentru Ceros, 
dar până apuca să verifice, voi fi dispărut fără urmă. 

Am băgat mâna în buzunar, am găsit punguţa și am scos-o. Miezul- 
de-noapte îmi cânta și-mi pulsa între degete. Îi ascultasem atât de mult 
cântecul, încât mi se părea ciudat să-l pierd. 

— Hai să vedem despre ce e vorba! a spus el, trăgând de lanţul de 
aur din jurul gâtului până când monoclul a căzut din buzunarul vestei. 

L-a pus la ochi. 

Am deschis punguţa, iar lumina soarelui s-a reflectat pe suprafața 
netedă a pietrei. Cântecul miezului-de-noapte mi-a răsunat și mai tare 
în urechi. Melodia îmi intrase în piele. 

Mama avusese dreptate. Piatra urma să schimbe totul, însă nu cum 
și-ar fi dorit ea. 

— Mă cam grăbesc, drăguță. 

Am luat nestemata în mână, iar bărbatul a mijit ochii și a țuguiat 
buzele. Dacă era suficient de experimentat pentru a fi conducătorul 
Breslei Giuvaiergiilor, atunci nu i-ar fi luat mai mult de trei secunde ca 
să-şi dea seama că nu era un onix sau un obsidian. Negrul pietrei era 
aparte. Părea transparent și apos. 

Am mişcat miezul-de-noapte în lumină până când nuanțele de 
purpuriu au apărut în interiorul nestematei. Dar când am ridicat 
privirea ca să întâlnesc ochii conducătorului breslei, mi-a atras atenţia 
raftul de pe peretele din spatele lui. 

Nu știu exact ce m-a făcut să mă uit acolo. Poate o umbră trecătoare 
sau sclipirea paharelor de cristal. Dar ce am zărit mi-a stârnit un 
sentiment cumplit de groază pură. 

În vitrina de sticlă se afla o cutie de lemn deschisă, ce conţinea un 
condei. Peniţa aurie era atașată de o pană neagră, ascuţită... o pană de 
lebădă. 

Vocea conducătorului breslei s-a auzit din nou, însă nu-l mai 
ascultam. Tremuram din tot corpul. Prezenţa mamei umplea camera și 

îngreuna atmosfera. Îi puteam mirosi parfumul dulceag cu care se 
dădea pe încheieturi. Îi puteam auzi zornăitul nestematelor din jurul 
gâtului. 

Am crezut că fugisem pentru totdeauna de ea. Că traversasem 
marea pentru a găsi un loc în care ea nu există. Însă bărbatul din faţa 
mea, un reprezentant al Consiliului Comerţului din Strâmtori, era doar 
o altă marionetă de-ale lui Holland. 

Ştiusem de dinainte să aflu adevărul despre tata că oamenii care 
deţineau o asemenea pană se mândreau cu un statut special. Nu erau 
numai asociați sau parteneri de afaceri. Dădeau dovadă de 
devotament. Îi erau loiali. lar zvonurile legate de lucrurile înfăptuite 
pentru ea reprezentau cele mai îngrozitoare păcate ale ei. 

Marea Nenumită era plină de intendenţii mamei, așa că de ce nu și- 
ar fi plasat câţiva şi în Strâmtori? În sfârșit înţelegeam. Totul făcea 
parte din planul ei, numai că fusesem prea fraieră ca să-mi dau seama. 

— Îmi... îmi pare rău! 

M-am ridicat şi am strâns piatra atât de tare, încât durerea m-a 
străfulgerat de la încheietură până la cot. 

— Trebuie să plec. 

Conducătorul  Breslei Giuvaiergiilor s-a ridicat numaidecăt, 
prinzându-şi monoclul în mână. 

— Poftim? 

Am făcut doi pași în spate, spre ieşire. 

— Ăă... 

Însă cuvintele s-au dezintegrat înainte să prindă o formă şi am ieşit 
pe hol. Am luat-o din loc. După ce am îndesat piatra la loc în punguţă, 
mi-am tras gluga pe cap și mi-am scos cureaua de unelte. Aveam de 
gând să o împachetez și o bag în haină. Când am auzit pași în spatele 
meu, am iuţit ritmul. 

— Stai! s-a auzit ecoul unei voci. 

Treceam în viteză pe lângă portretele comercianților, mergând spre 
lumina de la capătul holului. Mi se părea că mă priveau cu dispreţ. 

— Am spus să stai! 

Am întors capul și m-am uitat către biroul conducătorului Breslei 
Giuvaiergiilor. Era deja flancat de doi negustori în haine verzi, cu 
nasturi aurii strălucitori, şi veneau după mine. 

Am deschis ușa de la intrare cu ambele mâini, lăsând-o să se 
trântească în spatele meu, apoi am început să alerg de îndată ce am 

ajuns pe stradă. Ușa s-a deschis din nou și cei doi negustori s-au 
repezit spre mine, cu conducătorul Breslei Giuvaiergiilor pe urmele 
lor. 

Piața se umplea deja de oameni și am căutat din priviri o portiţă de 
scăpare, în timp ce am intrat în mulţime. Nebuloasa de voci și paşi m-a 
ajutat să mă fac nevăzută și, când am auzit scârțâitul unei roţi, l-am 
urmat până când am văzut o căruţă. S-a oprit la marginea străzii și m- 
am furişat spre ea, fără să îndrăznesc să arunc o privire în spate. M-am 
sprijinit de margine pentru a mă urca în căruţă și m-am strecurat între 
două butoaie care miroseau a pește sărat. M-am ghemuit acolo, 
străduindu-mă să mă fac una cu ele. 

— Unde naiba a dispărut? s-a auzit o voce dură lângă unul dintre 
butoaie. 

Mi-am ţinut respiraţia. Am observat colțul unei haine verzi trecând 
pe lângă căruţă, apoi încă unul. 

— Duceţi-vă în port şi găsiţi-o! 

Glasul mieros al conducătorului Breslei Giuvaiergiilor era ușor de 
recunoscut. Bărbatul se afla atât de aproape, încât puteam să-l ating. 

— Acum! 

Căruţa a pornit din loc și am răsuflat ușurată. O singură lacrimă 
fierbinte mi s-a scurs pe obraz și m-am ghemuit și mai mult între 
butoaie, în timp ce am apucat piatra strâns în palmă. Durerea din piept 
a devenit atât de puternică, încât nu mai puteam înghiţi. Dinţii îmi erau 
atât de încleștaţi, încât mă durea maxilarul. 

Mi-a apărut în minte imaginea tatălui meu, stând liniştit la biroul 
luminat de lumânare, cu ochii blânzi plimbându-i-se de-a lungul unui 
pergament. Cu părul înţesat de fire argintii. 

Gândul a fost imediat înlocuit de imaginea fantomatică a lui Holland, 
cea care mă bântuia mereu. Nu era suficient că puterea mamei se 
extinsese în Strâmtori sau că era prezentă într-un șir nesfârșit de 
amintiri. Sângele ei îmi curgea în vene. Și mi-am dat seama că oricât de 
departe aș fugi, nu aveam să scap de ea niciodată. 

22. SAINT 


Taverna lui Griff se afla pe cea mai abruptă pantă din oraș, cu 
ferestrele dând spre port. În timp ce mă uitam la stemele și velele 
corăbiilor acostate, mă gândeam numai la ziua în care niciuna nu va 
mai fi din Marea Nenumită. 

Mulţi au crezut că Strâmtorile nu aveau să-și câştige niciodată 
independenţa, dar asta a fost înainte ca străzile din Ceros să se 
lungească de-a lungul țărmului şi numărul pontoanelor să se 
multiplice. Înainte să avem propriul Consiliu al Comerţului şi negustori 
atât de pricepuţi, încât concurau cu cei din Bastian. Simţeam cum se 
schimbă totul. Ca nisipul modelat de valurile ajunse la mal. 

Poate că nu urma să ajung să văd schimbările. Sau poate că da. 
Oricum ar fi fost, astăzi era începutul. 

— Pregătit? 

Vocea lui Clove m-a trezit din reverie și m-am întors spre el. Stătea 
în pragul ușii. Se bărbierise și, pentru prima dată, îşi arăta vârsta. Mi- 
am amintit că eram încă tineri. Însă uitasem cum era să te simți așa. 

Am aprobat din cap şi mi-am luat haina de pe spătarul scaunului de 
lângă pat, apoi am pășit peste Nash, întins la picioarele celor două 
paturi, sforăind. 

Isolde nu apăruse, dar nici nu mă aşteptasem să o facă. Aseară, când 
am ajuns la tavernă, m-am gândit pentru o clipă la momentul în care o 
găsisem ghemuită în umbră, în ziua în care venise pe Riven. Însă, 
uitându-mă prin camera luminată, nu am văzut-o. 

Mi-am spus că după o perioadă voi înceta să mă mai gândesc la ea. 
Că aveam să uit ce am simţit când m-am uitat în ochii ei pe aleea 
lăturalnică din Dern sau când am atins-o, fără să-mi dau seama, pe 
corabie. Amintirile vor dispărea. Se vor pierde în trecut. Nu conta cât 
de mult mă amăgeam, îmi era ușor să-mi cred minciunile când tot 
viitorul mi se întindea în faţă. 

Taverna era goală când am coborât pe treptele scârțâitoare, dar 
Griff era deja la treabă, în spatele barului, lustruind paharele pe care 
urma să le umple în scurt timp cu bere și rachiu. Lumina dimineții 
scălda podeaua de lemn în căutarea umbrelor din camera goală, însă 
tăciunii din șemineu încă mocneau. Mirosul puternic de lemn acoperea 
duhoarea stătută a rachiului vărsat. 

— Ceai? a mormăit Griff cu mâinile pline de spumă. 

Purta un şorţ legat strâns în jurul burţii rotunde, dar îi lipsea pălăria 
care-i acoperea de obicei chelia. 

Încă se uita la mine şi la Clove ca la băieţaşii pe care taţii lor îi 
aduseseră aici odinioară; probabil că din acest motiv ne dădea mereu o 
cameră, deși au fost dăţi în care nu am putut să o plătim. Dar păstram 
mereu pentru el cele mai bune sticle de rachiu pe care le luam de la 
Emilia, exact cum și-ar fi dorit tatăl meu. 

— Nu, mulţumim, am răspuns pentru amândoi și mi-am închis 
haina până la bărbie. 

Aveam deja un gol în stomac, iar o cană de ceai negru m-ar fi făcut 
să vomit înainte să ajung la Consiliul Comerţului. N-am putut să 
mănânc nici pâinea pe care Daya, soţia lui Griff, ne-o adusese în zori. 

— Cum vreţi. 

S-a întors la treabă, însă pe buze i-a înflorit un zâmbet în timp ce 
punea pe raft următorul pahar. Părea mândru. 

— Atunci mai bine o luaţi din loc! 

Trecuse cel puţin o oră de când sunase clopotul din port și 
reprezentanţii Consiliului Comerţului erau în ședință. Ultima dată când 
fusesem acolo, le dădusem și ultimul bănuț pe care îl mai aveam 
pentru a plăti taxa de depunere. Nu am fi putut strânge acei bani fără 
Griff. 

El fusese cel care ne ajutase s-o găsim pe Riven și, uneori, mă 
întrebam dacă a fost cu adevărat o favoare. Un suflet ghinionist o 
câștigase la un joc de cărți în tavernă, fără să ştie că ceea ce obținuse 
abia putea fi numit corabie. A fost fericit să ne-o vândă imediat cu o 
sumă infimă, probabil măcinat de vinovăţie că ne trimitea la moarte. 
Dar supraviețuisem și acum eram pe cale să ne luăm licenţa de comerţ. 

Nu-i mulțumisem niciodată lui Griff pentru tot ceea ce a făcut 
pentru noi, cel puţin nu direct, însă privirea lui care ne urmărea ieşind 
din tavernă mă îndemna să cred că poate nu era nevoie. 

Clove a venit lângă mine, iar apropierea lui m-a liniştit. Orașul se 
trezise, prăvăliile erau deschise, iar căruțele se îndreptau spre piață. 
Aromele îmbietoare de pâine proaspătă, condimente și ierburi uscate 
înmiresmau aerul, purtate de brizele mării pe sub labirintul de poduri 
de deasupra. 

Lumina soarelui se strecura printre ele și desena felurite forme pe 
pământul de sub picioarele noastre. Nu știu ce ar fi crezut taţii noștri 

dacă ne-ar fi văzut acum. Străbătând singuri străzile din Ceros. În 
drum spre Consiliul Comerţului pentru a lua licenţa ce ne va permite 
să navigăm în fiecare port şi să ne dezvoltăm negoţul. 

Tatăl meu își dorise asta pentru mine. La fel și tatăl lui Clove pentru 
el. Însă mă întrebam dacă ei crezuseră cu adevărat că vom reuşi. Eu nu. 
Pentru mult timp. 

Clove mi-a surprins privirea, de parcă se gândea la acelaşi lucru. 
Zâmbea emoţionat. Aşteptasem momentul acesta de trei ani. Şi acum 
sosise. 

Consiliul Comerţului se afla într-una dintre cele mai vechi clădiri din 
Ceros, una încadrată de patru turnuri în care odată fuseseră instalate 
telescoape, pentru a depista corăbii şi furtuni din cele patru colţuri ale 
lumii. Pereţii de piatră erau albiți de soare și, deși în copilărie mi se 
păruse o clădire enormă, acum părea semnificativ mai mică. 

Ferestrele fuseseră înlocuite, iar clanţele şi balamalele ușilor erau 
lustruite. În mijlocul acestora era sculptată stema portului din Ceros. O 
altă schimbare. 

Stăteam acolo, umăr la umăr, cu zarva pieţei în spatele nostru. 
Intram acolo ca nişte proscrişi. Urma să ieşim negustori. Încercam să 
mă conving de asta. 

— Ai reușit! mi-a spus Clove, iar zâmbetul i-a devenit și mai larg. 

Nu mai încerca să mă convingă, ca noaptea trecută, să 
contramandez licenţa pentru a lua banii pe taxa de depunere. M-am 
bucurat văzându-l sigur pe el. 

— Ți-am spus că o voi face. 

Aşa era. Îi promisesem. Nu-mi ștergea toate păcatele, însă tot 
reușisem să obțin ceva. 

Am deschis uşa și m-a întâmpinat răcoarea emanată de marmură. 
Am ezitat un moment, dar am trecut pragul. Mâna mea bătătorită se 
plimba de-a lungul tapetului scump. Uşa s-a închis încet și am observat 
reflexe aurii pe suprafaţa acestuia. 

Holul era înțesat de sfeșnice argintii plasate la distanțe egale pe 
pereţi, iar fitilele erau aprinse, învăluindu-l într-o lumină stranie. Era 
de parcă, brusc, nu mai eram în Strâmtori. Nu-mi plăcea sentimentul. 

Am traversat pasarela, oprindu-mă în fața podiumului lung care 
servea drept despărțitor între noi şi holul aflat dincolo de acesta. Era 
acoperit de un mozaic ce înfățișa valurile mării. Femeia din spatele său 
se uita plictisită prin lentilele ochelarilor. Purta o jachetă roșie de 

catifea, căptușită cu purpuriu, iar degetele îi erau pline de inele. 

Şi-a dres glasul și ne-a privit cu răceală. 

— Cu cevă pot ajuta, domnilor? 

Domnilor. Mă aşteptam ca Clove să înceapă să râdă, dar s-a abținut. 

Am scos pergamentul din haină și i l-am înmânat, iar femeia şi-a pus 
condeiul pe masă. A continuat să ne scruteze cu privirea până când a 
desfășurat sulul în faţa ei. 

— Mm. 

S-a uitat la noi. 

— Felicitări! ne-a spus ea, apoi ne-a zâmbit cu sinceritate și și-a scos 
ochelarii pe care i-a strâns cu grijă. Aşteptaţi puţin! 

S-a dat jos de pe podium, iar zgomotul scos de pantofii ei lustruiţi 
reverbera pe holul îngust în timp ce se îndepărta. De cealaltă parte a 
camerei, sub ferestrele impunătoare, doi bărbaţi și două femei stăteau 
la o masă lungă de lemn sculptat. 

Voci răsunau pe hol, iar Clove s-a uitat la mine din nou, apoi la 
candelabrul de cristal care atârna deasupra noastră. 

— Se pare că și-au intrat în rol, a şoptit el. 

— Într-adevăr, am răspuns. 

O spusese pe un ton sarcastic, însă nu am gustat gluma. Strâmtorile 
detestau Marea Nenumită, nu numai pentru ce făcuseră în apele 
noastre, ci și pentru modul de viaţă al locuitorilor săi. Ne chinuisem ani 
în şir să construim breslele ce puteau, într-o bună zi, să pună bazele 
Consiliului Comerţului, iar acum voiau să transforme Cerosul în 
Bastian. 

— Veniţi după mine! 

Femeia a reapărut şi ne-a făcut semn s-o urmăm pe holul îngust 
care ducea într-o cameră dreptunghiulară și lungă. Într-un capăt se 
afla un șemineu imens în care ardea un foc bine întreţinut, iar sigiliile 
breslelor erau înfierate pe suprafaţa lui de mâinile dibace ale unui 
fierar. 

Cei patru conducători ai breslelor stăteau la masă, sclipind în 
hainele și rochiile lor elegante. Spătarele scaunelor le ajungeau la 
nivelul capetelor, părând astfel nişte tronuri în miniatură. Într-un fel, 
asta și reprezentau. 

În faţa lor erau aşezate călimări din aur, iar lângă, teancuri de 
pergamente de diferite înălțimi. Una dintre femei purta o piatră atât de 
mare în jurul gâtului, încât părea flacăra unui felinar. 

Toţi crescuseră pe străzile pe care le lăsasem în urmă când intrasem 
aici sau pe unele asemănătoare. Și iată-i acum în faţa noastră, 
prefăcându-se a fi sânge-săraţi. Când am simţit cum un surâs amar îmi 
înflorea pe buze, mi-am muşcat interiorul obrazului. 

Bărbatul care stătea la marginea mesei avea scrisoarea mea în 
mână. Mustaţa albă s-a arcuit în timp ce zâmbea spre mine. 

— Ah, da, Elias, nu-i așa? 

— Exact, i-am răspuns, revenind cu picioarele pe pământ. 

Numele nu mi se mai părea cunoscut, așa cum fusese odată. 

— Numele meu este Faros, eu sunt conducătorul Breslei 
Constructorilor de Nave. Ei sunt Corinne, conducătoarea Breslei 
Fierarilor, Edgar, conducătorul Breslei Giuvaiergiilor, și Irva, 
conducătoarea Breslei Velarilor. 

Fiecare a dat din cap când și-a auzit numele, iar vocea bărbatului 
răsuna în jurul nostru, fiind întreruptă doar de trosnetul focului. 
Căldura lui radia prin cameră, transformând-o într-o încăpere de 
poveste. 

— Mă bucur să te cunosc, fiule. 

Femeia al cărei nume era lrva a zâmbit, însă vocea ei nu era 
mămoasă, deși îmi spusese fiule. Mi-a privit faţa, apoi pieptul, într-un 
mod pe care îl știam prea bine. 

— Eşti unul dintre primii marinari născuţi în Strâmtori căruia îi 
acordăm licenţa şi cu siguranţă nu vei fi ultimul. 

— Aşa să fie! 

Edgar a ciocănit în masă, entuziasmat. 

Holul strâmt a reverberat din nou sub pașii femeii de pe podium, 
care s-a întors cu un pachet triunghiular învelit în hârtie maro. L-a pus 
în faţa Irvei, apoi a dispărut, însă nu înainte de a se mai uita încă o dată 
la noi. 

Faros a bătut din palme. 

— Aici spune că aveţi o corabie: Aster. 

— Da, avem. Construcţia va fi finalizată până când ne vom întoarce 
în Dern. 

— Bun. Nu ne dorim ca negustorii noștri să navigheze pe epave, nu-i 
aşa? 

Mi-a aruncat un surâs jucăuș, de parcă prinsesem gluma. De parcă 
eram prieteni. Habar n-avea cât de tare se înșela. 

— Ai şi un echipaj? 

— El este navigatorul meu, am spus, oferindu-i o jumătate de 
răspuns. 

Echipajul îmi era format dintr-un singur membru: Clove. 

— Ei bine, sunt sigur că după ce vei intra în posesia noii corăbii, vei 
întregi echipajul. 

Irva şi-a dres glasul într-un mod aprobator. A luat pachetul şi s-a 
ridicat în picioare, ocolind masa. S-a oprit în faţa mea și l-a întins între 
noi. 

— Va trebui să agăţi steagul pe catarg dacă vrei să-i anunţi pe 
comandanții de port cine se apropie, a spus și mi-a făcut cu ochiul. 

Am luat pachetul în mâini şi mi-am dat seama după greutate că era 
o velă. O bucată de pânză albă, curată și nepeticită, care conţinea 
simbolul după care urma să fim cunoscuţi tot restul vieţii. 

A venit şi Faros, iar ceilalți s-au ridicat, râcâind podeaua de 
marmură cu scaunele. Irva s-a dat într-o parte, cu mâinile la spate, iar 
Faros mi-a întins un sul de pergament legat cu o panglică de satin roşu. 
Am înghiţit în sec, străduindu-mă să-l iau fără să-mi tremure mâinile. 

— Ce mai aștepți? m-a întrebat el. 

Am tras panglica și am desfăcut pergamentul. Golul din stomac 
urcase până în gât. 

Scrisul caligrafic în cerneală neagră se curba în partea de sus a 
pergamentului. Sub titlu se afla stema pe care mi-o făcuse fierarul: un 
val încolăcit în jurul unei singure vele triunghiulare. 


Prin puterea, 
Consiliului Comerţului din Strâmtori 


Documentul atest că posesorul acestei steme are dreptul de a 
comercializa bunuri în porturile din Ceros Dern şi Sowan. 


Timonier: Elias Redgrave 

23. SAINT 


Când ne-am întors, Griff avea deja sticla de rachiu gata să fie 
desfăcută, una dintre cele mai bune din cele păstrate în pivniţă și 
păzite cu sfințenie de Daya. 

Abia dacă aveai loc să arunci un ac în tavernă, iar de undeva din 
spatele mulțimii care se întindea de la ușă până la bar se auzea o 
vioară. Portul era plin, tavernele erau pline și nu eram singurii care 
sărbătoream. Umbla vorba că se acordaseră patru licențe până la 
sfârșitul zilei. Așadar, aveam patru corăbii, patru steme și patru 
timonieri care să concureze cu Marea Nenumită. lar mâine-dimineaţă 
urma să navigăm din port în port pentru a le sufla contractele sânge- 
săraţilor şi a încheia altele noi. Cu poporul nostru. 

Daya a aşezat o pâine proaspătă în centrul mesei, având grijă să nu 
verse carafa de bere din cealaltă mână. Puteam în sfârșit să mănânc, 
acum că aveam stema și eram deja la al doilea ceainic. Clove a luat 
farfuria şi a rupt pâinea în două, lăsându-mi jumătate. A uns-o cu un 
munte de unt și a luat o înghiţitură zdravănă. 

— Abia aştept să-i văd moaca lui Gerik! 

A muşcat încă o dată înainte să apuce să înghită ce avea în gură. 

Comandantul portului din Dern ar fi în stare să ceară să fie 
verificată autenticitatea licenţei, decât să ne creadă pe cuvânt. Nu-l 
învinuiesc. Am minţit ani la rând, încercând să ne punem afacerea pe 
picioare, iar oamenilor din Strâmtori nu le câștigai așa de ușor 
încrederea. Din fericire, nu aveam nevoie de ea. Contau doar 
contractele de negoţ, iar comandanții de port nu deţineau nicio putere 
asupra lor. 

Nash se afla la câteva mese distanţă și ne privea. Şi-a ridicat cana de 
ceai în aer, înclinând impresionat din cap. Chiar și el trebuia să admită 
că avusesem dreptate. Doi băieţi pierduţi din Cragsmouth reușiseră 
imposibilul. Nu-mi păsa câţi sânge-săraţi își umpluseră buzunarele cu 
banii noştri de-a lungul timpului. Îmi propusesem să-i câştig înapoi pe 
toți. 

— Crezi că Zola e unul dintre cei care au primit licența? m-a întrebat 
Clove. 

— Cel mai probabil, am zis, şi chiar dacă nu a obținut-o încă, o va 
face în curând. 

Avea prea mulţi prieteni, prea multe favoruri date pentru a nu fi 
luat în considerare. Speram ca licenţa să-l distragă de la căutarea 
magului de nestemate pe care îl pierduse, însă persoana cu care 
semnase acordul nu avea să uite atât de ușor. 

Mi-am pus coatele pe masă și mi-am întors palma. Bandajul pe care 
mi-l legase Isolde dispăruse, dar încă îi mai simțeam cumva atingerea. 
Era precum căldura unei lumânări aprinse. 

— Va fi foarte uimit când ne vom întoarce în Dern și vom urca la 
bordul lui Aster. 

Am strâns pumnul, iar rana vindecată m-a usturat. 

— Da, aşa e. 

Clove era concentrat pe afaceri. 

— Nu vom putea face pentru totdeauna comerț cu rachiu. Aduce un 
venit stabil, însă nu suficient încât să ne dezvoltăm. Vor vrea și alți 
fermieri să semneze contracte cu noi. Vom putea transporta cartofi, 
orz, brânză - orice care să nu se strice pe drum. Emilia ne poate ajuta. 

— Dar nestemate? l-am întrebat, uitându-mă la el. 

Nu puteam încheia atât de ușor înțelegerea cu Henrik. 

— Cred că vânzarea de pietre preţioase e cea mai bună cale de a 
primi un cuţit în spate. Chiar dacă sunt autentice. 

Avea dreptate. Oricum ar fi fost, banii adevăraţi din Marea 
Nenumită şi Strâmtori se făceau din nestemate, iar negoţul cu pietre 
prețioase era mult mai profitabil decât cel cu mere sau varză. 

— Rămânem la fermieri, am zis. 

Părea ușurat și nu mă puteam preface că nu ştiam de ce. Clove era 
cel cu capul pe umeri. Cel dispus să fie răbdător și să aștepte laurii. Eu 
eram cel înfometat, niciodată satisfăcut, iar firea mea ne-a adus multe 
probleme. Și ne-a costat aproape tot. 

— Saint? mi-a întrerupt Clove gândurile, făcându-mă să-mi ridic 
privirea din farfurie. 

Se uita în partea opusă a tavernei, cu sprâncenele ridicate și gura 
plină. M-am întors, privind în jur, până când am văzut ce i-a distras 
atenţia. O șuviță împletită, de un roşu-închis, scăpată de sub gluga 
jachetei, a apărut și a dispărut printre bărbaţii din separeul vecin. 

Când silueta s-a întors, i-am văzut fața. 

Isolde. 

Mâneca hainei îi era murdară de noroi şi părea împovărată de ceva. 
Nu stătea mândră ca de obicei. Arăta de parcă picioarele i-ar fi putut 

ceda în orice moment. Și-a dat șuviţa după ureche în timp ce ochii îi 
cercetau taverna. Erau de un albastru mai stins și-și pierduseră puţin 
din strălucire. Când ne-au găsit, am întrezărit o urmă de ușurare în ei. 
Sau poate că era vorba despre un cu totul alt sentiment. 

— Să vezi şi să nu crezi, a șoptit Clove. 

M-am răsucit din nou spre el, dar am văzut că n-o mai privea pe 
Isolde, ci stătea cu ochii aţintiţi asupra mea. 

Dragorul și-a croit loc prin mulţime, iar eu m-am uitat din nou în 
farfurie, încercând să ignor golul reapărut în stomac. 

Fusesem sigur că nu o s-o mai vedem niciodată pe Isolde. Și 
sperasem, din străfundul sufletului, să mă înşel. 

— Ziua devine din ce în ce mai bună, a spus Clove, care i-a făcut loc 
lângă el. 

Fata s-a oprit la colțul mesei, cu o mână pe cureaua de unelte, de 
parcă îmi aștepta permisiunea. 

— Ai făcut ce ţi-ai propus? am întrebat-o fără să mă uit la ea. 

— Nu chiar, a răspuns Isolde. 

Clove a ridicat o mână până când i-a atras atenția Dayei, apoi a 
arătat spre cană. Ea a încuviinţat scurt din cap și s-a dus în bucătărie. 

— Ei bine? 

A făcut semn spre locul liber de lângă el și am simţit că Isolde se uită 
din nou la mine. Când a văzut că nu protestez, s-a așezat. 

— S-a ocupat cumva postul de dragor? a întrebat ea cu o notă de 
sarcasm, Încercând să destindă atmosfera. 

Dacă voia să fie cumva asigurată că era binevenită aici, își pierdea 
vremea. Îi făcusem o ofertă și nu aveam de gând să mi-o retrag. 
Apăruse, așa că îmi dăduse deja răspunsul. 

— Acum da, a spus Clove. 

Privirea Isoldei a rămas fixată pe chipul meu. Nu i-am întors 
privirea. Mi-era teamă că voi întrece limita şi nu eram sigur ce avea să 
se întâmple odată ce o făceam. Nici nu eram sigur că voiam să aflu. 

Daya a venit cu o cană şi o farfurie pe care le-a pus în fața Isoldei, 
uitându-se mai întâi la mine, apoi la Clove. Spre deosebire de Emilia, 
Daya ştia când să tacă, însă privirea ei spunea totul și anume că era 
mai mult decât ciudat să ne vadă la masă cu un străin. 

Clove a împins ceainicul către Isolde, iar Daya a plecat. 

— Asta e licența? s-a interesat fata, uitându-se la sulul de 
pergament de lângă el. 

— Asta e, a răspuns Clove. 

Isolde și-a turnat ceai, însă nu s-a atins de cană. 

— Felicitări! 

A rostit cuvântul cu timiditate. Se schimbase ceva în privinţa ei, însă 
nu mă refeream numai la felul în care arătase când intrase pe ușă. 
Dispăruse furia pe care o purtase până atunci în suflet, înlocuită cu 
ceva imposibil de numit. 

Clove a lovit-o ușor cu cotul. 

— Se pare că vom avea un sânge-sărat la bord. Nu știu ce să zic 
despre asta. 

Aproape că a zâmbit. Aproape. Începusem să-i anticipez expresia 
aceea înainte să i se vadă pe față. Începusem să mă obișnuiesc cu 
senzaţia pe care mi-o provoca. 

— M-am gândit să trec de la un afurisit la doi, a spus ea pe un ton 
ironic, apoi a gustat într-un sfârșit din ceai. 

Ținea cana la fel ca ei, însă sarcasmul din vocea fetei era specific 
Strâmtorilor. M-am întrebat pentru prima oară dacă se născuse pe 
țărmul greșit. 

— Pot să o văd? 

Isolde a pus degetul pe pachetul triunghiular de lângă farfuria mea; 
pe vela pe care mi-o dăduse Irva. 

Am încuviinţat din cap. 

Clove a pus o mână pe spătarul separeului pentru a vedea peste 
umărul ei. Isolde a rupt colțul pachetului, apoi l-a desfăcut cu grijă, iar 
vela albă aproape că strălucea în lumina difuză. Am privit-o în timp ce 
o desfăcea încet în poală, până când a putut vedea stema: un val 
încolăcit în jurul unei singure vele triunghiulare. 

Și-a plimbat vârful degetului pe conturul stemei și a ridicat din 
sprâncene. 

— Arată de parcă... 

S-a oprit, dar apoi a continuat: 

— Arată de parcă se scufundă. 

— Aşa e, am confirmat. 

Clove nu s-a uitat la mine, însă am văzut cum se foiește. 

Nu i-o arătasem după ce îl rugasem pe fierar să o facă, însă era 
stema pe care o dădusem Consiliului Comerţului odată cu cererea. 
Numai noi doi îi cunoşteam înţelesul. 

— Nu aduce ghinion? a întrebat Isolde. 

Am clătinat o singură dată din cap. 

— Nu suntem niște ticăloşi ghinioniști. 

— Cu siguranţă nu mai suntem, a murmurat Clove, iar cuvintele lui 
i-au atras atenţia Isoldei. 

Apoi a schimbat subiectul, cu o urmă de zâmbet pe chip. 

— Soarele a apus. 

S-a uitat spre fereastră. 

— E timpul să trecem la rachiu. 

— De când e nevoie să apună soarele ca să bei rachiu? l-am întrebat. 

Prietenul meu s-a ridicat în picioare. 

— Adevărat. 

Isolde s-a mai uitat un moment la stemă, apoi a împăturit vela, a 
împachetat-o și a așezat-o lângă ea. 

— Griff! a strigat Clove, îndreptându-se spre bar. 

— Ți s-a răcit ceaiul, a comentat Isolde, încrucișându-şi braţele pe 
masă. 

Mi-am fixat ochii în cană. Frunzele se adunaseră la fund, iar ceaiul 
era negru precum smoala, însă nu Înţelegeam ce vrea să spună. Poate 
voia să mă întrebe dacă s-a întâmplat ceva. Îmi doream să o întreb 
acelaşi lucru. Dar nu îndrăzneam. 

— Aşadar, te-ai răzgândit. 

Am aruncat o privire spre ea, însă nu am putut să trec mai sus de 
umăr. 

Isolde și-a îndreptat spatele. Stătea cu capul aplecat, uitându-se 
peste masă. 

— Dacă tot vreau să mă alătur unui echipaj, cel mai bine e să fiu cu 
unul care nu are în plan să mă vândă unui comerciant de nestemate. 

— Zola ştie ce eşti. Problema nu va dispărea. 

— Atunci întrebarea este de ce mă vrei în echipajul tău. Şi nu-mi da 
răspunsul pe care mi l-ai dat pe Riven. Să transporţi un mag fugar către 
un port sigur nu e cea mai bună cale de a-ţi începe ruta de comerţ. 

Nici eu nu-mi dădeam seama care-i motivul. Îi dădeam dreptate lui 
Clove: aveam numai de câștigat protejând-o de Zola şi, de asemenea, 
era adevărat că aveam nevoie de un dragor în echipaj. Dar nu eram 
atât de nesăbuit încât să nu recunosc că nu voiam s-o las să plece de 
lângă mine. 

Înainte să pot răspunde, ușa s-atrântit de perete şi peste încăpere s- 
a lăsat brusc tăcerea. Ne-am întors. 

O pată verzuie se vedea plutind prin mulţime. Nasturii strălucitori 
care decorau jachetele sclipeau pe umerii a doi bărbaţi care nu aveau 
ce căuta acolo. Negustori sânge-săraţi. 

Nu se aventurau de obicei atât de departe în Ceros. Nici chiar pentru 
rachiu. Existau taverne mai apropiate de port pentru asta. Nenorociţii 
îşi cereau bătaie doar pentru că intraseră pe ușă. 

Tăcerea stânjenitoare a dispărut în timp ce se îndreptau spre bar, 
unde Griff îi dădea trei pahare cu rachiu lui Clove. Bărbaţii analizau 
fețele oamenilor, uitându-se prin încăpere de parcă ar fi căutat pe 
cineva, iar ochii albaștri ai lui Clove au sclipit în lumina focului, 
cercetându-i pe furiș. Nu-mi plăcea rânjetul din colţul gurii lui. 

În faţa mea, Isolde se făcuse mică în separeu, aşezându-şi părul într- 
o parte şi îndesându-şi-l în haină. Pupilele i se măriseră atât de mult, 
încât aproape că nu-i mai puteam vedea irisurile, fixate asupra celor 
doi bărbaţi. Îşi mușşca atât de tare buza de jos, încât urma să-i dea 
sângele. 

— Orice ar fi asta, i-am șoptit și am făcut un semn scurt din cap 
către cei doi, trebuie să știu despre ce este vorba. 

Am aşteptat să aprobe din cap, apoi m-am ridicat cu spatele 
îndreptat spre tavernă, ca să o ascund de privirile celorlalţi, şi am scos 
cheia de la cameră. 

— La etaj, a treia ușă pe stânga. 

A ieşit tăcută din separeu, a luat cheia și m-a strâns scurt de mână 
înainte de a ieşi printre mese. După câteva secunde, a dispărut pe 
scări. 

La bar, cei doi bărbaţi erau prea ocupați să discute cu Griff pentru a 
observa, însă din spatele lor, ochii lui Clove i-au întâlnit pe ai mei. A 
luat sticla de rachiu pe care Griff o pusese pe bar, iar zâmbetul şiret 
parcă îi alungea maxilarul. 

Am oftat, dând din cap. Nu, am mimat din buze. 

Dar mi-am dat imediat seama că era prea târziu. 

Clove a făcut un pas în faţă şi s-a aplecat peste primul bărbat pentru 
a-i da un brânci. 

— Rahat! am mormăit. 

Prietenul meu s-a legănat înapoi, de parcă și-ar fi pierdut echilibrul, 
ridicând mâna în care ținea sticla de rachiu desfăcută. 

— Mă scuzați! 

Cu dosul palmei, a atins în treacăt mâneca hainei brodate a 

negustorului, vărsând rachiu peste tot. 

— Ce nai... 

Bărbatul l-a apucat pe Clove de cămașă. 

— Îmi pare rău! a răsunat vocea lui Clove, atrăgând atenţia tuturor. 
Îmi pare rău, stimate domn. Vă rog, lăsaţi-mă să vă ajut! 

A scăpat paharele verzi, care s-au făcut ţăndări la picioarele lui. S-a 
aplecat, vărsând jumătate de sticlă pe gulerul bărbatului. 

— Ce păcat! 

Abia se abținea să râdă. 

— Chiar e o haină frumoasă. 

Șarada se terminase, iar acum bărbatul se făcuse roșu la față, scos 
din sărite. 

Am dat scaunul la o parte și m-am grăbit spre ei. 

Trei pași. Doi. 

Sânge-săratul a ridicat pumnul, în timp ce cu cealaltă mână l-a 
imobilizat pe Clove și l-a lovit cu putere direct în față. Când un jet de 
sânge a pătat peretele de lângă el, în tavernă au erupt strigăte. Dar 
când Clove și-a ridicat din nou chipul în lumină, era senin și zâmbea. 

Am ajuns la ei când bărbatul a ridicat din nou pumnul, dar l-am 
prins de haină și l-am tras în spate. 

— E beat, am minţit. Las-o baltă! 

Negustorul nu mă credea. Oricine s-ar fi uitat la Clove, și-ar fi dat 
seama ce se întâmplase și absolut toţi se distrau pe cinste. 

Fumegând, bărbatul a scos un pumnal cu mâner din aur de la curea 
şi l-a ridicat între noi, dar Clove s-a și năpustit asupra lui. Tovarășul 
său s-a repezit spre noi, iar eu m-am izbit cu spatele de perete pentru 
a-l evita. 

Toţi clienţii tavernei se ridicaseră pe scaune pentru a urmări bătaia. 
În timp ce bărbatul cu haina pătată se uita în urmă, am reușit să-l iau 
de gât și să-l târăsc spre bar. În spatele meu, Clove i-a plasat un pumn 
în stomac celuilalt sânge-sărat. 

Am observat reflexia felinarului în lama negustorului, însă era prea 
târziu. M-am întors şi m-am aplecat spre el, sperând ca pumnalul să 
mă înjunghie într-o parte, în loc să-mi intre printre coaste, în plămân, 
dar exact în momentul în care aşteptam lovitura, genunchii bărbatului 
au cedat, faţa i s-a albit şi s-a prăbuşit la pământ. 

În spatele lui stătea Nash, cu o sticlă de rachiu spartă în mână. Avea 
ochii mari, de parcă era surprins de ce făcuse, însă șocul s-a 

transformat în bucurie în timp ce se uita la mine, găfâind. 

— Mersi, am spus, respirând ușurat. 

Sticla i-a alunecat printre degete. 

— Cu plăcere, mi-a răspuns printre răsuflări întretăiate. 

L-am luat de guler pe negustorul cu, haina pătată și abia m-am 
îndepărtat câțiva paşi de bar când l-am văzut pe tovarășul lui târât 
spre ușă de câţiva oameni. l-am urmat, trăgându-l pe nenorocit după 
mine. Simţeam sânge în gură și îl miroseam în aer. Pe podea se vedea o 
dâră roşie. 

Am continuat să-l trag cu ambele mâini până când am ajuns afară, 
apoi i-am dat drumul pe strada umedă. Când am ridicat privirea, l-am 
văzut pe Clove. 

— Eu zic s-o ştergeţi, altfel afurisiții ăştia o să vă mai dea o mamă de 
bătaie, s-a auzit vocea lui Griff din spate. Băieţii ăștia și-au primit astăzi 
stema și nu cred că Consiliul Comerţului va fi prea mulțumit dacă vor fi 
morţi mâine-dimineaţă. 

Negustorii s-au uitat unul la celălalt în tăcere, apoi bărbatul de la 
picioarele mele s-a ridicat. M-a privit în ochi și a scuipat pe jos. Acum 
eu eram cel care zâmbea. Îmi simţeam inima cum bate năvalnic în 
piept, pompându-mi sânge în vene. Trebuia să recunosc, îmi plăcea la 
fel de mult ca lui Clove. Diferenţa era că acum aveam parte de protecția 
Consiliului Comerţului. 

După ce au dispărut după colț, m-am uitat la fereastra camerei 
noastre, care dădea spre stradă. O mână stătea încleştată pe perdea, 
însă Isolde era învăluită în întuneric. 

— Haideţi! a zis Griff şi s-a dat la o parte, așteptând să intrăm 
înainte să ne urmeze și să închidă ușa. 

Mulțimea din tavernă ne-a făcut loc să trecem, iar Griff s-a dus la bar 
şi a deschis sticla de rachiu cu care ne aștepta. Daya scutura umerii 
jachetei lui Nash, care s-a așezat și le-a făcut semn celor doi oameni 
care stăteau lângă el să se ridice. Aceștia l-au ascultat, luându-și 
paharele şi rezemându-se de perete. 

— Ziua de azi a fost plină de surprize, a spus Clove, uitându-se 
impresionat la Nash. 

Ucenicul a clipit de câteva ori, încercând să-și revină. 

— N-am cum să ajung acasă dacă sfârșiţi înjunghiaţi prin vreun 
şanţ. 

Clove a ridicat din sprâncene. 


e 163 — 


— Nu-mi imaginam că eşti în stare de aşa ceva. Greu de crezut că ți- 
ai pătat vreodată cu sânge hăinuţa aceea frumoasă a ta! 

— Există un început pentru toate. 

Griff ne-a privit pe toţi trei cât mi-am şters sângele de pe buze, cu 
braţele sprijinite pe bar, în faţa lui. A clătinat din cap în tăcere, apoi a 
luat trei pahare verzi de pe cel mai înalt raft aflat în spatele său. 

Oamenii s-au întors la treburile lor, fiecare şi-a reluat discuţia, iar 
carafele cu bere se turnau într-o veselie. Griff a umplut paharele cu 
rachiu, a pus dopul sticlei și şi-a îndreptat atenţia către următoarea 
persoană de la bar. Nimeni nu s-a obosit să șteargă sângele de pe jos. 

După ce și-a băut paharul, Nash s-a întors la locul lui de lângă foc, 
iar eu am așezat pumnalul cu mâner de aur în fața mea, luând paharul 
în mână. 

— Eşti un tâmpit, i-am spus lui Clove, apoi am dat rachiul pe gât. 

A ridicat din umeri. Braţul îi sângera prin cămașă unde pumnalul îi 
zgâriase pielea. A vărât mâna în buzunar și a scos un lănţișor de aur și 
doi nasturi de bronz. Reuşise să le șterpelească în timpul luptei. Le-a 
pus lângă pumnal. 

— Ei au început. 

— Sunt destul de sigur că tu ai făcut-o. 

Clove a dat capul pe spate, golindu-și paharul, apoi l-a lovit de bar 
victorios. 

— Nu, a oftat el. Totul a început în momentul în care nenorociţii 
ăştia au intrat în marea noastră. 

Și-a ridicat paharul și l-a ciocnit de al meu. 

— lar noi, prietene, vom fi cei care-i vom înfrânge! 


. 164 + 


24. ISOLDE 


La scurt timp după ce bărbaţii au fost azvârliţi afară, gălăgia din 
tavernă a revenit la un zumzăit liniștit. Mama s-ar fi înfuriat la culme 
dacă i-ar fi văzut pe derbedeii ăştia din Strâmtori aruncând negustori 
din Marea Nenumită în noroi, de parcă ar fi fost nişte resturi stricate. 

De asta îi fusese teamă. De asta se temea întregul Consiliu al 
Comerţului din Bastian. Că într-o zi, Strâmtorile își vor obține 
independenţa. Și când avea să vină acea zi, va începe lupta pentru 
apele care atâta vreme fuseseră numai bune de exploatat. 

Saint a avut dreptate când spusese că lucrurile erau pe cale să se 
schimbe. Însă în ce direcție urma să bată vântul, rămânea de văzut. Nu 
m-am simţit niciodată cu adevărat învinsă de mama până în momentul 
în care am văzut pana în biroul conducătorului Breslei Giuvaiergiilor şi 
am înţeles cât de covârșitoare îi era puterea. Singurul lucru cu care o 
puteam compara era noaptea petrecută pe Riven în timpul furtunii. Cât 
de mică mă simţisem atunci! Cât de insignifiantă! 

Văzusem cu ochii mei ce fel de putere generau banii din Marea 
Nenumită. Bănuiam că Strâmtorile abia prinseseră gustul, însă când 
timonierii aveau să piardă contracte în favoarea negustorilor născuţi 
în Strâmtori, iar comercianții din Bastian prindeau de veste, lucrurile 
vor scăpa de sub control. lar Holland asculta la fiecare ușă. 
Dintotdeauna a fost așa. 

Camera pe care o închiriase Saint nu arăta diferit de cabina de pe 
Riven. Era simplă, fără niciun fel de decorațiuni. Două paturi mici, 
acoperite cu pături neasortate, și încă un culcuş pe podea, la perete. 

De unul dintre paturi era agăţat tubul cilindric de pe Riven. Singurul 
lucru pe care Saint nu voia să-l lase să se scufunde. Singurul lucru pe 
care îl lua când acosta într-un port. Harta aceea conţinea o viziune 
despre viitorul Strâmtorilor care era reală. Sfâșietor de reală. Porturi 
aglomerate și case de comerţ prospere. Corăbii pline ochi de marfă și 
bresle cu care se putea negocia. 

Când luasem miezul-de-noapte, crezusem că numai eu o puteam 
distruge pe mama, însă mă înşelasem. Puterea i se întindea dincolo de 
comerțul cu nestemate sau piatra pe care o căpătase de la mine. Visul 
ei era să cucerească toate țărmurile. Nimeni nu-i putea stăvili foamea. 
De-a lungul timpului, îi văzusem pe sărmanii care se ridicaseră 

împotriva ei, complotând în speranţa că o vor detrona. Nu-și întâlnise 
încă rivalul, dar simţeam că avea să o facă de îndată ce visul pe care 
Saint îl aşternuse în cerneală urma să devină realitate. 

Aveam să mă asigur că asta seva întâmpla. 

Acest comerciant apărut de nicăieri și înconjurat de legende era un 
inamic despre care nici nu știa că există. lar lui probabil nici nu-i păsa 
de Holland, marea comerciantă de nestemate din Marea Nenumită. Nu 
a încercat niciodată să ia ceva de la cineva sau să joace lumea pe 
degete. Încerca doar să pună pe picioare un viitor sigur. 

M-am uitat în oglinda mică atârnată deasupra vasului cu apă. La 
reflexia mea. Trăsăturile mi s-au conturat când am pășit în lumina lunii 
ce pătrundea pe fereastră. Am scos încet pumnalul din teacă și mi-am 
înfăşurat coada în jurul încheieturilor degetelor până când o 
strângeam cu putere în pumn. 

Holland nu putea fi învinsă cu o singură vânzare. Și nici pedepsită 
pentru ce făcuse. Mai ales când deţinea fiecare cufăr de bani din Ceros 
până în Bastian. Dar am realizat în acel moment că soarta m-a purtat 
pe corabia singurei persoane care ar putea fi în stare să transforme 
cele mai rele coşmaruri ale mamei în realitate. 

Am apăsat lama pumnalului pe coadă şi am început să o tai încet, 
uitându-mă în oglindă. În ochi aveam o expresie goală, cu care nu eram 
obişnuită. Un fel de hău nesfârșit. Însă în loc să mă sperie, m-am gândit 
pentru prima dată că poate aş putea umple acel spaţiu cu orice îmi 
doresc. 

Am terminat de tăiat și am rămas în faţa oglinzii, cu mâinile 
atârnate pe lângă corp. Părul era inegal: într-o parte, vârfurile îmi 
ajungeau până la bărbie, iar în cealaltă, până aproape de umăr. Holland 
ar fi zis că arăt ca o sălbatică. Gândul m-a făcut să zâmbesc. 

În spatele meu, uşa s-a deschis şi am încremenit când am văzut 
reflexia lui Saint pe suprafaţa lucioasă. Lumina de pe hol era aurie, 
precum mierea, spre deosebire de strălucirea rece a lunii. Ne-am uitat 
unul în ochii celuilalt în oglindă, apoi privirea i-a coborât pe mâinile 
mele, încleştate în continuare în jurul cozii tăiate, şi pe pumnalul cu 
care o retezasem, înainte să intre. 

Acum că era şi el aici, camera mi se părea şi mai mică. Îşi ţinea haina 
în mână şi avea părul dat într-o parte, de parcă și-ar fi trecut o mână 
prin el în timp ce urca scările. Însă ochii aveau aceeaşi strălucire de 
gheață care sclipea în întuneric. 

A închis ușa și a aruncat haina pe unul dintre paturi cât mi-am pus 
pumnalul la loc. Am așezat coada pe măsuţa pe care se afla vasul cu 
apă. 

Saint a traversat camera cu pași măsuraţi, s-a oprit de cealaltă parte 
a oglinzii şi s-a rezemat cu un umăr de perete. Îi simţeam privirea cum 
trece de la coadă la curea, unde pumnalul era înapoi în teacă. li 
simţeam privirea peste tot. 

— Cine te caută? 

M-am gândit să-l mint. Să-i spun o altă poveste decât cea reală. Însă 
dacă Saint era dispus să-l înfrunte pe Zola pentru mine, atunci nu mă 
aşteptam să-l văd îngrijorat când aveam să-i împărtășesc că sunt fiica 
fugară a unei comerciante. 

— Mama, am spus. 

A aşteptat să continui, cu aceeași expresie gânditoare pe chipul 
impasibil. 

— E o comerciantă de nestemate. Una foarte puternică. 

— Cine e? 

M-am gândit din nou să mint. 

— Holland. 

Nu i-a plăcut răspunsul. A strâns din buze, însă nu și-a dezlipit ochii 
de pe mine. 

— De ce fugi de ea? 

Mi-am muşcat buza de jos, amintindu-mi cum mi-a îngheţat sângele 
în lumina candelabrelor din biroul mamei. Felul în care mă privea 
portretul tatei. 

— Pentru că mi-a ucis tatăl. 

În mare parte, era adevărat. Asta m-a îndemnat să deschid caseta și 
să fur miezul-de-noapte. De aceea mă dusesem la Simon, însă nu eram 
pregătită să vorbesc despre piatra din buzunar. 

Saint şi-a încrucişat braţele la piept și a ridicat din sprâncene, de 
parcă încerca să înţeleagă ceva. 

— Va trimite oameni să mă caute, am spus, şi nu se va opri până nu 
mă găseşte. 

— Zola ştie? 

Am clătinat din cap. 

Într-un final, urma să afle pe ce corabie mă urcasem. Nu aveam nicio 
îndoială. lar asta însemna că Zola mergea pe un drum care ducea într- 
un singur loc. Răzbunarea lui Holland. 

Deodată, mi-a trecut prin minte gândul că și Saint şi Clove ar putea 
ajunge să-i fie dușmani. Un fior mi-a străbătut șira spinării. 

— Dar tu? 

M-am uitat spre mâna lui plină de cicatrici, sperând că pot schimba 
o întrebare pe alta. 

— Tu de ce fugi? 

Și-a scos mâna de sub cot și a întors-o, ca şi când ar fi inspectat-o. 
După o tăcere îndelungată, a vorbit. 

— Aveam doisprezece ani. Şi Clove tot atât. 

Și-a ridicat privirea şi m-a găsit în întuneric. Abia când i-am auzit 
glasul mi-am dat seama că n-am crezut că o să-mi răspundă. Am 
încremenit, convins că orice mișcare l-ar putea întrerupe. 

— Ne duceam pe mare să pescuim cu taţii noștri și echipajul lor, iar 
eu ajunsesem primul la docuri în dimineaţa aceea. Era primul an în 
care ne lăsau să venim cu ei, însă nu pentru a învăţa să pescuim, ci să 
navigăm. Taţii noștri își doreau ca noi să devenim comercianţi 
adevăraţi şi să navigăm într-o zi sub propria stemă. 

S-a oprit, încercând să-și adune gândurile. 

— Existau reguli. Unele pe care le urmaseră și bunicul meu, și 
bunicul lui înainte. Exista o ordine a lucrurilor.Un echilibru între noi și 
mare. Dar eu nu credeam cu adevărat în asemenea superstiții. 

Mi-a trecut prin minte imaginea șiragului de pietre de la hubloul 
corabiei, urmată de cea a pumnalului însângerat cu care se tăiase Saint. 
Am revăzut picăturile de sânge prelingându-se în apă. 

— Tata mă trimisese mai devreme la docuri ca să adun năvoadele, 
deoarece urma să pescuim lângă un recif îndepărtat, unde eu și Clove 
nu mai fusesem. Am ajuns pe barcă și am văzut-o imediat. O ciocârlie. 
Zăcea moartă pe punte. Era chiar în faţa timonei, semn că nu ar trebui 
să ieși în larg. 

Vocea lui a devenit mai gravă. 

— Dacă ar fi găsit-o oricare alt membru al echipajului, n-am fi 
ridicat ancora în acea dimineață. Însă nu a văzut-o nimeni. 

Mi-am dat seama încotro se îndrepta istorisirea și mi s-a făcut dintr- 
odată rău. 

— Credeam că superstiţiile sunt doar poveşti, că nu înseamnă nimic. 
Voiam să ies în larg, aşa că am luat-o şi am aruncat-o în apă înainte să o 
vadă cineva. Nici nu am ezitat. Câteva ore mai târziu, ne-am trezit în 
ochiul unei furtuni. A venit de nicăieri, de parcă s-ar fi născut din valuri 

şi nu ar fi venit din cer. Atunci am știut. Am știut exact ce va urma. 

S-a oprit din nou. 

— Tatăl lui Clove ne-a încuiat în cală, iar furtuna a durat ore în șir. Îi 
auzeam ţipând. Alergând pe punte. Într-un final, vasul a început să se 
rotească. Nu știu de câte ori. Când în sfârșit totul s-a terminat, am 
reușit să descuiem cala şi să urcăm pe punte, dar toți dispăruseră. 
Absolut toți. 

Obrazul mi-a fost brăzdat de o singură lacrimă, dar nu am clipit. Mă 
privea atât de intens, încât nu am vrut să-l lipsesc de această ancoră. 
Nu-mi dădeam seama ce simţea. Poate că spusese povestea asta de 
sute de ori, dar aveam senzaţia că nu fusese rostită niciodată cu voce 
tare. Nu în felul acesta. 

— A durat câteva zile, însă i-am spus într-un sfârșit adevărul lui 
Clove. Apoi l-am împărtășit familiilor membrilor echipajului. Sătenii nu 
m-au iertat niciodată. Toţi mi-au întors spatele, m-au exilat. Toţi în 
afară de Clove. 

Explica multe. De ce Saint și Clove nu formau un echipaj ca oricare 
altul. De ce era atât de important pentru Saint să obțină licenţa. 

— Şi acum respecţi regulile, am spus. De aceea navighezi pe furtuni. 

A dat aprobator din cap. 

— Mi-am dat viața mării. Nu mă vatrăda niciodată. 

Credea ce spunea. Întru totul. Puteam vedea asta în ochii lui, ca o 
confirmare. 

— Ne-am făcut un plan: să venim în Ceros, să găsim o corabie și să 
ne luăm licenţa. 

A tăcut, iar atmosfera a devenit apăsătoare. 

Ştiam unde vrea să ajungă - la mine. Nu făceam parte din plan. 

— Înţeleg dacă nu vrei să mă iei la bord. Voi găsi un alt echipaj. 

— Ba da, vreau, a răspuns el, mai repede decât mă aşteptam. 
Amândoi vrem. 

Nu știam dacă s-a corectat din respect pentru Clove sau pentru a se 
proteja. Se putea simți o tensiune între noi, iar Saint nu se pricepea să 
o ascundă. 

M-am apropiat de el și i-am studiat chipul, iar ochii lui m-au 
măsurat din cap până în picioare, larg deschişi şi la fel de sinceri. 

— Sunt obișnuită să fiu folosită, Saint. 

Nu intenţionasem să rostesc cuvintele pe un ton atât de firav. 

— Însă nu-mi dau seama ce vrei mai exact de la mine. 

— Nici eu, a spus el încet. 

Răspunsul lui m-a surprins atât de tare, încât aproape că mi-am 
pierdut echilibrul, dorindu-mi să nu fi micşorat spaţiul pe care îl 
pusese între noi. Deodată, mi-a venit să plâng. Din pricina cuvintelor 
lui sau a oboselii. Nu eram sigură. Nu-mi păsa. Însă era atât de bine să 
ți se spună adevărul, pur şi simplu. Era precum răsăritul după o noapte 
eternă. 

Mă privea la fel de intens. De parcă îmi aştepta reacția. 

— Ce nume poartă acest sentiment care nu-mi dă pace? 

A vorbit din nou înainte să iau o hotărăre. 

— Cel care mă face să nu vreau să pleci? 

Am clătinat din cap. 

— Nu ştiu. 

Eram sinceră. Nu știam de ce Saint părea o răsuflare de care 
uitasem că aveam nevoie. De ce îl simțeam ca pe o greutate care îmi 
apăsa pieptul. 

— Nu... vreau, a spus el. 

— Ce? 

— Să pleci, 

Nu-l cunoşteam pe acest Saint. Cel care îmi cerea să nu plec, în loc să 
ocolească adevărul ca și când nu ar ști ce vrea. Cel căruia nu părea să-i 
pese dacă îmi arăta fiecare fisură din armura lui. 

A întins mâna spre mine și mi-am impus să rămân pe loc. Inima mi- 
o luase la goană în așteptarea atingerii lui. Mi-a mângâiat buzele cu 
degetul mare și mi-a ridicat bărbia spre el. l-am simţit vârfurile 
degetelor pe gât, apăsându-mă uşor în locul în care pulsul mi-o luase 
razna, iar liniştea din încăpere a fost spulberată de respirația mea 
sacadată. 

Dar Saint părea calm, deloc afectat de faptul că mă atingea. Din nou. 
Că în orice moment avea să mă sărute. De parcă s-ar fi hotărât fix în 
momentul ăla și asta era. Asta era tot ce mai conta. 

Din pricina întunericului aproape de nepătruns, mi-am dat seama 
cât de mult micșorase distanţa dintre noi abia când gura lui a găsit-o 
pe a mea, iar anticiparea a culminat cu un foc dogoritor care mi-a 
înstăpânit întregul corp. Şi-a întredeschis buzele și i-am simţit 
răsuflarea pe piele, neașteptat de delicată. Mâna i-a alunecat spre ceafa 
mea, trasându-mi o dără fierbinte pe obraz. 

Mă săruta cu grijă, de parcă își propusese să-și aducă aminte pentru 

totdeauna momentul acesta, iar când i-am răspuns pătimaș, și-a lipit 
trupul de al meu. 

Ceva în mine a revenit la locul său. O bucăţică rătăcită din sufletul 
meu fragmentat în acea zi în Bastian. Nu ştiam ce facem. Sau ce urma 
să se întâmple. Însă noi doi - ne potriveam cumva. 

Sunetul pașilor tropăind în sus pe scări l-a convins să pună capăt 
sărutului şi să se îndepărteze de mine, iar degetele i-au alunecat din 
părul meu, lăsându-mă cu respiraţia atât de întretăiată, încât mă 
simţeam ameţită. Când s-a deschis ușa, Saint era deja în partea opusă a 
camerei. În prag a apărut Nash, cu Daya în urma lui, care stătea cu o 
mână pe spatele ucenicului, de parcă l-ar fi ghidat spre uşă. 

— Nu ţine la băutură, a spus ea pe un ton sarcastic și a așezat un set 
de lenjerie pe unul dintre paturi, fără să se uite la noi. M-am gândit că 
aveţi nevoie de un pat curat. 

Într-un final, mi-a aruncat o privire, ştergându-şi mâinile pe şorţ. 

— Mai ai nevoie de ceva? 

Întrebarea era pentru Saint. 

— Nu, a răspuns el. 

Nash și-a târât picioarele spre grămada de pături de pe jos și s-a 
trântit pe podea, fără să-și scoată cizmele. S-a întors cu faţa la perete, 
iar Daya a ieșit pe uşă, făcându-i loc lui Clove, care a intrat şi și-a dat 
jos cămașa. Mâneca deschisă la culoare era plină de sânge, însă el nu 
părea deranjat de rana deschisă de pe braț. 

Am început să ne mișcăm cu toţii prin întuneric, iar zgomotul 
cizmelor care loveau podeaua și al curelelor agățate la marginea 
patului se împletea cu imaginea pe care nu mi-o puteam scoate din 
minte. Felul în care mă privise Saint. Felul în care mă sărutase. Fusese 
atât de sigur pe el! 

Clove s-a urcat în unul dintre paturi, iar când am luat lenjeria lăsată 
de Daya pentru a încropi unul nou, Saint mi-a luat-o din mâini fără o 
vorbă. Nu a spus nimic cât a despăturit-o pe jos și s-a întins. 

Am rămas pentru un moment în picioare, uitându-mă prin camera 
întunecată, iar apoi m-am urcat în celălalt pat, învelindu-mă în pături. 
Am închis ochii și am inspirat adânc, știind ce aveam să simt: esenţa 
oceanului. Saint. 

Mi-am pus degetele pe buze. Încă îi simțeam gura blândă şi caldă. 

Nu știam exact în ce mă băgasem intrând în taverna din Dern, dar 
ceva în legătură cu acel moment m-a făcut să simt că îl așteptasem 

toată viaţa. De parcă fiecare pas pe care l-am făcut de când plecasem 
din biroul mamei avea să ducă mereu într-un singur loc - exact aici. 

25. ISOLDE 


Rana de pe braţul lui Clove era suficient de adâncă încât să necesite 
copci, însă el nu părea câtuşi de puţin îngrijorat. 

— Nu te mai mişca! i-a strigat Saint, strângând acul plin de sânge 
între degete. 

Taverna era din nou goală, cu excepţia proprietarului și a Dayei, 
despre care realizasem că e soţia lui Griff. Îmi dăduse nişte haine noi 
care să nu trădeze de unde sunt și, de asemenea, insistase ca rana lui 
Clove să fie cusută. Însă navigatorul nu a lăsat-o să-l atingă. Singurul 
care avea voie să se apropie de rană era Saint. 

Daya s-a întors cu un bol de porțelan plin cu apă caldă, iar Saint a 
terminat de cusut rana şi a rupt aţa cu dinţii înainte să o lege. Pielea 
era roșie și inflamată, însă, din fericire, lama nu atinsese osul. 

M-am întrebat de câte ori şi-au cusut el și Clove rănile. Legătura lor 
era mai veche și mai strânsă decât bănuisem, de o profunzime care 
presupunea mai mult decât nişte întâmplări trăite în copilărie. Erau 
legaţi unul de altul în feluri invizibile cu ochiul liber. 

Nu reușisem să dorm mai mult de două ore azi-noapte. Stătusem 
trează în pat, derulând momentul respectiv în minte de nenumărate 
ori. Mâna lui Saint în părul meu. Atingerea buzelor lui. Acele cuvinte pe 
care le-a rostit - Ce nume poartă acest sentiment? 

Tot nu aveam un răspuns. 

— De v-ar vedea taţii voştri! a mormăit Griff, ştergând barul cu un 
prosop umed în timp ce Saint se spăla pe mâini. 

Daya a încercat să se încrunte, însă pe buze îi apăruse un zâmbet. 

— Ar fi ai naibii de mândri! a spus ea. 

Griff a dat aprobator din cap, de parcă ar fi vrut să spună același 
lucru. 

— Nu vă vor lăsa în pace, am zis, dându-i lui Clove un prosop curat. 
Negustorii ăia vor vrea să dea un exemplu, mai ales acum, când 
Consiliul Comerţului a început să acorde licenţe. 

Ceea ce nu le spusesem era că-i recunoscusem pe negustori. Erau 
cei care mă urmăriseră prin piaţă și nu mă îndoiam nici pentru o clipă 
că intraseră în tavernă pentru a mă căuta. 

Clove a apăsat prosopul pe rană, gemând. Avea buza spartă și pe 
obraz îi apărea o vânătaie, însă se putea și mai rău. Ar fi putut fi 

înjunghiat în burtă. 

Daya și-a pus mâna în şold. 

— Ce ziceţi de un mic-dejun înainte de plecare? 

— Doar ceai, a răspuns Saint. 

— Bine! 

A oftat exasperată și s-a dus în bucătărie. 

Saint s-a așezat lângă mine, fără să mai încerce să menţină distanţa, 
cum proceda înainte. Nu avea neliniștea rigidă pe care mă așteptasem 
să o văd la el în această dimineaţă, reținerea cuiva apăsat de regrete. 
Poate pentru că îl asigurasem că rămân alături de ei. Sau poate pentru 
că dăduse glas cuvintelor nespuse, așa cum ai elibera un animal 
sălbatic din cușcă. N-avea niciun rost să pretindem că-l puteam închide 
la loc. 

Clove și Saint îşi petrecuseră dimineaţa discutând ce vom face în 
continuare. Vom merge în Dern, își vor plăti din datorii şi vor semna 
contracte. Peste trei săptămâni, urma să ne întoarcem în Ceros pe 
Aster şi abia atunci puteau începe cu adevărat negoţul. Însă datoria 
față de Henrik rămânea în continuare o problemă. 

Ușa de la intrare a râcâit podeaua inegală, iar Griff a strigat din 
bucătărie: 

— Primim oaspeţi doar la han! Taverna se deschide peste câteva 
ore. 

— Atunci iau o cameră. 

Am Încremenit la auzul vocii familiare și am simţit un fior pe şira 
spinării. 

Zola. 

Uşa s-a închis, amuţind zarva de afară, şi m-am întors în scaun 
pentru a-l vedea. Silueta înaltă și slabă era învăluită de haina lungă și 
neagră, iar tivul se legăna deasupra podelei în timp ce se îndrepta spre 
noi. Nu cu pașii apăsaţi ai unui om furios, așa cum m-aș fi aşteptat. De 
fapt, părea chiar relaxat. 

Saint s-a ridicat, lăsând prosopul pe bar, apoi s-a așezat intenționat 
în faţa mea. Nu a spus nimic, dar tăcerea care se lăsase în tavernă 
vorbea de la sine. Nu era o întâlnire politicoasă și amicală între doi 
rivali. 

Deja apucasem mânerul pumnalului de la spate, iar Clove şi-a tras 
mâneca peste rană şi s-a ridicat de pe scaun. 

Din spatele lui Saint, l-am urmărit pe Zola cum înainta plictisit 

printre mese. Nu exista nimic ameninţător în atitudinea lui, nicio urmă 
de furie la vederea mea. De parcă m-a găsit exact unde se aștepta. Nu-l 
zăream nici pe Burke, navigatorul care era mereu cu el. Mă întrebam 
dacă venise singur. Probabil că nu. 

— Pari surprins să mă vezi. 

Zola s-a oprit la câțiva metri distanţă, dar nu vorbea cu mine. Se uita 
la Saint. 

— Am ajuns la prima oră și am văzut-o pe Riven ancorată. M-am 
gândit să te găsesc pentru a sărbători împreună. 

Clove a făcut un pas ameninţător spre el, însă Zola l-a ignorat. A scos 
un sul de pergament legat cu o panglică de catifea roșie, la fel precum 
cel primit de Saint de la Consiliul Comerţului. 

— Recunosc că am fost puţin supărat că ai primit licenţa cu o zi 
înaintea mea. 

Apucasem bine pumnalul și îl strângeam în mână, pregătită. 

— Am mai auzit şi că Riven şi-a luat un nou dragor. 

S-a uitat la mine. 

Saint nu a zis nimic, însă eram sigură că se gândea la cine îi dăduse 
de veste. Cu siguranţă nu Emilia. Atunci cine? 

— Se pare că o mână retezată îți dă drumul imediat la limbă, a rânjit 
Zola. 

Lander, mi-am dat seama. Comerciantul care încercase să-l înşele pe 
Saint se răzbuna în singurul fel pe care-l știa. În singurul fel în care 
putea. 

Zola s-a uitat apoi spre Griff, care încă se agita în spatele barului. 

— Zău așa, Griff, chiar nu vrei să-mi dai şi mie o cană de ceai? 

Saint a făcut semn cu bărbia spre ușa de la bucătărie, unde Daya ne 
urmărea prin fereastra mică, semnalându-i lui Griff că e timpul să se 
retragă. Bărbatul a plecat fără un cuvânt în plus şi nu a mai revenit. 

— Se pare că-mi lipsește niște marfă, a continuat Zola. Am observat 
asta exact când ai plecat din Dern. Ce coincidenţă, nu? 

— Am putea spune acelaşi lucru, i-a trântit-o Clove. 

Zola a râs. Nici măcar nu avea de gând să nege că furase 
nestematele. 

— Cred că așa se mai întâmplă cu marfa ilegală. 

— Ce vrei, Zola? l-a întrebat într-un final Saint, pe tonul lui calm și 
grav. 

Celălalt timonier a tras scaunul de la masa de lângă el, s-a așezat și 

şi-a depărtat picioarele bine înfipte în podea, lovindu-și ușor genunchii 
cu licenţa. 

— Aş vrea să-mi Înapoiezi dragorul. 

— Atunci întreab-o chiar tu pe fată! Dacă vrea să se întoarcă pe 
Luna, nimeni n-o oprește. 

Dar Saint tot nu s-a mișcat din fața mea. 

— Mi-e teamă că nu e atât de simplu. 

A mai scos un pergament din haină. Acesta era împăturit într-un 
dreptunghi, iar când am văzut pata de cerneală din colţ, am înghiţit în 
sec, 

Un zâmbet răutăcios a înflorit pe buzele lui Zola. L-a deschis, 
fluturându-l în aer. 

— A semnat un contract. 

Saint a înţepenit în faţa mea. Clove a înaintat spre Zola și a înșfăcat 
documentul. L-a citit repede, apoi s-a uitat la mine. Mi-a aruncat o 
privire care mi-a furat ultima urmă de căldură din trup. 

— E adevărat, a spus Zola. 

Clove nu l-a contrazis. 

— Nu e valid. 

M-am ridicat, am luat contractul din mâna lui Clove şi l-am aruncat 
pe masă. 

— A devenit valid din momentul în care am obţinut licenţa. De acum 
încolo, contractele mele sunt gestionate de Consiliul Comerţului. 

Am aşteptat ca Saint să-l corecteze, dar a rămas tăcut. Și-a încleştat 
maxilarul în timp ce îl aţintea cu privirea pe Zola. 

— E ori membru al echipajului, ori marfă. Care dintre ele? a întrebat 
Clove. 

— Ambele variante sunt corecte. Pentru buzunarele mele, e marfă. 
În ochii Consiliului Comerţului, e membru al echipajului. 

Contractul fusese doar o metodă de a se acoperi, dar și modul prin 
care mă lega de corabia lui. Dacă era suspectat de ceva, contractul 
demonstra că eram doar un dragor, însă atunci când urma să mă vândă 
lui Oliver Durant, avea nevoie de acordul de transport de la Simon 
pentru a fi plătit. Cine ştie câți magi ai nestematelor fuseseră vânduți 
în acest fel? 

— Contractul e semnat pe numele Eryss, iar ea nici măcar nu există, 
am punctat. 

— Şi vrei să le spui tu asta reprezentanţilor Consiliului Comerţului 


-176 


sau să o fac eu? 

Mi-am dat în sfârşit seama că planul lui era bine pus la punct. 

— Membrii echipajului meu vor spune că te știu drept Eryss. Le poţi 
demonstra contrariul, dar apoi te vor întreba cine eşti cu adevărat. 

Cumva, Zola pusese totul cap la cap. 

— Mi-am dat seama cine ești când negustorii din port au început să 
întrebe despre fiica fugară a lui Holland. Nu ţi-aș fi permis niciodată să 
pui piciorul pe corabia mea dacă aș fi știut că îl înfurii pe cel mai 
periculos comerciant din Marea Nenumită. 

M-am holbat la el. 

— M-ai cam băgat în bucluc, Isolde. Ai putea măcar să-mi asiguri 
banii pe carei-aș lua pe tine. 

Expresia calmă a lui Saint dispărea treptat. Firește că nu se 
așteptase la o asemenea întorsătură de situaţie. 

— E o hoaţă, să știi, a continuat Zola. 

Saint a scrâșnit din dinţi. 

— Nu poate fura ceva ce nu-ți aparține. Nestematele erau ale mele. 

— Nu mă refer la berilul roşu, Saint. 

S-a întors spre mine. 

— Nu-mi spune că nu i-ai zis. 

Am început să tremur, simțind din nou un fior pe șira spinării. 
Aflase cumva și despre miezul-de-noapte. 

— E o problemă de care n-ai nevoie pe cap. Crede-mă! a oftat Zola. 
Dă-mi-o Înapoi şi ne vom preface că nici nu... 

— Nu! a spus Saint, fără ezitare, întrerupându-l pe Zola. 

Răspunsul lui m-a lăsat fără suflu şi abia atunci am putut admite că 
mi-a fost teamă că avea să fie de acord. Că ar renunţa la mine de îndată 
ce ar afla că nu am fost complet sinceră cu el. 

— Ai idee cât m-a costat? s-a răstit Zola. 

— Nu-mi pasă. 

Saint şi-a luat haina de pe spătarul scaunului și s-a îmbrăcat cu ea. 

— Nu poţi face nimic. Legile trebuie respectate. Dacă mă ataci, 
Consiliul Comerţului îţi va arunca licenţa în foc. 

Privirea amenințătoare a lui Zola mi-a demonstrat că Saint avea 
dreptate. Nu putea pur și simplu să mă ia fără a implica și Consiliul 
Comerţului. 

— Faci o greşeală! l-a avertizat Zola. Voi depune o reclamaţie peste 
câteva ore, iar apoi Consiliul Comerţului te va căuta pentru răpirea 

unui dragor cu un contract deja existent. 

— Mai vedem. 

Zola a rămas neclintit pentru un moment, apoi s-a ridicat şi a strâns 
contractul în mână. 

— Ne bagi pe amândoi în bucluc, să ştii. 

— Poate. 

Celălalt timonier s-a înroșit la față. Era supărat. Furios, chiar. 

— Am auzit şi alte lucruri în Sowan, a continuat el, vorbind rar și 
măsurat. Am aflat despre fermiera drăguță și fata ei. Cea care vă vinde 
rachiul. Ştiu şi despre corabia care vă așteaptă în Dern. 

Atitudinea calmă pe care o afișase Saint până atunci a dispărut într- 
o secundă. Acum clocotea de furie. Umplea încăperea, palpabilă în aer. 
Situaţia scăpa repede de sub control. 

— Uite, am spus, ieşind din spatele lui Saint. 

— Nu... scoate... o vorbă. 

Tonul grav al lui Saint m-a făcut să încremenesc. Nu se uita la mine. 
Nu știam dacă avea să o mai facă vreodată. 

— N-o săte apropii de lanurile alea! i-a spus el lui Zola. 

— Nu? 

— Nu, a răspuns Clove. Pentru că, dacă o faci, nu numai că îţi vom 
tăia beregata și te vom arunca undeva unde nici măcar refluxul nu te 
va aduce la mal, ci îţi vom lua corabia și o vom duce în cel mai adânc 
punct al mării, cu tine și echipajul tău la bord. 

A mai făcut un pas înainte. 

— Îi vom da foc, apoi vom privi de pe Aster cum fiecare dintre voi 
alege în ce fel va muri. 

M-am uitat la Saint şi Clove, simțind un gol în stomac. Vorbeau 
serios. 

Zola mi-a surprins privirea. 

— Drăguţa mea, nu cred că ştii în ce te-ai băgat. 

S-a ridicat, iar haina a fluturat din nou împrejurul lui. 

Când a văzut că nu răspund, i-a zâmbit încă o dată lui Saint şi s-a 
întors pe călcâie, traversând camera și ieșind din tavernă. 

Saint şi Clove au rămas tăcuţi. Se auzea numai clipocitul scos de 
câteva picături de apă, undeva prin tavernă. 

— Trezeşte-l pe idiot! a mormăit Saint, făcând semn spre scările 
care duceau în camera unde Nash încă dormea. Și nu-i spune lui Griff 
nimic, cel mai bine e să nu-l implicăm. Ne vedem acolo. 

— Unde? am întrebat, uitându-mă când la el, când la Clove. 

— Nu cred că ai dreptul să pui întrebări. 

Răceala din vocea lui Saint m-a țintuit pe loc. Şi-a încheiat haina, cu 
ochii fixaţi în podea. 

— Hai! 

L-am ascultat, îndreptându-mă spre ușă şi gândindu-mă că Zola ar 
putea apărea oricând cu pumnalul scos. Dar Saint avea dreptate. Nu 
putea face nimic. Nu încă, cel puţin. 

Am ieșit pe stradă și am auzit ușa trântindu-se în spatele nostru. Am 
inspirat adânc. 

— Saint... 

— Nu! 

Cuvântul se agăța de mine precum o piatră de moară. 

A început să meargă în tăcere, iar eu l-am urmat, uitându-mă lung la 
cusătura de pe mijlocul hainei. Umerii laţi întindeau materialul și se 
ridicau cu fiecare respiraţie, în timp ce ne strecuram prin mulțime, în 
direcția opusă față de port. 

Nu am mers pe poduri. Prea ușor de identificat acolo, m-am gândit. 
În schimb, am luat-o pe străduţele șerpuitoare până când mi s-a făcut 
greață, ameţită de drumul întortocheat. Aleile deveneau din ce în ce 
mai înguste, dar am ajuns în cele din urmă într-un cartier în care 
clădirile erau atât de apropiate unele de altele, încât lumina soarelui 
abia pătrundea pe stradă. 

Feţe întrebătoare ne priveau prin ferestrele întunecate. În aer se 
simţea o duhoare ostilă. 

— Unde suntem? l-am întrebat în șoaptă. 

Am surprins un chip la una dintre ferestre. 

El a continuat să meargă. Nici măcar nu se obosea să verifice dacă 
țin sau nu pasul cu el. 

— Elias, am spus, folosind numele cu care se prezentase în Dern. 

Numele lui adevărat. 

A încetinit puţin. 

— Undeva unde nimeni nu ne va căuta, a răspuns el. În Strânsoare. 

26. SAINT 


Singurul motiv pentru care încă mai respiram era lumina zilei. 

În timp ce Strânsoarea ne înghiţea în măruntaiele sale, a început să 
plouă, însă am continuat să înaintăm pe încâlceala de vene sinuoase 
ce-i formau coridoarele sufocante. În acest cartier mic trăiau mai mulți 
oameni decât în întregul North Fyg, fiecare clădire fiind ticsită cu 
apartamente în care locuiau mai multe familii, adulţii lucrând la docuri 
sau pe mare. Așadar, majoritatea locatarilor erau copii. lar ei erau cele 
mai loiale ființe din orice sat sau oraș. 

Dacă Zola ar fi venit la tavernă mai devreme, înainte de răsărit, nu 
sunt sigur dacă ameninţarea cu pedeapsa Consiliului Comerţului l-ar fi 
oprit să ne atace. Dar în lumina zilei erau ochi care îţi vedeau păcatele. 
Ştia şi el asta, prin urmare nu avea de gând să riște să-şi piardă licenţa 
primită cu doar câteva ore înainte. 

Silueta Isoldei mă urmărea ca o umbră amenințătoare. Nu vorbeam, 
pentru că nu ştiam ce aş fi putut spune. Nu încă. Avusese ocazia să-mi 
spună adevărul. Avusesem încredere în ea, deși nu mi-o câștigase pe 
merit. Şi în timp ce coteam pentru ultima oară spre o stradă circulară 
care se termina într-o fundătură, am ştiut că făcusem o greşeală uriașă. 
Întrebarea era ce aveam de gând să fac în privinţa asta. 

Pe peretele de gresie se afla o ușă albastră care abia se mai ţinea în 
balamale. Încuiai o ușă în Strânsori doar dacă voiai să arăţi tuturor că 
un loc e luat. 

Simţeam ochii cartierului aţintiţi asupra mea în timp ce îmi scoteam 
cheia din buzunar. 

— Saint, a spus Isolde precaută. 

— Nu aici, am zis, ridicând privirea spre fereastra de deasupra 
noastră. 

Aveam încredere în copiii din Strânsoare să păzească ușa, dar nu 
voiam să tragă cu urechea. 

Isolde a tăcut, iar eu am întors cheia în broască și am deschis ușa. 
Apartamentul gol era întunecat din cauza norilor grei de furtună care 
înghițiseră razele soarelui. Răpăitul ploii se auzea de la etaj, unde 
ferestrele erau sparte. 

Am așteptat să intre, apoi am încuiat ușa. 

Apartamentul făcea parte din înțelegerea pe care o încheiasem după 

ce plecasem din Cragsmouth, iar într-o bună zi avea să fie biroul 
nostru, departe de ceilalți comercianţi și sânge-săraţi. Nimeni nu venea 
în Strânsoare decât dacă trebuia, iar banii pe care-i puneam în mâinile 
întinse ale cartierului ne dădeau siguranţa că, oricine ne-ar fi căutat, 
nu ar fi găsit acest loc. 

Mi-am deschis haina, lăsând aerul curat să-mi răcorească pielea 
umedă. Nu transpirasem numai de la umezeală, ci și din cauza Isoldei. 
Tandreţea de dimineaţă dispăruse, iar tensiunea mi se înfășura în jurul 
gâtului precum o frânghie. Fusesem cel mai mare idiot, iar acum eram 
pe cale să plătesc. 

M-am aşezat pe pervazul ferestrei, cu picioarele încrucișate, apoi m- 
am uitat în sfârșit la ea. Noaptea trecută nu-mi dorisem nimic altceva 
decât să o ating, dar acum îmi era frică şi să mă gândesc la asta. 

Stătea în cealaltă parte a camerei prăfuite, cu mâinile vârâte în 
buzunarele hainei, iar părul proaspăt tuns îi încadra faţa pe diagonală. 
În întuneric, părea să aibă cea mai închisă nuanţă de şaten, însă în 
lumină strălucea precum granatul. 

— Spune-mi tot! am zis cu răceală. Acum. 

— Ar fi trebuit să-ți spun, mi-a răspuns emoționată. Știu că ar fi 
trebuit. 

— Da, ar fi trebuit. 

Cuvintele îmi erau neîndurătoare, însă nu-mi oglindeau nici pe 
departe furia. Eram mai furios pe mine decât pe ea. 

— Nu te-aş fi luat pe Riven dacă aș fi ştiut că ai semnat deja un 
contract. 

— Vorbeşti serios? m-a întrebat ea. 

Am oftat prelung, apăsându-mi fruntea cu degetele. Mă lua o 
migrenă. 

— Nu ştiu, am recunoscut. Așa sper. 

Dacă ar fi fost un simplu angajat, nu aș mai fi stat la discuţie și nici 
nu aș fi ezitat. Legile Consiliului Comerţului erau clare și cine voia să-și 
păstreze licenţa le respecta. Dar fata asta numai simplă nu era. Era un 
mag al nestematelor. Fiica unei comerciante puternice. Și îi dăduse lui 
Zola singurul mijloc prin care o putea controla. 

— Zola nu aruncă vorbe în vânt. Va raporta contractul încălcat la 
Consiliul Comerţului, deoarece știe că nu le vei spune conducătorilor 
breslelor cine ești cu adevărat. Și oriunde am acosta, ne va aștepta o 
citație. 

— Şi ce facem atunci? Ne ascundem aici? 

— Ai vreo idee mai bună? am izbucnit. Nu ne pot da citaţia dacă nu 
ştiu unde suntem. Dacă plecăm din port, suntem prizonieri pe mare. 

Și-a dat părul ud de pe față și și-a dus mâinile la obrajii roşii. 

— În momentul în care voi ieși la lumină, voi fi chemat de Consiliul 
Comerţului, iar când voi ajunge acolo, voi suferi consecinţele răpirii 
tale. Toată munca, tot ce am făcut - am ridicat tonul - va fi în zadar. 

— Atunci mă voi duce singură. Le voi spune ce avea Zola de gând să 
facă. Le voi spune că transportă magi ai nestematelor și... 

— Dacă faci asta, vei fi în pericol! Crezi că e singurul care face trafic 
de magi? Mai bine te duci direct la casa de comerț și te oferi singură 
spre licitaţie. 

— Consiliul Comerţului ori aplică legea, ori n-o aplică. Care-i 
răspunsul? 

Am oftat prelung. 

— Există o diferenţă între ce se întâmplă în Camera de Comerţ şi ce 
se discută în secret. Conducătorii breslelor trăiesc după propriile 
reguli. 

A ridicat mâinile în aer, exasperată. 

— Ce naiba Înseamnă asta? Inventaţi reguli când vă convine? 

Când vă convine. Despre asta era vorba. Noi, cei din Strâmtori. Noi, 
poporul inferior. 

M-am ridicat în picioare. 

— Încetează! Nu te mai preface că e mai bine de unde vii. 

— Nu fac asta. 

— Marea Nenumită e la fel de otrăvită. Locuitorii ei sunt cei care ne- 
au făcut aşa. 

— Aşa cum? 

Am dat din cap. 

— Nu înţelegi. 

— Atunci ajută-mă să înţeleg! 

— N-ai cum! 

Aproape că am râs. 

— Nu vei înţelege niciodată cum merg lucrurile aici, pentru că nu 
ești ca noi! Eşti la fel ca ei şi tot ce știți să faceţi e să /uați! 

Cuvintele erau la fel de tăioase precum o lamă ascuţită pe piele. Nici 
eu nu ştiam dacă le cred. Voiam ca ea să-mi dovedească contrariul. Să- 
mi spună ceea ce nu-mi spusese noaptea trecută la tavernă. Dar în 

timp ce stăteam acolo și ne uitam fix unul la celălalt, nu mi-a oferit 
nicio explicaţie. Şi nu aveam de gând să o rog, aşa cum făcusem înainte. 

Isolde și-a lăsat mâinile să-i cadă pe lângă corp. A tăcut, iar focul din 
ochi i s-a stins. 

— Ştiu că nu te aşteptai la așa ceva când ai decis să mă ajuţi să plec 
din Dern sau când mi-ai oferit un loc în echipajul tău. Am minţit pentru 
a mă proteja, iar acum plătești preţul greșelilor mele. 

Nu am contrazis-o. 

— Nu sunt singurul care va plăti, am spus, gândindu-mă la Emilia şi 
la Hazel, la promisiunea pe care i-o făcusem celei dintâi. Dacă li se 
întâmplă ceva... 

Gândul mi-a frânt vocea şi n-am mai fost în stare să-l închei cu voce 
tare. 

— Ce vrei să fac? Fac orice! 

Mi-am încleștat maxilarul. 

— Vreau să te întorci în timp şi să nu intri în taverna din Dern. 

De data asta, o spusesem din suflet. Din fiecare picătură de sânge 
din venele mele. 

Răpăitul ploii se intensificase, iar un fulger distant i-a luminat faţa 
tristă. Ochii cenușii îi luceau. 

De când pornisem din Cragsmouth, fusesem precum o corabie cu 
cursul prestabilit. ştiam unde mă îndreptam, pentru că eram dispus să 
fac orice ca să ajung acolo. Însă Isolde și motivul pentru care fugise din 
Bastian mă făceau pentru prima oară să mă abat de la curs. Nu mai 
conta dacă aveam licenţa sau o rută ori harta Strâmtorilor. Ce rost mai 
avea vreuna dintre ele, dacă apăruse ceva ce mi le putea lua pe toate? 

Am rămas nemişcat, așteptând să spună ceva și totuși sperând să n- 
o facă. Nu voiam ca vocea ei să-mi trezească intenţiile din noaptea 
trecută. Nu voiam motive care să mă convingă să nu o las în Strânsoare 
şi să plec spre Dern unde mă aștepta Aster. 

Am trecut pe lângă ea şi am urcat la etaj, de unde puteam vedea o 
porțiune mică de mare. Era abia vizibilă din cauza ploii torențiale. 

Orizontul îmi păruse odată infinit. Ca un tărâm nesfârșit de 
posibilități. Dar lumea noastră se micşora: Strâmtorile. Corabia. 
Echipajul. Negoţul. Planul ne includea doar pe mine și pe Clove. Nu 
exista alt viitor în afară de cel pe care îl visaseră taţii noştri. 

Isolde era acum ca o piatră aruncată la apă mică, schimbând forma 
suprafeţei. lar momentul în care o sărutasem îmi pecetluise soarta. 

27. ISOLDE 


Nash nu a fost prea fericit să afle că noua lui închisoare era 
Strânsoarea. El și Clove ajunseseră după-amiază, iar Saint hotărâse să 
rămânem în apartament. Dacă Zola nu ar fi venit în tavernă azi- 
dimineaţă, am fi fost deja în drum spre Dern, iar Nash s-ar fi întors la 
slujba lui, absolvit de păcate. Însă dacă Zola se dusese la Consiliul 
Comerţului, atunci duşmanii lui Saint se înmulțeau cu fiecare minut 
care trecea. 

Să stăm ascunși în Strânsoare nu reprezenta o soluţie. Doar întârzia 
inevitabilul. Citația urma să vină, dar putea fi onorată numai dacă era 
primită. Nimeni nu avea să caute un timonier proaspăt licenţiat într-un 
asemenea loc. 

Ploaia continua să cadă, umplând străzile cu râuleţe care se 
despărțeau şi se reuneau printre crăpături. Întunericul pusese 
stăpânire peste oraș înainte ca soarele să apună, iar furtuna care se 
abătuse asupra orașului ascundea cerul. Pe masa mică se aflau 
bucățele de brânză și câteva felii de pâine pe care Daya i le dăduse lui 
Clove, însă nici măcar Nash nu se atinsese de ele. Nimeni nu avea poftă 
de mâncare când ne aşteptam cu toţii sentinţa. 

Clove stătea în capătul scărilor și cioplea o bucată de lemn. Așchiile 
se strânseseră într-o grămadă la picioarele lui şi-şi ținea capul într-o 
parte, concentrat. Saint nu coborâse de când îmi spusese că și-ar fi 
dorit să nu mă fi întâlnit niciodată. 

Am urcat pe scări și m-am așezat cu câteva trepte mai jos de Clove. 
Mi-am îmbrățișat genunchii la piept. Tubul cilindric stătea pe jos, în 
spatele lui, alături de cureaua de dragor, ambele obiecte aduse de la 
tavernă. 

— Ne-ai cam băgat în belele, dragorule, a spus Clove, cu ochii pe 
bucata de lemn. 

Nu a spus-o pe un ton răutăcios sau acuzator, ba chiar i se simţea o 
notă de amuzament în voce. 

— Ştiu. 

Clove nu părea că ia prea multe lucruri în serios și mă întrebam 
dacă aşa era el sau dacă văzuse destule lucruri încât să-și dea seama ce 
puţin control avea asupra vieţii. Era o lecție dureroasă pe care abia 
acum o învățam. 

M-am aplecat în față, până când am putut vedea ușa deschisă din 
spatele lui, unde Saint urmărea ploaia de la fereastră cu mâinile 
încrucișate. Nici nu cred că se mișcase din poziţia asta. 

— Ce face? l-am întrebat. 

— Se gândeşte. 

Clove m-a privit pentru o secundă, însă ochii lui mi-au spus ce 
voiam să aflu. Saint nu contempla pur și simplu. Urma să-mi decidă 
soarta. 

— Nu înţeleg la ce se tot gândește. Consiliul Comerţului îmi va 
ordona să mă întorc pe Luna sau vă va revoca licenţa. 

— Da, aşa va proceda. 

Mă bucuram că Clove nu se prefăcea că există vreo soluție. Nu avea 
niciun rost. 

— Atunci la ce se gândeşte? 

— Nu-i place când iau alții decizii în numele lui. Dacă ar fi să-mi dau 
cu părerea, cred că se gândeşte la o cale prin care să-și stabilească 
traiectoria fără intervenţia altora. 

— Nu asta face Consiliul Comerţului? 

— Nu e vorba despre reprezentanții instituţiei. 

M-am uitat surprinsă la el. 

— E vorba despre mine? 

— Da, despre tine, a spus el. 

Și-a mai trecut o dată pumnalul de-a lungul lemnului, apoi s-a oprit, 
punându-și coatele pe genunchi. 

— Niciun şirag de pietre nu poate alunga problemele pe care le vei 
aduce pe capul nostru. 

— Nu şi dacă mă duc pe Luna. 

A clătinat din cap. 

— Mă tem că nu sunt probleme care pot dispărea așa ușor, a rânjit 
el. Faci parte din echipaj. 

— Banu. 

— Ba da. Și nu eşti genul care dispare în port sau își termină 
contractul și pleacă. Se pare că sunt singurul care și-a dat seama că din 
momentul în care am ridicat ancora în Dern, s-a luat o decizie de la 
care nu mai poţi da înapoi. 

— Nu ştiu la cete referi. 

Clove a ezitat, analizându-mi expresia înainte de a vorbi din nou. 

— Nu mai suntem doar noi doi. 

Nu o spusese cu șarmul caracteristic. Era sincer îngrijorat. 

— Alegerile mele îmi aparțin. Nu e el responsabil pentru ce se 
întâmplă cu mine. Şi nici tu nu ești. 

— Poate, dar Saint se pricepe să ia vina asupra lui, să se pocăiască. 
Aşa Îi stă în fire. 

Mi-am dorit să nu fi înţeles la ce se referă. 

Clove a luat pumnalul şi a început să cioplească din nou lemnul. Mi- 
am dat seama că nu-l lucra într-o anumită formă. Își ținea doar mâinile 
ocupate. Își făcea de lucru până când Saint avea să plece de la 
fereastră. 

Îmi dădusem seama destul de repede că Saint era mai mult decât un 
băieţel de nicăieri, dispus să moară în furtună. Nu era timonierul 
neînfricat pe care-l credeau toți cei din Strâmtori. De fapt, eram sigură 
că teama fusese cea care-l condusese în furtuna de atunci. 

Mi-am îndreptat privirea spre tubul de pe podea, spre pielea moale 
şi uzată de mâinile lui Saint. Nu-i era teamă doar că urma să piardă tot. 
El reprezenta Strâmtorile. lar dacă ele mureau, și el avea să-și piardă 
viața. 

M-am ridicat în picioare, am trecut de Clove şi am luat tubul. Saint 
nu s-a uitat la mine când am intrat pe ușă. Încăperea însuma numai o 
podea prăfuită de lemn și o fereastră crăpată, care dădea spre 
acoperişuri. Îi puteam vedea chipul reflectat în geam, însă privirea îi 
era în continuare aţintită spre priveliștea de afară. 

Am vârât mâna în buzunar, am scos punguţa și i-am desfăcut 
şireturile. Când piatra mi-a căzut în mână, părea mai grea decât 
oricând. 

— Poate că nu sunt ca voi, dar nu sunt nici ca ei. 

Am tras aer în piept. 

— Niciodată nu am fost. De aceea am venit aici și de aceea nu mă 
pot întoarce. 

Am pus miezul-de-noapte pe pervaz, iar fațetele transparente ale 
pietrei au strălucit în lumina difuză. Saint s-a uitat la ea, fără să se 
mişte. 

— Am început să fac scufundări pentru mama când aveam zece ani. 
Multă vreme, nu mi-a păsat ce reprezentau pietrele pe care i le 
aduceam, important era să fie mulțumită. Însă pe măsură ce creşteam, 
începeam să-i înțeleg acea privire din ochi şi să-mi dau seama că nu își 
preţuia de fapt fiica mag-dragor. lubea doar banii cu care îi umpleam 

buzunarele. 

Am înghiţit cu greutate. 

— Am găsit piatra din greșeală. Nici măcar nu eram în misiune. De 
îndată ce i-am arătat-o, am ştiut că făcusem o greșeală. Pentru prima 
dată, mi-a fost cu adevărat frică de ea și, fără să vreau, am minţit-o. Nu 
i-am spus de unde o luasem de fapt. 

— Ce este? a întrebat Saint, luând-o cu grijă de pe pervaz. 

— Miez-de-noapte, am răspuns. 

— Nu am auzit de ea. 

— Pentru că nu există. Nu încă. Urma să fie marfa care avea s-o 
încoroneze pe mama drept suverana Mării Nenumite și a Strâmtorilor. 
Nu puteam lăsa să se întâmple asta. Așa că am furat-o, cum a zis Zola. 
Şi am fugit. 

Saint întorcea piatra în mână, iar ochii îi sclipeau. Începea să 
înţeleagă. 

— Aşadar, nu te caută petine, ci piatra? 

— Cred că ne caută pe amândouă. Nu are de gând să renunţe aşa 
ușor la magul ei. Până la urmă, am făcut-o putred de bogată. 

În sfârşit s-a uitat la mine. 

— L-a ucis pe tatăl meu, care încerca să mă protejeze de ea. 

Am simţit cum durerea îmi străpunge inima. 

— Am hotărât că singurul lucru care o va pedepsi va fi să distrug tot 
ceea ce construise. Am venit în Ceros cu intenţia de a-i da piatra 
conducătorului Breslei Giuvaiergiilor, am spus arătând spre miezul-de- 
noapte. Credeam că cea mai bună pedeapsă va fi ca Strâmtorile să i-o ia 
înainte, numai că ea e mereu cu un pas în faţa tuturor. Când am ajuns 
la Camera de Comerţ, mama era deja acolo. 

— Ce vrei să spui? 

— Puterea ei. Influența ei. ÎI are deja pe conducătorul Breslei 
Giuvaiergiilor în buzunar. Și probabil că nu e singurul. 

Nu părea surprins. 

Am încercat să mă liniştesc. 

— Ai spus că Strâmtorile au potenţial. 

— Da. 

— Dacă vrei să reușești, atunci nu poți fi ca ei. 

— Ştiu asta. 

Am luat tubul de pe umăr şi l-am deschis. 

— Nu-i vei întrece pe cei din Marea Nenumită cu nestemate. Mereu 

vor avea mai multe recife de exploatat, mai multe pietre, mai mulți 
comercianţi. Însă le poți folosi propria putere împotriva lor. 

Pergamentul a alunecat din tub. L-am luat și l-am despăturit până 
când am putut vedea lanţul de recife pe care îl desenase. Am pus 
degetul pe el. 

— Aşa vei reuşi. 

Îi captasem atenţia. A pus mâna pe celălalt capăt al hărţii ca să o 
întindă. 

— Laţul Uraganului? 

Am aprobat din cap. 

— Dacă Zola spune adevărul, atunci sunt zeci de epave scufundate 
prin recif, cele mai multe din Marea Nenumită. 

— Da, le-am văzut. 

— Cine ştie ce comori ascund în calele lor? 

Saint s-a uitat la mine, iar amintirea nopţii trecute mi-a revenit în 
minte. 

— Nimeni nu se încumetă să navigheze în zona aia, dar dacă tu poţi 
cartografia Strâmtorile, atunci vei putea proceda la fel şi cu Laţul 
Uraganului. lar apoi nu-ţi rămâne decât să iei tot ce găsești. 

Îl vedeam cum se gândeşte, cântărind toate posibilităţile. 

— Construieşte o afacere cu negoț care să nu depindă de 
comercianții din Ceros. Umple Strâmtorile de bani, iar negustorii din 
Marea Nenumită își vor pierde influența asupra breslelor. Odată ce se 
întâmplă asta... 

— Balanța puterii se va înclina, a încheiat el. 

Am aprobat din cap. 

Și-a încleștat maxilarul. 

— Dacă vom începe scufundările în Laţul Uraganului, voi avea 
nevoie de un dragor. 

— Cartografiază-l și, după ce îmi expiră contractul pe Luna, îţi voi 
draga fiecare recif în parte. 

Mi-a luat în considerare propunerea. 

— S-ar putea să nu ai de ales. Dacă te întorci la Zola, te va vinde lui 
Oliver Durant. 

— Mă voi asigura că nu se întâmplă asta. 

— Cum? 

Am rulat harta. 

— Făcându-mi meseria, îi pot umple buzunarele afurisitului ăla cu 

mai multe monede decât ar obține vânzându-mă lui Durant. Dacă îi 
demonstrez asta, atunci își va schimba părerea. 

Saint nu părea convins. Nici eu, drept să spun. 

— Te vei întoarce? m-a întrebat el. 

— Dacă mă mai vrei. 

S-a apropiat atât de mult, încât atunci când și-a înclinat capul spre 
mine, nasurile aproape că ni se atingeau. 

— Te-am vrut din prima clipă în care te-am văzut. Asta e problema, 
Isolde. 

Inima mi-a luat-o la goană și am simțit că rămân fără aer. 

— Dar tu ce vrei? Ce-ţi dorești? mi-a șoptit el. 

Întrebarea m-a făcut să mă simt de parcă ploaia de afară îmi inunda 
plămânii. Ce se întâmpla între noi era dureros de fragil şi-mi amintea 
de parâmele care ţineau catargele de pe Riven. În orice moment, 
puteau ceda. 

Nu ştiam cum exact ne potriveam, dar nu mă îndoiam că locul meu 
era alături de el. Mă simțeam de parcă valurile mă purtaseră din 
Bastian la taverna din Dern. De parcă soarta m-a pus drept în calea lui 
şi pe el l-a pus în a mea. Negustorul acesta care se lupta cu furtunile, îi 
vorbea mării şi se înhăitase cu demonii din adâncuri era primul suflet 
care mă întrebase ce-mi doream. lar răspunsul era, cumva, atât de ușor 
de dat. Îl voiam pe el. Dar era mai mult decât atât. 

— Vreau să construiesc ceva care să nu le aparțină. 

— În regulă, a spus el. Atunci asta o să facem. 

28. ISOLDE 


Saint stătea la marginea mesei, în fața mea și a lui Clove, dar 
amândoi se uitau la mine. 

— Spune-ne planul! 

Citaţia urma să vină cu siguranţă. Din moment ce conducătorii 
breslelor din Ceros erau la fel precum cei din Marea Nenumită, atunci 
sigur nu aveau să tolereze încălcarea contractelor. Întrebarea era ce 
vor face Saint şi Clove după ce primeau citația. 

— Reclamaţia lui Zola va fi ascultată de Consiliul Comerţului, am 
început, apoi citaţia va fi trimisă către comandanții de port. Cine 
găsește primul corabia va primi o sumă de bani din partea Consiliului 
Comerţului în schimbul unui raport detaliat cu privire la livrarea 
documentului. Apoi veţi avea la dispoziţie două zile să vă prezentați 
pentru a vă primi sentința. 

Expresia serioasă a lui Clove mă neliniştea și mai tare. El era de 
obicei cel care făcea haz de necaz, dar în cazul ăsta, miza era prea 
mare. Eșecul le-ar putea aduce sfârşitul. 

— Şi cum va decurge? Acuzaţia. 

— Consiliul Comerţului va ține o adunare oficială și va invita orice 
membru al breslelor care vrea să participe. 

— De ce ar vrea ei să vină? 

— Din multe motive. Pentru a vedea care vă sunt aliaţii sau 
dușmanii. Vor folosi toate mijloacele necesare ca să obțină ce-și doresc. 
Ar putea recruta un negustor înşelat ca să-și atingă propriile scopuri. 
Vor încerca să-și acopere urmele. Le place să țină evidenţa 
infracţiunilor şi le pot folosi împotriva altor comercianţi. De asemenea, 
pot să influențeze conducătorii breslelor în deciziile lor. 

— Credeam că scopul Consiliului Comerţului este să păstreze o 
ordine în toată afacerea asta, a mormăit Clove. Se pare că mai mult 
complică lucrurile. 

— Lucrurile se complică de fiecare dată când e vorba de putere, am 
spus, gândindu-mă la mama. 

Și ea făcuse exact aceleași lucruri pentru a urca în ierarhia breslelor 
din Marea Nenumită. Nu aveam nicio îndoială că în curând va fi 
conducătorul Breslei Giuvaiergiilor. 

— După ce se va prezenta acuzaţia, vor cere dovezi împotriva 

noastră. 

— Contractul, a precizat Saint. 

Am dat aprobator din cap. 

— Voi fi interogată și mi se va cere să explic de ce l-am încălcat. 

— Eu tot nu înţeleg de ce nu poţi spune adevărul, s-a auzit vocea lui 
Nash de la parter. 

Nu știam că trage cu urechea, însă începeam să mă întreb dacă nu 
făcuse asta tot timpul. 

— Nenorocitul voia să te vândă, mi se pare mai mult decât justificat. 

— Nu, a spus Saint. Protecţia Consiliului Comerțului acoperă doar 
timonierii care dețin contractele membrilor echipajelor. Dacă le 
spunem cine e, toți negustorii corupți din Ceros se vor alia cu Zola 
pentru a o vinde, imediat ce Consiliul Comerţului îşi întoarce spatele. 

— Cel mai bine e să rămână Eryss, deocamdată, a spus Clove. 

— Și el ne are la mână cu ceva, am zis. Zola ştie despre comerţul 
ilegal cu nestemate și despre furnizorul sticlelor de rachiu. Dacă îl 
acuzăm că face contrabandă cu magi de nestemate, va spune și el 
despre afacerile voastre necurate. 

— Atunci cum procedăm? a întrebat Clove. 

— Consiliul Comerţului îmi va cere să mă întorc pe Luna. 

— Şi dacă nu o faci? 

— Vă vor retrage licenţa, am spus pe un ton categoric, pentru că nu 
avea rost să ocolim adevărul. Sunt aproape sigură că vor vrea să vă 
folosească drept exemplu, mai ales că Marea Nenumită este cu ochii pe 
Strâmtori. 

Saint şi Clove s-au uitat unul la celălalt. Nu aveau de gând să-și 
piardă licenţa. 

— Dacă mă întorc pe Luna, totul va fi bine. Veţi primi o amendă și 
veţi fi liberi să ridicaţi ancora, să vă duceţi în Dern şi să luați noua 
corabie. 

Am rămas calmă. Îmi acceptasem soarta din momentul în care Zola 
se aşezase pe scaunul din taverna lui Griff. Semnasem un contract, 
chiar dacă nu-mi folosisem numele adevărat. Ăsta era adevărul, iar în 
momentul acela, nici nu-mi mai păsa. Îmi dorisem doar să-i tai din 
avânt mamei. Dar, cât stătusem în apartamentul acela gol, urmărind 
umbrele de-a lungul podelei, mi-am dat seama că nu făcusem mai 
nimic în privinţa asta. Nu era un copac pe care îl puteam tăia de una 
singură. Era o reţea nesfârșită de rădăcini sub pământ. 

— Comerciantul, s-a auzit din nou vocea lui Nash, care a început să 
urce scările. 

— Ce comerciant? l-a întrebat Saint. 

— Cel care urma să te cumpere de la Zola. Cum îl cheamă? 

Chipul bărbatului din portret mi-a revenit în minte. 

— Oliver, i-am răspuns. Oliver Durant. 

Nash s-a sprijinit de perete, încrucișând picioarele. 

— Atunci puteți face ceva. 

— Nu avem acordul de transport. E la bordul Lunei. 

— El nu ştie asta. 

Saint şi-a întors privirea spre mine, gânditor. Nu era suficient. 
Consiliul Comerţului avea nevoie de dovezi. 

— Chiar dacă l-am fi avut, nu constituie o dovadă. Comanda era 
pentru mătase din Nimsmire, am spus. 

Nash a ridicat din umeri. 

— Dacă percheziționează corabia, conducătorii breslelor vor afla că 
nenorocitul nici măcar nu transporta mătase. lar Simon e cunoscut în 
Strâmtori drept un contrabandist de magi. 

Ce bine ar fi fost dacă aș fi ştiut asta înainte să-i cer ajutorul! m-am 
gândit. 

— Poate că asta le va atrage atenţia. Nu trebuie să-l reclamaţi și să o 
puneţi pe ea în pericol, trebuie doar să știe că puteţi. 

— Spargi sticle de rachiu în capetele unor negustori. Complotezi 
împotriva Consiliului Comerţului, a spus Clove. Se pare că nu ești chiar 
atât de inutil. 

— Încerc să-mi câştig şi eu pâinea, i-a răspuns Nash, făcându-i cu 
ochiul. 

Avea dreptate. Era o informaţie bună, indiferent dacă Saint o folosea 
acum sau altă dată. 

— Nu schimbă faptul că va trebui să mă întorc pe Luna, am spus, 
asigurându-mă că Saint nu se gândea la alt plan. 

— Ştiu, a zis el. 

Clove s-a uitat la noi. 

— Se pare că e timpul să mă duc la comandantul portului. Citaţia ne 
aşteaptă. 

Saint a dat aprobator din cap. 

Nu avea rost să mai tragem de timp. Cu cât Consiliul Comerţului îl 
căuta mai mult, cu atât devenea mai bănuitor, mai ales că Riven era 

încă ancorată în Ceros. 

— Haide! a zis Clove, care s-a ridicat cu un oftat și i-a făcut semn lui 
Nash. 

— Eu? 

— Oraşul e plin de oamenii lui Zola. Trebuie să-mi apere cineva 
spatele. 

Nash a oftat la rândul lui, luându-și haina din cuier. 

Au ieșit pe ușă, iar eu și Saint am rămas singuri. Bătea cu degetele 
pe cot și se uita la șemineul stins. 

— Nu-ţi place să fii pe uscat, nu-i aşa? l-am întrebat. 

— Nu. 

— De ce? 

S-a gândit pentru câteva minute. 

— Marea e mai cinstită decât oamenii. 

Nu-l puteam contrazice. Dar nu puteam spune că regula e valabilă și 
în cazul lui Saint. El nu era asemenea celorlalți. Prezenţa lui era 
precum spărtura de pe o corabie, umplea încet spaţiile goale. 

— Am vorbit serios mai devreme. Mă voi întoarce și te voi ajuta să 
draghezi Laţul. 

Nu o mai făceam doar ca să o distrug pe mama, ci pentru timonierul 
din faţa mea. Pentru strălucirea întunecată din ochii lui. Pentru felul în 
care spunea exact ce gândea. El reprezenta viitorul Strâmtorilor, iar eu 
voiam să fac parte din el. 

— Ştiu că așa vei face, a spus Saint. 

Am micşorat distanța dintre noi cu un pas, iar de data asta nu am 
mai așteptat ca el să mă sărute. M-am ridicat pe vârfuri, i-am luat faţa 
în mâini şi l-am sărutat cu toată puterea. Braţele lui m-au încercuit și 
degetele sale mi-au găsit pielea de sub cămașă, umplându-mă de 
căldură în timp ce urcau pe spate. M-a sărutat mai pasional, apăsându- 
mi trupul cu al lui până când am traversat camera cu spatele. 

M-a așezat pe pat şi l-am tras mai aproape. l-am scos cămașa peste 
cap ca să-mi trec palmele peste coastele și pieptul lui. A fost un rămas- 
bun care nu avea nevoie de cuvinte sau promisiuni sau planuri. 

Nu puteam schimba noaptea din biroul mamei și nici drumul către 
Simon. Nu puteam să mă întorc în timp pentru a-mi șterge semnătura 
de pe contract, însă puteam rămâne alături de Saint ştiind că merită. 
Simţeam asta. O simţeam în aerul care vibra în jurul nostru. În liniştea 
pe care mi-o aduceau atingerile lui. Simţeam că scriem împreună 

începutul unei povești care avea să fie spusă mult timp după ce noi nu 
vom mai fi. Erau gânduri şi amintiri pe care le puteam lua cu mine. 
Un an era nimic dacă după aceea mă întorceam la el. 

29. SAINT 


Pentru prima dată de când plecasem din Cragsmouth, nu mai 
simţeam frigul în oase. 

Isolde dormea liniştită lângă mine, deși urma să se prezinte în fața 
Consiliului Comerţului după ce se trezea. Nu a ezitat nici măcar o 
secundă când a aflat că asta era singura cale și aproape că mă 
aşteptasem să fugă, să dispară în noapte și să se întoarcă de unde a 
venit. Însă aflasem că, deși părăsise Bastianul şi îşi lăsase toată viața în 
urmă, nu era genul care să dea înapoi. 

Părul îi cădea pe obraz, ascunzând linia de pistrui de pe pomeţi, iar 
respirația îi era atât de ușoară, încât abia o auzeam din pricina 
răpăitului ploii şi a sforăiturilor lui Nash de la etaj. Chiar şi Clove 
reuşise să închidă ochii pentru câteva ore de somn neîntrerupt, ceea ce 
era o raritate. Dar eu nu putusem să renunţ la imaginea Isoldei 
dormind lângă mine, cu o mână pe piept. Dacă pleca, voiam să rămân 
cu amintirea asta. 

Patul gol era acoperit de câteva pături deşirate și stătuserăm acolo, 
uitându-ne la picăturile de ploaie de pe geam, până când respiraţia ei 
devenise înceată și profundă. Fata care aterizase pe Riven trăgând 
după ea suflul demonilor mării părea singurul lucru stabil din viața 
mea. Un punct fix pe orizontul schimbător. 

Nu primisem niciodată nimic, nici măcar de la tatăl meu. El credea 
în meritocrație şi vrednicie. Însă eram dureros de conștient că nu 
puteam face nimic ca să merit senzaţia de căldură care emana de lângă 
mine. Și nu voiam să pretind altfel. 

M-am aplecat cu grijă deasupra ei şi am vârât mâna în buzunarul 
hainei, după punguţa ascunsă. Pielea fusese uzată de degetele Isoldei și 
simţeam greutatea pietrei în mână. Am deschis-o, lăsând miezul-de- 
noapte să-mi alunece în palmă, și am ţinut nestemata în lumina lunii. 
Negrul aproape opac era înţesat de reflexe violet, ca niște scântei 
îngheţate în timp. 

Piatra asta mică îi dăduse viaţa peste cap Isoldei, iar acum ea îmi 
făcuse același lucru. Era un lucru care putea construi sau arde orașe. 
Putea încorona sau detrona regi. Și i-am simţit importanţa din 
momentul în care mi-o arătase. 

Lucrul ăsta era şi în mine. Vocea care spunea că nestemata din mâna 

mea putea rezolva toate problemele: corabia, datoria către Henrik, 
afacerea cu negoţ, Bastianul, Consiliul Comerţului, Strâmtorile. Piatra 
era ca un felinar spart așteptând să ia foc. Și nu avusesem niciodată la 
îndemână o asemenea putere. 

M-am ridicat încet, luându-mi braţul de sub trupul nemişcat al 
Isoldei. S-a întors spre fereastră, iar eu am strâns piatra în pumn până 
când i-am simțit colţurile înțepându-mi pielea moale şi abia vindecată. 
Avusese Încredere în mine, însă nu ar fi trebuit. Isolde a văzut bărbatul 
care încerca să urce pe scara socială. Nu ştia însă că eu îmi construisem 
scara cu oasele morților. 

Ușa a scârţâit ușor când am închis-o. Am ieșit pe stradă. Ploaia 
începea să se domolească, iar orașul era cuprins de o linişte pe care o 
întâlneai în Ceros numai la miezul nopţii. Ziua următoare avea să vină 
cu grijile și problemele ei, dar acum stelele străluceau pe cerul 
întunecat la fel de puternic precum cele aflate deasupra lanurilor 
Emiliei. 

Simţeam cum căldura Isoldei îmi dispare din trup în timp ce 
mergeam pe alee, iar când o pereche de ochi m-a reperat în întuneric, 
am scos o monedă de la curea. 

De îndată ce luna a luminat străduţa, din umbre a ieşit un băieţel cu 
pantalonii suflecaţi până la glezne și picioarele pline de noroi. Părul 
brunet îi era ud, iar cârlionţii îi atârnau peste sprâncene de parcă 
fuseseră tăiaţi cât să-i permită să vadă. A clipit și a ridicat capul spre 
mine. 

— Vreau să te urci la fereastra aia. 

Am arătat deasupra capului. 

— Dacă vezi pe oricine altcineva în afară de mine că Încearcă să 
intre pe ușă, vreau ca fiecare om din Strânsoare să-și scoată pumnalul. 

Băiatul a încuviinţat din cap. 

— Dacă mai eşti aici când mă întorc, îți mai dau o monedă. 

A înşfăcat moneda din mână şi a dispărut în noapte. Zgomotul 
tălpilor goale s-a pierdut după colț și am privit fereastra care dădea 
spre străduţă până când i-am văzut chipul în spatele sticlei aburite. 

Pentru prima dată, am luat-o pe poduri spre cartierul 
comercianților. Nu va fi pentru ultima oară, acum că aveam licenţa. 
Trebuia să închei înţelegeri, să negociez contracte și să fac investiţii 
dacă voiam să ne luăm Strâmtorile înapoi, aşa cum zisese Clove. Aveam 
un sentiment că urma să cunosc drumurile astea mai bine decât mi-aş 

fi dorit. 

Am avut nevoie doar de trei monede pentru a afla unde locuia 
bărbatul pe care îl căutam. Asta era problema cu cei bogaţi. Uitaseră ce 
înseamnă frica. 

Casa de piatră avea o uşă roșie, cu o clanţă de alamă în formă de 
timonă. De-o parte şi de alta, ferestrele erau acoperite de perdele de 
catifea verde, însă lumina lumânărilor se strecura printre crăpături. În 
câteva minute avea să răsară soarele, iar casa urma să prindă viaţă. 

Am bătut de trei ori, mult mai zgomotos decât era nevoie, în caz că 
nenorocitul dormea. Lumina din spatele perdelelor a tremurat și 
cineva și-a târşâit picioarele spre ușă. Mi-a deschis o tânără purtând 
un șorţ, care m-a privit uimită. 

— Vă pot - m-a privit din cap până-n picioare - ajuta cu ceva? 

— Aş dori să-l văd pe comerciant. 

— La ora asta? 

— Sunt sigur că va dori să mă vadă, am spus cu mâinile în buzunare. 

Piatra îmi ardea în pumn la fel ca un tăciune luat din șemineu. 

Femeia era sceptică și avea de ce. Probabil că era singura persoană 
din casă suficient de inteligentă încât să fie îngrijorată. 

M-a fixat cu privirea. 

— Aşteptaţi puţin. 

Am prins uşa cu mâna, ţinând-o deschisă. 

— Spuneţi-i că e legat de mătăsurile pe care le așteaptă. 

Am dat drumul ușii, care s-a închis, iar tropotul paşilor s-a pierdut 
în casă, lăsându-mă singur pe stradă. În depărtare, magazinele din 
cartier se trezeau la rândul lor din somn. Am distins sunetul apei 
aruncate pe stradă, al unei uși scârțâind pe piatra cubică. Lumina pală 
a dimineţii se strecura în oraş când ușa s-a deschis din nou. 

De data asta, femeia s-a dat într-o parte pentru a-mi face loc să 
intru. 

— Vă pot lua haina? m-a întrebat ea cu stângăcie. 

Mă îndoiam că bunele maniere își aveau locul într-o astfel de 
afacere. 

— Nu. Nu stau mult. 

Se simţea deja mirosul de pâine proaspătă şi cel de șunculiță de 
porc la tigaie. Lumânările de la baza scărilor erau aprinse, aruncând 
umbre prin casă în timp ce soarele se ridica din ce în ce mai mult pe 
cer. 

Femeia a pus mâna pe balustrada sculptată și a început să urce. 

— După mine, vă rog. 

Am urmat-o pe scări, uitându-mă la tablourile în rame aurite care 
decorau pereţii. Scene cu câmpuri de secară, stânci. Corăbii în port. Era 
o versiune a Strâmtorilor care nu avea să mai existe mult dacă Oliver 
Durant își continua afacerile. 

În capătul holului se afla o ușă deschisă, iar lumina lumânărilor se 
reflecta în geamul unei vitrine. M-am oprit în prag și am examinat 
camera. Era un birou, cu pereţii plini de rafturi cu cărţi, dosare 
îmbrăcate în piele și cutii de lumânărică. Podeaua de lemn era 
acoperită de un covor ţesut de mână cu ciucuri aurii. Nimic originar în 
Ceros, un amănunt care îmi demonstra ce fel de om stătea în spatele 
biroului elegant. 

Oliver Durant. 

Avea faţa lată și o barbă mult prea albă pentru vârsta lui. Părul îi era 
aranjat, iar vesta croită, încheiată complet până la ultimul nasture, de 
parcă lucrase la registre de dinaintea zorilor. Eram sigur că asta făcuse. 
Și-a rezemat mâinile de braţele fotoliului, aproape ca și cum s-ar fi 
aşteptat să-mi scot în orice moment pumnalul. 

Femeia mi-a făcut semn să intru și a închis ușa după mine. Oliver nu 
mă scăpa din ochi. 

— Cine naiba mai eşti și tu? 

Am traversat camera cu pași măsuraţi, uitându-mă în jur. Pe masa 
de la peretele opus se afla o lampă de nestemate și câteva tăvi cu pietre 
proaspăt curățate. Era un comerciant de nestemate care voia un mag. 
Poate pentru a verifica pietrele pe care le cumpăra sau pentru a se 
asigura că nu existau falsuri. Ori poate era precum comercianții despre 
care îmi spusese Henrik, care luau magi pentru a-i face să dispară. Cu 
cât erau mai puţini, cu atât oamenii ca el aveau mai multă putere. 

— Numele meu e Saint, am spus, ocupând scaunul din piele de 
cealaltă parte a biroului. 

M-am lăsat pe spate și am pus un picior peste celălalt. Încă aveam 
noroi pe tălpile cizmelor, iar Oliver observase deja asta. 

S-a încruntat. 

— Unde am mai auzit numele ăsta? 

Am întors piatra în buzunar. Nu știam de unde. De la casa de 
comerţ, de la Consiliul Comerţului, din taverne. Pierdusem socoteala 
poveştilor şi a locurilor în care călătoriseră. Şi nici nu-mi păsa de astfel 

de legende. 

— Am o problemă, iar tu mi-o vei rezolva, am spus. 

— Mă tem că am și eu problemele mele. 

— Da, ai, pentru că știu despre afacerea ta cu magii de nestemate. 

S-a foit în scaun, încercând să rămână calm, dar era agitat. Ochii îi 
fugeau prin cameră, iar într-un final s-au oprit asupra mea. 

— Aşa că ai venit să mă scuturi de bani înainte să predai contractul 
Consiliului Comerţului, nu? 

— Nu-i în interesul meu ca reprezentanţii instituţiei să afle despre 
înţelegerea ta cu Simon. 

— Preferi să le dau pe mână curierul? Corabia Luna? 

— Nici asta nu mă ajută. 

— Atunci ce vrei, băiete? 

— Să-mi fac un prieten în breaslă, am răspuns. 

A pufnit, luând mâinile de pe scaun şi încrucișându-le la piept. 

— Nu prea obișnuiesc să mă Împrietenesc cu oamenii care mă 
ameninţă. 

— M-aş mai gândi la asta, dacă aș fi în locul tău. Peste un an vei 
implora favoarea comercianților ca mine. 

Oliver și-a ciulit urechile, curios. 

— Eşti comerciant? 

— Da. 

— Vrei cumva un contract? Am destule la îndemână. 

— Vreau bani. Mai precis, trei sute cincizeci și șase de monede. 

Asta era suma exactă pe care i-o datoram lui Henrik. 

— Bani, a repetat el. 

— Da. 

— Dece nu ai spus așa? Și din ăștia am destui. 

Am aprobat din cap. 

— De asemenea, vei avea grijă ca Luna să nu mai încheie niciun 
contract cu Breasla Giuvaiergiilor, iar tu vei avea personal grijă ca 
această contrabandă de magi dintre Strâmtori și Marea Nenumită să 
dispară. Pentru totdeauna. 

— Nu pot să... 

— Ba da, poţi. Și o vei face, altfel îți vei pierde inelul de comerciant 
şi orice şansă de a avansa în rang. 

Pete roșii i-au apărut în obraji deasupra bărbii. 

— Cum propui să controlez fiecare comerciant din oraș? 

— O să găsești tu o soluție. 

Mi-am pus piciorul pe podea și m-am aplecat în față. 

— lar dacă se mai atinge cineva de magul pe care l-ai luat din 
Bastian, fie că este vorba despre un alt negustor sau despre tine, îţi voi 
tăia limba şi o voi da la pescăruși. Apoi te voi lega de o ancoră și te voi 
trage prin cel mai apropiat recif până când pielea ţi se va decoji de pe 
oase şi nimeni din Strâmtori nu te va mai recunoaşte. Îți vei trăi restul 
zilelor în Waterside, cerșind peștii stricaţi pe care corăbiile nu le pot 
vinde. 

S-a albit şi a înghiţit în sec. 

— Batem palma? 

— Se pare că da, a răspuns el, bâlbâindu-se. 

— Bun. 

M-am ridicat şi mi-am încheiat încet haina. 

Oliver şi-a împins scaunul de la birou şi a deschis un sertar de la 
dulapul din spatele lui. A scos o pungă de bani și a pus-o pe birou. 

— Cât timp este valabilă această înțelegere? 

— Păi, am început, luând punga și îndesând-o în buzunar. Cât îmi 
convine. 

Eram suficient de deștept încât să știu că atuul meu nu va ţine prea 
mult timp, dar încă nu ştiam cât anume. Până atunci, urma să găsesc o 
cale prin care Oliver Durant și cei din Breasla Giuvaiergiilor să aibă 
nevoie de mine. Eram sigur. 

A oftat prelung și s-a ridicat de pe scaun. După un moment de 
ezitare, mi-a întins mâna, însă nu i-am strâns-o. În schimb, m-am întors 
pe călcâie şi m-am îndreptat spre ușă. 

— Mă bucur să vă cunosc, domnule Durant. 

Am spus-o cu sinceritate. 

Abia când am ajuns la scări am auzit sunetul pumnului lovind biroul 
şi înjurătura care i-a urmat. Vocea lui răgușită nu era mai mult decât o 
şoaptă când am ieșit pe stradă. 

— Derbedeu nenorocit! 

30. ISOLDE 


Prima zi din anul meu pe Lunaa început cu ciripitul păsărilor. 

M-am trezit în Strânsoare cu soarele bătând în geam. Ploaia se 
oprise în timpul nopţii, iar aerul sărat inundase orașul, vestind prin 
dulceața lui trecerea furtunii. Nu simțeam nici tristeţe, nici frică. 
Speranţa a ceea ce urma după era prea puternică. 

Mi-am petrecut primele ore ale dimineţii studiind Laţul Uraganului 
pe harta lui Saint şi făcând notițe pe o bucată de pergament cu rutele 
pe care să le încerce mai întâi printre recifele colțuroase. Până când 
aveam să mă întorc, el şi Clove vor fi deja gata de dragat și puteam 
începe să facem transporturi în Ceros, luându-i pe toţi pe nepregătite. 
Plănuiam să fie mici și fragmentate, nu atât de mari încât să atragă 
atenţia, însă destul cât să ne permită ca în câţiva ani să construim o 
flotă care să i se alăture lui Aster. 

Saint a coborât pe scări, dându-și cu mâna prin părul umed. Se 
spălase și îşi schimbase cămașa, dar tot arăta desprins dintr-una dintre 
cărțile vechi ale tatălui meu despre legende maritime. Dacă ar fi fost 
aici, ar fi spus că ochii timonierului au în ei marea. 

O dâră de fum de lumânărică a trecut pe lângă fereastră, unde Clove 
stătea cu pipa strânsă între dinţi. Era la fel de tăcut ca Saint. Se 
îmbrăcase repede și ieşise afară ca să ne aştepte. 

— Gata? l-am întrebat, ridicându-mă de pe scaun și lăsând condeiul 
pe masă. 

Harta s-a rulat la loc, iar Saint s-a uitat peste notițele pe care le 
făcusem, întorcând pergamentul ca să le poată citi. Nu a scos niciun 
cuvânt, apoi m-a privit în ochi și a dat din cap. 

Am vârât mâna în buzunar şi am scos punguţa cu miezul-de-noapte, 
pe care i-am pus-o în palmă. Degetele i s-au închis peste ale mele, iar o 
întrebare i-a luminat ochii. 

— O păstrezi pentru mine? l-am întrebat, dornică să-mi alung nodul 
din gât. 

Saint s-a gândit câteva clipe, ținându-mă în continuare de mână. 
Părea nesigur. Temător, chiar. 

— Da, a spus el într-un sfârșit. Până te vei întoarce. 

— Mulţumesc. 

Vocea mea purta greutatea cuvântului, modelându-i forma în ceva 

dureros de rostit. Nu eram sigură pentru ce îi mulțumeam. Pur și 
simplu eram fericită că există. Că am fost suficient de norocoasă încât 
să-l găsesc. 

M-a strâns de mână, apoi mi-a dat drumul și a pus miezul-de-noapte 
în haină. 

— Rămas-bun, dragorule! mi-a spus Nash din cealaltă parte a 
camerei, unde stătea cu braţele încrucișate. 

Saint hotărâse ca Nash să nu meargă la Camera de Comerţ, iar el 
păruse ușurat. Trebuia să mai reziste câteva zile și se întorcea în Dern, 
unde putea să pretindă că ultimele două săptămâni nici nu avuseseră 
loc. 

Mi-a zâmbit cu o urmă de tristețe. 

— Ne vedem când mai treci prin Dern? 

— Sigur. 

l-am întins mâna, iar el mi-a strâns-o. 

— Ține-ţi gura şi nu o să mai dai de belele! 

Zâmbetul i s-a înseninat. 

— O să Încerc. 

l-am dat drumul la mână, iar Saint a deschis ușa spre stradă, unde 
doi băieţei îl urmăreau pe Clove ca două păsări cocoţate pe o creangă. 
Navigatorul i-a ignorat, a mai tras un fum din pipă, apoi a aruncat 
lumânărica rămasă și a strivit-o cu cizma. 

Am pornit tăcuţi spre poduri, iar căldura sufocantă din Strânsoare 
se disipa uşor pe măsură ce urcam pe scară. În locul ei se simţea o 
răcoare adusă de vântul rece care venea tocmai din Bastian. Eram una 
dintre cele o mie de feţe ale acestui oraș, m-am gândit. Eram un 
nimeni. Şi pentru prima oară, am crezut că aşa voi rămâne. 

Când am ajuns la Camera de Comerţ, piaţa era deschisă și 
aglomerată. Pulsul orașului mă liniştea. Citaţia, acuzaţia împotriva lui 
Saint, contractul lui Zola... toate erau lucruri trecătoare, la fel ca lumina 
zilei ce se stinge, dar apare din nou odată cu ivirea zorilor. 

M-am oprit în faţa ușii. Saint era în stânga mea, iar Clove, în dreapta. 

— Vreau să-ți spun ceva, i-am zis lui Saint cu un zâmbet 
ştrengăresc. Mă bucur că am intrat în tavernă în seara aceea. 

Saint nu mi-a întors zâmbetul. S-a uitat la mine, privindu-mă intens. 

— Şi eu. 

Clove a deschis ușa, iar dinăuntru se auzea un ropot de voci. Holul 
care ducea în Camera de Comerţ era gol, dar după ce am trecut de 

portrete, am zărit mulțimea adunată. Sala era plină de oameni, iar 
Saint părea descurajat. 

Mi-am plimbat ochii împrejur şi i-am văzut pe reprezentanții 
Consiliului Comerţului așezați la masa din partea opusă a camerei. 

Din spatele nostru s-a auzit vocea gravă a lui Clove: 

— E prima acuzaţie adusă împotriva unui comerciant născut în 
Strâmtori. Cred că nimeni n-a vrut să rateze asta. 

Probabil că avea dreptate. Ceros avea acum conducători și legi 
proprii. Să fie puse în practică, cu pompa de rigoare, marca o altă 
noutate, iar fiecare comerciant din oraș voia să-i vadă pe conducătorii 
breslelor în acţiune. 

Vocile au amuţit în timp ce ne făceam loc prin mulţime, fiind 
înlocuite de șoapte. Mergeam în urma lui Saint, cu Clove în spatele 
meu, iar când am ajuns în mijlocul sălii, membrii Consiliului 
Comerţului îl priveau. 

De cealaltă parte a camerei aștepta Zola. Ochii lui negri erau fixați 
asupra mea şi rânjetul de pe buze îi dezvelea dinţii. Făcuse exact ce 
spusese, iar expresia feţei ne confirma că deja câștigase. 

Lander, comerciantul din Sowan, stătea lângă el. Îl privea precaut pe 
Saint şi-şi ţinea mâna rănită într-o eșarfă agăţată după gât. Arăta de 
parcă îi era teamă că Saint ar fi traversat camera și l-ar fi strâns de gât. 
Nu m-ar fi mirat dacă ar fi reacționat așa. 

Conducătorul Breslei Giuvaiergiilor s-a uitat ameninţător la mine în 
timp ce urcam pe podium după Saint și şi-a îndreptat spatele pe scaun. 
Mă recunoscuse, iar asta complica lucrurile. 

M-a privit pentru încă un moment, apoi i-a șoptit ceva femeii de 
lângă el, însă ea se uita în continuare la pergamentul din faţa ei. 

În cameră a răsunat zgomotul greu al unui ciocan şi şoaptele s-au 
stins într-un murmur. Feţele care ne înconjurau erau aici pentru latura 
profesională a afacerii, dar şi pentru distracție. Singurii care păreau 
total dezinteresaţi erau Saint şi Clove. Dar şi ei trebuiau să înveţe într- 
un final regulile jocului și ăsta era un moment foarte bun. 

— ÎI rog pe timonierul corabiei Aster să facă un pas în față, a spus 
bărbatul de la marginea mesei, care s-a ridicat în picioare. 

O dată în viaţă, Saint s-a supus. A înaintat la marginea podiumului, 
cu maxilarul zvâcnind. 

— Aţi fost acuzat de timonierul de pe Luna că aţi încălcat contractul 
unui membru al echipajului. 

A scos un pergament şi l-a ridicat în aer. 

— Contractul unui dragor. 

Şoaptele s-au intensificat din nou, iar mulțimea s-a uitat la mine și 
m-am bucurat că Daya îmi dăduse alte haine. Pentru prima dată, 
arătam la fel ca ei. Din exterior, nu mai eram fata din Marea Nenumită. 
Ceea ce se afla înăuntru era o altă poveste. 

— Avem un martor, un anume Lander... a continuat bărbatul, după 
ce i-a căutat numele pe hârtie. 

— Nu va fi necesar, a spus Saint. 

Lander părea ușurat. Nu știam ce îi oferise Zola pentru a-l convinge 
să fie martor la proces. Dar oricine se uita la el, își dădea seama că e 
îngrozit. 

Edgar Moranton, conducătorul Breslei Giuvaiergiilor, a reluat: 

— Răspundeţi cumva în faţa acestei acuzaţii? 

— Nu. 

Primul bărbat a oftat nerăbdător. 

— Ei bine, este adevărat sau nu? 

— Da, a răsunat în sala tăcută tonul grav şi hotărât al lui Saint. 

Conducătorii breslelor se holbau cu toţii la el. Nu-l cunoșteau pe 
bărbatul care își cântărea vorbele și le sfida legile. Nimeni nu ÎI 
cunoştea. 

— Trebuie să recunosc că sunt dezamăgit. 

Edgar se fâstâcea cu pergamentul în mâini, aruncând din când în 
când câte o privire spre mine. 

— Când am spus că vă veţi putea alege echipajul, nu ne refeream la 
asta. 

Femeia de la celălalt capăt al mesei și-a încrucișat mâinile pe masă. 
Plăcuța de alamă din faţa ei avea stema Breslei Velarilor. 

Saint nu a răspuns. 

Am făcut un pas în faţă. 

— Contractul a fost semnat și încălcat de mine. Timonierul de pe 
Aster nu a ştiut acest lucru. 

L-am simţit pe Saint încordându-se. Se uita la cizmele mele. 

— Din păcate, nu sunteţi singura care veţi plăti pentru această 
greșeală, a spus femeia pe un ton serios. Timonierul este responsabil 
pentru corabia și echipajul lui. El este cel care deține licenţa și se 
supune legilor acestui consiliu. 

— Aş dori să plătesc o despăgubire, a spus Saint, atrăgând iar 

atenţia asupra lui. 

Voia să încheie procesul și îi eram recunoscătoare. Simţeam tot mai 
mult privirile scrutătoare ale comercianților aţintite asupra mea. 

— În regulă. 

Bărbatul din celălalt capăt al mesei a aprobat din cap. 

— Atunci vom rezolva repede situaţia. Veţi achita o amendă în 
valoare de... 

— Aş vrea să cumpăr contractul, l-a întrerupt Saint. 

Am Încremenit, crezând că nu l-am auzit bine. 

Bărbatul a lăsat pergamentul jos. 

— Să-l cumpăraţi? 

— Exact. 

S-a uitat la contractul din fața lui, recitindu-l. 

— Costă mulți bani, băiete. 

— Nu am bani. 

Clove s-a uitat la mine din spatele lui Saint. Cuta dintre sprâncene îi 
era atât de pronunţată, încât părea trasată cu un cuţit. Era la fel de 
nedumerit ca mine. 

Conducătorul Breslei Fierarilor a râs. 

— Atunci cum plănuiești să-l cumperi? 

Saint a vârât mâna în haină şi a scos un sul de pergament. Era legat 
cu o frânghie dură, dar puteam vedea cerneala neagră de la margine. 
Nu ştiam ce se află înăuntru. 

Abia când m-am uitat din nou la Clove mi-am dat seama că se albise 
la față. 

— Saint, am şoptit. 

— Cu o corabie. 

Cuvintele lui au răsunat ca un tunet. Am simţit cum pulsul mi-a luat- 
o la goană, făcându-mă să ameţesc. Platforma de sub picioarele mele 
părea că se clatină. 

În încăpere nu se mai auzea acum niciun sunet. Nimeni nu se 
așteptase la aşa ceva. 

— Pe un debarcader din Dern se află o goeletă nou construită, gata 
să navigheze, a continuat Saint. Acesta este documentul. 

Conducătoarea Breslei Velarilor s-a ridicat, sprijinindu-se de masă 
cu mâinile. 

— O corabie, a repetat ea. Pentru un dragor? 

Saint s-a uitat la ea tăcut. Acesta era răspunsul lui. Nu numai că își 

alegea cu grijă cuvintele, dar nici nu-i plăcea să spună același lucru de 
două ori. 

Cel mai șocat om din sală era Zola. Se foia pe loc, iar furia îi creştea 
din ce în ce mai mult. 

— Saint, am încercat din nou, rostindu-i numele în şoaptă. 

L-am luat de mânecă, dar el m-a ignorat, coborând de pe podium și 
îndreptându-se spre masa Consiliului Comerţului. l-a înmânat 
documentul conducătoarei Breslei Velarilor, care s-a holbat la el 
pentru un moment, iar apoi l-a deschis pentru a-l citi. După ce a 
terminat, s-a uitat spre Edgar. 

— E autentic, a spus ea. 

— Nu se poate... a început Zola, cu degetul îndreptat spre Saint. Nu- 
mi vine să cred că permiteţi așa ceva... 

— Vreţi să spuneţi că nu credeţi că o corabie echivalează cu un 
contract de un an pentru un dragor? l-a întrerupt femeia. 

— Nu,nu mă refer la asta, a spus el printre dinţi. 

— Aş vrea să mă asigur că înţelegeţi ce presupune acuzaţia, a zis ea, 
uitându-se la Saint. Aţi fost acuzat de încălcarea unui contract redactat 
de un alt coleg comerciant pentru un dragor, iar pedeapsa este o 
amendă de opt sute de monede și întoarcerea dragorului pe nava 
stipulată în contract. 

— Înţeleg. 

— Şi doriţi să cumpăraţi contractul? Cu o corabie? 

— O consider o ofertă corectă. 

— Ceva mai mult decât corectă, aş spune, a zis ea, uitându-se spre 
Zola. Alături de Luna, Aster poate alcătui o flotă. Nu credeţi că este un 
schimb acceptabil? 

— Ba da, a mormăit el. 

— Atunci putem încheia procesul. 

Saint s-a întors spre Zola, care părea că urma să leșine. l-a întins 
mâna. 

Dacă nu accepta, Consiliul Comerţului avea să se întrebe de ce eram 
atât de importantă, iar eu speram că Zola nu era dispus să-și asume un 
asemenea risc. 

A înghiţit în sec, apoi a coborât de pe podium și i-a strâns mâna lui 
Saint. Mulțimea începuse să se disperseze, iar membrii Consiliului 
Comerţului s-au ridicat, apoi şi-au strâns cărţile şi documentele. 

Am rămas acolo, încremenită în loc, în timp ce Saint s-a apropiat, 

mi-a pus mâna pe spate și m-a ghidat spre ieşire. Respiram sacadat. 
Eram ameţită. Aerul era sufocant. 

Abia când am văzut razele soarelui, am început să procesez ceea ce 
tocmai se întâmplase. 

— Ce naiba ai făcut? l-am întrebat în șoaptă. Du-te înapoi și spune-le 
că te-ai răzgândit! Că nu-i dai corabia! 

— Nu, a spus el simplu. 

M-am uitat la Clove. Mă așteptam să fie de acord cu mine, însă el se 
uita la noi cu un zâmbet viclean. Înţelegea ceva ce mie îmi scăpa. 

— Ai vorbit serios când ai spus că vrei să construieşti ceva care să 
nu le aparţină lor? m-a întrebat încet Saint. 

Mă privea cu atenţie, aşteptând. Am oftat prelung. 

— Da. 

— Şi eu la fel. 

M-am uitat din nou la Clove, dar el a ridicat din umeri. 

— El e timonierul, a zis navigatorul, cu aceeași sclipire în ochi de 
mai devreme. 

— Sunteţi nebuni de legat! am exclamat, plimbându-mi repede 
privirea de la unul la altul. Amândoi. 

Nu m-au contrazis. Ştiau și ei asta. 

Cineva m-a lovit din spate. Am simţit o durere în braţ, apoi am fost 
răsucită brusc. În fața mea era Zola, care mă târa de haină prin 
mulţimea ce se îndrepta spre piaţă. Înainte să-mi recapăt controlul 
asupra picioarelor, ne-am trezit pe o alee lăturalnică. 

De îndată ce mi-a dat drumul, pumnul lui a zburat înapoi, coborând 
iute spre faţa mea. A urmat o explozie de lumină în jurul meu, însoţită 
de un ţiuit în urechi care m-a dezorientat. M-am izbit de peretele de 
cărămidă din spate Am căzut la pământ, cu o mână apăsată pe gură. 
Simţeam deja gustul sângelui pe limbă. 

Saint şi Clove își făcuseră loc prin mulțime, iar Saint alerga spre Zola 
cu pumnalul scos. Clove l-a prins de haină şi l-a tras înapoi înainte să 
bage cuțitul în celălalt timonier. 

— Nu! l-a avertizat Clove, așezându-se între Saint și Zola. 

Abia îl puteam auzi din cauza ţiuitului din urechi. 

— Dacă îl omori, tot ce ai făcut adineauri acolo e în zadar. 

Mi-am şters buza cu mâneca și m-am ridicat, nesigură pe picioare. 

— Are dreptate, nu pune paie pe foc! 

Aproape toţi comercianții din Ceros fuseseră de față la proces, iar 

dacă Zola ar dispărea brusc, nu ar fi fost nicio îndoială în privinţa celui 
răspunzător. lar în ochii reprezentanţilor Consiliului Comerţului nu 
exista nicio despăgubire pentru o asemenea infracţiune. 

Clove a întins mâna după pumnal şi, după o ezitare, Saint i l-a dat. 
Nici nu a apucat navigatorul să pună mâna pe mâner, că Saint a ridicat 
pumnul şi l-a lovit din plin pe Zola în figură. 

Capul i-a zburat într-o parte și a căzut într-un genunchi, sângele 
picurându-i încontinuu de pe buze pe pământul de sub picioare. 
Pieptul i se ridica şi cobora într-un ritm alert, iar ochii îi ardeau de 
furie. 

Din capătul aleii, Lander se uita șocat la noi, cu mâna rănită strânsă 
la piept. 

Clove a îndreptat pumnalul spre Zola. 

— Dacă o mai atingi o singură dată, te omor! Legile astea nu se 
aplică unui navigator. 

— Nu va fi nevoie. 

Zola a scuipat pe jos şi s-a uitat la mine, cu un firicel de sânge 
prelingându-i-se pe bărbie. 

— Mama ta te caută prin toată Marea Nenumită. Tot ce trebuie să 
fac e să mă duc la ea. 

Am simţit un gol în stomac. Pierderea procesului îl costase suma 
care îi fusese promisă de Oliver Durant în schimbul meu. Dar asta era 
nimic pe lângă faptul că și-l făcuse pe Simon duşman. 

— Mă întreb ce mi-ar da pentru deranj, a adăugat el. 

— Ştiu exact ce ţi-ar da, am spus. Un pumnal în inimă. 

S-a uitat urât la mine. 

— Tot ce trebuie să fac este să-i spun pe a cui corabie am plecat din 
Bastian. 

Zola îşi semnase sentinţa la moarte implicându-se în afacerea asta și 
se vedea în ochii lui că știa acest lucru. Probabil că nu avea să mai 
navigheze în Marea Nenumită cât vatrăi. 

Saint m-a ajutat să mă ridic, ștergându-mi sângele din colţul gurii cu 
degetul mare, apoi şi-a trecut ușor încheieturile degetelor de-a lungul 
obrazului meu lovit. Simţeam deja cum mi se învineţeșşte. 

— Sunt bine, am spus, dorindu-mi să par mai convingătoare. 

S-a dat într-o parte, făcându-mi loc, și a pornit în urma mea. Când 
am ieșit de pe alee, Lander s-a împleticit în spate, dar Saint s-a postat 
în faţa lui. 

— Trădarea are un preţ, a spus Saint. lar într-o zi, când te aștepți 
mai puţin, când vei fi sigur că am uitat - a mai făcut un pas spre el, iar 
Lander a tresărit de spaimă -, atunci îl vei plăti. 

31. SAINT 


Niciodată nu m-am simțit mai fericit să mă aflu pe Riven. 

Corabia scârțâia, iar catargele şi podeaua gemeau în bătaia vântului 
care ne ducea spre Dern. Cala era goală, dar nu pentru mult timp. Peste 
o săptămână urma să fie plină de rachiu, cereale și peşte. Orice fel de 
marfă pe care o puteam transporta către Sowan și Ceros. 

Pregătisem corabia în linişte. Chiar şi Nash își dăduse seama că era 
cazul să-și țină gura în timp ce ridicam noua velă la provă. Stema era 
menită pentru Aster, dar cumva, îi stătea mai bine fluturând pe Riven. 
Într-un fel, eram născuţi pe corabia asta, eu și Clove. Merita să ne 
poarte prin Strâmtori pe primul nostru drum în calitate de 
comercianți. 

Isolde a venit în cabina mea abia când Cerosul s-a pierdut din 
vedere. Stătea în prag în vreme ce adăugam suma dată de Oliver 
Durant în registru. Pentru prima dată în câteva săptămâni, numerele 
erau în pantă ascendentă. 

— Poate că mai există o cale de a o recupera, a spus ea pe un ton 
firav. 

Am lăsat condeiul jos şi am închis registrul, uitându-mă la Isolde. Își 
dăduse părul după ureche, iar vârfurile îi mângâiau umărul. Nu cred că 
mai văzusem expresia aceea pe fața ei. Parcă se simţea vinovată. 

— Nu mai contează. 

— Contează, a zis ea şi a arătat spre camera mică în care ne aflam. 
Ai nevoie de o corabie. 

De parcă ne-ar fi auzit, Riven a gemut și s-a înclinat. 

— Nu de corabia aia, am spus. 

Isolde a intrat în cabină, încruntându-se. 

— Cum adică? 

— Aster e o goeletă, i-am zis. Potrivită pentru o cantitate medie de 
marfă şi un număr limitat de drumuri de-a lungul Strâmtorilor. Avem 
nevoie de o corabie care să poată naviga pe apele puţin adânci din 
Laţul Uraganului. 

S-a luminat dintr-odată la față. 

— O brigantină, a murmurat ea. 

Exact la asta mă gândeam şi eu. O corabie cu o ancorare și o velatură 
joase, pe care o puteai manevra uşor împotriva vânturilor agresive. 

Aster nu era făcută pentru așa ceva. 

— Fireşte! a spus ea cu un surâs. 

M-am ridicat şi am ocolit biroul pentru a veni lângă Isolde. Începea 
să devină o prezenţă constantă în viaţa mea. O parte a peisajului care- 
mi alcătuia viaţa. Şi simţeam că o astfel de comoară era mai rară decât 
nestemata din buzunar. 

— Oricum, nu vreau să navighez o corabie pe caretu nu ești. 

— Atunci unde îmi e contractul? m-a întrebat ea, zâmbind. 

— Nu voi semna un contract cu tine, am spus. Eşti alături de mine 
pentru că îți doreşti să fii. În clipa în care nu vei mai simţi asta, eşti 
liberă să pleci. 

S-a uitat la mine prelung și am început să mă întreb dacă își dorea o 
asemenea viaţă. 

— Asta-i tot? a întrebat ea. Fără înţelegeri, contracte sau 
promisiuni? 

l-am urmărit cu privirea linia de pistrui de pe obraz până la bărbie. 

— Aş vrea totuși să-mi promiţi ceva. 

Și-a ridicat privirea spre mine, așteptând. Am vârât mâna în 
buzunar şi am scos punguţa pe care mi-o dăduse. S-a uitat la ea, 
nedumerită. 

— Ce-i? 

Am înghiţit în sec și am tinut-o între noi. 

— Promite-mi că nu-mi vei spune niciodată unde ai găsit-o. 

Aproape că a zâmbit, de parcă era o glumă. 

— Vorbesc serios, Isolde. Promite-mi că n-o să-mi spui. Niciodată. 

— De ce? 

Mă gândisem îndelung la asta. Piatra era răspunsul la prea multe 
probleme. Putea distruge lumea, ca apoi să o reconstruiască. Nu eram 
bărbatul potrivit pentru a mânui o asemenea putere. Îmi dădusem 
corabia pentru fata asta fără să stau pe gânduri. Și aş da o mare de 
nestemate ca miezul-de-noapte pentru ea, dacă trebuia. Ceva îmi 
spunea că, la un moment dat, avea să se ajungă la o astfel de alegere. 

— Nu sunt pe deplin demn de încredere. 

l-am pus punguţa În mână. 

— Promite-mi. 

M-a privit intens pentru câteva momente, apoi și-a împletit degetele 
cu ale mele. 

— Bine, promit. 

S-a ridicat pe vârfuri şi m-a sărutat, cu braţele în jurul gâtului meu, 
până când a disipat aerul rece dintre noi. 

De data asta, când am ţinut-o în braţe, a fost altfel. Înainte încercam 
să o ţin lângă mine. Acum ea reprezenta țărmul. Un loc în care aveam 
să mă întorc mereu. Și nu ştiam dacă marea mi-o dăruise sau îmi 
croisem singur soarta. Dar nu-mi mai păsa. 

— Şi eu te-am vrut. Din prima clipă în care te-am văzut. 

Mi-a șoptit propriile cuvinte, cu buzele lipite de ale mele - cuvinte 
despre care am crezut cândva că îmi vor pecetlui soarta. 

Acum eram sigur că așa se întâmplase. 

32. SAINT 


Debarcaderul lui Rosamund se simțea ca un mormânt fără Aster. 
Boltele de lemn care susținuseră odată corabia se ridicau la tavan, 
unde o bucată fusese îndepărtată pentru a vedea cerul. Norii erau 
pictaţi în nuanţe de roz și portocaliu, iar câteva stele își luaseră deja 
locul pe boltă. 

Eu, Clove și Isolde stăteam pe chei, iar picioarele ni se legănau 
deasupra apei, pe locul în care Aster fusese ancorată cu numai câteva 
zile în urmă. Acum era în drum spre Ceros, cu Burke la cârmă. Clove se 
urcase pe dealul de unde puteai vedea portul și a privit-o cum se 
îndepărta, însă eu nu fusesem în stare. Sângele îmi curgea printre 
crăpăturile vasului. Oasele mele zăceau în catargele ei. Atâta vreme cât 
va naviga prin Strâmtori, o parte din sufletul meu avea să trăiască în 
trunchiul ei. lar când își va găsi sfârșitul în adâncuri, va lua acea parte 
din mine cu ea. 

Clove a ridicat sticla de rachiu și a umplut din nou paharele. Luasem 
una dintre sticlele bune de la proprietarul barului, iar singurul plan pe 
care îl aveam până mâine-dimineaţă era să o terminăm, cu excepţia 
întâlnirii pe care o programasem la tavernă. 

— Cât? a întrebat Clove și a dat paharul pe gât. 

El şi Isolde discutaseră ore în şir. Puseseră la punct planul pentru 
dragarea Laţului Uraganului. Vorbiseră despre echipamente, bani, 
operațiuni. 

— Încă o sută și ceva, a răspuns ea. 

Clove a oftat, turnându-și un alt pahar. 

Când i-am pomenit prima dată de ideea Isoldei de a draga Laţul 
Uraganului, Clove se albise la față. Pescarii din Cragsmouth nu navigau 
în zona aceea deoarece era bântuită de prea multe suflete. Canalele 
înguste se încolăceau printre catarge pe jumătate scufundate și recife 
de corali ascuțiți, care muşcaseră din corăbiile împinse în calea lor de 
furtuni sălbatice. Nu se știa ce fel de comori ascundea Laţul, iar cei care 
încercaseră să afle nu se mai întorseseră. 

Nu numai că ne-ar face bogaţi. Ar finanța prima flotă din Strâmtori 
capabilă să-i distrugă pe nenorociţii ăia de sânge-săraţi care i-au supt 
sângele din vene. 

— Bandulele și lăzile de transport costă bani, Clove. Nu putem să ne 

scufundăm fără echipamentul adecvat, a continuat ea. 

— Atunci vom avea venit zero. 

— Nu chiar. 

S-a lăsat pe spate între noi şi s-a uitat spre grinzile de la tavan. 

— Cele mai multe lucruri de valoare se vor afla în calele corăbiilor. 
Nestematele și metalele vor fi curate și deja prelucrate. 

Nu mă gândisem la asta. 

Clove mi-a aruncat o privire aprobatoare. Ne dădeam seama pe zi ce 
trece cât de multe ştia despre negoț, comercianţi şi relaţiile dintre 
membrii breslelor. Astfel de informaţii valorau de zece ori mai mult 
decât talentul ei de mag al nestematelor. 

— Când vei termina harta? m-a întrebat Isolde, întorcând capul spre 
mine. 

— Peste o lună, poate două. 

— Toţi timonierii şi comercianții din Strâmtori vor cumpăra câte 
una. 

Avea dreptate. 

— Nu cred că ar trebui să dezvăluim de unde provine. Cunosc un 
falsificator din Sowan care poate face copii și le poate da apoi spre 
vânzare. 

— Un falsificator? 

Clove a aruncat în apă bucata de frânghie pe care o înfăşura pe 
deget. 

— Falsifică şi alte lucruri în afară de semnături și contracte. E 
priceput. 

— Şi ce o să faceţi? O să luaţi un procent din vânzări? 

— Aşa faci bani în Strâmtori, am spus. 

Învățasem asta pe propria piele. Oamenii care strângeau averi erau 
primii care dispăreau. 

— Procente din hărţi, procente din marfa lui Henrik, procente din 
rachiu. Așa o să finanţăm scufundările. 

Amândoi păreau mulţumiţi. Era un plan bine gândit și pus la punct. 
Era singura cale prin care puteam construi genul acesta de negoţ. 

— Vom înota în bani peste zece ani, a murmurat Clove. 

— Însă nu va fi suficient, am spus absent, câtă vreme nestematele 
conduc negoţul. 

Isolde s-a ridicat și s-a uitat la mine. 

— La cete referi? 

Am clătinat din cap. 

— Aveai dreptate. Nestematele nu rezolvă nimic. Sunt mai mulți 
comercianți de nestemate în Marea Nenumită decât corăbii în 
Strâmtori. Mai multe recife de exploatat și mai mulți membri ai 
breslelor. Nu-i vom învinge niciodată în felul acesta, am gândit cu voce 
tare. Dar poate că nici nu e nevoie. 

Clove îmi sorbea fiecare cuvânt. 

— La cete gândeşti? 

l-am luat sticla din mână și am întors-o cu eticheta spre mine. 

— Care este singurul lucru pe care îl poţi vinde în orice port, 
indiferent de cantitate? 

l-am dat sticla Isoldei, care a lăsat jos paharul. 

— Rachiu? 

— Deja facem negoţ cu rachiu, a spus Clove nedumerit. 

— Nu la scară largă, am zis. 

Am scos registrul din haină și l-am deschis la ultima pagină. Clove a 
încercat să citească pe după umărul meu. 

— Nu înţeleg. 

— Viitorul Strâmtorilor nu va fi construit cu nestemate, argint sau 
mătăsuri. Nu astea ne reprezintă. 

Notam numerele cu viteză și simțeam cum mintea îmi lucra cu 
repeziciune. 

— Marea Nenumită și-a clădit puterea cu nestemate. Noi o vom 
construi pe a noastră din comerțul cu rachiu. 

— Cum? E doar o băutură detavernă. 

— Nu va mai fi. În câţiva ani, vom vinde rachiul în Bastian, am spus 
arătând spre sticlă. 

Isolde a făcut ochii mari. 

— Crezi că e posibil? 

— Ştiu că e. 

— Dar nu există legi despre acest tip de comerţ, m-a întrerupt 
Clove. Fermierii de secară nici măcar nu au o breaslă. 

— Încă nu. 

Am închis registrul şi i l-am dat. 

— Trimite-i un mesaj Emiliei. Spune-i să planteze secară unde vede 
cu ochii. 

— Am înţeles, a zâmbit Clove larg. lar Rosamund? 

— Spune-i să construiască cea mai bună brigantină din lume. 

— Va dura un an, poate și mai mult. 

— Bun. Cam atât ne va lua să o plătim. 

Clove a deschis din nou registrul, citind ultimele coloane. 

— Voi calcula prima plată. 

M-am uitat la ceas. 

— Trebuie să plec, am spus şi am sărit în picioare, iar mâna Isoldei 
mi-a alunecat de pe genunchi. 

Clove a ridicat privirea din registru. 

— Rosamund va cere un nume de corabie pentru contract, Saint. 

Am închis ceasul și l-am vărât în buzunar. 

— Ciocârlia, am răspuns. 

Nu mă aşteptam să-mi tremure vocea. 

— O vom numi Ciocârlia. 

Atunci începuse totul, m-am gândit. Cu pasărea care zăcea pe punte. 
Cu băiatul care o aruncase în apă. 

Clove a încremenit pentru un moment, apoi a aprobat scurt din cap. 
A înghiţit în sec, apoi a spus: 

— Ciocârlia să fie! 

33, SAINT 


Satul era aproape în beznă când m-am îndreptat spre capătul 
străzii, iar clopotul din port păstra tăcerea. Trebuia să facem câteva 
drumuri până când cala noastră urma să fie plină de marfă, însă Gerik 
mai că leșinase la vederea licenței. Puteam să jur că văzusem o urmă 
de mândrie în ochii lui. 

Îmi spuneam că Riven va rezista. Ne va ţine deasupra apei până 
când următoarea corabie ne va duce către Laţ. Va avea marea grijă de 
asta. 

Taverna era aproape goală, în aşteptarea clienţilor care urmau să 
vină de la casa de comerţ. Însă separeul din spate era ocupat ca de 
obicei. 

Henrik Roth stătea cu coatele pe masă şi mâinile împreunate în faţa 
lui, uitându-se pe fereastra care dădea spre stradă. Sticla de rachiu mă 
aştepta deja pe bar şi am luat-o împreună cu două pahare. 

Focul ardea în șemineu, deşi era o seară caldă, iar ușile erau 
deschise, lăsând briza mării să răcorească taverna. Flăcările din 
felinare tremurau odată cu umbrele de pe pereţi. 

Henrik nu s-a uitat la mine când m-am așezat, iar o șuviţă din părul 
de obicei pieptănat cu grijă îi cădea acum peste sprânceană. Era ceva 
diferit la el. 

Am turnat rachiul, nesigur că voiam să știu ce însemna această 
schimbare. Poate că auzise ce se întâmplase cu nestematele sau despre 
peripeţiile noastre în Ceros. Nu ar fi fost mulţumit oricum. 

Am scos punguţa din haină și am pus-o pe masă, apoi i-am întins 
paharul. 

Într-un târziu, a clipit. 

— Ai întârziat, a spus. 

— Nu, tu ai ajuns mai devreme. 

Aproape că a zâmbit și părea că se destinde puţin. 

— Ai dreptate. 

A dat pe gât rachiul şi a trântit paharul pe masă. Încă încercam să-i 
descifrez privirea. 

— Vrei să-i numeri? l-am întrebat. 

— Nu. 

— Ce transportăm de data asta? 

— Nimic, a spus el. Îmi închei afacerile în Strâmtori. 

Am Încremenit cu mâna pe sticlă. 

— De ce îţi închei afacerile în Strâmtori? 

— Tatăl meu a murit. 

A spus-o cu atâta nonşalanţă, încât am crezut că nu l-am auzit bine, 
însă când m-a privit, am ştiut că rostea adevărul. Ochii îi trădau 
durerea, una pe care o cunoșteam mult prea bine. 

— Îmi pare rău. 

— Mă voi întoarce definitiv în Bastian şi mă voi concentra pe 
afacerea de acolo. 

— Am înţeles. 

Henrik era cel mai mare dintre cei patru copii din familia Roth și mă 
gândeam că va deveni capul familiei. Cel mai probabil acesta fusese 
planul de la început. 

— Era doar o chestiune de timp. 

Încerca să se convingă pe sine, de parcă îşi putea vindeca rănile 
dacă își amintea acest lucru. 

— Spune-mi dacă pot face ceva pentru tine. 

L-am privit cu atenţie, încercând să mă conving că îl auzisem bine. 
Era o ofertă rară și generoasă, dar am aprobat scurt din cap. 

Şi-a umplut paharul fără să mă aștepte să-l termin pe al meu. 
Cuvintele îi ascundeau și altceva: o rugăminte. 

— Ai nevoie de ceva? l-am întrebat. 

Henrik a privit fix paharul, răsucindu-l o singură dată. 

— Da. 

M-am lăsat pe spate, deschizându-mi haina pentru a mă răcori. 
Aveam senzaţia că o să-mi prindă bine. 

— Atunci aș vrea să te rog şi eu ceva. 

— Spune! 

Am scos punguţa Isoldei din buzunarul de la vestă și i-am întins-o 
peste masă. A deschis-o încet, iar nestemata i-a alunecat în palmă. S-a 
încruntat la vederea ei. 

A studiat-o pentru câteva secunde, apoi a ridicat-o în lumină. 

— Ce naiba e asta? 

— Nu contează. 

— Ce vrei să fac cu ea? 

— Pune-o în ceva. În ceva mic, care poate fi purtat sau cărat în 
siguranţă. Ceva care să ascundă ce e. 

— În regulă. 

L-am privit cum o pune înapoi în punguţă. 

— Nimeni nu are voie să o vadă în afară detine, am insistat. Nimeni. 

— Am înţeles. 

A pus-o în haină odată cu punguţa de bani. 

După ce am mai turnat un rând de rachiu, l-am întrebat: 

— Eu ce pot să fac pentru tine? 

Henrik şi-a umezit buzele și s-a schimbat la față. Eram absolut sigur 
că nu-l mai văzusem niciodată așa, de parcă îi era teamă că până și 
aerul putea să-i trădeze secretul. 

— În Waterside se află un băiat. Un bebeluș. 

M-am uitat lung la el, așteptând să continue. 

— Vreau să te asiguri că nu va rămâne acolo. 

Prin minte îmi treceau o mie de întrebări. Era, mai mult ca sigur, 
ultimul lucru pe care mă așteptasem să-l spună. 

— Cum să fac asta? 

— Fii cu ochii pe el. Poartă-i de grijă. 

Îmi evita privirea, un gest care îmi dezvăluia întregul adevăr. Avea 
un copil în Ceros cu o femeie din Waterside. De asta venea în Strâmtori 
o dată la câteva săptămâni, iar acum că trebuia să devină capul 
familiei, îi părăsea. 

— În regulă. 

Nu eram sigur că ar trebui să mă implic, dar nu aveam de gând să-l 
refuz. Henrik fusese singurul care mi-a acordat o șansă. A avut 
încredere în mine şi m-a învăţat secretele negoţului. O făcuse pentru 
bani, normal. Dar aveam bănuiala că o făcuse pe la spatele tatălui său. 

— Mulţumesc. 

Am tăcut amândoi pentru câteva minute, apoi m-am ridicat și l-am 
lăsat să termine singur sticla. Avea nevoie de asta, iar eu voiam să-i 
respect intimitatea. 

Am început să merg spre ușă, dar m-am întors imediat înapoi. 

— Băiatul ăsta are un nume? 

— Da, a răspuns el, cu ochii încă aţintiţi pe lumina reflectată pe 
paharul de rachiu, apoi a înghiţit nodul dureros din gât înainte să-și 
ridice privirea spre mine. Îl cheamă West. 

EPILOG 
— ISOLDE — 


Totul începuse cu Laţul Uraganului. Era normal să se termine tot 
acolo. 

Am scos pila lată din curea și dintre buze mi s-a desprins un şir de 
bule. Presiunea din piept mă strângea precum mecanismul unui ceas, 
care făcea limbile să ticăie, avertizându-mă că timpul era pe cale să 
expire. 

Mai aveam trei minute până când trebuia să înot spre suprafaţă, 
însă aveam nevoie de mai puţin. Două lovituri precise aveau să 
destrame lacătul cufărului ruginit. 

Îmi plăcea să mă scufund după-amiaza, când apa era caldă şi 
curenţii erau calmi. După două zile fără furtună, apele cristaline ale 
Laţului păreau mai clare decât le văzusem vreodată. Reziduurile se 
duseseră la fund, iar apa era atât de limpede, încât părea că te uiţi prin 
sticlă, cu tot ce se odihnea pe fundul mării atins de razele soarelui. 

Părea poleită cu aur. Desăvârșită. Singurul loc pe care îl iubeam mai 
mult decât reciful era plasa dintre frânghiile velelor de pe Ciocârlie, în 
care eu și Saint dormeam îmbrăţișaţi în fiecare noapte. 

Puteam vedea carena corabiei la șapte metri deasupra mea, un oval 
perfect la suprafaţa apei. 

Lacătul a cedat sub presiunea pilei și-n apă a erupt un mănunchi de 
alge care mi-a înceţoșat privirea în timp ce deschideam cufărul. Epava 
asta nu era atât de veche ca altele, iar lemnul era moale, dar intact. Am 
dat la o parte rămăşiţele de pergament aflate înăuntru și am găsit ceea 
ce căutam: o cutie pentru bani. 

Am simţit o înțepătură în piept, semn că trebuia să mă ridic la 
suprafață. Am luat cutia din cufăr şi am pus-o în coșul de metal de la 
picioare, apoi am tras de trei ori de frânghie. După câteva secunde, a 
început să se ridice. 

Am înotat de la distanță în urma ei, pentru a permite corpului să se 
ridice în ritmul lui. Când am ajuns în sfârşit la suprafaţă, am tras adânc 
aer în piept și am clipit până când mi s-a limpezit vederea. 

Acolo, sprijinindu-se de balustrada de la babord, stătea de veghe 
Saint. Mereu stătea de veghe. 

Îi crescuse barbă după câteva săptămâni pe mare, făcându-i ochii să 

sclipească. 

— Mai aveam puţin și veneam după tine. 

— Nu ai rezista nici măcar două minute sub apă, i-am zâmbit, 
gâfâind. 

Mi-am băgat piciorul în bucla frânghiei, iar maneta a început să 
scârţâie, ridicându-mă din apă în bătaia vântului. Dar nu-l simţeam. 
Stătusem prea mult în adâncuri. 

Clove se afla pe treptele care duceau spre puntea superioară, cu 
condeiul între dinţi în timp ce nota adâncimea gropilor subacvatice în 
care mă scufundam. Durase aproximativ doi ani, dar reușisem să 
cartografiem aproape doisprezece ramuri ale Laţului. 

Saint mi-a întins mâna şi, când i-am prins-o, s-a încruntat. M-a tras 
pe punte şi mi-a pus mâinile pe umeri, pe gât, pe obraji. 

— Eşti rece, iubire. 

A spus-o mai mult pentru el. 

— Ceai. 

Clove a rostit cuvântul aproape automat, ridicându-se în picioare și 
lăsând registrul să cadă pe una dintre trepte, în timp ce Saint mi-a pus 
o pătură pe spate. M-a îmbrățișat strâns și a început să-mi maseze tot 
corpul ca să mă încălzească. 

— Smarald? am întrebat, străduindu-mă să-mi temperez tremurul 
din voce. 

Auzisem piatra înainte să deschid cutia. 

— Multe, a răspuns Saint. 

Harta la care lucra acum era fixată pe masa din spatele lui. 
Comandase biroul de la un tâmplar din Ceros și-l făcuse special pentru 
a putea fi aşezat lângă balustradă. Astfel, putea să supravegheze apa 
când mă scufundam. Nu mă deranja. Chipul lui era primul lucru pe care 
îl vedeam când ieșeam la suprafață. 

Am rezistat tentaţiei de a atinge pergamentul cu mâinile ude, dar 
îmi plăcea mirosul de cerneală emanat de condeiele lui. Era aproape 
terminată, o redare detaliată a țărmului vestic și abrupt din Sowan. 
Eram sigură că Saint își va petrece restul vieţii încercând să 
cartografieze toate zonele din Strâmtori. Nu era singurul lucru la care 
muncea de când ne îmbarcasem pe prima rută de comerţ. 

Clove a venit cu o cană aburindă de ceai, iar Saint mi-a dat drumul 
casă o ia din mâinile lui. 

Am luat o gură mică, mai mult curioasă dacă degetele vor simţi 

căldura cănii. 

— Ar trebui să ne întoarcem, să lăsăm restul pentru luna viitoare. 
Nu prea mai avem locuri în care să depozităm nestematele. 

— Oricum, Emilia ne aşteaptă, a spus Clove, luând registrul de pe 
jos, cu degetele pătate de cerneală. 

Acum aveam un sistem. Dragam și vindeam, însă nu tot. Găsisem 
alte întrebuinţări pentru ce rămânea. Aveam grijă să nu atragem 
atenţia, însă dădeam suficient încât să le oferim un avantaj 
comercianților de nestemate din Strâmtori. Îmi imaginam că Breasla 
Giuvaiergiilor din Marea Nenumită era uimită de afluxul de pietre, mai 
ales că cele mai mult proveneau din apele lor. 

În asta consta ironia. Legendele Strâmtorilor erau diferite de cele pe 
care le auzisem în copilărie. Nu erau numai povești despre 
comercianții care navigau pe mare sau despre locuitorii de pe ţărmuri. 
Erau poveşti despre marea în sine. Despre iubirea și furia ei. Despre 
favorurile şi cruzimea ei. 

Bărbatul care deținea casa de pariuri din Dern mi-a spus odată că 
marea dăruieşte și ia. Că voia ceva la schimb pentru fiecare nestemată 
luată din recife. Și era răbdătoare. Aștepta să colecteze ce i se datora. 

Nu aveam de unde să ştim câte corăbii se scufundaseră în recifele 
acelea sau câte proveneau din Marea Nenumită. O grămadă de bogății 
fuseseră smulse înapoi din Bastian şi nimeni nu se gândise să le caute. 
Nu în ghearele Laţului Uraganului. 

Epavele păreau să se întindă pe kilometri întregi, iar sufletele 
sărmane care se scufundaseră odată cu vasele erau de multă vreme 
pierdute. Însă calele corăbiilor erau pline de giuvaiere și bani care ne 
deschiseseră biroul în Strânsoare și care aveau să finanțeze în curând 
alte trei corăbii în Dern. Nash însuși se ocupa de construcţia lor. 

Înaintam încet, dar sigur. Recuperam averea pe care Bastianul o 
furase din mare şi care acum îi destrăma țărmurile poleite. 

Povestea bărbatului de la casa de pariuri e adevărată, m-am gândit. 
Marea dăruiește. 

Saint credea că marea nu avea să-l trădeze niciodată. Până la urmă, 
îi dăruise inima lui. La fel cum mi-o dăruise şi mie. Însă ceva îmi 
spunea că adâncurile nu aveau să accepte pentru totdeauna această 
dragoste înjumătăţită. 

Într-o zi, marea va /ua. 

MULȚUMIRI 


Mi-a făcut o mare plăcere să scriu această carte. Saint este 
personajul meu preferat, iar cititorii care s-au îndrăgostit de el în Fab/e 
şi Moștenirea mi-au făcut cea mai mare bucurie. De aceea, cele mai 
mari mulțumiri se duc către cititorii romanului Fable, datorită cărora 
nu am avut încotro decât să scriu acest roman. M-am gândit la fiecare 
dintre voi în timp ce lucram la volum. Vă mulțumesc din suflet pentru 
că aţi crezut în această serie! Nu vă voi uita niciodată! 

Îi mulţumesc lui Kristin Dwyer, pe care aş vrea s-o felicit în mod 
oficial pentru că are în sfârşit propria dedicație. Seria asta m-a făcut să 
mă întorc în trecut, când scriam împreună până târziu în cafenele, 
şoptind „Ce-ar fi dacă...” Îți mulţumesc pentru că eşti cel mai mare fan 
al lui Saint, cea mai mare susținătoare și că ai devenit aproape 
obsedată de el. Îți este foarte recunoscător. 

Mulţumesc întregii echipe de la Wednesday Books, în special 
editoarei mele, Eileen Rothschild. Îți mulțumesc pentru sprijinul 
nemărginit pe care l-ai acordat Strâmtorilor. Mulțumită ție, această 
serie a înflorit în cel mai frumos mod. 

Îi mulțumesc desigur și agentei mele, Barbara Poelle, care e mereu 
dispusă să ia decizii neașteptate și căreia nu îi este frică să urmeze 
calea cea grea. Această călătorie ar fi foarte plictisitoare fără tine. 

Mulţumesc comunităţii de scriitori care mă inspiră mereu și care nu 
m-a subestimat niciodată așa cum mă subestimez eu uneori. Le 
mulţumesc în special lui Adalyn Grace și Diya Mishra, care m-au ajutat 
foarte mult să plantez seminţele acestei cărți. Vă mulțumesc că m-aţi 
încurajat când am avut cea mai mare nevoie. Îi mulţumesc lui Jordan 
Gray pentru feedbackul generos pe o schiță timpurie a acestei poveşti 
şi Nataliei Faria, nepreţuita mea cititoare beta. 

Și, bineînțeles, cea mai mare bucată din inima mea va aparţine 
întotdeauna membrilor familiei mele. Voi sunteţi punctul meu fix de la 
orizont. Vă iubesc! 

Un roman prequel din seria Fable 


DD — ON 
Eram nebun, Nesăbuit. 


Îmi căutam sfârşitul pe mare. 


În copilărie, Elias a învăţat pe propria piele ce se întâmplă când nu ţii cont 
de legende. La nouă ani de la moartea tatălui său, a devenit un tânăr cu un 
respect profund pentru marea sacră şi veşnic schimbătoare, Pe măsură ce 
poveştile despre fiul pescarului care a reuşit să scape cu viaţă din cea mai 
violentă furtună dezlănțuită vreodată pe mare se răspândesc din port 
in port, devotamentul lui față de mituri și superstiții ii dobândeşte 
reputaţia de cel mai norocos ticălos care a navigat prin Strâmtori. 


lar acum ar putea să obțină în câteva zile tot ce a visat vreodată tatăl lui 
pentru el: o corabie proprie, un echipaj şi o licenţă care îl recunoaște 
~ dreptunul dintre primii comercianţi născuţi în Strâmtori. 
Dar când Elias întâlneşte o fată din Marea Nenumită — un dragor cu 
multe secrete — convingerile îi vor fi puse la îndoială. Cu cât este mai 
atras de ea, cu atât se îndepărtează mai mult de lucrurile pentru care 
a muncit din greu în ultimii ani. 


ntre ura fetei care le-ar putea schimba FEN lumea şi 
e care i-au ruunt noul nume, cel aflat pe buzele tuturor: 
x OA i 


E nay 


